
Pratarmė 


Filosofų ir socialinių teoretikų keitimasis idėjomis yra abipus nau- 
dingas procesas, prie kurio šia knyga ir siekiama prisidėti. Ka- 
dangi ji parašyta universitete, kur filosofija draugiškai sugyvena 
ir mielai bendrauja su socialiniais mokslais, intelektualiai esu sko- 
lingas daugeliui žmonių, tarp jų ir daugeliui studentų, kurie pa- 
dėjo atrasti temų sąsajas. Knygos planas, aiškinimo ir supratimo 
problemą kryžmai siejant su holizmo ir individualizmo proble- 
ma, susiformavo tada, kai su Steve'u Smithu rašėme knygą Tarp- 
tautiniai santykiai: aiškinimas ir supratimas (1990). Jam esu sko- 
lingas už visas nuorodas į tarptautinių santykių teoriją ir dėkin- 
gas už naudingus pirmojo šios knygos varianto komentarus. Eks- 
kursuose į ekonomikos sritį man daugiausia padėjo Shaunas Har- 
greavesas Heapas bei kartu su juo parašyti straipsniai. Jis taip pat 
pateikė naudingų pastabų ankstesniam knygos variantui. Gilesnį 
ekonomikos supratimą įgijau kartu su juo ir Robertu Sugdenu 
nagrinėdamas Lošimų teorijos pagrindus Pasirinkimo teorijoje 
(1992). Be to, mes kartu skaitėme tarpdisciplininį filosofijos, po- 
litikos 17 ekonomikos kursą. Johnas Streetas, vienas iš to kurso 
dėstytojų, pateikė ypač daug šios knygos komentarų. Įtakos turė- 
jo ir mano bendradarbiai filosofai, pirmiausia Timothy O'Haga- 
nas ir Angusas Rossas, kuriems artima kelių knygos temų proble- 
matika. Billas Jordanas man padėjo savo komentarais ir tuo, kad 
išplėtė mano suvokimo horizontą atskleisdamas tas socialinių 
mokslų sąsajas, kurios peržengia disciplinų ribas. Knygą tobulinti 

padėjo Geoffrey Hawthornas, Johnas Skorupskis bei anoniminis 
Kembridžo universiteto leidyklos recenzentas iš Amerikos. Dau- 
gelis kitų skolų mažiau specifinės, bet vis dėlto būtina dar pripa- 
žinti Ouentino Skinnerio įtaką knygos temoms. 


MARTIN HOLLIS 
Rytų Anglijos universitetas 


Norvičas 


1 SKYRIUS 


ĮVADAS: 
STRUKTŪROS IR VEIKSMO 
PROBLEMOS 


Devintojo dešimtmečio pabaigoje žlugo visi komunistiniai Rytų Eu- 
ropos režimai. Dabar sunku net prisiminti, koks neįmanomas tas 
įvykis kadaise atrodė. Nuo 1945 metų viena didžiųjų pasaulio tik- 
renybių buvo įsitikinimas, kad numatomoje ateityje išliks komuni- 
stinės ir kapitalistinės sistemos — Sovietų Sąjungos ir Amerikos, 
kaip dviejų nekintančio bipoliarinio pasaulio polių, - priešprieša. 
Visiškai netikėtai vienas iš tų polių sugriuvo. Prisimenu, kaip kasryt 
įjjungęs televizorių apstulbdavau girdėdamas, kaip viena po kitos ten 
žlunga vyriausybės. Po to įvyko visai neįmanomas dalykas - nebeli- 
ko Sovietų Sąjungos. 

Politikos ekspertai buvo sugluminti ne mažiau už mėgėjus ir ne- 
įprastai droviai mėgino aiškinti, jog būtent tokios įvykių raidos 
reikėjo laukti. Iš drąsesnių žinovų, pretendavusių į visažinystę, bu- 
vo šaipomasi. Tuometines maskviečių nuotaikas puikiai išreiškė rusų 
karikatūra, kurią buvau pasikabinęs ant savo kambario sienos. Ji 
vaizduoja pavargusią trijulę - Marxą, Engelsą ir Leniną, sėdinčius 
ant šaligatvio su išmaldai ištiestomis rankomis. Marxas sako ki- 
tiems dviem: „Vis dėlto mūsų teorija teisinga!“ Suprantama, labai 
aukštu abstrakcijos lygmeniu ši jo tezė gali būti teisinga. Yra tokių 
jo veikalų interpretacijų, kurios implikuoja, kad 1917 metų Rusi- 
jos revoliucija netenkino būtinų proletariato diktatūros įvedimo 
sąlygų, kad Sovietų Sąjunga niekada nebuvo socialistinė šalis ir 
kad sovietų hegemonija Rytų Europoje po 1945 metų buvo šio 
iškrypimo tęsinys. Jei teorija niekada netikrinama, jos pretenzijos į 

teisingumą lieka nepažeistos. Panašiai ir teoretikai, kurie tiki bipo- 
liarumu, vis dar gali skelbti, kad vienas polius paprasčiausiai tapo 
laisvas ir jį gali užimti nauja galybė, tarkime, Kinija. Tačiau kiek- 
vienas, kuris nėra praradęs stebėjimosi galių, veikiausiai įtars, kad 
žlugus buvusioms tikrenybėms turi žlugti ir kai kurios jas garanta- 
vusios struktūrinės teorijos. 

Kita vertus, valdžių žlugimą lėmė ne vien keliolikos herojiškų in- 
dividų mestas iššūkis supuvusiai santvarkai. O ir masės paprastų žmo- 
nių, stojusių jų pusėn, nebuvo tas svoris, dėl kurio sistema palūžo. 
Paaiškinime turi figūruoti socialinės grupės, sutelkusios jėgas, impli- 
citiškai egzistavusias ankstesniame socialumo tinkle. Sunku pasaky- 
ti, kurios iš tų jėgų — nacionalizmas? rinka? religija? - buvo lemia- 
mas veiksnys; tačiau negalime paprasčiausiai manyti, kad visos ank- 
stesnės struktūros buvo sunaikintos grynu veiksmu ir nuskendo tarsi 
valtis, į kurią įsiveržė per daug keleivių. Naujiems režimams pakei- 
tus senuosius, senosios galios struktūros prie jų prisitaikė ir išsilaikė. 
Tad net jeigu kai kurios struktūrinės teorijos buvo sumaltos į miltus, 
išlieka poreikis mąstyti struktūrinėmis kategorijomis. Struktūros ir 
veiksmo santykinės reikšmės klausimai tapo aktualesni ir įdomesni; 
per sąmyšį, kurį patyrė net filosofai, jie tapo dar sudėtingesni regint, 
ką gali padaryti veiksmas. Netikėtas socialinės tvarkos trapumo pri- 
minimas iš mūsų reikalauja naujai permąstyti kolektyvinės laisvės ir 
socialinio gyvenimo cementavimo idėjas. 

Galbūt griūvančių valdžių vaizdas pernelyg sensacingas, kad jį 
būtų galima pateikti filosofinės knygos įvade. Tačiau noriu iš pat 
pradžių pabrėžti, jog socialinių mokslų filosofija negali kvėpuoti 
sąvokų vakuume. Nors socialinių mokslų fronto linija yra empiri- 
nis socialinis mokslas, jis negali judėti į priekį nesiremdamas teori- 
ja ir, bent retkarčiais, filosofiniu mąstymu. Ir atvirkščiai, esu įsiti- 
kinęs, kad filosofai negali susilaukti socialinių teoretikų dėmesio 
patys nesidomėdami jų pastangomis. Juos skiriančios sienos yra 
akytos labiau nei gamtos mokslų filosofijos, ypač tada, kai mėgi- 

name suprasti socialinį veiksmą. Žlungančių valdžių spektaklis taip 
pat gali būti dramatiškų, nors ir lėtesnių, pokyčių filosofijos valdo- 
se įvaizdžiu. Savo studijų pradžioje turėjau aiškų supratimą apie 
filosofijos uždavinius ir jos ryšį su tokia pat aiškia mokslo uždavi- 
nių samprata. Manau, kad šias idėjas be didesnio vargo galima 
pritaikyti ir socialiniuose moksluose. Tačiau iš tikrųjų, kaip vėliau 
supratau, problemų jau kilo visuose frontuose, nors jų padariniai 
buvo jaučiami netolygiai ir ne visada jos buvo akivaizdžios tuose 
socialinių mokslų vadovėliuose, kuriuose nagrinėjamos metodolo- 
gijos problemos. Net ten, kur jos iškilo į paviršių, vis dar būtina 
suprasti senąjį tikrovės vaizdinį norint suvokti naują ar net jam 
pasipriešinti. Todėl pradėsiu nuo šiuo metu nemadingos žmogaus 
proto ir mokslo prigimties sampratos nemėgindamas įteigti, jog 
tai, kas nemadinga, būtinai klaidinga. 


ŠVIETIMO PROJEKTAS 


Mokykliniame vaizdinyje modernusis mokslas - tai nešališkas Pro- 
tas, tiriantis nepriklausomą gamtos pasaulį. Gamta yra nepriklau- 
soma ta prasme, kad ji yra tokia, kokia yra, nesvarbu, ar žmogiš- 
kosios būtybės ją stebi, kuria apie ją teorijas, vienaip ar kitaip ją 
interpretuoja. Protas yra (arba gali ir turi būti) nešališkas ta pras- 
me, kad mokslas nepaiso prietarų, tradicinių autoritetų, ideologi- 
jos, kitaip sakant, jokio išankstinio nusistatymo ir kliaunasi tik tuo, 
ką sužino iš pačios gamtos. Tokį vaizdinį vadinu mokykliniu, nes 
jeigu jis būtų gryna tiesa, ši knyga būtų nereikalinga. Tačiau jis 
išreiškia ir mūsų supratimą, kas sudaro perėjimo nuo ankstesnių 
epochų prie moderniojo pasaulio, moderniojo proto ir modernio- 
jo mokslo esmę. Be to, tai kilnus vaizdinys, kurio įtaka, nepaisant 
„postmodernistų“ abejonių, išlieka. 

Kilnioji modernybės ir Proto pažangos istorija skamba maždaug 

taip. Prieš penketą šimtmečių mokslininkai pradėjo suvokti, jog 
tradicinis požiūris į kosmosą klaidingas ne vien detalėmis. Nauji 
atradimai, tapę galimi dėl naujų prietaisų atsiradimo, sujaukė tą 
kosmosą, kurį kūrė bažnyčia derindama Bibliją su antikinių tekstų, 
ypač Aristotelio, interpretacija. Teleskopas ir mikroskopas pradė- 
jo atverti naują tvarkos pasaulį, kuriam apskritai nederėjo egzis- 
tuoti. XVII amžiaus viduryje drąsiau mąstantiems filosofams ir 
mokslininkams jau buvo aišku, kad dangus, matomas pro telesko- 
pą, toli gražu nepanašus į dangų, aprašomą senuosiuose tekstuose, 
anot kurių nejudanti Žemė esanti jo centre. Žvelgiant pro mikro- 
skopą, vis labiau aiškėjo, kad visa medžiaga, organinė ir neorgani- 
nė, sudaryta iš elementų, nepalyginamai smulkesnių ir struktūriš- 
kai įvairesnių, nei būtų galėjusi įsivaizduoti Biblija ir Aristotelio 
mokslas. Šis naujasis pasaulis veikė racionaliai, tačiau ne pagal tra- 
dicinius principus. Norint atskleisti jo struktūras ir paslėptąją tvar- 
ką, reikėjo naujo mokslinio metodo. Mokslo revoliucijos branduo- 
lys buvo metodologijos revoliucija. 

Pavadinkime tą metodą Protu ir įsivaizduokime jį kaip žibintą, 
kuriuo mokslas nušviečia tamsą. Žibintas nušviečia gamtą ir iš- 
sklaido dviejų rūšių paklydimus. Pirmiausia paklydimus faktų at- 
žvilgiu. Pasaulis dar nėra galutinai ištirtas. Pavyzdžiui, sakoma, kad 
jame yra drakonų. Bet ar išties tokių būtybių yra? Jeigu jų nesama 
čia ir dabar, tai ar apskritai kada nors ir kur nors jų buvo? Tai 
empiriniai klausimai ir jie turi būti sprendžiami pasitelkiant paty- 
rimą. Tačiau žmogaus protas yra ribotas, o tiesioginis patyrimas 
aprėpia tik nedidelę erdvės ir laiko atkarpą. Tad Proto skleidžiama 
šviesa turi pasiūlyti metodą, kaip iš jau turimų žinių, iš pagrįstų 
įsitikinimų daryti išvadas apie nežinomybę. Kitos rūšies paklydi- 
mai kyla dėl to, kad vidiniai gamtos veikimo mechanizmai nėra 
prieinami penkiems mūsų pojūčiams. Niekada nematome, negir- 
dime, neliečiame, neragaujame ir neuodžiame struktūrų, dėsnių 
ir jėgų, kuriomis grindžiama gamtos tvarka. Newtonas matė savo 

akimis, kaip krinta obuoliai, tačiau jis negalėjo matyti traukos jėgų 
arba traukos dėsnio. Proto šviesa dalykus nušviečia giliau, bet kar- 
tu ir mįslingiau. Ji leidžia Protui įveikti penkių pojūčių ribotumą, 
tačiau būtent ši idėja mums netrukus sukels problemų, ypač dėl to, 
kad patyrimo pagrindu daromos išvados pačios remiasi, kaip ma- 
nė XVII amžiaus mąstytojai, paslėptosios tvarkos principais. 

Tamsą išsklaidančios šviesos įvaizdžiais dažnai naudojosi patys 
mokslo pradininkai. „Šviečiamasis amžius“ - tai pavadinimas, ku- 
riuo XVIII amžius apibūdino savo pažangą plečiant mokslo val- 
das. Jis nurodo ir naują tyrimų kryptį. Jei gamta gali būti nušviesta 
racionaliais metodais, atskleidžiančiais racionalią tvarką, tai kodėl 
jais negali būti nušviečiama žmogaus ir visuomenės prigimtis? Ši 
nauja tyrimų sritis teikė kokybiškai naujos pažangos viltį: jei žmo- 
gaus pasaulis pasirodytų esąs mažiau tvarkingas nei visas kitas gam- 
tos pasaulis, mokslas galėtų parodyti, kaip geriau jį sutvarkyti. In- 
stinktai, kurie sukelia konfliktus, galėtų būti pažaboti ugdant ben- 
druomeniškumo jausmus. Padedant Protui, galėtų būti sukurta 
visuomenės harmonija. Pagautas švietėjų optimizmo, šią idėją įsi- 
menančiai išreiškė Helvetiusas: „Etika - tai proto agrikultūra“. Ši 
didinga pastanga atrasti visas gamtos ir žmogaus prigimties pa- 
slaptis dabar įvardijama kaip „Švietimo projektas“. 

Mokyklinė istorija pradedama nuo Proto pažangos žygio atran- 
dant ir paaiškinant modernųjį fizikinį pasaulį. Po to pasakojama, 
kaip XVIII amžiuje atsirado socialiniai mokslai - šviesą nukreipus į 
pačią tiriančią sąmonę ir į Visuomenės prigimtį. Švietimo projektas 
tebėra mūsų projektas ir vis dar formuoja prielaidas, kuriomis vado- 
vaujasi socialiniai teoretikai spręsdami savo problemas. Tačiau jis 
tampa vis problemiškesnis patiems mokslams ir mokslo filosofijai. 
Jo problemiškumas ypač akivaizdus socialiniuose moksluose, ku- 
riems iš pat pradžių dėl jo kilo abejonių. Plačiausia prasme šios kny- 
gos tikslas - įvertinti Proto ambicijas keliant klausimą, ar jos neturė- 
tų būtų naujai įvertintos bent jau socialinių mokslų valdose. 

STRUKTŪRA IR VEIKSMAS 


Pradėjau šia reflektyvia gaida norėdamas skaitytoją įspėti, kad idė- 
jų pasaulyje tikrumo dabar yra ne daugiau kaip pasaulio valstybių 
žemėlapyje. Prie šios plačios temos dar grįšime skyriaus pabaigoje. 
Kadangi politiniai pokyčiai kelia bendrus teorinius klausimus, šia- 
me skyriaus skirsnyje mėginsime suformuluoti bendrą struktūros 
ir veiksmo problemą. Politiniai pokyčiai gali būti analizuojami 
dviem kryptimis. Pirma, veiksmus galima aiškinti nurodant kaip 
priežastį pokyčius bendroje socialinėje struktūroje, t. y. judant „iš 
viršaus į apačią“. Antra, individų veiksmus galima laikyti pamatine 
istorijos medžiaga, o struktūras traktuoti kaip ankstesnių veiksmų 
padarinius. Tai būtų judėjimas „iš apačios į viršų“. Mėginsiu išryš- 
kinti šių dviejų požiūrių priešpriešą konkrečiais pavyzdžiais; ta- 
čiau turiu pabrėžti, jog iš tikrųjų nėra visiškai akivaizdu, kad jie yra 
radikaliai priešingi ir negali vienas kito papildyti. Po to pateiksiu 
glaustą priežastinio aiškinimo sąvokos komentarą mėgindamas iš- 
siaiškinti, ką reiškia tokio aiškinimo sąvoka - jei apskritai ką nors 
reiškia - žmogaus laisvės atžvilgiu. Tai bus pagrindas suformuluoti 
preliminarią hipotezę, kad socialinis veiksmas turi būti veikiau su- 
prantamas „iš vidaus“, o ne aiškinamas pagal gamtos mokslų tai- 
komą modelį. Tačiau šiame etape ta hipotezė tik padės geriau su- 
prasti šios knygos planą. 

Kas sugriauna valdžią - struktūros ar sutartinai veikiančių indi- 
vidų spaudimas? Kalbant abstrakčiau, ar struktūra sąlygoja veiks- 
mą, ar veiksmas sąlygoja struktūrą? O gal tai yra abipusis sąlygotu- 
mas? Šie trumpi klausimai neturi tokių pat trumpų atsakymų, ta- 
čiau reikia nuo kažko pradėti. Tad konkretizuodami idėją „iš viršaus 
į apačią“ pacituokime garsiąją kompromisų nepripažįstančią Kar- 
lo Marxo idėją, suformuluotą veikalo De! politinės ekonomijos kri- 
tikos (1859) Pratarmėje: 

Visuomeninėje savo gyvenimo gamyboje žmonės sueina į tam tikrus, 
būtinus, nuo jų valios nepriklausančius santykius - gamybinius santykius, 
kurie atitinka tam tikrą jų materialinių jėgų išsivystymo pakopą. Tų gamy- 
binių santykių visuma sudaro ekonominę visuomenės struktūrą, realiąją 
bazę, ant kurios stūkso juridinis ir politinis antstatas ir kurią atitinka visuo- 
meninės sąmonės tam tikros formos. Materialinio gyvenimo gamybos bū- 
das sąlygoja socialinį, politinį ir dvasinį gyvenimo aspektus apskritai. Ne 
žmonių sąmonė nulemia jų būtį, bet, atvirkščiai, jų visuomeninė būtis nule- 


mia jų sąmonę. 


Individai čia tėra marionetės, kurias užkulisiuose valdo gamybi- 
nių jėgų bei gamybinių santykių sąveika. Visos visuomenės turi 
savo „bazę“ ir „antstatą“. Marionetės turi tam tikrą supratimą, ką 
jos daro, tačiau tai yra klaidingas „antstatinis“ supratimas, priklau- 
somas nuo to, kas vyksta bazės lygmeniu. Marionetės gali sampro- 
tauti parlamentinių įstatymų kategorijomis manydamos, kad par- 
lamento nariai sprendimus priima vadovaudamiesi teisingumu, ir 
įsivaizduodamos, kad jos pačios kuria savo teisinę bei politinę sis- 
temą. Tačiau šie įsitikinimai tėra iliuzijos, kurios maskuoja realybę 
ir paslėptų jėgų funkcionavimą. 

Tad kodėl žlunga santvarkos? Pratarmėje toliau rašoma: 


Tam tikroje savo išsivystymo pakopoje visuomenės materialinės gamybi- 
nės jėgos ima prieštarauti esamiems gamybiniams santykiams, arba - tai yra 
tik juridinė to apraiška — nuosavybės santykiams, kurių viduje jos ligi tol 
vystėsi. Iš gamybinių jėgų vystymosi formų tie santykiai virsta jų pančiais. 
Tuomet ateina socialinės revoliucijos epocha. Ekonominiam pagrindui pasi- 


keitus, greičiau ar lėčiau vyksta perversmas visame milžiniškame antstate. 


Nesigilindami į painią teoriją, apie kurią čia užsimenama, gali- 
me teigti, jog revoliucijas sukelia giluminiai gamybinių jėgų ir gamy- 
binių santykių prieštaravimai. Struktūros klostosi nepriklausomai 

nuo žmonių veiksmų, kuriuos jos daro galimus, ir kadangi tik ne- 
daugelis veikėjų ką nors nutuokia apie jų egzistavimą, mokslinis 
kaitos aiškinimas siekia giliau nei pačių veikėjų aiškinimai. 


Nagrinėjant tokius perversmus, reikia visuomet skirti materialinį, su gam- 
tos mokslų tikslumu konstatuojamą perversmą ekonominėmis gamybos sąly- 
gomis nuo juridinių, politinių, religinių, meninių ar filosofinių, trumpiau — 
nuo ideologinių formų, kuriomis žmonės įsisąmonina tą konfliktą ir jame 
dalyvauja. Kaip apie atskirą žmogų negalima spręsti iš to, ką jis pats apie 
save mano, lygiai taip pat negalima spręsti apie tokią perversmo epochą 
pagal jos sąmonę. Atvirkščiai, tą sąmonę reikia aiškinti iš materialinio gy- 
venimo prieštaravimų, iš esančio konflikto tarp visuomeninių gamybinių 


jėgų ir gamybinių santykių. 


Tačiau kaip šio spektaklio žiūrovui pavyksta matyti daugiau už 
pačius aktorius? Pratarmėje pateikiamos tik atsakymo į šį esminį 
klausimą užuominos. Užsimenama, kad įžvalgų gali teikti „ideolo- 
ginių formų, kuriomis žmonės tą konfliktą suvokia ir jame daly- 
vauja“, analizė, taip pat teigiama, jog galutinės priežastys, kurios 
glūdi „materialaus gyvenimo prieštaravimuose“, kažkokiu būdu gali 
būti nustatytos „gamtos mokslų tikslumu“. Kad ir koks čia būtų 
naudojamas metodas, jis negali būti kuklusis empirinis rėmimosi 
patirtimi metodas, nes jis leidžia daryti, pavyzdžiui, tokias ambi- 
cingas išvadas: 


Nė viena visuomeninė formacija nežlunga anksčiau, negu išsivysto visos 
gamybinės jėgos, kurioms ji duoda pakankamai erdvės, ir nauji, aukštesni 
gamybiniai santykiai niekuomet neatsiranda anksčiau, negu subręsta mate- 


rialinės jų gyvavimo sąlygos pačios senosios visuomenės gelmėse. 


Pateiktos ištraukos, kuriose plėtojama ta pati tema, nusako aiš- 
kią teorinę liniją. Tačiau pats Marxas ne visada laikosi savo užsi- 


Įvadas: struktūros ir veiksmo problemos 17 


brėžtos linijos. Pavyzdžiui, kitur jis skelbė, jog „Žmonės patys ku- 
ria savo istoriją“, tiesa, pridurdamas, kad „jie ją kuria ne kaip 
užsimano; jie ją kuria ne savo pačių pasirinktomis sąlygomis“ (1852, 
2 paragrafas). Skaitant kitus jo darbus, matyti, jog veiksmui ir vei- 
kėjams paliekama kur kas daugiau laisvės, nei jos paliekama Pra- 
tarmėje. Tačiau tie teiginiai, kuriuos pacitavome, geriausiai tinka 
šio skyriaus tikslams. 

Jais formuluojamos trys skirtingos tezės, kurias čia verta išskirti. 
Pirmoji priklauso ontologijos (gr. ontos - būtis) sričiai ir atspindi 
Marxo požiūrį į pasaulio prigimtį bei jo funkcionavimo pobūdį. 
Pratarmėje kalbama apie gamybinius santykius ir gamybines jėgas, 
apie ekonominę visuomenės struktūrą ir jos teisinį bei politinį ant- 
statą. Kalbama apie konfliktus ir prieštaravimus, kurie sukelia po- 
kyčius. Nustatoma priežastingumo kryptis, suteikianti „realiam pa- 
grindui“ prioritetą prieš „juridines, politines, religines, estetines 
ar filosofines - žodžiu, ideologines formas“, kuriomis žmonės su- 
vokia giluminius konfliktus. Šie giluminiai elementai ir santykiai 
pateikiami kaip socialinio pasaulio realybė. Jie lemia žmonių 54- 
monę, tad ir jų veiksmus. Ši realybė - tai dalis to nepriklausomo 
pasaulio, kurį tiria mokslas, ji yra išorinė sąmonės atžvilgiu ir ank- 
stesnė idėjų apie ją atžvilgiu. Tokia ontologija, kuri socialinį pa- 
saulį aiškina pagal gamtos dėsnius, vadinama natūralistine. 

Antroji tezė yra metodologinė. Jei socialinis pasaulis funkcio- 
nuoja taip, kaip buvo sakyta, tuomet reikalingas mokslinis meto- 
das, galintis atskleisti realybę, kurios žmonių sąmonė nesuvokia 
arba kurią iškreipia, ir pateikti priežastinį reiškinių paaiškinimą. 
Nuoroda į „gamtos mokslų tikslumą“ rodo, jog pabrėždamas ma- 
terialių sąlygų ir materialių gamybinių jėgų reikšmę Marxas vado- 
vavosi visiems mokslams galiojančio vieningo mokslinio metodo 
ir vieningo aiškinamojo modelio idėja. Tas metodas ir modelis nė- 
ra konkrečiai nurodomi, tačiau kadangi jie turi atskleisti giluminės 
struktūras, kurios lemia ideologines formas bei žmonių savimonę, 

jie tikrai bus ginčytini. O kadangi metodas remiasi gamtos mokslų 
modeliu, jį taip pat galime vadinti natūralistiniu. 

Trečia, implicitiškai keliama epistemologijos, arba pažinimo te- 
orijos (gr. episteme - pažinimas), tezė. „Ne žmonių sąmonė nule- 
mia jų būtį, bet, atvirkščiai, jų visuomeninė būtis nulemia jų sąmo- 
nę“. Kaip tada Marxas ar kas nors kitas gali pažinti socialinio pa- 
saulio realybę? Kaip socialinis teoretikas gali išvengti tų ideologinių 
formų, kurios iškreipia visų žmonių sąmonę? Šie nepatogūs klau- 
simai gali būti suskirstyti į dvi grupes. Pirmajai priklauso bendriausio 
pobūdžio klausimai, kaip apskritai ką nors galime žinoti apie pa- 
saulį. Tradiciškai tokia „pažinimo teorija“ pradeda nuo „žinoji- 
mo“ apibrėžimo, pavyzdžiui: „Žinojimas — tai pagrįstas teisingas 
įsitikinimas“, po to mėgina klasifikuoti neabejotinus faktus, pa- 
vyzdžiui, stebėjimo, o tada parodo, kaip jais remiantis gali būti 
grindžiami kiti faktai. Tačiau toli gražu nėra akivaizdu, kad taip 
gali būti atskleistos paslėptosios struktūros; be to, kaip matysime, 
daugeliui šiuolaikinių epistemologų šis tradicinis požiūris kelia rimtų 
abejonių. Antrajai grupei priklauso tie klausimai, kurie iškyla moks- 
linio tyrimo objektu padarius žmogaus sąmonę ir žmogaus veiks- 
mą. Ar tai, ką žinome apie save, apie savo mintis ir veiksmus, savo 
prigimtimi nesiskiria nuo mūsų žinių apie žemę po kojomis ir apie 
mus supantį materialųjį pasaulį? Galbūt socialinio gyvenimo su- 
pratimas, kuriuo disponuoja jo dalyviai, iš esmės skiriasi nuo ži- 
nių, kurias teikia gamtamokslinis pasaulio aiškinimas? 

Nubrėžę šiuos skirtumus, galime grįžti prie pradinio klausimo. 
Ar struktūra sąlygoja veiksmą, ar veiksmas sąlygoja struktūrą? Aki- 
vaizdu, kad Marxo Pratarmėje sąlygojančiu veiksniu laikoma struk- 
tūra. Tad dabar panagrinėkime tokį pat griežtą, bet priešingą atsa- 
kymą. Johną Stuartą Millį labiausiai išgarsino jo esė Apie laisvę 
(1859), kur jis aistringai gina individo laisvę nuo bet kokios politi- 
nės ar socialinės priespaudos teigdamas, jog „vienintelė laisvė, ver- 
ta šio vardo, - tai laisvė siekti savojo gėrio savo pasirinktu būdu“. 

Šiame darbe ginamas liberalizmas, sąmonės forma, kurią Marxas 
Pratarmėje priskiria antstatui ir aiškina struktūriniais terminais. Mil- 
lis visa tai atmeta. Atviroje visuomenėje, kur leidžiama laisvai reikštis 
individualumui, pažanga vyksta kritinio mąstymo ir racionalaus 
įtikinėjimo būdu. Šia liberalia vizija jis vadovaujasi visuose savo 
veikaluose atmesdamas idėją, kad egzistuoja Marxo postuluoja- 
mos socialinės jėgos. 

Logikos sistemoje (1843) Millis pateikia, kaip matyti iš knygos 
paantraštės, „sisteminį indukcijos principų ir mokslinio tyrimo me- 
todų išdėstymą“. Šį įspūdingą veikalą sudaro šešios knygos, kurios 
visos kartu gerai nusako tai, ką vadinsiu Pozityviuoju mokslu, ypač 
ta prasme, kuria šis terminas vartojamas socialinių teoretikų. Pir- 
mose penkiose knygose nagrinėjama dedukcinė ir indukcinė logi- 
ka moksle apskritai, nors daugiausia dėmesio skiriama gamtos 
mokslams. Šeštoji knyga - „Moralinių mokslų logika“ skirta psi- 
chologijai ir socialiniams mokslams ir išties pateikia jų „sisteminį 
išdėstymą“. Knygos 7 skyrius pradedamas šia skambia deklaracija: 


Socialinių reiškinių dėsniai yra ne kas kita kaip dėsniai, valdantys žmo- 
nių, susibūrusių į visuomenę, aistras ir veiksmus. Tačiau būdami visuome- 
nėje žmonės išlieka žmonėmis: jų veiksmus ir aistras valdo tie patys dės- 
niai, kurie valdo individualaus žmogaus prigimtį. Susibūrę į visuomenę, 
žmonės netampa kitokios rūšies substancija, pasižyminčia kitokiomis savy- 
bėmis, taip kaip vandenilis ir deguonis skiriasi nuo vandens arba vandeni- 
lis, deguonis, anglis ir azotas - nuo nervų, raumenų ir sausgyslių. Visuome- 
nėje žmonės neįgyja jokių naujų savybių, kurios negalėtų būti dedukuotos 


iš dėsnių, apibūdinančių individualaus žmogaus prigimtį. 


Millio požiūriu, socialiniai mokslai turi būti grindžiami „tais pa- 
čiais dėsniais, kurie valdo individualaus žmogaus prigimtį“, nes jų 
objektas yra „žmonių, susibūrusių į visuomenę, aistros ir veiks- 
mai“. Tačiau šias aistras ir veiksmus „valdo tie patys dėsniai, kurie 

valdo individualaus žmogaus prigimtį“, o moralinių mokslų logi- 
ka mums leidžia juos atrasti. Tarp jų paminėtini „proto dėsniai“ 
(4 skyrius) ir „charakterio formavimosi dėsniai“ (5 skyrius). Re- 
miantis šiomis prielaidomis, 6 skyriuje drąsiai £ormuluojama tokio 
socialinio mokslo idėja: 


Visi socialiniai reiškiniai yra žmogaus prigimties reiškiniai, kuriuos su- 
kelia išorinių aplinkybių poveikis žmonėms; tad jeigu žmogaus mąstymo, 
jausmo ir veiksmo reiškiniai yra pavaldūs nekintamiems dėsniams, sociali- 
niai reiškiniai, būdami išvestiniai jų atžvilgiu, negali būti nepavaldūs tiems 


patiems nekintamiems dėsniams. 


Išsiaiškinti tuos dėsnius tenka „socialiniam mokslui“. O juos atskleidę 
galėsime paaiškinti ir numatyti visą visuomenės istoriją net jeigu rei- 
kalingoms žinioms sukaupti prireiktų „dar tūkstančių metų“. 

Šias ištraukas verta palyginti su Marxo Pratarme. Pasinaudoki- 
me trimis mūsų rubrikomis. Iš esmės skiriasi ontologijos. Čia apskri- 
tai nėra realaus ekonominių jėgų ir santykių mechanizmo. Yra tik 
individai, jų aistros, veiksmai ir kiek miglotesnė žmogaus prigim- 
tis, valdoma proto ir charakterio formavimosi dėsnių. Tačiau me- 
todologiniai skirtumai nėra ryškūs. Abu mąstytojai mano, jog aiš- 
kinimas yra paieška priežastinių dėsnių ir sąlygų, kuriomis jie vei- 
kia. Bet Marxui tenka ieškoti būdų, kaip pro sąmonės antstatą 
prasibrauti prie jį sąlygojančio giluminio mechanizmo. Millis, ne- 
pripažindamas tokių paslėptų mechanizmų, tenkinasi išvadomis apie 
žmogaus prigimtį ir jas grindžia žmogaus elgesio reguliarumais. 
Tuo iš esmės ir skiriasi jų aiškinimo strategijos. Millio įsitikinimu, 
Žmogus visuomenėje neįgyja „naujų savybių, kurios negalėtų būti 
dedukuotos iš dėsnių, apibūdinančių individualaus žmogaus pri- 
gimtį“. Marxas, priešingai, mano, jog „sąmonę reikia aiškinti iš 
materialinio gyvenimo prieštaravimų“. Šiuos strategijos klausimus 
netrukus nagrinėsime. Tačiau tarp jų esama ir daug panašumų. Abu 

mąstytojai išpažįsta natūralizmą, kuris implikuoja visų mokslų aiš- 
kinimo logikos vieningumą. Millis, nors ir abejodamas, ar šioje 
srityje įmanomas „gamtos mokslų tikslumas“, VI knygos 3 skyriu- 
je aiškiai sako, kad 


Mokslas apie Žmogaus prigimtį egzistuoja tiek, kiek galima parodyti, 
jog tos apytikrės tiesos, sudarančios praktines žmonijos žinias, gali būti 


dedukuotos iš universalių žmogaus prigimties dėsnių, kuriais jos remiasi. 


Skirtingos aiškinimo strategijos, iš kurių viena veiksmą kildina 
iš struktūros, kita struktūrą — iš veiksmo, pasireiškia ir epistemolo- 
giniais skirtumais. Kaip matysime, Millis tvirtai laikosi empirizmo 
tradicijos, pripažįstančios tik tuos įsitikinimus, kurie gali būti pa- 
grįsti stebėjimo duomenimis. Pagal šį kriterijų Pratarmėje paskelb- 
tos socialinio mokslo pretenzijos laikytinos beprasmėmis. Empi- 
rizmas nėra vienintelė pažinimo teorija natūralistų stovykloje, bet 
jo alternatyvų svarstymą atidėsiu vėlesniems skyriams. Vis dėlto 
kiekviena mokslinė teorija, kuri postuluoja paslėptąsias struktū- 
ras, privalo paaiškinti, kaip mes galime jas pažinti. 


DETERMINIZMAS 


Nurodyti Marxo ir Millio skirtumai gali mus įklampinti į painią 
valios laisvės ir determinizmo problematiką. Dažnai keliamas klau- 
simas, ar socialiniai mokslai didina žmogaus laisvę ar veikiau su- 
naikina iliuziją, kad tokią laisvę turime. Pratarmėje į jį atsakoma 
labai vienareikšmiai (nors kitur Marxas teigia, kad žmonės patys 
kuria savo istoriją): „Ne žmonių sąmonė nulemia jų būtį, bet, at- 
virkščiai, jų visuomeninė būtis nulemia jų sąmonę“. Ar socialinis 
mokslas atmeta idėją, kad žmonės turi pasirinkimo laisvę (net jei- 
gu jie nesirenka pačių pasirinkimo sąlygų)? Pratarmėje ji išties 

atmetama postuluojant specifinę ontologiją, kur ekonominės ir so- 
cialinės jėgos formuoja žmonių sąmonę ir sąlygoja jų veiksmus. 
Millis, nepripažindamas tokių jėgų bei struktūrų, atrodo, gali ne- 
sunkiai argumentuoti, jog socialiniai mokslai mums padeda siekti 
savojo gėrio savo pačių pasirinktu būdu. 

Kita vertus, socialinį mokslą Millis grindžia prielaida, jog „žmo- 
gaus mąstymo, jausmo ir veiksmo reiškiniai yra pavaldūs nekinta- 
miems dėsniams“. Kaip galime siekti savojo gėrio savo pasirinktu 
būdu, jeigu visus veiksmus lėmė išorinių aplinkybių poveikis žmo- 
nėms, valdomiems universalių žmogaus prigimties dėsnių? Galbūt 
determinizmui grėsmę kelia idėja, kad apskritai esama mokslo dės- 
nių, valdančių mūsų veiksmus? Jeigu taip, tai tiems, kurie tiki žmo- 
gaus laisve, gali tekti ieškoti specifinio socialinių mokslų metodo, 
leidžiančio veiksmus aiškinti kitaip nei apeliuojant į priežastinius 
dėsnius. Tačiau Millis teigia visiškai priešingai. Išvengsime painia- 
vos vėliau, jeigu dabar apibrėšime, kas yra „determinizmas“, ir po 
to išsiaiškinsime, kaip šią problemą sprendžia Millis. 

Determinizmą pirmiausia apibrėžia tezė, kad gamtoje viešpa- 
tauja visuotinė priežastinė tvarka: kiekvienas įvykis ar būsena turi 
savo priežastį. Ką konkrečiai tai reiškia? Atsakymai skiriasi pri- 
klausomai nuo to, ar jais apeliuojama į „gamtos dėsnius“ ir ar san- 
tykis tarp priežasties ir padarinio laikomas „būtinu“. Newtono me- 
chanikoje ir fizikoje veikia absoliutūs, visuotinai ir būtinai galio- 
jantys gamtos dėsniai ir nepermaldaujamos jėgos, valdančios gamtos 
pasaulį. Gamta yra „deterministinė“ sistema labai griežta prasme, 
o tai kelia daugybę problemų kiekvienam, kuris tiki, jog kartais 
tai, kas įvyks, priklauso nuo žmonių pasirinkimo. 

Tačiau tai dar nereiškia, kad žmogaus laisvė negalima. Jei laisvę 
suvokiame kaip galėjimą daryti ką norime, tai net esant visiškai 
determinuotai priežastinei tvarkai, kur viskas vyksta būtinai, mes 
kartais galime veikti taip, kaip norime. Pasak Thomaso Hobbes*o, 
su kuriuo dar susitiksime vėliau, „upės vanduo ne tik turi laisvę, 

bet ir privalo tekėti savo vaga“ (1651, 21 sk.). Kadangi valia yra ne 
valios aktas, o „paskutinis noras svarstymų grandinėje“, mes vei- 
kiame laisvai tada, kai tai, kas įvyksta, tenkina tą mūsų norą. To- 
dėl, jo manymu, nėra jokio prieštaravimo tarp laisvės ir determi- 
nizmo. Kita garsi deterministų strategija grindžiama idėja, kad laisvė 
yra suvoktas būtinumas, arba įvykių eigos pripažinimas, kylantis iš 
supratimo, kad kitaip ir negali būti. 

Taigi klausimas gana slidus. Dauguma mąstytojų, kuriems rūpė- 
jo palikti vietos žmogaus pasirinkimui, nebuvo deterministai tokia 
griežta prasme. Bet mokslininkai, atrodo, paprastai pripažįsta vie- 
nokios ar kitokios atmainos determinizmą. Tai ne visada akivaiz- 
du, nes daugelis iš jų pripažįsta, kad gamtoje esama ir atsitiktinu- 
mo arba kad mūsų žiniose apie gamtą esama tam tikro neapibrėž- 
tumo. Gali atrodyti, jog taip neigiamas determinizmas ir paliekama 
vietos veiksmo laisvei. Tačiau Millis užkerta kelią šiai strategijai 
pabrėždamas, kad kalbėdami apie laisvą veiksmą kalbame ne apie 
atsitiktinumo valdomą veiksmą ar veiksmą, kurio nesugebame pa- 
aiškinti. Jis pripažįsta, kad veiksmai gali būti visiškai sąlygoti ir 
numatomi. Ir vis dėlto jis mus tikina, kad veiksmo laisvė galima, 
nes laisvė esą ne tik suderinama su determinizmu, bet ir suponuo- 
janti priežastinę tvarką. 

Kaip atliekamas šis stebėtinas triukas? Millis jį atlieka Logikos 
sistemos VI knygos 2 skyriuje „Apie laisvę ir būtinumą“: 


Teisingai suprasta vadinamoji Filosofinio būtinumo doktrina teigia pa- 
prastą dalyką: žinant motyvus, kuriais individas vadovaujasi, ir individo 
charakterį bei polinkius, galima daryti patikimas išvadas, kaip jis veiks; 
asmenį gerai pažįstant ir žinant visas jį veikiančias paskatas, jo elgesį gali- 


ma numatyti tokiu pat tikslumu, kaip ir fizikinį reiškinį. 


Po to jis pažymi, jog „nesijaučiame mažiau laisvi dėl to, kad mus 
gerai pažįstantys žmonės gali lengvai numatyti, kaip pasielgsime 


24 SOCIALINIŲ MOKSLŲ EILOSOFIJA 


konkrečiu atveju“. Tad nematydamas jokio pavojaus, kurį galėtų 
kelti determinizmas, jis teigia, esą nors individas veikia pagal ap- 
linkybių suformuotą savo charakterį, „jo paties noras savo charak- 
terį formuoti specifiniu būdu yra viena iš šių aplinkybių ir toli gra- 
žu ne mažiausiai reikšminga“. Juk „mes nesame mažiau pajėgūs 
formuoti savo charakterį, nei tai gali kiti“. 

Millio manymu, jei atsikratome įvykių būtinumo, kurį impli- 
kuoja mąstymas struktūros ir jėgų kategorijomis, žmogaus veiks- 
mų numatomumo idėja nekelia pavojaus laisvei. Tiesą sakant, kuo 
labiau pasaulis numatomas ir kuo veiksmingiau mokslas mums pa- 
deda jį numatyti, tuo lengviau jame galime siekti savojo gėrio. Ar 
tai išties triukas? Dabar šio klausimo mums neverta kelti. Pakanka 
pasakyti, jog deterministai gali tarpusavyje nesutarti dėl priežas- 
tingumo sąvokos analizės. Millis nėra vienintelis deterministas, ne- 
pripažįstantis, kad priežastis ir padarinius sieja būtinas ryšys. Anot 
jo, gamtos dėsniai tėra reguliarumai, kurių pagrindu galimas pati- 
kimas numatymas. Ar šiuo požiūriu jis teisus ir ar teisus manyda- 
mas, kad tokiu atveju laisvės galimybė išlieka, - šie klausimai mums 
dar iškils. 

Marxo Pratarmėje kur kas daugiau determinizmo, ir nesu tik- 
ras, kad sudėjus į vieną vietą visus jo veikalus būtų galima įžvelgti 
kokią nors nuoseklią liniją. Tuo nebuvo tikri ir kiti pagrindiniai 
marksizmo teoretikai. Istorinis materializmas, kaip mokslinė teo- 
rija, pabrėžianti ekonominių jėgų ir gamybinių santykių raidos ne- 
išvengiamumą, atrodo, nepalieka jokios erdvės sąmoningai žmo- 
gaus iniciatyvai. Kita vertus, Marxas paskelbė garsųjį manifestą, o 
komunistų partijos dažnai prisiimdavo avangardinį istorijos spar- 
tinimo vaidmenį arba net, kaip Rusijos arba Kinijos revoliucijų at- 
veju, vadovavimą didiesiems šuoliams iš feodalizmo į socializmą. 
Bent jau retsykiais Marxas, kaip ir Millis, mokslinį pažinimą laiko 
galios šaltiniu siekiant socialinių pertvarkų. Čia norėčiau atkreipti 
dėmesį į dar vieną Millio ir Pratarmėje išreikšto požiūrio į priežas- 

tingumą skirtumą. Pratarmėje teikiami priežastingumo vaizdiniai — 
dažniausiai konkrečiomis istorinėmis aplinkybėmis, veikiančių spe- 
cifinių mechanizmų vaizdiniai. „Nė viena visuomeninė formacija 
nežlunga anksčiau, negu išsivysto visos gamybinės jėgos, kurioms 
ji duoda pakankamai erdvės.“ Tai reikštų, kad būtinumas yra ne 
tik — arba ne vien tik - visuotinių dėsnių būtinumas, bet ir konkre- 
čių gamybinių jėgų funkcionavimo būtinumas. Kartu tai verčia mus 
toliau gilintis į priežastingumo idėją. 

Tad bendras natūralistų tikėjimas gamtos vieningumu palieka 
neišspręstus tris nesutarimus. Pirmasis - tai ontologinis nesutari- 
mas dėl veiksmo ir struktūros santykio: Marxas teigia, kad veiks- 
mą sąlygoja socialinė struktūra; Millio manymu, visi socialiniai reiš- 
kiniai yra atskirų Žmonių veiksmų ir siekių padariniai. Antrasis ne- 
sutarimas yra metodologinis. Jis susijęs su priežastinio aiškinimo 
analizės problema. Ar pamatinė idėja čia yra būtinumas ar tik re- 
guliarumas? Ar priežastingumas sietinas su bendrybe, pavyzdžiui, 
su bendrais gamtos dėsniais, ar su atskirybe, pavyzdžiui, su specifi- 
niais mechanizmais? Trečiasis yra epistemologinis, nes Millis lai- 
kosi empiristinio požiūrio, kad žinojimas kildintinas iš patirties, o 
Marxui reikalinga teorija, kuri paaiškintų giluminės realybės paži- 
nimo galimybę. Šiuos nesutarimus mes dar nagrinėsime. 


Aiškinimas Supratimas 


Holizmas Sistemos 


Individualizmas Veikėjai 





1.1 bav. 

O dabar pasinaudodami 1.1 pav. reziumuokime tai, apie ką 
buvo kalbėta. „Holizmas“ nusako visas pozicijas, kurios indivi- 
dualių veikėjų (žmonių ar kitokių) elgesį aiškina nuorodomis į 
vienokią ar kitokią didesnę visumą. „Individualizmas“ nusako 
priešingas pozicijas, kurios struktūras aiškina nuorodomis į indi- 
vidualių veikėjų (Žmogiškųjų ar kitokių) veiklą. (Netrukus išaiš- 
kės, kodėl kairiajame viršutiniame langelyje rašome „Sistemos“, 
o ne „Struktūros“.) Jei Marxo Pratarmės idėja yra teisinga, tai aiš- 
kinimas vyksta „iš viršaus į apačią“ — individų veiksmai aiškinami 
„holizmo“ terminais, t. y. aiškinant, kaip veikia sistema. Jei teisin- 
ga Millio idėja, tada laimi „individualizmas“, pagal kurį aiškini- 
mas vyksta „iš apačios į viršų“ ir sistemos jam neturi jokios reikš- 
mės arba net gali būti „redukuojamos“ į faktus apie individualius 
veikėjus. Tie, kurie mano, jog socialinio pasaulio aiškinimuose turi 
figūruoti ir sistemos, ir individualūs veikėjai, užima tarpinę pozici- 
ją. Tokie kompromisai atrodo visiškai racionalūs, bet, kaip matysi- 
me, jie kelia daug problemų dėl savo komponentų vidinio suderi- 
namumo. Tačiau dabar atkreipkime dėmesį į neužpildytą dešinįjį 
„Supratimo“ stulpelį. 


SUPRATIMAS 


Ši dviejų strategijų — „iš viršaus į apačią“ ir „iš apačios į viršų“ — 
priešprieša ir su ja susijusios ontologinės, metodologinės ir episte- 
mologinės problemos nėra specifinis socialinių mokslų bruožas. Ir 
Marxas, ir Millis buvo natūralizmo šalininkai, taigi buvo įsitikinę, 
kad ir žmonės, ir visuomenės privalo paklusti gamtos tvarkai, to- 
dėl ir visiems mokslams tinka tas pats metodas. Tačiau yra kita 
tradicija, kuri visai kitaip traktuoja visuomenę, žmogaus gyvenimą 
ir socialinį veiksmą. „Supratimas“ teikia radikalią alternatyvą „Aiš- 
kinimui“. 

Ši alternatyvi tradicija siekia sukurti „interpretacinį“, arba „her- 
meneutinį“, socialinį mokslą (gr. hermeneus — vertėjas, interpreta- 
torius). Pagrindinė jos idėja yra ta, kad socialinis pasaulis turi būti 
suvokiamas iš vidaus, o ne aiškinamas iš išorės. Užuot ieškoję elg- 
senos priežasčių, turime mėginti suprasti veiksmų prasmę. Veiks- 
mai įgyja prasmę bendrame socialinio gyvenimo idėjų ir taisyklių 
kontekste ir yra atliekami žmonių, kurie jiems teikia tam tikrą pras- 
mę. Prasmės - su šiuo slidžiu ir daugiareikšmiu žodžiu dar turėsi- 
me problemų - apima platų prasmingumo diapazoną, pradedant 
sąmoningomis individo intencijomis ir baigiant socialiniu, dažnai 
nesąmoningu prasmingumu. Šių elementų sąsaja leis užpildyti 1.1 
pav. dešinįjį stulpelį. 

Ši tradicija kildinama iš istorijos apmąstymų, kurių ištakos sie- 
kia Hegelį. Pasinaudosiu kai kuriomis XIX amžiaus vokiečių mąs- 
tytojo idealisto Wilhelmo Dilthey (1833-1911) mintimis. „Pras- 
mę“ Dilthey apibūdina kaip „specifinę gyvenimo ir istorinio pa- 
saulio kategoriją“. Pasak jo, žmogaus gyvenimas gali būti suvoktas 
tik tomis kategorijomis, kurios netaikomos aiškinant fizikinį pa- 
saulį, tokiomis kaip „tikslas“, „vertė“, „vystymasis“ ir „idealas“, 
ir kurios visos nusako „prasmės“ aspektus. Priešingai nei tai pa- 
čiai tradicijai priklausę individualistai, Dilthey manė, jog gyveni- 
mo sąryšingumas gali būti suprastas tik suvokiant atskirų jo dalių 
prasmę tam tikroje visumoje. Tačiau toji „visuma“ nėra išoriška 
žmonių atžvilgiu. „Gyvenimo prasmė yra pats gyvenimas. Jame 
nėra nieko, kas nurodytų į prasmę, esančią už gyvenimo“ (1926, 
VII tomas, p. 224). 

Nors reikiamas įvadas į „Supratimą“ bus pateiktas tik 7 sky- 
riuje, čia nurodysiu keletą dalykų, kurie padės užpildyti 1.1. pav. 
„Struktūrą“ viršutiniame kairiajame langelyje pakeisdamas „Sis- 
tema“, pasirinkau terminą, kuris paprastai taikomas gamtos pa- 
sauliui. Galima prisiminti tokias mechanines sistemas kaip Saulė 
ir planetos, elektros varikliai ir laikrodžiai arba tokias organines 

sistemas kaip bičių aviliai, termitų kolonijos ir žmogaus kūnas. 
Abstraktesne prasme galima kalbėti ir apie kompiuterines, infor- 
macines bei skaitmenines sistemas. Tokiomis analogijomis dažnai 
naudojasi holistai aiškindami socialinių sistemų funkcionavimą, ta- 
čiau jas atmeta individualistai. Įvardydami atitinkamą priešpriešą, 
dešiniajame stulpelyje „Struktūrą“ turime pakeisti tikslesniu ter- 
minu. Kokia analitinė sąvoka geriausiai nusako socialinio gyveni- 
mo, kaip prasmių tinklo, idėją? Prisiminkime Marxo pastabą apie 
„juridines, politines, religines, menines ar filosofines, žodžiu, ide- 
ologines formas“, kuriomis Žmonės įsisąmonina pamatinius socia- 
linius konfliktus. Visos šios formos gali būti traktuojamos kaip tai- 
syklių struktūros. Yra teisės taisyklės tiek įstatymų, tiek teisės prak- 
tikos prasme. Yra politikos taisyklės - konstitucijos bei politiniai 
susitarimai. Religijos taisyklės apibrėžia ir reguliuoja organizuotas 
religijas; estetikos taisyklės apibrėžia kultūrą; „filosofijos“ taisyk- 
lės aprėpia žmonių dorovinius įsitikinimus, bendrą jų požiūrį į sa- 
ve, į pasaulį ir savo vietą jame. 

Taisyklės nėra tik straipsniai taisyklių sąvaduose. Jos gali būti 
įkūnytos ir socialinėse institucijose bei praktikose ir tokiu būdu 
sudaryti apčiuopiamesnę „struktūrą“ nei tada, kai jas svarstome 
abstrakčiai. Sąvoką, kuri geriausiai išreiškia šią idėją, skolinamės iš 
šiuolaikinės filosofijos. Ludwigas Wittgensteinas Filosofiniuose ty- 
rinėjimuose (1953) nagrinėdamas žmogaus veiklą plačiai vartoja 
sąvoką „žaidimas“. Žaidimo taisyklės ne tik reguliuoja tai, kaip jis 
žaidžiamas, bet ir - o tai dar svarbiau, - apibrėžia arba konstitu- 
tuoja patį žaidimą. Žmonės galėjo žvejoti ir be šią veiklą reglamen- 
tuojančių taisyklių, tačiau jie negalėjo žaisti šachmatais neturėda- 
mi atitinkamų taisyklių. Ėjimai žaidime turi prasmę tik taisyklių 
kontekste, panašiai kaip žodžiai turi prasmę tik kalboje ir komuni- 
kacijos praktikoje. Nors socialinės veiklos, traktuojamos kaip „žai- 
dimo“, idėja paaiškės tik vėlesniuose skyriuose, intuityviai jaučia- 
me, kad ji išreiškia tai, ko mums reikia viršutiniame dešiniajame 

1.1 pav. langelyje. Viena iš jos konotacijų sugestijuoja, kad žaidi- 
mai yra specifinė žmogaus socialinė veikla, todėl Supratimas gali 
būti nesuderinamas su natūralizmu. 

Kaip institucijos ir socialinio gyvenimo praktika siejamos su jose 
dalyvaujančiais žmonėmis? Holistų atsakymas žaidėjus ištirpina žai- 
dime. Jei žaidėjai, bent jau atlikdami savo socialinius vaidmenis, sie- 
kia, tiki ir atitinkamai daro tik tai, ko socialiai iš jų galima laukti, tai 
mums nebūtina suprasti jų pačių. Jeigu jie tėra socialinių vaidmenų 
atlikėjai, arba aktoriai, kurių visus veiksmus sąlygoja jų socialinė pa- 
dėtis, tai supratimas gali vykti tik „iš viršaus į apačią“, panašiai kaip 
pagal grynai sisteminę aiškinimo teoriją. Tai, jog čia turime reikalą 
su prasmėmis, nekeičia struktūrų vaidmens net jeigu prasmės nesą- 
lygoja veiksmų taip, kaip priežastys sąlygoja padarinius. 

Individualistų atsakymas, priešingai, pakeičia kryptį ir kyla „iš 
apačios į viršų“. Jeigu prasmės pirmiausia yra subjektyvios ir tam- 
pa intersubjektyviomis tik dėl susitarimo, tuomet reikia visiškai 
kitokios supratimo koncepcijos. Tada patys žaidėjai kuria žaidimo 
taisykles, pavyzdžiui, visuomenine sutartimi, kuri dažnai postu- 
luojama aiškinant moralinę ir politinę tvarką. Nuoseklus individu- 
alistas Jonas Elsteris teigė: 


Elementarus socialinio gyvenimo vienetas - tai konkretaus žmogaus veiks- 
mas. Paaiškinti socialines institucijas arba jų kaitą — vadinasi, paaiškinti, 
kaip jos atsiranda ir kinta priklausomai nuo individų veiksmų bei jų sąvei- 
kos (1989(a), p. 13). 


Ir dar griežčiau pabrėžė: „Nėra jokių visuomenių, yra tik sąvei- 
kaujantys individai“ (1989(a), p. 248). Tad apatiniame dešiniaja- 
me langelyje galime rašyti: „Vaidmenų atlikėjai“ (actors). 

Kaip ir anksčiau, kai formulavome „Sistemų“ ir „Veikėjų“ prieš- 
statą, skaitytojai veikiausiai siūlys kompromisą. Žaidimo taisyklės 
žaidėjus riboja, tačiau kartu padeda jiems siekti savo tikslų. Žaidė- 


30 SOCIALINIŲ MOKSLŲ FILOSOFIJA 


jai iš dalies patys kuria savo istoriją, nes patys kuria taisykles, tačiau 
jas kuria aplinkybėmis, kurios bent iš dalies nuo jų nepriklauso. Veiks- 
mas gali suponuoti struktūrą ir kartu daryti įtaką. Kaip ir „Aiškini- 
mo“ stulpelyje, yra alternatyvų, kurios peržengia skiriamąją liniją ir 
reikalauja į socialinį pasaulį įsileisti ir žaidimus, ir vaidmenų atlikė- 
jus, kad jų pagrindu galėtume jį suprasti iš vidaus. Toks siūlymas 
atrodo gana įtikinamas, tačiau turiu pažymėti, jog ir šiuo atveju ieš- 
kant kompromisų teks susidurti su daugybe problemų. 
Štai ką gauname užpildę lentelę 1.2 pav.: 


Aiškinimas Supratimas 


Holizmas „Žaidimai“ 


Individualizmas Veikėjai Vaidmenų 


atlikėjai 





1.2 pav. 


Jei galimos pozicijos, kertančios horizontalią skiriamąją liniją ir 
derinančios strategiją „iš viršaus į apačią“ su strategija „iš apačios į 
viršų“, tai ką galima pasakyti apie vertikaliąją takoskyrą? Nei „Vei- 
kėjų“ ir „Vaidmenų atlikėjų“, nei „Sistemų“ ir „Žaidimų“ skirtu- 
mas neatrodo neįveikiamas. Net jeigu pasirodytų, kad Aiškinimas 
ir Supratimas yra visiškai skirtingi, ar negalėtų būti suderinami at- 
skiri jų komponentai? Bet apie tai kalbėsime vėliau. Tuo tarpu „Vei- 
kėjus“ galima įsivaizduoti kaip individus, o „Sistemas“ kaip struk- 
tūras, traktuojamas natūralizmo požiūriu; „Vaidmenų atlikėjus“ taip 
pat galima įsivaizduoti kaip individus, o „Žaidimus“ - kaip struk- 
tūras, traktuojamas interpretaciniu požiūriu. Kai atskirai išnagri- 
nėsime šiuos du požiūrius, galėsime kelti klausimą dėl jų suderina- 

mumo. O dabar 1.2 pav. reikia suprasti tik kaip struktūros ir veiks- 
mo santykio problemos iškėlimo būdą, bet ne kaip tiesioginį atsa- 
kymų šaltinį. 


KNYGOS PLANAS 


Šios knygos planas yra toks: pagrindinė jos tema - Aiškinimas ir 
Supratimas, jos potemė —- Holizmas ir Individualizmas. Toliau tri- 
juose skyriuose bus nagrinėjamos kai kurios svarbiausios Aiškinimo 
koncepcijos ir jų taikymo socialiniam pasauliui galimybės. 2 skyrius 
pradedamas nuo XVII amžiuje suformuluotos klasikinės proble- 
mos: kokį vaidmenį aiškinant pasaulio sąrangą atlieka protas ir 
patyrimas? Jame bus nagrinėjamos racionalizmo viltys atrasti prie- 
žastinę gamtos tvarką, suvokiamą kaip mechaninę sistemą. 3 sky- 
riuje dėstomas klasikinio empirizmo kontrargumentas ir skelbia- 
mas Pozityviojo mokslo manifestas. Po to aptariama Miltono 
Friedmano Pozityviojo ekonomikos mokslo idėja. Ji neblogai ilius- 
truoja „hipotetinį-dedukcinį metodą“, tačiau iškelia daug pro- 
blemų dėl teorijos vaidmens moksle. 4 skyriuje šių problemų iš- 
takos siejamos su įsitikinimu, kad mokslas turi remtis „pagrin- 
dais“. Idėja, kad visos pretenzijos į pažinimą remiasi tam tikra 
patyrimo interpretacija, mus nuves, žengiant įkandin Karlo Pop- 
perio, prie pragmatizmo, ir toliau prie madingų samprotavimų 
apie „paradigmas“. Tačiau ir turėdami keliolika Aiškinimo kon- 
cepcijų įsitikinsime, jog nė viena iš jų nėra tokia patikima, kad ja 
galėtų pasinaudoti socialiniai mokslai. 

Paskui stabtelėsime prie „vertikalios“ Holizmo ir Individualiz- 
mo priešpriešos. 5 skyriuje patikrinsime „Sistemas“ viršutiniame 
kairiajame 1.2 pav. langelyje. Pradėsime nuo pretenzingos tezės, 
kad galimas „funkcinis“ socialinių faktų aiškinimas, pagal kurį žmo- 
nės traktuojami kaip savotiški hieroglifai. Tačiau gana greitai toji 
tezė subliūkš ir ją pakeis kuklesnė idėja, kad visuomenė nėra tik 

individų suma. Net ir ši idėja tampa kritikos objektu 6 skyriuje, 
kur Individualizmo - „Veikėjų“ apatiniame kairiajame langelyje — 
pozicijai atstovauja toji veiksmo analizė, kurią teikia Racionalaus 
pasirinkimo ir Lošimų teorijos. Kadangi Lošimų teorija tapo be- 
veik privalomu socialinių teoretikų įrankiu, glaustai apibūdinsime 
esminius jos bruožus. Tačiau kai kurios giluminės socialinių nor- 
mų analizės problemos liks neišspręstos. 

„Vertikalusis“ ginčas po to pasislinks į 1.2 pav. „Supratimo“ stul- 
pelį. 7 skyriaus tema bus idėja, kad Prasmė yra „specifinė gyveni- 
mo ir istorinio pasaulio kategorija“. Mėgindami ją suprasti, pasi- 
telksime Maxo Weberio socialinio veiksmo supratimo koncepciją, 
o pirmiausia jo racionalumo koncepciją. Palyginę ją su Wittgen- 
steino koncepcija, kur veikiantys individai priklauso nuo taisyklių, 
o kiekvienas veiksmas yra „ėjimas“ žaidime, atsidursime 1.2 pav. 
viršutiniame dešiniajame langelyje, kur žaidimai iš esmės skiriasi 
nuo racionalių Lošimų teorijos veikėjų veiklos. 8 skyrius leis įvesti 
į apatinį dešinįjį langelį tuos individualius veikėjus, kurie dalyvau- 
ja socialiniame žaidime, tačiau jam galutinai nesiangažuoja. Juos 
galima traktuoti kaip socialinių vaidmenų atlikėjus arba, pasitel- 
kiant įtaigią analogiją, kaip teatro vaidmenų atlikėjus. Bet ar išties 
jie tėra vaidmenų atlikėjai? Sudėtingi socialinės tapatybės klausi- 
mai tampa dar sudėtingesni, kai svarstome filosofinę asmens tapa- 
tumo problemą. 

9 skyriuje tęsiama pagrindinė tema remiantis tuo, ką jau sužino- 
jome. Galbūt ankstesnis socialinių normų klausimas dabar gali bū- 
ti išspręstas derinant modifikuotą homo economicus modelį su mo- 
difikuota homo sociologicus samprata. Tai reikštų Aiškinimo ir Su- 
pratimo susitaikymą. Tačiau šią laimingą atomazgą sutrikdo idėja, 
kad socialinis pasaulis konstruojamas iš vidaus, o tai yra visiškai 
svetima gamtos pasauliui. Tokiu atveju socialiniai mokslai turi remtis 
tik intersubjektyvumu, nors gamtos mokslai visada pretendavo į 
objektyvų pažinimą. 

Taigi ar Supratimas nėra susijęs su vienokios ar kitokios formos 
reliatyvizmu, nesvarbu ar tai gerai, ar blogai? 10 skyriuje ši pro- 
blema mums suteiks progą iškelti klausimą, ar įmanomas ir reika- 
lingas vertybinis socialinių mokslų neutralumas. Pagalbon vėl pa- 
sitelksime Weberį, šįkart išreiškiantį vyraujantį požiūrį, kad socia- 
liniai mokslai, net jeigu jie yra „vertybiškai reikšmingi“, gali ir turi 
būti plėtojami „vertybiškai neutralių“ būdu. Tačiau kuo labiau gi- 
linamės į šį požiūrį, tuo sunkiau jį pagrįsti. Todėl 11 skyriuje išple- 
čiame diskusijos ribas. „Kitų sąmonės“ problema kelia kitokio po- 
būdžio reliatyvizmo pavojų, ir tai tampa akivaizdu nagrinėjant ant- 
ropologų pastangas suprasti kitas kultūras. O nagrinėdami 
reliatyvizmo mėginimus išvengti liūdnai pagarsėjusio „hermeneu- 
tinio rato“, atskleisime jo ribotumą. 

Paskutiniame skyriuje aptarsime tai, ką atradome šioje intelekti- 
nėje kelionėje, kurią dabar laikas pradėti. 


2 SKYRIUS 


TIESOS ATRADIMAS: 
RACIONALISTINIS KELIAS 


Francisas Baconas, kuris laikomas moderniojo mokslinio metodo 
kūrėju, skyrė du tiesos atradimo kelius. Pirmoje aforizmų knygoje, 
išleistoje 1620 m., jis skelbė: 


Galimi tik du tiesos ieškojimo ir atradimo keliai. Vienas iš jų - nepaisant 
pojūčių ir atskirybių, pradėti nuo bendriausių aksiomų, kurių nepajudina- 
mu teisingumu neabejojama, ir iš jų išvesti vidurines aksiomas. Šis kelias 
dabar madingiausias. Kitas kelias - nuo teiginių, išvestų iš pojūčių ir atski- 
rybių, laipsniškai ir nuosekliai kilti prie bendriausių aksiomų. Tai patiki- 


miausias, tačiau vis dar neišbandytas kelias. 


Jo ieškoma tiesa buvo tiesa apie Dievo sukurtą ir sutvarkytą 
gamtos pasaulį. Abu keliai turėjo padėti atskleisti tikrąją pasaulio 
tvarką moksliškai pasinaudojant Protu. Nors šie tiesos ieškojimo 
keliai iš esmės skyrėsi naudojamo Proto samprata, abu sutarė dėl 
paties projekto - dėl būtinumo kurti naują mokslą, grindžiamą 
absoliučiai patikimomis tiesomis. Naujos idėjos apie Protą kėlė 
naujas idėjas apie gamtą, o tai vedė prie naujų idėjų apie žmogaus 
prigimtį ir visuomenę. 

Pradedu nuo XVII amžiaus, nes būtent tada pradėjo formuotis 
mūsų modernusis intelektinis pasaulis. Mokslo revoliucija jau buvo 
pasiekusi didelę pažangą. Pavyzdžiui, astronomijoje Keplerio ir 
Galilėjaus teleskopai jau buvo išsklaidę mitą apie krištolines sfe- 
ras, tariamai besisukančias aplink Žemę. Tačiau prireikė tam tik- 

ro laiko, kol mąstytojai suvokė, jog naujasis mokslas, iš esmės 
neigdamas senąjį, nepalieka jokių patikimų atspirties taškų. Ank- 
stesnėje dangaus ir žemės sampratoje viskas turėjo savo vietą, pras- 
mę, paskirtį ir priežastį, tad žmogaus pasaulėvaizdis buvo pras- 
mingas daugeliu lygmenų. Besiklostant naujajai sampratai, pa- 
saulis pradedamas suvokti kaip mechaninė sistema, kaip idealiai 
veikiantis laikrodis. Mokslas galėjo atrasti jo dalių priežastis ir 
funkcijas nesirūpindamas visumos prasme ar tikslu. Be abejo, prie- 
žastingumo ir prasmingumo atsiskyrimas įvyko ne iš karto. Juk ir 
tobulas laikrodis tobulo laikrodininko gaminamas tam tikram tiks- 
lui. Tačiau galiausiai naujoji Proto samprata privedė prie šių mo- 
derniųjų skyrybų. 

Žvelgiant retrospektyviai, simbolinis buvo momentas, kai Renė 
Descartes'as (1596-1650) savo naujosios filosofijos „pirmąją tiesą“, 
arba patikimiausią prielaidą, išreiškė garsiuoju cogito ergo sum — 
„mąstau, vadinasi, esu“. Ši tezė keliama jo Metafiziniuose abmąs- 
tymuose (1641), kuriuose jis mėgina visą pažinimą pagrįsti racio- 
naliam protui prieinamomis pamatinėmis tiesomis ir principais. 
Jis klausia: jeigu savo protą apvalau nuo visų išankstinių nuomo- 
nių, prietarų bei įsitikinimų, kurie remiasi tik autoritetu, tai ar ap- 
skritai lieka kas nors tikra? Taip, grynoji refleksija garantuoja, kad 
yra bent vienas reflektuojantis protas, tai yra jis pats. Ji garantuoja 
ir savaiminio akivaizdumo principą: visa, kas savaime akivaizdu, 
yra teisinga. Kadangi „pirmoji filosofija“ pripažino Dievo buvimą, 
jį nenumatė jokio konflikto tarp mokslo ir religijos. Tačiau atim- 
damas Proto imprimatur iš visų tradicinių autoritetų ir suteikda- 
mas jo galias kiekvienam kritiškai mąstančiam individui, Descar- 
tes'as padėjo pagrindus pasaulietiniam mokslui, kuris yra neutra- 
lus prasmės ir vertės atžvilgiu. 

„Moraliniai“ ir socialiniai mokslai savo pirmuosius žingsnius pra- 
dėjo žengti tik XVIII a. viduryje. Iš pat pradžių didžiulę įtaką jiems 
darė naujas revoliucinis gamtamokslinis mąstymas, ypač natūralizmas, 


36 SOCIALINIŲ MOKSLŲ FILOSOFIJA 


kuris buvo neatremiamas, jeigu, kaip rašė La Mettrie daug sakan- 
čio pavadinimo knygoje Žmogus mašina (1747), 


Žmogus nėra krėstas iš brangesnio molio; gamta naudoja vieną ir tą 


pačią tešlą įvairindama tik raugą. 


Šią nuostatą įsimenamai išreiškia Condorcet klausimas jo Istori- 
nėje žmogaus proto pažangos apybraižoje (1795): 


Vienintelis tikėjimo gamtos mokslais pagrindas yra idėja, kad visuoti- 
niai dėsniai, valdantys visatos reiškinius, yra būtini ir pastovūs. Tai kodėl 
šis principas žmogaus protinių ir dvasinių sugebėjimų raidai turėtų galioti 


mažiau nei kitokiems gamtos reiškiniams? (1795, X stadija). 


Tačiau, kaip matyti iš Bacono pastabos, nuo seno būta didelių 
nesutarimų dėl Proto prigimties ir mokslui tinkamo metodo. Ba- 
cono minimas nesutarimas - tai nesutarimas tarp tų, kurie „prade- 
da nuo bendriausių aksiomų“, dabar vadinamų racionalistais, ir 
tų, kurie pradeda nuo „pojūčių ir atskirybių“, dabar vadinamų em- 
pirikais. Nors racionalizmas jau nėra labai populiarus, šiame sky- 
riuje matysime, kad jis tebėra reikšmingas, nes teorinį mąstymą 
verčia ieškoti paslėptų struktūrų bei dėsnių. Empirizmui pastarai- 
siais laikais klojosi geriau; jį nagrinėsime skyriuje apie Pozityvųjį 
mokslą. Pagrindinė abiejų skyrių idėja yra ta, kad abu Bacono tie- 
sos ieškojimo keliai grindžiami prielaida, jog mokslinis pažinimas 
turi turėti patikimus ir nepajudinamus pamatus. Abu jie tampa ma- 
žiau patikimi, jeigu tokių pamatų apskritai nėra, kaip teigia kai 
kurios naujesnės koncepcijos, kurias nagrinėsime 4 skyriuje. 

PROTAS IR PASLĖPTOSIOS TVARKOS PAIEŠKA 


Pirmasis Bacono kelias - „nepaisant pojūčių ir atskirybių“ ieškoti „ben- 
driausių aksiomų“ — iš pirmo žvilgsnio atrodo gana keistas. Kodėl 
nepradėti nuo akivaizdžių dalykų, nuo to, ką liudija juslinis suvoki- 
mas ir pojūčių teikiamos žinios apie konkrečius daiktus? Bendriausias 
atsakymas būtų tas, kad žengiant pirmuoju keliu buvo tikimasi at- 
skleisti tą gamtos tvarką, kuri neatsiskleidžia ribotai žmogaus patyri- 
mo galiai. Prasidėjus mokslo revoliucijai, gamtą pradėta suvokti kaip 
judančios masės sistemą, varomą mechaninių jėgų ir valdomą amžinų 
dėsnių. Newtonas galėjo stebėti krintančius obuolius, tačiau negalėjo 
stebėti gravitacijos jėgų, kurias jis laikė šio reiškinio priežastimi. De- 
scartes'as teigė, kad erdvę tiksliai aprašo analitinė geometrija, kuri 
jo garbei dabar vadinama dekartine. Tačiau jis neigė, jog šias mate- 
matines erdvės savybes pažįstame juslinio patyrimo būdu. Veikiau 
jas pažįstame todėl, kad racionali intuicija garantuoja tam tikrų pa- 
matinių aksiomų ir jų vedinių teisingumą. O tai reikalauja tokios 
pažinimo teorijos, pagal kurią protui nebūtina remtis vien pojūčiais, 
nes remdamasis tik jais jis negalėtų suvokti tikrosios gamtos tvarkos. 
Šio argumento gali griebtis kiekvienas, kuris tiki nematomų jėgų ir 
struktūrų egzistavimu ir mėgina grįsti savo pretenzijas į jų pažinimą. 
Prieš pradėdami nagrinėti socialines ar psichologines struktūras ir 
jėgas bendrais bruožais aptarkime naują gamtos viziją. 

XVII amžiaus įvaizdyje pasaulis panašus į laikrodį. Stebėdami 
laikrodžio ciferblatą ir rodykles, mes galime sužinoti laiką, bet nie- 
ko negalime pasakyti apie patį mechanizmą. Norėdami suprasti, 
kodėl rodyklės juda apskritimu, turime atidaryti laikrodžio dang- 
telį ir išnagrinėti spyruoklių ir ratelių mechanizmą. Analogiškai 
penki mūsų pojūčiai teikia tik laikrodžio rodyklių parodymus, o 
stebint galima aprašyti tik rodyklių judėjimą. Spyruoklės ir ratukai 
yra paslėpti nuo pojūčių, tad norėdami apie juos ką nors sužinoti 
turime naudotis kitokiu pažinimo būdu. 

Šiuo vaizdiniu naudojamasi ir žavioje Bernardo de Fontenelle'o 
(1657-1757) knygoje Pasaulių įvairovė (1686), supažindinančioje 
skaitytoją su naujosios astronomijos idėjomis, kurios „labiausiai 
Tikėtinos, Bendros ir Įdomios“. Astronomija iš dalies buvo pasi- 
rinkta todėl, kad ji buvo netikėčiausių atradimų šaltinis, iš dalies 
todėl, kad jai galėjo būti pritaikytos naujos matematikos idėjos, 
tokios kaip Descartes'o analizinė geometrija, iliustruojanti naująją 
filosofiją. (XVII amžiuje filosofija dar nebuvo skiriama nuo moks- 
lo.) De Fontenelle'is žavėjosi Descartes'u, tad savo knygoje mėgi- 
no parodyti jo idėjų privalumus. Knyga parašyta dialogo forma - 
dialogo, kuris vyksta penketą vakarų ir kuriame dalyvauja Filoso- 
fas ir smalsi Grafienė. Toliau pateikiamos ištraukos iš „Pirmojo 
vakaro“ diskusijų pagal Johno Glanvill'o vertimą (1688). Jos pra- 
sideda nuo kitos tais laikais populiarios mokslinio tyrimo analogi- 
jos - nuo keliavimo į operos užkulisius siekiant suprasti, kaip atlie- 
kami specialūs triukai. 

Filosofas, ką tik pasakęs: „Jums ištikimas Filosofas netiki tuo, 
ką mato, ir nuolat mąsto apie tai, ko nemato, tad, man rodos, jo 
gyvenimas nėra labai pavydėtinas“, kalba toliau: 


Manau, kad Gamta labai panaši į Operą; iš ten, kur esate, nematyti 
tikrosios Scenos; ji pastatyta taip sumaniai, kad nematydami Virvių ir Ratų 
sukimosi jūs gėritės įstabiu Reginiu. Ir jums nerūpi, kaip joje juda Mašinos, 
nors Scenos duobėje Inžinierius, be abejo, atlieka visa tai, kas jūsų nedomi- 
na; jis mėgaujasi Reginiu ir žino, nuo ko jis priklauso ir kaip vyksta. Tad 
Inžinierius panašus į Filosofą, nors Filosofas sprendžia daug sunkesnę už- 
duotį, nes Teatro mašinos kur kas mažiau mįslingos nei Gamtos mašinos, 
kurių spyruoklės ir sukamieji ratai taip gerai paslėpti nuo mūsų akių, jog 


ilgą laiką galėjome tik spėlioti apie Visatos judėjimą. 


Palyginimas su opera yra įtaigus, nes Versalyje buvo tik ką pa- 
statyti naujieji operos rūmai, garsėję savo užkulisinių mechanizmų 

įmantrumu. Jis leidžia Filosofui įsivaizduoti, kaip „Senieji išmin- 
čiai“ mėgintų aiškinti sceną, kur Faetonas su savo karieta pakyla į 
viršų. Senieji išminčiai siūlo įvairių paaiškinimų. Kai kurie mano, 
jog į viršų jį kelia „slaptingoji magnetizmo galia“, kiti - kad jį „trau- 
kia slapta meilė teatro palubėms“, dar kiti siūlo šimtą neįtikėti- 
niausių paaiškinimų. „Tačiau tada pasirodo ponas Descartes'as su 
kai kuriais šiuolaikiniais filosofais“ ir parodo, jog Faetonas pakilo 
į viršų traukiamas nematomų virvių, susietų su reikiama atsvara. 
Todėl „kiekvienas, norintis suprasti, kaip iš tikrųjų veikia Gamta, 
turi matyti tai, kas vyksta Operos scenų užkulisiuose“. 


„Man atrodo, - tarė Grafienė, - kad Filosofija darosi perdėm Mechaniš- 
ka“. - „Taip, - atsakiau, - tokia mechaniška, kad bijau, jog netrukus dėl jos 
teks raudonuoti; Pasaulį ji vaizduos tarsi jis būtų tik išdidintas Laikrodis, 
kuris veikia tiksliai ir priklauso tik nuo pirminių teisingai suteiktų judesių. 
Tačiau, Maloningoji ponia, sakykite, ar anksčiau turėjote didingesnę Visatos 
idėją? Argi jūs manote, kad tada ją vertinote labiau, nei ji nusipelno? Juk 
dauguma ją vertina mažiau, nes įsivaizduoja ją išmaną“. — „Nepritariu jų 
nuomonei, — atsakė ji, —- aš ją vertinu labiau, nes ji primena Laikrodį, tada 


visa Gamtos tvarka man atrodo paprastesnė, suprantamesnė ir įstabesnė“. 


Šie dialogai ženklina atsirandančią esminę takoskyrą tarp ank- 
stesnių mokslinių schemų, kurios operavo tokiomis sąvokomis kaip 
„Magnetinės galios“ (vertues), i1r modernių pažiūrų, tapusių „per- 
dėm mechanistinėmis“. Pagrindinis skirtumas yra tas, kad „galia“ 
apima tikslo, prasmės ir paskirties sąvokas, priklausančias ankstes- 
niajai kosmologijai, kur kiekvienam daiktui buvo skiriama specifi- 
nė vieta moralinėje kosmoso tvarkoje. Būtent šį aristotelizmo ir 
krikščionybės derinį ardė vykstanti mokslo revoliucija. O tai, kad 
filosofija tampa „perdėm mechaniška“, reiškia, jog kratomasi, bent 
jau mokslo srityje, visų aiškinimų, išskyrus priežastinį; tad moksli- 
nis aiškinimas pradedamas suvokti vien priežasčių, padarinių ir 

juos siejančių objektyvių gamtos dėsnių terminais. Naujajam moks- 
liniam metodui jau nebūtinas tiesioginis apeliavimas į Dievą sie- 
kiant išsiaiškinti, kaip viena gamtos pasaulio būsena pereina į kitą. 

Šis radikalus poslinkis įvyko ne iš karto. Pats Descartes'as manė, 
kad ateistas negali būti geras mokslininkas, nes mokslinis pažini- 
mas priklauso nuo to, jog gamta suvokiama kaip Dievo nustatytos 
tvarkos atspindys. Laikrodžio įvaizdis tiksliai išreiškia šią senojo ir 
naujojo mąstymo sąsają. Rodyklių judėjimą sukelia už ciferblato 
paslėptas mechanizmas, ir jis gali būti paaiškintas atidarius dangte- 
lį ir išsiaiškinus spyruoklių ir ratukų sąveiką. Tai išties „perdėm 
mechaniška“. Tačiau paaiškinimas būtų keistai „aklas“, jeigu ne- 
būtų atsižvelgiama į tai, jog laikrodžio paskirtis - rodyti laiką. Gra- 
fienei nauoji gamtos tvarka atrodo „įstabesnė“, nes ji parodo, kaip 
elegantiškai gamtos mechanizmas tarnauja savo tikslui. Laikrodis 
varomas „veikiančiųjų priežasčių“, kad pasitarnautų „tikslinei prie- 
žasčiai“. Šis dualizmas leido sutaikyti naująjį mokslą su religija ir 
išliko mokslinio mąstymo dalimi dar bent vieną šimtmetį. 

Bet lemiamas lūžis vis dėlto įvyko. Kuo nuodugniau ir išsamiau 
paaiškinamas mašinos veikimo principas, tuo mažiau svarbu žino- 
ti, kodėl ji egzistuoja. Kiekviena tobulo mechanizmo būklė yra ank- 
stesnės jo būklės padarinys ir būsimosios būklės priežastis veikiant 
priežastiniams dėsniams, kurie gali būti suformuluoti neminint jo- 
kių tikslų. Jei gamta yra tobulas mechanizmas, tai ji amžinai juda 
visiškai determinuotu būdu, tad mokslas gali užmiršti, kad ją, be 
jokios abejonės, sukūrė ir iš pradžių prisuko pats Dievas. Atrodo, 
lyg Dievas būtų taręs: „Skelbiu šią Visatą atidarytą“ ir pasitraukęs. 
Klausimai, kodėl, kokiam tikslui egzistuoja pasaulis, vis labiau at- 
siskiria nuo klausimo, kaip jis egzistuoja, todėl galiausiai ir ateistai 
moksle gali nejausti intelektinio nepatogumo. 

Taigi pirmasis Bacono kelias - tai visuotinių būtinųjų dėsnių pa- 
ieškos kelias. Šioje griežtai deterministinėje perspektyvoje Protui 
skiriama užduotis atrasti tą daiktų tvarką, kur kiekvienas įvykis, 

esant jo priežasčiai ir veikiant nepajudinamiems gamtos dėsniams, 
yra būtinas. O tai jau pranašauja iššūkį tikėjimui žmogaus valios 
laisve. Descartes'as mėgino jo išvengti protą, arba sąmonę, trak- 
tuodamas kaip nematerialią substanciją, kuri nepriklauso materia- 
liam pasauliui ir todėl nėra pavaldi gamtos dėsniams. Žmogaus 
kūnas veikia mechaniškai; jo protas išlieka laisvas. Tačiau šis gar- 
susis kūno ir sąmonės dualizmas visada atrodė įtartinas. Net jeigu 
ir būtų filosofiškai pagrindžiamas, jis atsiduria pavojuje, kai tik 
gamtos mokslų metodai pradedami taikyti žmogui. Jei „Žmogus 
nėra krėstas iš brangesnio molio“ o socialiniai mokslai vadovaujasi 
principu, kad „bendrieji dėsniai, kurie valdo visatos reiškinius, yra 
būtini ir pastovūs“, iššūkis žmogaus laisvei tampa akivaizdus. Ta- 
čiau, kaip buvo užsiminta 1 skyriuje, galbūt įmanoma laisvę sude- 
rinti su determinizmu. Bet šį klausimą kol kas atidėkime į šalį ir 
nuodugniau panagrinėkime idėją, kad mokslas siekia už reiškinių 
paviršiaus atrasti paslėptąją struktūrą, nes „jums ištikimas Filoso- 
fas netiki tuo, ką mato“. 


REGIMYBĖ IR TIKROVĖ 


Sakydamas, kad gamtos „spyruoklės ir sukamieji ratai taip gerai 
paslėpti nuo mūsų akių“, de Fontenelle'is turėjo omeny ne vien 
tai, jog norint juos pamatyti reikalingi mikroskopai ir teleskopai. 
Jis veikiau turėjo omeny ankstesniąją regimybės ir tikrovės prieš- 
priešą. Visa, ką teikia mūsų penki pojūčiai, vadinama „fenome- 
nais“ (gr. pbainomenon — esantis, pasirodantis), kurie, anot De- 
scartes'o, yra stebėtojo sąmonėje. „Tikrovė“, priešingai, nurodo, 
kad priežastys, kurios sąlygoja fenomenus, yra pačiame pasaulyje. 
Antai sakydami, kad matome raudoną rožę, konstatuojame povei- 
kį mūsų sąmonei, kurį daro tam tikro bangos ilgio šviesa (arba, 
pagal alternatyvią teoriją, tam tikra dalelių konfigūracija). Tas po- 

veikis skirtingiems stebėtojams gali būti nevienodas ir visiškai ki- 
toks gyvūnams. Descartes*as kėlė idėją, kad objektai gamtoje turi 
tik tas savybes, kurias jiems priskiria matematinė fizika, tokias kaip 
pavidalą, skaičių, masę ir judėjimą, o duomenų, kuriuos mums tei- 
kia pojūčiai, savybės — rožės spalva ar jos kvapas - priklauso nuo 
juos suvokiančios sąmonės. 

Ar ši priešstata gali būti neprieštaringai nubrėžta? Tai painus 
filosofijos teorijos klausimas. Tačiau tai yra įprastas kalbėsenos bū- 
das, kuris skatina mąstyti dviejų pasaulių terminais vieną iš jų su- 
vokiant kaip „vidinį“ ir tam tikra prasme privatų stebėtojo pasaulį, 
kitą - kaip „išorinį“, fizikinį ir nepriklausomą nuo stebėtojo. De- 
scartes'as akivaizdžiai operuoja šia priešprieša naująjį optikos moks- 
lą laikydamas šaltiniu žinių apie tai, kaip išoriniai gamtos objektai 
sąlygoja mūsų vaizdinius. Jums ištikimas Filosofas netiki tuo, ką 
mato, nes regėjimo teikiamus duomenis jis skiria nuo juos sąlygo- 
jančių priežasčių. Dviejų pasaulių dualizmas patrauklus visiems 
tiems, kurie, kaip daugelis mokslininkų, postuluoja nematomas jė- 
gas ir struktūras. Mūsų regimas pasaulis yra kitokios tikrovės pa- 
darinys - tikrovės, kurią nusako teorija. 

Bet vos tik iškeliame klausimą, kaip galima pažinti šias nestebi- 
mas struktūras ir jėgas, iškart kyla keblumas. Jei stebėjimas būtų 
mūsų vienintelis pasaulio pažinimo būdas, kaip teigia empirikai, 
tas keblumas būtų lemtingas. Tačiau Descartes'as, kaip ir dauguma 
kitų racionalistų, pasirinkusių pirmąjį Bacono tiesos ieškojimo ke- 
lią, buvo įsitikinęs, kad mes disponuojame kita galia, kuri leidžia 
įveikti pažintinį pojūčių ribotumą. Jis vadino ją „intelektine intui- 
cija“, o matematiką ir ypač geometriją laikė svarbiausiais naudoji- 
mosi ja pavyzdžiais. Euklido geometrija grindžiama penkiomis ak- 
siomomis, iš kurių - talkinant logikai — ji dedukuoja visas savo 
teoremas. Tokiu būdu sukurta sistema, Descartes'o požiūriu, tei- 
kia nuoseklią tiesų apie erdvės savybes visumą ir liudija, jog apie 
tikrovę galima žinoti daugiau, nei sužinome apie ją savo pojūčiais. 

Samprotavime apie metodą (1637, II dalis) Descartes'as paskel- 
bė šią ambicingą tezę: 


Ilgos, bet paprastos ir lengvos protavimo grandys, kuriomis naudojasi 
geometrai eidami prie sudėtingiausių įrodymų, man suteikė progą įsi- 
vaizduoti, kad visi žmogaus pažinimui prieinami dalykai vienodai išplau- 
kia vienas iš kito. Todėl saugodamasis laikyti tikra tai, kas tuo nėra, ir 
visada paisydamas deramos išvadų tvarkos, gali įsitikinti, kad nėra nieko, 
kas būtų taip toli, jog negalima būtų pasiekti, ir taip slaptinga, kad nega- 


lima būtų atrasti. 


Negaliu susilaikyti nepridūręs žaismingesnės de Fontenelle'io 
versijos: 


„Madam, - tariau, - kadangi mums įprasta žaismingus šmaikštavimus 
sieti su rimčiausiais svarstymais, turiu pasakyti, kad ir meilėje, ir matemati- 
koje žmonės samprotauja vienodai. Parodžius meilužiui menkiausią palan- 
kumo ženklą, paskui tenka jų rodyti vis daugiau ir daugiau ir galiausiai gali 
būti nueinama labai toli. Panašiai ir matematikas, gavęs bent vieno savo 
principo pripažinimą, iškart padaro iš jo išvadą, kurios jūs negalite nepri- 
pažinti; iš jos išplaukia kita išvada, tad galiausiai jis nuveda jus taip toli 


(nepaisant jūsų noro ar nenoro), kad jums tenka juo patikėti.“ 


Taigi dekartiškasis mokslo metodas naudojasi logine dedukcija — 
nuo aksiomų einama prie teoremų. Tačiau dedukcija negali pada- 
ryti visko. Įrodyti, kad teorema išplaukia iš prielaidų, dar nereiš- 
kia įrodyti teoremos teisingumą, nebent jau žinoma, kad įrodymo 
prielaidos teisingos. Bet iš kur žinome, kad Euklido aksiomos, o ir 
pamatiniai logikos bei matematikos principai yra išties teisingi? 
Descartes'o manymu, jų teisingumą atskleidžia intelektinės intui- 
cijos galia, kuri leidžia „matyti“, jog Euklido geometrijos aksio- 
mos nusako esmines erdvės savybes. Panašiai intuicija jam sakė, 

kad jis esąs 7es cogitans, mąstantis daiktas, ir garantavo garsiojo 
cogito ergo sum teisingumą. 

Racionalistus, pasirinkusius pirmąjį kelią ir mėginusius matema- 
tiką padaryti viso pažinimo modeliu, Baconas kitoje vietoje vadina 
„dogmos žmonėmis“ pridurdamas, kad jie „primena vorus, mez- 
gančius savo tinklus iš savo pačių seilių“. Išties metodas atrodo įtarti- 
nas keliais požiūriais. Imkime Euklido geometriją, kurios aksiomas 
Descates'as laikė nepajudinamomis. Nuo to laiko Riemannas ir Lo- 
bačevskis pasiūlė alternatyvių geometrijų pakeisdami penktąją Euk- 
lido aksiomą (pagal kurią lygiagrečios linijos niekada nesusikerta). 
Jeigu jų sistemos nėra prieštaringos ir jeigu, kaip kartais teigiama, 
veikiau jų sistemos, o ne Euklido sistema atspindi erdvės savybes, tai 
Descartes'o „intuicija“ jį apgavo. Ir apskritai visais atvejais, kai eg- 
zistuoja daugiau nei viena logiškai neprieštaringa sistema, nepriešta- 
ringumas nustoja būti tiesos apie pasaulį garantu. Įtartina tampa ir 
pati intuicijos - Proto šviesos, nušviečiančios už regimybės glūdinčią 
tikrovę, — idėja. Tada išties pradeda atrodyti, jog pirmasis Bacono 
kelias grindžiamas tik dogmomis, kurios rezga voratinklius iš su- 
bjektyvių prielaidų - tariamų intuicijos įžvalgų. 


„VIDURINĖS AKSIOMOS“ 


Nors pirmasis Bacono kelias šiuo metu jau nemadingas, jis nieka- 
da nebuvo kvailas ir jo dvasia vis dar gyva mokslo filosofijoje. Taip 
yra ne todėl, kad įsileidus dvasias jų sunku atsikratyti. Gamtos fi- 
losofija tebėra „perdėm mechaniška“ ir vis dar linkusi tikėti pa- 
slėptąja tvarka, kuri nėra prieinama penkiems mūsų pojūčiams. 
Kai tik mokslas mėgina postuluoti nestebimus objektus, jis privalo 
tokius postulatus pagrįsti. Jeigu išties negalime stebėti elektronų, 
socialinių institucijų ar pasąmonės, tai kodėl turime tikėti teigi- 
niais, kad tokie dalykai egzistuoja? Jei aiškinimai apeliuoja į tokius 

dalykus kaip magneto trauka, rinkos jėgos ar froidistinės represi- 
jos mechanizmai, tai kaip gali būti pagrįstos jų apeliacijos? Racio- 
nalistų atsakymas buvo „vidurinių aksiomų“ idėja ir jis tebėra reikš- 
mingas bent jau ta prasme, kad verčia mus suvokti, jog beprasmiš- 
ka siūlyti ontologiją ar aiškinimo metodą nesprendžiant su jais su- 
sijusios pažinimo problemos. 

Descartes'as vylėsi, kad metodas, teikiantis „pirmąsias tiesas“, 
gali tikti visai filosofijai arba mokslui ir padėti sukurti vieningą ir 
integruotą vieningos ir integruotos gamtos tvarkos paaiškinimą. 
Filosofijos praduose (1644) jis skelbė: 


Visa filosofija yra tarytum medis, kurio šaknys yra metafizika, kamienas - 
fizika, o šakos —.kiti mokslai, kurie remiasi trimis pamatiniais - medicinos, 


mechanikos ir dorovės — mokslais. 


Vidurinės aksiomos yra medžio mazgai, nuo kurių šakojasi at- 
skiri mokslai savo ruožtu šakodamiesi į padalinius. Pavyzdžiui, 
turėdami matematinę fiziką (kamieną), galime nustatyti ir esmi- 
nes Žmogaus prigimties savybes, kuriomis turi vadovautis „doro- 
vės“ mokslas, po to šią šaką suskirstyti į aksiomines ekonomikos, 
politikos ir kitas teorijas. Visą medį sudarys teorijos, atspindin- 
čios gamtos tvarką, o jų teisingumą garantuoja tai, kad jas kildi- 
name iš akivaizdžių pirmųjų tiesų naudodamiesi tarpinėmis, vi- 
durinėmis aksiomomis. 

Visa tai atrodo labai spekuliatyvu, išskyrus nebent matematinę 
fiziką ir mechaniką. Šiose disciplinose, vadovaujantis XVII amžiaus 
nuostatomis, galbūt jau galima pripažinti realų, tačiau nestebimą 
tokių daiktų kaip elektronai arba tokių kaip gravitacija buvimą ir 
net tarti, kad teoretikų intuicija teikia galimybę juos pažinti. Ta- 
čiau socialinių mokslų srityje racionalistų kelias yra kur kas miglo- 
tesnis. Panagrinėkime teiginį, kad ekonominę elgseną sąlygoja rin- 
kos jėgos ir paklausos bei pasiūlos dėsniai. Kad jis taptų moksliniu, 

reikia postuluoti tam tikrą pamatinę ontologiją, kurios pavyzdžiu 
gali būti Marxo Pratarmėje postuluojamos gamybinės jėgos ir ga- 
mybiniai santykiai, ir numatyti metodologiją, kuri leistų priklau- 
somus kintamuosius, tokius kaip pelno norma, aiškinti kaip gamy- 
binių jėgų ir gamybinių santykių padarinį konkrečiomis aplinky- 
bėmis. Iškėlus klausimą, iš kur visa tai žinoma, į jį bus atsakoma 
nurodant ekonominę teoriją, paaiškinančią ekonomikos būsenas, 
ir priduriant, kad ji remiasi teisingomis vidurinėmis aksiomomis, 
apibrėžiančiomis pamatines ekonomines sąvokas. Iškėlus klausi- 
mą, iš kur žinoma, jog vidurinės aksiomos teisingos, bus atsako- 
ma, kad jos savaime akivaizdžios arba kad būdamos aksiomomis 
ekonomikoje jos gali būti dedukuotos kaip teoremos iš bendresnių 
aksiomų, esančių arčiau medžio kamieno. 

Taip sausai suformuluotas atsakymas skamba labai dogmatiškai. 
Iš dalies tai, žinoma, paaiškinama tuo, kad net neužsimenama apie 
marksistinių ekonominių teorijų kompleksiškumą ir rafinuotumą. 
Be to, jis klaidina sugestionuodamas, kad racionalizmas teikia pir- 
menybę marksistinėms teorijoms prieš kitas teorijas. Tačiau ir neo- 
klasikinė mikroekonomika gali būti interpretuojama kaip aksio- 
minė teorija, kuri siekia paaiškinti ekonominę elgseną apibrėždama 
ją kaip savanaudžių individų racionalų pasirinkimą ir iš to dedu- 
kuodama visą aibę savo teoremų. Be to, kai kuriose versijose tos 
teoremos išplečiamos ir į makroekonomikos sritį tokiu būdu ku- 
riant ambicingą bendrąją teoriją, kuri turėtų įtikti kiekvienam ra- 
cionalistui. Tačiau kad ir kokia rafinuota būtų ši analizė, kritikai 
veikiausiai neigs pačią idėją, kad teorinės refleksijos būdu galima 
įveikti stebėjimo ribotumą ir kad tokia refleksija teikia žinių apie 
tikrovę. Tiesą sakant, vien tai, kad aksiomiškai gali būti kuriamos 
alternatyvios ekonominės teorijos, diskredituoja bet kurios iš jų 
pretenzijas į tiesos pažinimą. Teoretikai, tvirtinantys, kad jų teorija 
teisinga, nes nėra prieštaringa, išties labai primena vorus, mezgan- 
čius tinklus iš savo pačių seilių. 

BŪTINUMAS 


Vis dėlto racionalizmas siūlo sprendimus keblių problemų, susijusių 
su būtinumu, ir bent jau parodo, kodėl būtinumas yra probleminė 
sąvoka. Kam ekonomikai ar apskritai mokslui reikalinga teorija? Ko- 
dėl jis negali tenkintis pasaulio stebėjimu ir stebinių apibendrinimu? 
Racionalizmas teikia du atsakymus į šį klausimą, ir abu jie grindžia- 
mi senąja apoftegma, kad „juslės neatskleidžia būtinumo“. 

Pirma, teorija reikalinga todėl, kad mokslui rūpi išsiaiškinti prie- 
žastis, o stebėjimas atskleidžia tik koreliacijas. Bombos sprogimas 
įvyksta dėl to, kad suardžius tam tikrų jėgų pusiausvyrą staiga at- 
palaiduojama energija. Kainų kilimą sukelia rinkos jėgų spaudi- 
mas, kurį apibūdina pasiūlos ir paklausos dėsnis. Paaiškinti įvykį — 
vadinasi, nustatyti jo priežastį ir tokiu būdu jį įtraukti į vienas kitą 
sukeliančių įvykių seriją. Tokia serija nėra atsitiktinė seka, nes jos 
objektų galia sukelti - pagal tam tikrą gamtos dėsnį - kitą būseną. 
Mąstyti priežastingumo kategorijomis - vadinasi, mąstyti objektų 
galių ir būtinųjų dėsnių kategorijomis. Grafienė turi omeny abi 
šias idėjas sakydama, kad „filosofija tapo perdėm mechaniška“ ir 
kad pasaulis „primena laikrodį“. 

"Tad priežastims priskiriamas vienokio ar kitokio būtinumo atri- 
butas. Jeigu šaka nulūžta, lopšys t47: nukristi; jeigu kainos pakyla, 
tai kitoms sąlygoms nepasikeitus paklausa turi sumažėti. Mokslui 
tampant „mechanišku“, šie „turi“ atlieka esminį vaidmenį. Mes 
stebime tik tai, kad lopšys krinta, tačiau šį įvykį paaiškiname tik 
tada, kai įrodome, kodėl jis turėjo įvykti. Jeigu „juslės neatsklei- 
džia būtinumo“, tai kas jį atskleidžia? Atrodo, čia XVII amžiaus 
racionalistai darė tai, kas panašu į klaidą. Jie buvo tiesiog pakerėti 
matematikos, kurią laikė viso mokslinio pažinimo modeliu, - pri- 
siminkime Descartes'o „ilgas, bet paprastas ir lengvas protavimo 
grandis“. Matematinės tiesos pasižymi tuo, kad jos ne tik teisin- 
gos, bet ir negali būti klaidingos. Matematinis įrodymas įrodo, kad 

tam tikra prielaidų aibė (A) implikuoja teoremą (T); formaliai tai 
išreiškia teiginys: 


Būtinai (A > T) 


Tarus, kad aksiomos yra būtinai teisingos, o tai mums atsklei- 
džia intuicija, įrodymas įrodo, kad T taip pat yra būtinai teisinga. 
Kadangi intuicija ir įrodymas yra T teisingumo atradimo, o ne tei- 
singumo priskyrimo metodai, teorija gali mums padėti pažinti bū- 
tinąsias tiesas. 

Kitas atsakymas į klausimą, kam reikalinga teorija, pagrįstas po- 
žiūriu į logiką ir matematiką kaip į atradėjišką kelionę po amžinąjį 
skaičių ir santykių pasaulį. Faktai apie skaičius yra objektyvūs ir 
būtini faktai apie pasaulį ir negali būti kitokie. Matematikos tie- 
sos, anot XVII a. populiarios frazės, „teisingos visuose galimuose 
pasauliuose“. Varnos galėtų būti baltos, tačiau trikampiai, kurių 
kraštinės santykiauja viena su kita kaip 3:4:5, turi būti statūs. Ka- 
dangi geometrija, Descartes'o požiūriu, atskleidžia esmines erdvės 
savybes, ji teikia idealų modelį tų pasaulio aspektų, kurie būtinai 
yra tokie, kokie yra. Jeigu tiesa, kad kūnus veikia traukos jėga, 
atvirkščiai proporcinga atstumo kvadratui, tai ši tiesa būtina, o 
aiškinimai, pagrįsti šiuo faktu, gali įrodyti, kodėl ir kokiam grei- 
čiui esant būtinai įvyks susidūrimai. 

Taigi abu atsakymai priežastinio ryšio būtinumą tapatina su lo- 
gikos ir matematikos tiesų būtinumu. O tai kelia įtarimą, kad da- 
roma klaida. Šiandien filosofai netapatina iššautos kulkos galios su 
matematinės dedukcijos „galia“, kuri neleidžia daryti kitokių išva- 
dų nei tos, kurias implikuoja prielaidos. Jei priežastinės galios ir 
mechanizmai pasižymi realiu būtinumu, tas būtinumas turi būti 
aiškinamas kitaip nei loginis. Ir apskritai minties, idėjų ar kalbos 
būtinybės (de dicto) neturi būti painiojamos su gamtos savybių, 
galių ir procesų būtinumu (de 7e). 

Priekaištas atrodo visiškai pagrįstas, tad racionalistinių kontrar- 
gumentų nenagrinėsiu. Tačiau atskirdami būtinumą de dicto nuo 
būtinumo de re vis vien susiduriame su problemomis abiem atve- 
jais. Socialiniuose moksluose gausu grynųjų teorijų, kurios pana- 
šios į matematiką tuo, kad pradeda nuo aksiomų arba postulatų 
ir dedukuoja iš jų savo teoremas. Tokių teorijų daugiausia yra 
ekonomikoje, tačiau jų esama ir kitur: koalicijų teorija politiko- 
je, galios teorijos sociologijoje, giminystės teorijos antropologi- 
joje, gramatinių transformacijų teorijos kalbotyroje. Statistikos 
naudojimas taip pat reikalauja abstrakčių, labai struktūrizuotų 
teorijų, kur loginė dedukcija ypač reikšminga. Turime išsiaiškinti 
tokios teorinės veiklos tikslą. Galbūt ji tik padeda organizuoti 
empirinę medžiagą, kaip bus mėginama įteigti kitame skyriuje. 
Tačiau net ir tokiu atveju kyla klausimas, kas garantuoja loginių 
santykių patikimumą. Racionalistų įsitikinimu, yra nekintantys 
mąstymo dėsniai, kurių būtinumas negali būti įrodytas, nes jais 
grindžiamas kiekvienas įrodymas. Klausimas, ar tokie dėsniai yra, 
mūsų tiesiogiai nedomins iki pat skyriaus apie racionalumą ir re- 
liatyvizmą, tačiau jį verta turėti omeny. 

Atrodytų, jog abstrakčios teorijos, tokios kaip racionalaus pasi- 
rinkimo, galios ar kalbos, siūlo esminius, nors ir abstrakčius, ati- 
tinkamų dalykų paaiškinimus. Būtent taip jas interpretuotų raciona- 
lizmas. Tačiau labai abejotina, ar, pavyzdžiui, galios teorijos tikslas — 
atrasti galios esmę apibrėžiant tą galią jos esmę nusakančia sąvoka. 
Kita vertus, jeigu tai nėra jos tikslas, koks tada jos tikslas? 

Ne mažiau problemiškas būtinumas de xe. Kokia prasme galima 
sakyti, - jeigu apskritai galima taip sakyti, - kad lopšys turi nu- 
kristi nulūžus šakai? Klausimas primena problemą, kuri iškilo svars- 
tant Marxo Pratarmę. Kaip sakytų Grafienė, jos filosofija yra „per- 
dėm mechaniška“, nes apeliuoja į gilumines jėgas ir paslėptus me- 
chanizmus. Net jeigu manome, kad šiame kontekste suprantame 
priežastingumo bei priežasties ir padarinio santykio idėjas, vis vien 

akivaizdžiai išlieka epistemologinė problema - iš kur žinome, kad 
tikrovę sudaro jėgos, kurių negalime pažinti įprastais stebėjimo ir 
patyrimo būdais? Jeigu atmetame racionalistinį loginio ir priežas- 
tinio būtinumo tapatinimą, bet norime laikyti realiais dalykais so- 
cialines struktūras ar socialines jėgas, tai turime susirasti tinkamą 
priežastingumo sampratą. Šią užduotį dar labiau apsunkins kitas 
skyrius, kuriame empirizmas iškels naujų abejonių dėl tokių neste- 
bimų dalykų egzistavimo. 


IŠVADOS 


Pirmasis Bacono tiesos ieškojimo kelias tebėra įtakingas ir pamo- 
komas. XVII amžiaus gamtos vizija, t. y. gamtos, kaip integruotos 
sistemos, kaip uždaros priežastinės tvarkos, neprieinamos jusliniam 
suvokimui, suvokimas nėra visiškai išblėsusi. Nėra išblėsusi ir viltis 
sukurti vieningą mokslinio pažinimo sistemą. Tačiau abi šios viltys 
tolydžio darėsi vis silpnesnės ir spekuliatyvesnės mokslui žengiant 
į priekį - dėl aplinkybių, kurias dabar galima išdėstyti. 
Racionalistinė ontologija su savo „spyruoklėmis ir ratukais“, ne- 
išvengiamomis struktūromis ir jėgomis darėsi vis metaforiškesnė. 
Mokslo pažanga atskleidžia ne tik naujas žinojimo, bet ir nežinoji- 
mo sritis. Šiandien mokslininkai vadovaujasi kitokiomis, atsarges- 
nėmis hipotetinėmis pasaulio sandaros koncepcijomis. Pavyzdžiui, 
darbai žmogaus genomo srityje būtų neįmanomi, jei būtų laikoma- 
si XVII amžiaus kategorijų. Atsisakyta ir ankstesniojo įsitikinimo, 
kad determinizmas galioja visai integruotai gamtos tvarkai. Kita 
vertus, kadangi Descartes'as savo medžio šaknis įleidžia į metafizi- 
ką, o tai gamtos mokslų metafizika tiesiogiai nerūpi, mums gali 
pakakti metaforų. Įsimintina tai, kad racionalizmas socialinius 
mokslus paskatino ieškoti paslėptųjų struktūrų ir giluminių jėgų. 
Tokios jėgos - psichologinės ar socialinės - būtų žmogaus elgsenos 

determinantės. Filosofijos, tapusios „perdėm mechaniška“, meta- 
forų galia turėjo didelę įtaką tam, kaip socialiniai mokslai įsivaiz- 
duoja savo aiškinimo tikslus. Tuo įsitikinsime 5 skyriuje. 

Racionalistinė metodologija buvo linkusi priežasties ir jos pada- 
rinio ryšio „būtinumą“ tapatinti su „būtinumu“, kuris priežastinį 
dėsnį skiria nuo paprastos koreliacijos, po to juos abu tapatinti su 
logikos ir matematikos tiesų „būtinumu“. Tiesą sakant, tai kelia 
daugiau klausimų nei teikia atsakymų. Norėdami aiškiai suprasti 
teorijos reikšmę socialiniams mokslams, bent į du iš jų turėsime 
atsakyti. Pirmiausia teorijos numato „ilgas, bet paprastas ir leng- 
vas protavimo grandis“, panašias į tas, „kuriomis naudojasi geo- 
metrai eidami prie sudėtingiausių įrodymų“. Tad ar vienas iš jų 
tikslų nėra nustatymas teorinių tiesų, kurios būtinai galioja sričiai, 
apibrėžiamai „vidurinių aksiomų“? Jei ne, tai kokiam realiam tiks- 
lui reikalingos teorinės abstrakcijos? Antra, jei pripažįstame „gam- 
tinį būtinumą“, kuris yra veikiau de 7e, o ne de dicto būtinumas, 
kuriai priežastingumo sampratai turėtume teikti pirmenybę? 

Racionalizmo ambicijoms neblogai padėjo regimybės ir tikrovės 
priešprieša, kuri juslinį patyrimą padarė išorinių priežasčių pada- 
riniu. Tai leido „intuicijos“ patvirtintai teorijai įgyti pranašumą prieš 
juslinį stebėjimą. Net jeigu ši priešprieša mums kelia įtarimą, nega- 
lime išvengti tų teorijos ir patyrimo santykio klausimų, kuriuos ji 
iškelia. Paprastas atsakymas būtų tas, kad stebėjimui visada teikia- 
ma pirmenybė prieš teoriją. Tačiau, kaip matysime kituose dvie- 
juose skyriuose, tiesa nėra tokia paprasta. 

Epistemologiškai buvo iškelta esminė pažinimo problema. Ar iš 
tikrųjų mes disponuojame reflektyvaus mąstymo galia, leidžiančia 
pažinti dalykus, apie kuriuos mūsų pojūčiai nieko negali pasakyti? 
Jei ne, tai turime rasti kitokį būdą, kaip pateisinti pretenzijas į Ži- 
nias, kurios nusidriekia toliau, nei siekia ar gali siekti pojūčiai. Dar 
painesnė epistemologinė problema iškyla, jei atmetame ir racio- 
nalistinę prielaidą, kad mokslas Proto šviesa nušviečia pasaulį, 

egzistuojantį nepriklausomai nuo žmogaus pastangų jį ištirti. Sun- 
ku atsispirti šiam įvaizdžiui iš dalies vien dėl to, kad išorinio pa- 
saulio įvaizdžiu grindžiama mūsų sąvokų, hipotezių ir teorijų pa- 
tikrinimo galimybės idėja. Tačiau šis įvaizdis suponuoja scenos už- 
kulisius „inžinieriaus scenos duobėje“ poziciją. Klausimas, kas 
išplaukia iš to, jei tokia pozicija negalima, bus svarstomas 4 skyriuje. 

Verta atkreipti dėmesį ir į kai kuriuos ženklus, liudijančius, jog 
mokslo filosofija, glausdamasi prie gamtos mokslų, gali tapti tikra 
rakštimi socialiniams mokslams. Įspėjimas buvo duotas Descartes'o, 
kuris mus tikino, jog naujasis mokslas nekelia grėsmės žmogaus 
laisvei, nes žmogaus sąmonė nėra pavaldi gamtos dėsniams. Tačiau 
tokiu atveju psichologija ir kiti mokslai apie žmogų atrodo arba 
apskritai negalimi, arba galimi tik mūsų iliuzijų apie savo laisvę ir 
moralinę atsakomybę išsižadėjimo kaina. Mėgindami įveikti šią di- 
lemą, turėsime susimąstyti, ar verta pripažinti nuolatinį Descartes'o 
tikinimą, jog „nieko negalima lengviau pažinti kaip savo dvasią“ 
(priešpaskutinė Antrojo abmąstymo pastraipa). Viena iš jo Cogito 
implikacijų yra ta, kad savižina yra visų kitų žinių pagrindas. Ta- 
rus, kad apskritai yra ar gali būti koks nors patikimas žinių pagrin- 
das, socialinius mokslus gali ypač vilioti toji savižina, kuri leidžia 
nušviesti veiksmą iš vidaus. Tačiau jie negali postuluoti, kad patys 
veikėjai visada yra geriausi savęs ir savo veiksmų vertintojai. Vis 
dėlto įkyrus savižinos elementas nuolat kils į paviršių mums mėgi- 
nant išsiaiškinti Supratimo ir Aiškinimo skirtumą. 

Tačiau mes dar nesame pasiruošę mesti iššūkį natūralizmui, ku- 
ris teigia, kad „gamta naudoja vieną ir tą pačią tešlą“, o visiems 
mokslams tinka bendras metodas. Prieš pasukdami antruoju Baco- 
no keliu galime iškelti visiems mokslams reikšmingą klausimą. Jis 
formuluojamas J. S. Millio Logikos sistemoje ir yra gana racionali- 
stinis, tačiau „reguliarumai“, apie kuriuos jis kalba, nėra racionali- 
zmo paslėptosios jėgos ir būtinumai: 

Kokios yra tos minimaliausios ir paprasčiausios prielaidos, kurias pripa- 
žinus būtų galima dedukuoti visą egzistuojančią pasaulio tvarką?.. Kokie 
yra tie bendriausi teiginiai, iš kurių galima dedukuoti visus tuos reguliaru- 
mus, kurie egzistuoja gamtoje? (1843, III knyga, 4 skyrius). 


Ieškodami atsakymo, atsigręžkime į pojūčius ir atskirybes. 


3 SKYRIUS 


POZITYVUSIS MOKSLAS: 
EMPIRIZMO KELIAS 


Pirmasis Bacono kelias į tiesą — tai juslinio patyrimo atmetimas ir 
rėmimasis „bendriausiomis aksiomomis“. Šis kelias visada galėjo at- 
rodyti kaip klystkelis, ir juo einant išties susiduriama su daugybe 
kliūčių. Tad maga žengti antruoju keliu - nuo „pojūčių ir atskiry- 
bių“ „laipsniškai ir nuosekliai kilti prie bendriausių aksiomų“. Pasak 
Bacono, tai „patikimiausias, tačiau vis dar neišbandytas kelias“. Bet 
vėliau jis buvo gerai išbandytas, ypač vadinamojo Pozityviojo moks- 
lo, tad šio skyriaus tikslas — išsiaiškinti, ar tai išties tikrasis kelias. 

Siekdami susivokti, kuria kryptimi judame žengdami šiuo keliu, 
panagrinėkime pavyzdį aiškinimų, su kuriais čia susidursime. Jis 
pateikiamas socialiniams teoretikams skirtame A. Przeworskio ir 
H. Teune'o vadovėlyje. Nors jame daugiausia nagrinėjami techni- 
niai statistinių modelių naudojimo klausimai, autoriai pateikia ir įtaigų 
pavyzdį, atskleidžiantį jų siūlomos aiškinimo idėjos esmę (1970, 
p. 18-20 ir 74-76). Keliamas klausimas: „Kodėl ponas Rouget, dvi- 
dešimt vienerių metų, šviesiaplaukis, rudaakis didelės gamyklos dar- 
bininkas, balsuoja už komunistus?“ Bendriausias atsakymas būtų toks: 
„Aiškinant pono Rouget balsavimą, būtina remtis bendrais tikimy- 
biniais teiginiais apie rinkiminę elgseną, kurie yra reikiamai patvir- 
tinti įvairių duomenų bazių“. Surinkus tokius duomenis, gali būti 
pateiktas paaiškinimas, kuris atrodytų maždaug taip: 


1) ponas Rouget yra jaunas didelės gamyklos darbininkas, gy- 
venantis socialinėje aplinkoje, kur bažnyčia turi didelę įtaką; 

2) jaunų darbininkų balsavimo už kairiuosius tikimybė svyruoja 
tarp 60 ir 70 procentų; be to, sistemose, kur bažnyčia turi didelę 
įtaką, vyrai dažniau nei moterys balsuoja už kairiuosius; todėl la- 
bai tikėtina (su 80 procentų), kad tikimybe 

3) ponas Rouget balsuos už kairiųjų partiją. 


Tokių aiškinimų tikslas — priskirti individą, poną Rouget, įvai- 
rioms grupėms, kurių dažnuminės charakteristikos yra žinomos, ir 
apibendrinus tuos dažnumus gauti pakankamai didelę tikimybę, kad 
jos pagrindu būtų galima daryti prognozes. Nors statistikos technika 
gali būti labai sudėtinga, pati strategija labai paprasta: jos tikslas — 
parodyti, kodėl pono Rouget elgesys yra prognozuojamas. Jeigu to- 
kia strategija pagrįsta, ji leidžia apeiti „pirmojo kelio“ problemas 
siūlydama labai paprastą ir ekonomišką aiškinimo būdą. 

Šį skyrių pradėsime nuo trumpo Pozityvizmo komentaro, kuris 
turėtų padėti išvengti tam tikrų nesusipratimų, po to nagrinėsime 
„laipsniško ir nuoseklaus kilimo“ nuo pojūčių ir atskirybių prie 
bendriausių aksiomų idėją. Pirmiausia aptarsime „bazinį“ empiriz- 
mą, kuris remiasi stebėjimais ir indukciniais apibendrinimais šalin- 
damas visą realųjį būtinumą iš priežasties ir padarinio santykio; 
paskui pateiksime Miltono Friedmano Pozityviosios ekonomikos 
idėją ir nubrėšime griežtą skirtumą tarp empirinių ir teorinių teigi- 
nių, antruosius griežtai subordinuodami pirmiesiems. Tada iškelsi- 
me klausimą, ar įtikinamas yra mėginimas visą aiškinimo darbą 
užkrauti tikimybei ir prognozei. 


POZITYVIZMAS 
Pozityvizmo terminas socialiniuose moksluose ir filosofijoje varto- 


jamas gana įvairiai. Plačiausia prasme jis nusako nuostatą mokslo 
metodus taikyti aiškinantis žmogaus problemas ir traktuoti jas kaip 

atskirą gamtos tvarkos atvejį, kuris gali būti objektyvaus tyrimo 
objektu. Šia prasme Comte'as, Durkheimas, Weberis ir Marxas būtų 
pozityvistai, ir išties jie neretai grupuojami kartu su šia rubrika. 
Manau, kad juos vienija jų bendras natūralizmas. Vis dėlto jie at- 
rodo keisti bendrakeleiviai, nes pernelyg skirtingi. Comte'o „pozi- 
tyvioji filosofija“ kitiems bendrakeleiviams būtų per siaura. Po We- 
berio natūralizmu slypėjo metodologija, ypač daug reikšmės tei- 
kusi veikiančių individų subjektyvioms intencijoms; be to, jis labai 
skeptiškai vertino požiūrį į socialines struktūras kaip į realias esy- 
bes, turinčias priežastinių galių. Toks skepticizmas buvo svetimas 
Durkheimui, kuris siūlė socialinius faktus traktuoti kaip daiktus. 
Marxas kalbėjo apie dialektinį istorijos procesą, pasireiškiantį kla- 
sių kova. Neįsivaizduojama, kad koks nors „-izmas“ galėtų suvie- 
nyti šiuos skirtumus, nebent per nesusipratimą. 

Siauriausia prasme pozityvizmo terminas, ypač tarptautinių san- 
tykių teorijoje, nusako radikalų biheviorizmą, kuris atmeta visus 
psichologinius faktus ir visus kokybinius analizės metodus. Tai ga- 
na aiški, bet labai speciali termino vartosena, todėl siūlau ją laikyti 
tendencinga - dėl jos ginčytinos prielaidos, kad tik elgsena gali 
būti stebima, todėl mokslas turi apsiriboti jos analize. 

Platesnis, nors dar pakankamai apibrėžtas, kad būtų įdomus, 
yra Pozityviojo mokslo terminas. Kaip netrukus matysime, jis nu- 
sako empiristinį požiūrį į mokslinį pažinimą, kai tikrinant, ar hi- 
potezės atitinka faktus, lemiama reikšmė teikiama stebėjimui. Šis 
požiūris atmeta 2 skyriuje nagrinėtą racionalizmą, tačiau lieka 
ištikimas natūralizmui. Nors pabrėžiama stebėjimo duomenų svar- 
ba skatina skeptiškai žvelgti į Durkheimo raginimą socialinius 
faktus laikyti daiktais, jie kategoriškai neatmetami. Kategoriškai 
neatmetama ir stebimų psichologinių faktų idėja, kuria, kaip ma- 
tėme 1 skyriuje, remiasi Millis. Vis dėlto tie, kurie skelbiasi esą 
Pozityviojo mokslo šalininkai, dažniau yra individualistai, o ne 
holistai ir paprastai „kietus“ (kiekybinius) duomenis skiria nuo 

„minkštų“ (kokybinių) remdamiesi argumentais, apie kuriuos dar 
kalbėsime. 

Gamtos mokslų filosofai Pozityvizmą laiko Pozityviojo mokslo 
filosofija. Tačiau dauguma filosofų jį dabar sieja su Loginiu pozity- 
vizmu - agresyvia empirizmo versija, kuri ketvirtajame dešimtmety- 
je susiformavo Vienos ratelyje ir vienu metu vos netapo vyraujančia. 
Pagrindinė Loginio pozityvizmo idėja buvo ta, kad pasaulio pažini- 
mo pretenzijos gali būti grindžiamos tik patyrimu, todėl mes nieka- 
da neturime pagrindo teigti egzistuojant ką nors, kas pranoksta ga- 
limą patyrimą. Niekada negali būti tikėtina, juo labiau tikra, kad 
egzistuoja, pavyzdžiui, nestebimos struktūros, jėgos, giluminiai in- 
stinktai ir dialektiniai procesai. Tiesą sakant, tokie dalykai apskritai 
negalimi, nes pati kalba apie juos yra beprasmiška, nebent ji supran- 
tama kaip perkeltinė kalba apie patyrimo reguliarumus. Pažinimas 
grindžiamas konkrečiais stebiniais, tad bendrieji teiginiai gali pre- 
tenduoti į žinias tik būdami patvirtinti patyrimo. Buvo pasiūlyta am- 
bicinga programa, kurios tikslas - parodyti, kai visos mokslo šakos 
pradėtų plėtotis daug sparčiau atsisakius patyrimu nepagrįsto balas- 
to. Kartu buvo projektuojamas laužas, kurio liepsnose turėjo dingti 
tradicinė etika, estetika, teologija ir metafizika, nes jos taip pat pre- 
tendavo į žinias, kurių negali patvirtinti joks patyrimas. 

Dabar panagrinėsime Pozityviojo mokslo idėją ir tą empirizmo 
formą, kuri teikia įtaigiausią jos pateisinimą. 


„LAIPSNIŠKAS IR NUOSEKLUS KILIMAS“ 


Po šios preambulės grįžkime prie pono Rouget ir pamėginkime 
išsiaiškinti mokslinio aiškinimo idėją, kurią siūlo antrasis Bacono 
kelias, numatydami kai kurias vėliau iškilsiančias abejones. Kodėl 
ponas Rouget balsuoja už komunistus? Atsakymas: jis priklauso 
grupei, kurios 80 procentų narių balsuoja už kairiuosius. Gali 

pasirodyti, jog toks atsakymas apskritai nėra joks paaiškinimas. 
Kodėl jauni didelių gamyklų darbininkai aplinkoje, kur bažnyčia 
turi didelę įtaką, balsuoja už kairiuosius? Kodėl paaiškinime figū- 
ruoja bažnyčia, o ne pono Rouget plaukų ar akių spalva? Kas yra 
tas socialinis mechanizmas, kuris šią grupę padaro grupe ir pastū- 
mėja ją prie kairiųjų? Ką balsavimas už kairiuosius reiškia ponui 
Rouget ir kitiems grupės nariams, juo labiau visuomenėje, kur stipri 
bažnyčios įtaka? Gausėjant tokių klausimų, tampa akivaizdu, kad į 
juos nepateikiama jokių atsakymų, išskyrus nuorodas į statistikos 
banką, kurio duomenų pagrindu pono Rouget balsavimas numa- 
tomas su 80 procentų tikimybe. Tad gali būti iškeltas prieštaravi- 
mas, kad numatymas nėra paaiškinimas. 

Nors toks prieštaravimas atrodo pagrįstas, įrodysiu, kad taip 
nėra, nes moksle numatymas ir paaiškinimas — tai dvi tos pačios 
monetos pusės. Grįžkime prie pradinio klausimo: „Kodėl ponas 
Rouget, dvidešimt vienerių metų, šviesiaplaukis, rudaakis didelės 
gamyklos darbininkas, balsuoja už komunistus?“ Atsakyme nemi- 
nimi plaukai ar akys, tačiau nurodomas amžius, lytis bei užsiėmi- 
mas, taip pat priklausomybė bažnyčiai. Nėra jokio apriorinio pa- 
grindo manyti, kad amžius gali turėti reikšmės, o plaukų spalva 
negali turėti jokios reikšmės. Juk tokiose sistemose kaip Trečiasis 
reichas šviesūs plaukai galėjo būti reikšmingas kintamasis. Kad yra 
ryšys tarp Žmonių amžiaus ir jų balsavimo pobūdžio, taip pat yra 
tik empirinis faktas. Toks pat empirinis faktas yra ir tai, kad tiki- 
mybė didėja kai kurių kintamųjų, pavyzdžiui, amžiaus ir lyties, o 
ne amžiaus ir plaukų spalvos atžvilgiu. Bažnyčios įtaka taip pat yra 
reikšminga, nors tai irgi tik empirinis faktas. Paneigiant galimą prie- 
kaištą, esą tyrinėtojas įtraukia bažnyčią tik todėl, kad iš anksto pri- 
pažįsta jos reikšmę, reikėtų pabrėžti, jog tyrinėtojai nesiima savo 
darbo be išankstinių prielaidų. Tačiau visos tos prielaidos buvo 
įgytos iš patyrimo arba iš kitų tyrimo darbų, paremtų patyrimu. 
Kaip kitaip galėtume ką nors žinoti apie pasaulį? 

Pažinimo teorija, kuri remiasi tik pojūčiais bei atskirybėmis, at- 
rodytų maždaug taip. Mokslą sudaro tam tikra įsitikinimų siste- 
ma; kai kurių sistemų teisingumu tikime, kitus racionaliai laikome 
teisingais remdamiesi tuo, ką žinome. Baziniai įsitikinimai yra tie, 
kurie grindžiami suvokimu - mūsų vienintele pasaulio tiesioginio 
pažinimo priemone, tad ir bazinių teiginių teisingumo garantu. Su- 
vokimo aktuose protas registruoja pojūčių teikiamus duomenis ir 
tokiu būdu pažįsta „atskirybes“ - individualius esinius čia ir dabar, 
kurie pasižymi tam tikromis stebimomis savybėmis bei santykiais. 
Visa tai yra pirminiai patyrimo faktai - pasaulio bruožai, kuriuos 
pažįstame be jokios interpretacijos. Be abejo, net šiuo atveju esa- 
ma tam tikro neapibrėžtumo, nes „patyrimas“ kartais reiškia patį 
patyrimo aktą, kartais - patyrimo objektą; pastarasis kartais taip 
pat traktuojamas kaip subjektyvus, arba privatus, sąmonės objek- 
tas, o kartais - kaip objektyvaus pasaulio dalis. Tačiau kiekvienu 
atveju pažinimas prasideda nuo pojūčių ir atskirybių. 

Taip interpretuojamas suvokimas mums teikia pasaulio pažini- 
mo pagrindą, tiesa, labai siaurą. Jis mums atskleidžia esinius, eg- 
zistuojančius čia ir dabar, tačiau nieko tiesiogiai nesako nei apie 
tai, kas buvo arba bus, nei apie tai, kas yra dabar, bet nesuvokia- 
ma. Jis nieko nesako ir apie tai, kas yra visuotinai, o juo labiau — 
būtinai. Anot vieno seno posakio, „pojūčiai neteikia visuotinių tie- 
sų“, anot kito, „pojūčiai neatskleidžia būtinumo“. Tačiau jeigu ir 
galime išsiversti be „būtinų tiesų“, negalime niekur pakilti be tam 
tikrų visuotinai galiojančių išvadų. Tad suvokimas turi būti papil- 
dytas principu, leidžiančiu daryti tolesnes išvadas. Tradicinis em- 
pirizmo principas yra indukcija. Ji mums leidžia iš to, kas buvo 
nustatyta žinomais atvejais, daryti išvadas apie tai, kas galioja vi- 
sais kitais atvejais kitoms sąlygoms nesikeičiant. Žodžiu, jei visi 
žinomi varnai yra juodi, tai visi varnai yra juodi. Pripažinę tokį 
apibendrinimą, galime susidaryti platesnį pasaulio vaizdą nei tą, 
kurį mums teikia juslinis suvokimas. 

Indukcijos principą vis dėlto turėtume formuluoti rūpestingiau — 
iš dalies dėl to, kad jis atveria plačią teorinę problematiką, kurios 
nenagrinėsiu. Bet jis mums reikalingas ir kaip tikimybinių išvadų 
pagrindas. Tai yra išvedimo principas, leidžiantis žinomų atvejų 
pagrindu daryti tikimybines išvadas apie bet kurį kitą, pavyzdžiui, 
kad ir pono Rouget, atvejį. Antai jeigu iš tam tikro kontingento 
darbininkų x procentų balsavo už komunistus, tai bet kurio kito 
darbininko balsavimo už komunistus tikimybė bus x procentų. Sche- 
miškai šis principas atrodytų taip: 


jeigu x96 visų žinomų A turi savybę B, tai tikimybė, kad kitoms sąlygoms 
nepasikeitus bet kuris kitas A turės savybę B, yra lygi x00. 


Iš kur žinome, kad šis (ar bet kuris kitas) indukcijos principas 
yra teisingas? Keldami tokį klausimą, iš esmės formuluojame „in- 
dukcijos mįslę“. Šio principo teisingumo negali garantuoti ankstes- 
ni stebėjimai, nes jis teikiamas kaip visuotinai galiojantis. Tačiau 
negalime žengti toliau už šiuos stebėjimus nepostuluodami jo tei- 
singumo. Ši kebli dilema kelia grėsmę „laipsniškam ir nuosekliam 
kilimui“ jam net neprasidėjus. Bet kadangi gilinimasis į šią proble- 
mą sujauktų mano darbo planą, indukcijos mįslę atidėsiu į šalį. 
Norint „kilti“, mums reikia kažko daugiau nei suvokinių, ir pa- 
teiktas principas puikiai tenkina šį poreikį. Jis leidžia judėti į prie- 
kį deramu būdu. Antrąjį Bacono kelią pradedame nuo suvokinių, 
o indukcija leidžia laipsniškai ir nuosekliai kilti, nes kiekvieną api- 
bendrinimo žingsnį gali patvirtinti patyrimas. 

Nors ši paprasčiausia empirizmo versija jau nebemadinga, ji vis 
dar meta iššūkį kiekvienam, kuris pretenduoja įgyti daugiau žinių 
nei tos, kurias ji sankcionuoja. Ji remiasi pradine prielaida, kad 
pasaulis egzistuoja nepriklausomai nuo mūsų, kad suvokimas mums 
teikia žinių apie jo atskirybes ir kad nėra jokio apriorinio (t. y. 
nepriklausomo nuo patyrimo) būdo apie jį sužinoti ką nors dau- 

giau. Norėdami išplėsti savo žinias tiek, kad jos aprėptų atokesnes 
laiko ir erdvės dalis, turime vadovautis vienokiu ar kitokiu induk- 
cijos principu. Kiekvienas toks principas turi remtis pradine prie- 
laida. Mūsų turimų duomenų pagrindu jis turi pasakyti, ką (grei- 
čiausiai) patirtume kitose laiko atkarpose ir erdvės vietose. Tačiau 
jis neleidžia į mokslą įtraukti nieko, kas būtų už galimo patyrimo 
ribų. Tad bendriausiu savo pavidalu jis sako tik tai, kad panašūs 
įvykiai ar patyrimo aktai panašiomis sąlygomis vyksta panašiai. Ko 
gi dar galima reikalauti? 

Be abejo, paprastai mes reikalaujame daugiau. Ankstesniame 
skyriuje racionalistai reikalavo jėgų bei struktūrų ontologijos ir 
racionalaus proto, kuris jas atranda kurdamas formalias apriori- 
nes teorijas. Teorinės žinios aprėpė ir „būtinas tiesas“, galiojan- 
čias „visuose galimuose pasauliuose“ ir neprieinamas pojūčiams. 
Jos figūravo logikoje, matematikoje ir kitose formaliose sistemo- 
se. Net jeigu atmetame šį požiūrį į teorines žinias, kuris būtinu- 
mą de dicto traktuoja kaip de re būtinumo atspindį, vis dėlto pri- 
valome paaiškinti teorinių tiesų galimybę. Vis dar galėtume ma- 
nyti, kad jos išreiškia, pavyzdžiui, minties būtinybes, todėl yra 
įtraukiamos į mokslą kitokiu būdu, - nebent toliau pateikiami 
samprotavimai mus įtikintų, jog taip nėra. 

Racionalizmo kritika nebūtinai atsikrato ir visų „būtinų“ tiesų 
apie pasaulį. Galima skirti formalius, arba loginius, būtinumus, kurie 
žinomi a priori, nuo fizinių, arba gamtinių, būtinumų, kurie žino- 
mi kitokiu būdu jų neišsižadant. Mes turime platų priežastingumo 
žodyną, grindžiamą realių priklausomybių ir paprastų koreliacijų 
priešprieša. Kalbame apie priežastis, kurios sukelia padarinius, apie 
jėgas, kurios traukia ir stumia, apie „perdėm mechaniško“ pasau- 
lio funkcionavimą. Visa tai, kad ir ką reikštų, pranoksta žinias, 
kurias mums gali suteikti pojūčiai ir indukcija. 

Beje, negalima užmiršti ir to, kad vienas iš švietimo tikslų bu- 
vo moralinis pažinimas. Kaip skelbė Condorcet anksčiau cituota- 

me veikale, „tiesą, dorą ir laimę sieja neišardomas ryšys“ (1795, 
X stadija). Klausimas, ar mokslas, ypač socialinis, gali mums pasa- 
kyti, kaip turime gyventi, bus nagrinėjamas vėlesniame skyriuje. 
Tačiau nors mokslas galbūt yra neutralus etikos atžvilgiu ar net 
destruktyvus visų pretenzijų į moralinį objektyvumą atžvilgiu, vis 
vien galime turėti tam tikrų vilčių. Antai prigimtinių teisių kon- 
cepcijos pasirodė labai atsparios ir atlaikė ne vieną prieš jas nu- 
kreiptą skepticizmo bangą. Daugelis mano turį teisių, kurios nėra 
sukurtos Žmonių įstatymų ir egzistuoja net jeigu nėra pripažįsta- 
mos. Atrodo, jog tokiems įsitikinimams nėra vietos pažinimo teo- 
rijoje, kuri pradeda nuo pojūčių ir induktyviai juda į priekį. 


HUME'AS IR PRIEŽASTINGUMAS 


Mes galime siekti daugiau žinių, nei leidžia suvokimas ir indukci- 
ja; bet ar galime jas pasiekti ir ar verta siekti? Bacono „laipsniškas 
ir nuoseklus kilimas“ netoleruoja jokio papildomo bagažo. Įtariu, 
kad šiandien didžiausia šio kilimo kliūtis yra mūsų įsitikinimas, jog 
priežastiniai ryšiai — tai ne tik koreliacijos, bet ir priežastiniai dės- 
niai, priežastinės galios, arba jėgos, taigi vienoks ar kitoks gamtinis 
būtinumas. Ar galima šią kliūtį apeiti remiantis kukliu indukcijos 
principu, kad panašūs reiškiniai vyksta panašiomis sąlygomis? 

Šis klausimas tapo kritiniu XVIII amžiuje, iškilus sisteminiam em- 
pirizmui, kuris ryžosi mokslinį pažinimą apvalyti nuo visų neempi- 
rinių elementų. Puikų atsakymą pateikė Davidas Hume'as (1711- 
1776), be kitų darbų, parašęs Traktatą apie žmogaus prigimtį (1739) 
ir Žmogaus proto tyrinėjimus (1748). Kadangi jo atsakymas yra kla- 
sikinis ir neprilygstamas, mums verta jį panagrinėti. 

Traktatą Hume'as rašė siekdamas padėti „užbaigtos mokslų sis- 
temos“ pagrindus. Įvade jis pabrėžia, jog visi mokslai yra vienaip 
ar kitaip susiję su Žmogaus prigimtimi. „Net matematika, gamtos 

filosofija ir prigimtinė religija priklauso nuo mokslo apie ŽMO- 
GŲ, nes jos yra žmogaus pažinimo dalykas ir vertinamos priklau- 
somai nuo žmogaus galių ir sugebėjimų.“ Hume'as siekė sukurti 
mokslą apie žmogaus galias ir sugebėjimus — žmogaus proto ir 
jausmų teoriją, grindžiamą empirinėmis „logikos, moralės, sko- 
nio kritikos ir politikos“ žiniomis. Šis „mokslas apie ŽMOGŲ“ 
turėjo aprėpti „beveik visa, kas gali padėti žmogaus protui tobu- 
lėti“. Jo metodas turėjo būti „patyrimas ir stebėjimas“ nagrinė- 
jant „Žmonių elgesį bendrijoje, dalykiniuose reikaluose ir pramo- 
gose“ ir siekiant „paaiškinti visus reiškinius keliomis paprasto- 
mis priežastimis“. 

Judėdamas antruoju Bacono keliu, Hume'as prieina prie priežas- 
tingumo temos „Apie pažinimą ir tikimybę“, kurią nagrinėja I kny- 
gos 3 dalyje. Mums gali atrodyti, kad priežastį ir padarinį turi sieti 
kažkoks būtinas ryšys, tačiau pirmiausia turime suprasti, jog tai, 
kad „padarinio“ idėja suponuoja priežasties idėją, dar „neįrodo, 
kad viskas būtinai turi savo priežastį; panašiai kaip tai, jog kiekvie- 
nas vedęs vyras būtinai turi žmoną, neįrodo, kad kiekvienas vyras 
būtinai yra vedęs“ (3 skirsnis). Įsitikinimas, kad kiekvienas įvykis 
turi turėti priežastį, arba veiksnį, kuris jį sukelia, sąlygoja ar kaip 
nors kitaip daro būtiną, gali kilti tik „iš stebėjimų ir eksperimentų“ 
ir tik jais gali būti grindžiamas. Tačiau nagrinėdamas „būtinojo ry- 
šio idėją“ (14 skirsnis) Hume'as atranda, kad „patyrimas ir stebėji- 
mas“ teikia pagrindą tik daryti išvadas apie „stebėtą sąryšį“, „pa- 
stovią sąsają“ (constant conjunction), arba reguliarią vieno ir kito 
įvykio koreliaciją. Savo išvadoje jis teigė, kad nieko daugiau mums 
ir nereikia: priežastį galime apibrėžti kaip „tam tikram objektui 
gretimą ir ankstesnį objektą ir kur visi objektai, panašūs į pirmąjį, 
siejami panašiais gretimumo ir pirmumo laiko atžvilgiu santykiais 
su objektais, panašiais į antrąjį“. 

Šią sausą formuluotę galima pailiustruoti vienu iš Hume'o pa- 
vyzdžių - keliant klausimą, kokie patirties elementai leidžia daryti 

išvadą, kad vienas biliardo kamuolys, atsitrenkdamas į kitą, pri- 
verčia jį judėti? Situacijos komponentai yra pirmasis įvykis (pir- 
mojo kamuolio judėjimas iki susidūrimo) ir antrasis įvykis (kliudy- 
to kamuolio judėjimas) toje pačioje erdvės vietoje. Visa, ką galime 
stebėti konkrečiu atveju, - tai įvykis, vykęs „anksčiau“ ir„greta“. 
Kas tuomet įrodo, jog turime reikalą su priežasties ir padarinio 
ryšiu, o ne vien su atsitiktine sąsaja? Tik tai, kad panašūs reiškiniai 
gali būti stebimi panašiomis sąlygomis. Priežastis tėra reguliarumo 
atmaina, o priežastinis, arba gamtos, dėsnis tėra reguliarumas, nu- 
statytas apibendrinant atskirus atvejus. Jeigu atrodo, kad čia įžū- 
liai griaunama pati priežastingumo idėja, tai galima paneigti pasi- 
telkus psichologinį argumentą, kad priežastiniais mes laikome tuos 
reguliarumus, prie kurių esame pripratę. Tad įvykio priežastis tėra 
ankstesnis įvykis panašių įvykių sekoje, kurios tęstinumu ir regu- 
liarumu įpratome tikėti. 

Kadangi priežastingumą Hume'as įvardijo kaip vienintelį san- 
tykį, „kuris leidžia peržengti mūsų pojūčius ir teikia Žinių apie 
mūsų nematomus ir nejaučiamus reiškinius ir daiktus“ (2 skirs- 
nis), darosi nejauku regint tokį jo suskaidymą. Vis dėlto jeigu 
mūsų tikslas yra laipsniškas ir nuoseklus kilimas, tai priežastin- 
gumui neleistina nukrypti nuo tų pažinimo principų, kurie reika- 
lauja remtis „stebėjimu ir eksperimentu“. Geriausia kandidatė į 
pažinimo santykį, kuris gali pranokti tiesioginio suvokimo santy- 
kį, yra bendroji koreliacija. Tiesą sakant, ji yra vienintelė kandi- 
datė, jeigu iš galimų kandidatų sąrašo kaip nepažinūs išbraukia- 
mi visi stebėjimui neprieinami objektai. Nėra pagrindo net tiki- 
mybiškai postuluoti tokių objektų egzistavimą. Paslėptų jėgų, 
valdančių laikrodžių spyruoklių ir ratukų mechanizmą, egzista- 
vimas nėra įtikinamesnis už mažyčių nematomų gnomų, atlie- 
kančių tą pačią funkciją, egzistavimą. Epistemologinis tikimybės 
pagrindas gali būti tik nustatytos koreliacijos dažnumas. 

Pono Rouget atvejis dabar supaprastėja. Kodėl jis balsuoja už 

komunistus? Vienintelis pagrindžiamas atsakymas — kad jis pri- 
klauso balsuotojų kategorijoms, pasižyminčioms dideliu balsavi- 
mo už kairiuosius dažnumu. Jeigu tas kategorijas kombinuojame 
sudėdami, pavyzdžiui, jaunus balsuotojus ir darbininkų klasės bal- 
suotojus, dažnumas padidėja. Galbūt sudėtingame realiame pa- 
saulyje mes niekada nepasieksime 100 procentų dažnumo, tačiau 
pakanka ir didelės tikimybės. Prisiminkime Przeworskio ir Teu- 
ne'o pastabą, kad „aiškinant pono Rouget balsavimą būtina rem- 
tis bendrais tikimybiniais teiginiais apie rinkiminę elgseną, kurie 
yra reikiamai patvirtinti įvairiomis duomenų bazėmis“. Kodėl bū- 
tina? Paprasčiausiai todėl, kad ši radikali empiristinė pažinimo 
teorija nesiūlo nieko daugiau. Bendri tikimybiniai teiginiai yra 
vienintelė moneta, vertesnė daugiau nei suvokinių visuma. Tad 
aiškinimas ir numatymas turi būti dvi šios monetos pusės. Abu jie 
remiasi apibendrinimais, ekstrapoliuojamais į ateitį numatymo 
atveju ir į praeitį aiškinimo atveju. Konkrečių istorinių veiksmų 
aiškinimas nėra išimtis: 


Mokslo tikslas - numatyti ir paaiškinti, kodėl tam tikri įvykiai įvyko 
būtent ten ir tada, kur ir kada jie įvyko. Kodėl Kovalskio santuoka buvo 
nesėkminga? Kodėl Smithas padarė nusikaltimą? Kodėl Napoleonas už- 
puolė Rusiją? Mokslo tikslas - paaiškinti specifinius įvykius remiantis tei- 
giniais, kurie yra teisingi nepriklausomai nuo besikeičiančių aplinkybių 
(1970, p. 18). 


Reikia pabrėžti, jog žengiant antruoju Bacono keliu naudojima- 
sis statistika toli gražu nėra paprastas dalykas. Przeworskio ir Teu- 
ne'o knyga yra gana techniška ir darosi vis painesnė autoriams 
supažindinant skaitytoją su vis rafinuotesniais modeliavimo ir skai- 
čiavimo metodais. Tačiau tuo rafinuotumu nesiekiama užgožti pa- 
matinės idėjos paprastumo. Kodėl Napoleonas užpuolė Rusiją? Na, 
turi būti tam tikra bendra tiesa, kurią tas užpuolimas iliustruoja ir 

kuri leidžia įvykius prognozuoti ex ante ir juos aiškinti ex post. Visi 
istoriniai veikėjai, veikdami tokiomis pačiomis aplinkybėmis, ko- 
kiomis veikė Napoleonas, būtų pasielgę taip, kaip pasielgė Napole- 
onas; istorijos aiškinimas nesiskiria nuo bet kokio kito aiškinimo. 


POZITYVIOJI EKONOMIKA 


Išdėstėme „antrojo kelio“ bazinį empirizmą ir jo siūlomą priežas- 
tingumo analizę, kurioje išsiverčiama be gamtinio būtinumo prie- 
laidų. Ilgainiui ši koncepcija susidūrė su daugybe problemų, ir šian- 
dien net jos šalininkai pradeda prarasti pasitikėjimą savimi. Tačiau 
įkūnydama Pozityviojo mokslo dvasią, ji vis dar gali pretenduoti į 
pripažinimą, ir tai liudija, pavyzdžiui, vis dar didelė Pozityviosios 
ekonomikos įtaka. Tad kritikų prašau kantrybės, nes noriu šią kon- 
cepciją paremti apeliuodamas į Miltono Friedmano 1953 metų 
straipsnį „Pozityviosios ekonomikos metodologija“, kuris tebėra 
įtakingas iki šiol. Jame pateikta glausta ir labai įtaigi Pozityviojo 
mokslo metodo formuluotė verčia nejaukiai pasijusti net neoklasi- 
kinius ekonomistus. 

Pozityviosios ekonomikos tikslas, anot Friedmano, - „sukurti 
apibendrinimų sistemą, kuria naudojantis būtų galima patikimai 
prognozuoti bet kokių aplinkybių pasikeitimo padarinius“ (p. 4). 
Šio tikslo siekiama kuriant „tam tikrą „teoriją“ arba „hipotezę“, 
leidžiančią daryti įtikinamas ir prasmingas (t. y. ne banalias) pro- 
gnozes apie dar nestebėtus reiškinius“ (p. 7). Teoriją sudaro du kom- 
ponentai — „kalba“ ir „tam tikra aibė substancinių hipotezių, ab- 
strakčiai perteikiančių esminius sudėtingos realybės bruožus“ (p. 7). 
Atlikdama kalbos vaidmenį, „teorija neturi jokio substancinio tu- 
rinio; ji tėra tautologijų aibė. Jos paskirtis - būti katalogavimo sis- 
tema“ (p. 7). Savo substanciniame vaidmenyje „teorija vertintina 
pagal jos galią prognozuoti tuos reiškinius, kuriuos ji pretenduoja 

„paaiškinti“ <---> vienintelis hipotezių patikinimo būdas yra jos 
prognozių palyginimas su patirties faktais“ (p. 8). 

Atkreipkime dėmesį į tai, kad kabutėse rašomas žodis „paaiškin- 
ti“, o ne „prognozuoti“. Taigi tikslas yra prognozė, o jos patikrini- 
mo būdas - lyginimas su patirties faktais. Būtent to reikia „laips- 
niškam ir nuosekliam kilimui“, kur „aiškinimas“ gali vykti tik 
apeliuojant į apibendrinimus, pasižyminčius žinoma prognostine 
galia. Taip pat reikia atkreipti dėmesį į labai griežtą „kalbos“, arba 
„katalogavimo sistemos“, atskyrimą nuo „substancinių hipotezių 
aibės“. Kadangi šis skirtumas vėliau taps pirmuoju kritikų taikiniu, 
verta trumpam prie jo sustoti ir panagrinėti, kaip jį interpretuoja 
Loginis pozityvizmas. 


ANALITIŠKUMO IR SINTETIŠKUMO PRIEŠPRIEŠA 


Hume'as griežtai skyrė „fakto tiesas“ nuo „idėjų santykių“. Anot 
jo, pasaulį sudaranti faktų visuma, bet, kaip matėme apibūdinda- 
mi jo siūlomą priežastingumo analizę, nė vienas iš tų faktų nėra 
būtinas. Kad pasaulis yra toks, koks yra, tėra atsitiktinumas. Žino- 
ma, kai kuriais aspektais jis yra reguliarus, bet visa, kas yra dau- 
giau nei reguliarumas, - gamtinis būtinumas ir pan., negali būti 
mūsų pažinta. Todėl visi teisingi teiginiai apie pasaulį teisingi yra 
„atsitiktinai“ (contingently); jų teisingumas priklauso nuo faktiš- 
kos padėties, tad jokia prasme (išskyrus nebent psichologinę) jie 
nėra būtinos tiesos. Ir atvirkščiai, visos būtinos tiesos yra teiginiai 
ne apie pasaulį, o apie idėjų santykius. Jų teisingumas priklauso 
nuo atitinkamų idėjų loginių santykių bei prasmių. 

Iš dalies visa tai aišku. Tačiau neaišku, kokį ryšį mūsų mąstymo 
įpročių bei lūkesčių psichologija turi su idėjų logika. Ši dviprasmy- 
bė kyla iš cituotojo teiginio, kad „net matematika, gamtos filoso- 
fija ir prigimtinė religija priklauso nuo mokslo apie ŽMOGŲ“. 

Loginiai pozityvistai išvengė šios dviprasmybės griežtai skirdami 
analitinius teiginius nuo sintetinių. Šį skirtumą tiksliai apibrėžė 
A. J. Ayeris knygoje Kalba, tiesa ir logika (1936, 4 skyrius). Anot 
jo, visi mokslo teiginiai gali būti skirstomi į analitinius ir sinteti- 
nius. Analitinio teiginio teisingumas ar klaidingumas priklauso tik 
nuo jų išreiškiančių terminų prasmės. Teisingi analitiniai teiginiai, 
pavyzdžiui, tokie kaip „Visi senberniai yra nevedę arba „2 + 2 = 4“, 
tėra tautologijos. Sintetinio teiginio teisingumas priklauso nuo tik- 
rovės faktų; jų pavyzdžiu gali būti teiginys „Visi senberniai yra 
lengvabūdžiai“. Taigi atsakymas į klausimą, ar visi senberniai yra 
nevedę, priklauso nuo to, ką reiškia žodis „senbernis“; tačiau atsa- 
kymas į klausimą, ar visi senberniai yra lengvabūdžiai, priklauso 
nuo to, kaip realūs kūniški senberniai reaguoja į gyvenimą. Neleis- 
tina žodžius painioti su daiktais, pavyzdžiui, manyti, kad tikrovės 
faktas yra tai, jog senberniai yra nevedę. Ši painiava yra daugybės 
paklydimų šaltinis, pavyzdžiui, racionalistų įsitikinimas, jog geo- 
metrijos tiesos — tai būtinųjų erdvės savybių aprašymas. 

Kai kas gali paprieštarauti, kad realūs senberniai yra realiai ne- 
vedę. Argi šis faktas nepriklauso realiam pasauliui? Loginis pozity- 
vistas į tai atsakytų, jog šis „faktas“ atsiranda vien dėl kalbos kon- 
vencijų. „Visi senberniai yra nevedę“ atspindi mūsų apsisprendimą 
žodį „senbernis“ vartoti tokia prasme, kokia jį vartojame. Šis teigi- 
nys, anot garsios Loginių pozityvistų frazės, „teisingas dėl susitari- 
mo“. Susitarimą galima pakeisti, tačiau kol jis galioja, vedę asme- 
nys negali būti laikomi senberniais; tuo tarpu senberniai yra sen- 
berniai nepriklausomai nuo to, ar jie yra lengvabūdžiai, ar ne. Tas 
pat pasakytina apie visas logikos, matematikos bei kitų formalių 
sistemų tiesas. Jų šaltinis yra mūsų pačių kuriamos taisyklės, tad 
jos priklauso tik nuo žmogaus sprendimų. Mums gali atrodyti, kad 
jas visiškai patvirtina patyrimas, tačiau taip yra tik todėl, kad nie- 
kada neleidžiame patyrimui jų paneigti. Jei kas pasiskelbtų atradęs 
apskritimą, kurio perimetras nelygus jo skersmeniui, padaugintam 

iš pi, tai reikštų vien tai, kad jis netiksliai vartoja terminą „apskri- 
timas“; žodžiu, ši apskritimų savybė priklauso nuo susitarimo, o 
ne nuo patyrimo. 

Tai paaiškina Friedmano nubrėžtą skirtumą tarp substancinių 
(sintetinių) hipotezių ir teorinių (analitinių) teiginių. Grynoji teo- 
rija tėra tautologijų aibė, arba „kalba“, atliekanti duomenų ir hi- 
potezių „katalogavimo“ funkciją. Apibūdinti grynąją teoriją kaip 
katalogavimo sistemą nereiškia ją sumenkinti. Antai matematikos 
raida, teikianti netikėtas teoremas, liudija didžiulę intelektinę pa- 
žangą, ir Loginiai pozityvistai neneigia, kad tai yra atradimų pro- 
cesas. Veikiau jie teigia, kad tie atradimai neplečia mūsų žinių apie 
pasaulį, nes matematika yra tautologija. Dievas visas aksiomų impli- 
kacijas matytų vienu žvilgsniu. Mes, turėdami ribotas galias, turi- 
me jas aiškintis laipsniškai, žengdami išbandymų ir klaidų keliu. 
Tačiau vis vien jos išreiškia tik idėjų santykius, o ne tikrovės fak- 
tus. Gera katalogavimo sistema išties yra vertinga vien dėl to, kad 
teikia naujų empirinių hipotezių; pavyzdžiui, kad ir kompiuteri- 
nės ieškos programa, kuri leidžia duomenų bazėje aptikti naujų 
įdomių, empiriškai tikrintinų koreliacijų. Tačiau esmės tai nekei- 
čia, nes nieko tikro negalima sužinoti apie pasaulį remiantis vien 
katalogavimo sistema. 

Taigi jau turime bazinį empirizmą, besiremiantį tik suvokimu ir 
indukcija; turime priežastingumo analizę, kur išsiverčiama be gam- 
tinio būtinumo; turime Pozityviosios ekonomikos ar bet kurio ki- 
to Pozityviojo mokslo schemą; turime ir epistemologinį kalbos ir 
fakto skirtumą. Bet kiekvienam iš šių žingsnių būtina ilga ir sudė- 
tinga filosofinė argumentacija, nes dar iki prasidedant kritikai pa- 
tys empirikai toli gražu nesutarė dėl priimtiniausių suvokimo, in- 
dukcijos ir priežastingumo teorijų. Be to, būtų neteisinga empiriz- 
mo likimą visiškai susieti su Loginio pozityvizmo likimu. Vis dėlto 
tikiuosi, kad šie keturi žingsniai atskleidžia laipsniško ir nuosek- 
laus kilimo idėją tokiu būdu, kuris pagauna grynojo empirizmo 

dvasią, o Friedmanas tik patvirtina, jog antrasis Bacono kelias vis 
dar tebėra įtakingas. 

Mūsų pačių tolesnis kelias bus mažiau schematizuotas, bet ir 
painesnis. Pirmiausia pakomentuosiu du klausimus, tiesiogiai susi- 
jusius su Friedmano straipsniu; po to mėginsiu ieškoti kai kurių 
praktinių Pozityviojo mokslo metodologijos orientyrų. 


REALISTINĖS PRIELAIDOS PRIEŠ PROGNOSTINĘ GALIĄ 


Abu klausimai susiję su Friedmano substancinių hipotezių ir teori- 
nės kalbos priešprieša. Pirmasis kyla dėl labai savotiško statuso, 
kurį jis suteikia substancinėms hipotezėms savo Pozityviojoje sche- 
moje, kur „teorija vertintina pagal jos galią prognozuoti“ ir kur 
„vienintelis hipotezių patikrinimo būdas yra jos prognozių palygi- 
nimas su patirties faktais“ (1953, p. 8). Šis klausimas sukėlė aršius 
ginčus, kurie per daug svarbūs, kad galėtume juos apeiti. 

Kalbos ir faktų priešprieša, anot Friedmano, neleidžia tarti, kad 
„hipotezės turi ne tik savo „implikacijas“, bet ir„prielaidas“ ir tai, 
kad šios „prielaidos“ atitinka „realybę“, yra hipotezės patvirtini- 
mas - atskiras 17 papildomas patvirtinimas, be implikacijų teikia- 
mo patvirtinimo“ (1953, p. 14). Todėl, jo manymu, nėra tobulos 
konkurencijos modelių trūkumas ir netobulos konkurencijos mo- 
delių privalumas tai, kad pirmieji remiasi mažiau „realistinėmis“ 
prielaidomis nei antrieji. Tobulos konkurencijos modeliuose po- 
stuluojama, kad rinkoje veikia gerai informuoti ir racionalūs pir- 
kėjai ir pardavėjai, kad jų yra pakankamai daug, todėl nė vienas 
atskirai negali daryti įtakos kainoms, ir t. t. Kadangi reali rinka 
akivaizdžiai nėra tokia tobula, būtų galima manyti, jog Pozityvioji 
ekonomika, pabrėžianti stebimų faktų svarbą, turi teikti pirmeny- 
bę tiems modeliams, kurie realistiškai postuluoja mažiau tobulą 
rinką. Iš tiesų tokių modelių šalininkai paprastai juos siūlo būtent 

dėl jų realizmo. Ne, - sako Friedmanas, - nes tokiu atveju būtų 
daroma petitio principii klaida ir išsižadama Pozityviosios ekono- 
mikos. Vienintelis klausimas - kuris iš šių modelių turi didesnę 
prognostinę galią? Visi modeliai remiasi abstrakcijomis, tačiau vie- 
nintelis abstrakcijų pagrįstumo patikrinimo būdas yra jų teikiamų 
prognozių palyginimas su patyrimu. Pasirodo, tobulos konkuren- 
cijos modelių teikiamos prognozės yra patikimesnės. 

Šis netikėtas viražas suerzino kitus Pozityviosios ekonomikos at- 
stovus, tokius kaip Paulas Samuelsonas (1963, 1964), ir įžiebė iki 
šiol tebesitęsiantį ginčą. Apie tą ginčą kalbu ne todėl, kad preten- 
duoju būti ekonominės teorijos ekspertu, o todėl, kad jis rodo, 
kodėl ekonomikos teoretikai negali būti filosofiškai neutralūs. Kaip 
atkirtis Friedmanui dažnai būdavo pateikiamas toks argumentas: 
kadangi Pozityvioji ekonomika yra aprašomasis mokslas empiriz- 
mo tradicijos prasme, ji negali remtis prielaidomis, kurias kiekvie- 
nas laiko klaidingomis. Pavyzdžiui, kaip galima teigti, jog atskiri 
pirkėjai ar pardavėjai neturi įtakos kainoms, jei visi žinome, kad 
realioje rinkoje jie dažnai tokią įtaką turi? Tačiau toks argumentas — 
tai lazda su dviem galais. Standartiniai netobulos konkurencijos 
modeliai taip pat remiasi kai kuriomis abejotinomis prielaidomis, 
pavyzdžiui, kad pasiūlos kreivės visada kyla. Be to, kaip matysime, 
visos ekonominės teorijos - neoklasikinės, keinsistinės ir marksi- 
stinės - remiasi prielaida, esą ekonominiai veikėjai yra visiškai ra- 
cionalūs, o tai akivaizdžiai prieštarauja mūsų patirčiai. Kalbant šiek 
tiek paradoksaliai, nėra akivaizdu, kurios abstrakcijos yra realisti- 
nės. Tam reikalingas testas, ir Friedmanas įtaigiai aiškina, kad toks 
testas yra prognozavimo sėkmė. 

Tačiau šis manevras neišmuša iš vėžių kritikų, nes, atrodo, vis 
vien išlieka tam tikras skirtumas tarp aprašymo ir prognozavimo. 
Ar naftos rinka yra konkurencinė (ar prancūzų pramonės darbi- 
ninkai balsuoja už komunistus), - atsakymai į tokius klausimus at- 
rodo neginčijamai faktologiniai ir ankstesni už visas prognozes. 

Tačiau Friedmanas, atsakydamas kritikams, paneigia šį skirtumą ki- 
tu savo manevru. Skirsnyje „Ar hipotezę gali paremti jos prielaidų 
realizmas?“ jis pažymi, kad mokslo teiginiai dažnai pateikiami taip, 
„tarsi“ jie būtų teisingi. Imkime, pavyzdžiui, pripažintą hipotezę, 
kad vakuume krintančio kūno pagreitis yra konstanta g (maždaug 
32 pėdos per sekundę Žemėje), o tai reiškia, kad atstumą (S), kurį 
kūnas nukeliaus per t sekundžių, išreiškia formulė s = 1/2gt2. Metant 
įvairius objektus iš skirtingų Žemės atmosferos aukščių įsitikinama, 
jog formulė daugeliu atvejų pasitvirtina, nors esama ir išimčių. 


Taigi galima teigti, jog daugeliu atvejų kūnai, krintantys realioje atmo- 
sferoje, elgiasi taip, tarsi jie kristų vakuume. Įprasta ekonomistų kalba tai 
iškart būtų interpretuojama: formulė grindžiama vakuumo prielaida. Nie- 
ko panašaus <--->, formulė priimama todėl, kad ji veikia, o ne todėl, kad 
gyvename apytikriame vakuume - kad ir ką tai reikštų (1953, p. 18). 


Friedmanas nori pasakyti, kad vadinamosios prielaidos bet ku- 
rioje naudingoje teorijoje visada yra klaidingos, jeigu jos traktuo- 
jamos kaip faktų aprašymai; bet jos gali būti traktuojamos „tarsi“ 
teisingos, 0 tai nustatoma tokiu pat būdu, kaip ir bet kurių kitų 
hipotezių teisingumas. Antai medžio lapų išsidėstymo formą gali- 
ma traktuoti taip, „tarsi“ kiekvienas lapas sąmoningai siektų mak- 
simizuoti jam tenkančios saulės šviesos kiekį; įgudęs biliardo žai- 
dėjas smūgiuoja taip, „tarsi“ jis žinotų sudėtingas matematines ju- 
dėjimo formules; verslovės elgiasi taip, „tarsi“ siektų maksimizuoti 
pelną remdamosi tobula informacija ir simultaninių lygčių supra- 
timu. Neturi reikšmės tai, kad realiai, be „tarsi“, lapai, biliardo 
žaidėjai ir verslovės nieko panašaus nedaro. Turi reikšmės tik tai, 
ar tokiu pagrindu daromos prognozės pasitvirtina. 

Šis „tarsi“ Pozityviajam mokslui leidžia operuoti nestebimais ob- 
jektais su sąlyga, kad jie traktuojami tik kaip parankios fikcijos. 
Teorija gali naudingai kurti arba tirti idealizacijas bei modelius, 

kurie visiškai abstrahuojasi nuo realaus pasaulio savybių. Tobulą kon- 
kurenciją Friedmanas lygina su judėjimu nesant trinčiai, kai gryno- 
sios jėgos veikia taip, „tarsi“ nepatirtų jokio pasipriešinimo. Opera- 
vimas tokiais objektais nereiškia, kad pripažįstamas nestebimų gam- 
tos objektų egzistavimas; jie egzistuoja tik modelyje. Jie egzistuoja 
tik „virtualioje realybėje“, tačiau vis vien gali būti naudingi. Taigi 
Pozityviajam mokslui neverta nerimauti dėl nestebimų objektų ar 
vengti teorijų, kuriose jie figūruoja. Kadangi prognozė yra vieninte- 
lis jų patvirtinimo būdas, todėl nėra jokio pavojaus, kad bus pripa- 
žintos tikrovės savybės, esančios už galimo patyrimo ribų. 


TEORIJOS VAIDMUO 


Vis dėlto teorijos vaidmuo yra mįslingesnis nei atrodė iki šiol. Ant- 
rasis klausimas, kuris kyla dėl Friedmano strategijos, —- ar teorija 
išties tėra kalba ir katalogavimo sistema? Du Bacono keliai ryškiai 
skiriasi, nes žengiant pirmuoju nuo „bendriausių aksiomų“ prade- 
dama, o žengiant antruoju jomis baigiama. Pozityviojo mokslo po- 
žiūriu tai reiškia, kad teorija apskritai neturi tų ambicingų tikslų, 
kurie jai buvo priskiriami ankstesniame skyriuje. Bent jau aš taip 
interpretavau antrąjį kelią remdamasis Friedmanu ir analitiškumo 
bei sintetiškumo priešprieša. 

Panagrinėkime dar vieną prielaidą, kuri atrodo klaidinga, tačiau 
galėtų būti „tarsi“ teisinga. Mikroekonomikos teorija paprastai pa- 
teikiama kaip formali sistema, grindžiama racionalumo prielaido- 
mis, kurios postuluoja racionalų veikėją, turintį neprieštaringas pre- 
ferencijas, visą reikiamą informaciją ir disponuojantį tobula išskai- 
čiavimo galia; po to postuluojama, kad kiekvienas ekonominis 
veikėjas šia prasme yra racionalus. Taigi ekonominiai veikėjai yra 
tie, kurie maksimizuoja savo naudą, apskaičiuoja, kas geriausiai 
pasitarnaus jų interesams, ir atitinkamai veikia. Taip šią prielaidą 

formulavo F. Y. Edgeworth'as intriguojančio pavadinimo knygoje 
Matematinė psichologija (1881, p. 16). Ar šis teiginys, akivaizdžiai 
turintis Bacono „bendriausios aksiomos“ bruožų, yra analitinis ar 
sintetinis? Kas juo formuluojama - katalogavimo sistemos princi- 
pas ar substancinė hipotezė apie ekonominę elgseną? 

Tiesą sakant, nei viena, nei kita. Pats Edgeworth'as jį laikė nau- 
dingu empiriniu apibendrinimu, visiškai teisingu finansų ir komer- 
cijos srityje, kurią jis nagrinėjo, bet mažiau teisingu kitose srityse. 
Tačiau tokia to teiginio traktuotė priklauso nuo to, kad naudos 
siekimas interpretuojamas kaip „savanaudiškumas“, ir tariama, jog 
savanaudišką elgesį įmanoma atskirti nuo nesavanaudiško. Tuo tar- 
pu mikroekonomikos teoretikai, individo rūpinimąsi savo intere- 
sais laikantys ekonominės elgsenos motyvu, šį teiginį paprastai in- 
terpretuoja daug plačiau: ekonominiai veikėjai visada stengiasi pa- 
tenkinti savo preferencijas. Kadangi tai bus pagrindinė tema 
iliustruojant aiškinamąjį individualizmą (apatinis kairysis 1.2 pav. 
langelis) 6 skyriuje, čia pasitenkinsiu tik keliomis pastabomis. Taip 
plačiai interpretuojamas, tas teiginys nėra hipotezė, kurią galėtų 
paneigti patyrimas. Bet kokia elgsena gali būti su juo suderinama 
priskiriant veikėjams atitinkamas preferencijas, traktuojant jų tiks- 
lus kaip pakankamai ilgalaikius arba įsivedant jų subjektyvių įsiti- 
kinimų priemonių tinkamumu elementą. Tačiau tokiu atveju teigi- 
nys „Visi ekonominiai veikėjai yra racionalūs“, panašiai kaip ir tei- 
ginys „Visi senberniai yra nevedę“, tampa analitiniu teiginiu, arba 
tautologija, kuri, kalbant Loginio pozityvizmo terminais, gali būti 
teisinga tik „dėl susitarimo“. 

Tačiau dauguma ekonomikos teoretikų mano, kad mikroeko- 
nomikos teorija turi būti kažkas daugiau nei aibė tautologijų, im- 
plikuojamų įprasto „racionalaus veikėjo“ apibrėžimo; ir vis dėlto 
savo aksiomas jie traktuoja kaip apibrėžimo vedinius. Modelis, kuris 
mus vaizduoja kaip individus, siekiančius maksimizuoti savo nau- 
dą, dažnai pateikiamas taip, tarsi jis remtųsi ir grynąja teorija, ir 

patyrimu. Tačiau taip negali būti, jeigu pripažįstamas analitiškumo 
ir sintetiškumo skirtumas. Kiekvienas teiginys yra arba analitinis, 
arba sintetinis, o tariami hibridai iš tikrųjų apima du teiginius, pri- 
klausančius šioms skirtingoms teiginių kategorijoms. Grynosios te- 
orijos teiginiai apibrėžia kalbą arba katalogavimo sistemą, o tai, 
kam jos taikomos, visada yra empirinė medžiaga. Todėl mikroeko- 
nomikos prielaidos negali vienu metu būti ir savo pačių teisingu- 
mo garantas, ir realios ekonominės elgsenos pamatinių veiksnių 
analizė. Pozityvusis mokslas atmeta tokią amalgamą. 

Galima manyti, jog Friedmanas atsikirstų pakartodamas savo 
tezę, kad racionalumo prielaidos yra tik „tarsi“ teisingos. Tačiau jo 
požiūris į teoriją nėra toks paprastas, kaip atrodė iš anksčiau pa- 
teiktų citatų. Garsusis jo straipsnis yra gana ilgas ir tik žinomesnėje 
pirmoje jo dalyje teorija vienareikšmiai traktuojama kaip katalo- 
gavimo priemonė. Toliau skirtumas tarp teorijos ir faktų pradeda 
nykti. Teorija iškyla kaip netikėtų sąryšių, vaisingų idealizacijų ir 
naujų galimybių įžvalgų šaltinis. Atkreipkime dėmesį į šį netikėtą 
jo teiginį: 


Jei „ekonominiai reiškiniai“ mums atrodo painūs ir sudėtingi, tai tik 
todėl, kad neturime adekvačios jų paaiškinimo teorijos. Negalime žinomus 
faktus surinkti vienoje pusėje, o kitoje pusėje pastatyti teoriją, kuri turėtų 
„tiksliai atitikti realybę“. Teorija yra būdas, kuriuo suvokiame „faktus“, ir 


negalime matyti „faktų“ be teorijos (1953, p. 34). 


Tačiau tokiu atveju ekonominio pasaulio faktai nustoja būti ne- 
priklausomi nuo kalbos, kuria jie aprašomi; taigi atmetama esmi- 
nė Pozityviojo mokslo dogma. Vietoj jos turime idėją, kad bendros 
teorijos prielaidos apibrėžia tai, kokiomis sąvokomis turi būti kla- 
sifikuojama tikrovė ir kokiais kriterijais galima vadovautis atsa- 
kant į klausimą, ar tam tikra teorija ją atitinka. Atrodo, grynasis 
empirizmas, mėginęs epistemologines socialinio mokslo pretenzijas 

apriboti suvokimu, indukcija ir prognoze, atrado kai kurių „ben- 
driausių aksiomų“ būtinumą dar nebaigęs savo kelio. Kol kas tai 
tėra fragmentiškos nuorodos į naują teorijos ir patyrimo santykio 
sampratą, apie kurią kalbėsime kitame skyriuje. 

Friedmano kritikai, be abejo, neigs, kad rinkos gali būti „tarsi“ 
tobulai konkurencinės. Šį ginčą palieku ekonomistams. Tačiau čia 
esama ir filosofinių problemų. Pirmasis mūsų aptartas klausimas — 
ar Pozityviajai ekonomikai būtinos realistinės prielaidos, neliečiant 
jos prognostinių galių klausimo. Čia pritarčiau Friedmano „tarsi“ 
manevrui, jeigu būtų atskirti du jo panaudojimo būdai. Teigti, kad 
Žemės atmosferoje kūnai krinta taip, tarsi jie būtų vakuume, - vadi- 
nasi, teigti, kad į oro pasipriešinimą daugeliu atvejų galima neatsi- 
žvelgti. O tai yra grynai empirinis teiginys. Teigti, kad žuvėdra savo 
pikiravimo kampą pasirenka taip, tarsi ji būtų mokiusis aukštosios 
matematikos, nereiškia spėti, kad ji daugmaž jos pramoko. Veikiau 
tai reiškia, kad siūlome teorinės vaizduotės šuolį, kuris gali būti pa- 
trauklus savo elegantiškumu ir paprastumu, bet tik tuo atveju, jeigu 
jis turės realią prognostinę galią. Tačiau antrasis klausimas buvo dėl 
teorijos vaidmens. Manau, kad tik ką nurodytas jos vaidmuo yra 
visiškai priimtinas; deja, tai kelia pavojų, kad iš antrojo Bacono ke- 
lio gali būti nukrypta vos pradėjus juo žengti. 


ATRADIMAS IR PAGRINDIMAS 


Ar bazinis empirizmas nukenčia dėl to, kad teorijai suteikiama tiek 
daug reikšmės? Geriausia strategija ginant empirizmą - atskirti psi- 
chologiją nuo epistemologijos pasinaudojant anksčiau kelta idėja, 
kad tautologijos gali būti įdomios. Vyksta intelektinis atradimų pro- 
cesas, kurio eigoje keliamos naujos idėjos. Iš dalies jį sudaro for- 
malių sistemų kūrimas bei nagrinėjimas, tačiau tai nereiškia, kad 
visas procesas tėra racionalistinės dedukcinės logikos pratybos, kaip 

jį įsivaizduoja racionalistai. Pradiniai formalios sistemos elementai 
yra pasirinkimo, vaizduotės arba psichologinio atsitiktinumo da- 
lykai. Aišku, tie pradiniai elementai gali būti koreguojami, jeigu 
jais vadovaudamasis teoretikas susiduria su sunkumais; pavyzdys 
gali būti nuolatinis skaičių teorijos arba matematinės logikos ak- 
siomų tikrinimas. Bet intelektinio „tarsi“ šuolio galimybė vis dėlto 
išlieka. O tai ir vėl sugrąžina į antrąjį Bacono kelią, jei griežtai 
skiriame psichologinius hipotezių atradimo procesus nuo episte- 
mologinio pagrindimo proceso. Tiesos kriterijus žengiant šiuo ant- 
ruoju keliu gali būti tik eksperimentas ir stebėjimas, „numatymo 
lyginimas su patyrimu“. Jo tikslas yra griežtai epistemologinis ir 
neturintis alternatyvos. Tokiu atveju atsiranda erdvės psichologų 
ir mokslo sociologų pastangoms tiriant mokslinės vaizduotės funk- 
cionavimą bei institucinį jos kontekstą. 

Tai pašalina vieną rimtą kliūtį. Buvo keliamas prieštaravimas, 
kad joks mokslas neapsiriboja ir negali apsiriboti stebėjimų api- 
bendrinimu. Kiekvienai perspektyviai mokslinei teorijai reikalin- 
gos turiningesnės „prielaidos“, iš kurių ji gali rutulioti sudėtingas 
sąvokines konstrukcijas, nutolusias nuo įprastų patyrimo faktų. Jei 
empirinio realizmo reikalavimas teoriją būtų griežtai susiejęs su 
patyrimu, mokslas, pasirinkęs laipsniško ir nuoseklaus kilimo ke- 
lią, niekada nebūtų pasiekęs tai, ką jis yra pasiekęs. Tačiau jei em- 
pirizmo reikalavimas aiškiai adresuojamas pagrindimo logikai, pa- 
liekant atradimui laisvę operuoti bet kokiomis konstrukcijomis, 
tada tas kelias išties galėtų vesti prie bendriausių aksiomų, kaip ir 
tikėjosi Baconas. 

Siekdami tai išdėstyti aiškiau ir pateikti žadėtąjį praktinį moksli- 
nio metodo taikymo vadovą, palyginkime dvi schemas, paimtas iš 
dviejų vadovėlių, skirtų socialinių mokslų studentams. Pirmoji 
„Mokslinės sociologijos komponentai ir procesas“ (3.1 pav.) pa- 
teikta Walterio Wallace'o Sociologinėje teorijoje 

3.1 pav. Mokslinės sociologijos komponentai ir procesas 


(1969). Jos komponentai iš esmės yra tik stebėjimai ir indukci- 
niai apibendrinimai, nes „teorijos“ laikomos empirinių apibendri- 
nimų apibendrinimais, o „hipotezės“ - jų loginiais vediniais. Savo 
schemą Wallace'as aiškina remdamasis Durkheimo savižudybės te- 
orija. Esą turime pradėti nuo „tiesioginio stebėjimo duomenų apie 
asmenis, įvykdžiusius savižudybę“. Suklasifikavę savižudžius į ka- 
tegorijas ir apskaičiavę įvairius dažnumus, gauname empirinį api- 
bendrinimą, pavyzdžiui: „Protestantų savižudžių procentas dides- 
nis nei katalikų“. Eidami prie „teorijų“, klausiame: „Kokio reiški- 
nio specifiniu atveju laikytina savižudybė?“ ir iškeliame hipotezę, 
pavyzdžiui, kad „savižudybių mastas atvirkščiai proporcingas so- 
cialinės integracijos laipsniui“ arba kad „asmens dezorganizacijos 
mastas kinta atvirkščiai proporcingai socialinės organizacijos laips- 

niui“. Po to dedukuojame įvairias kitas hipotezes, pavyzdžiui, kad 
nevedę asmenys, būdami mažiau socialiai integruoti nei vedę, labiau 
linkę žudytis. Tokios hipotezės, jas operacionalizavus, tikrinamos 
naujais stebėjimais. Pasitvirtindamos jos patvirtina ir teoriją. 
Wallace'0 procesas apima ir atradimo, ir pagrindimo procesus. 
Judame į priekį darydami vis platesnius apibendrinimus, kuriuos 
grindžiame tikrindami jų implikacijas. Atskirus nusižudymo atve- 
jus aiškiname priskirdami juos kategorijoms (susijusioms su socia- 
linės integracijos laipsniu) su nustatytomis savižudybių dažninė- 
mis charakteristikomis. Procesas primena tą, kurį aptarėme aiškin- 
dami pono Rouget balsavimą; skirtumas tik tas, jog tikimybė, kad 
ponas Rouget balsuos už komunistus, buvo 80 procentų, tuo tarpu 
tikimybė, kad atskiras protestantas ar nevedęs asmuo nusižudys, 
yra labai maža. Tačiau strategija yra vienoda net jeigu paaiškini- 
mas, kodėl Džonas Smithas nusižudė, nėra mokslinės sociologijos 
uždavinys, nes jai rūpi tik statistika ir socialinių padėčių ypatybės. 
Tačiau mokslo procesas negali būti toks mechaniškas, kaip mėgs- 
tama įteigti. Kodėl tyrimui pasirenkami protestantai, o ne, pavyz- 
džiui, kairiarankiai? Iš kur atsiranda „socialinės integracijos“ idė- 
ja, juo labiau kad pats Durkheimas mąstė socialinių struktūrų bei 
jų pusiausvyros kategorijomis? Tiesą sakant, laikas panašius klau- 
simus iškelti ir pono Rouget atvejui. Kodėl kreipiamas dėmesys į 
jo amžių, o ne į aprangos stilių, ir kaip čia atsiranda bažnyčia? Net 
jeigu siūlomi paaiškinimai yra reikiamai susieti su pagrindimo me- 
todu ex post, jie nesiejami su tokiu pat atradimo metodu ex ante. 
Antrojoje schemoje (3.2 pav.) šis skirtumas pripažįstamas. Sche- 
ma paimta iš Richardo Lipsey Įvado į pozityviąją ekonomiką (1963), 
kur jo įvadiniame skyriuje glaustai aptariama pozityviojo mokslo 
ir mokslinio metodo esmė. Pagrindimo procesas čia panašus į pa- 
teiktąjį pirmoje schemoje: „prognozės“ dedukuojamos iš „prie- 
laidų“, kurios koreguojamos atsižvelgiant į ankstesnių prognozių 
nesėkmes. Tačiau pačios schemos skiriasi iš esmės. „Apibrėžimai“ 

viršutiniame stačiakampyje nusako tai, ko neteikia „gauti nauji fak- 
tai“, ir, kaip aiškinama knygos įvade, „teorija“ yra veikiau „hipote- 
zių“ šaltinis, o ne indukcinis pasitvirtinusių hipotezių apibendrini- 
mas. Antraip išsamus ir teoriškai labiau pagrįstas Lipsey įvadas į po- 
zityviąją ekonomiką neturėtų prasmės. Tačiau jis nesibaimina, kad 
išdavė pozityviojo mokslo principus. Juk yra vienintelis teorijos pa- 
tikrinimo būdas - ar jos implikacijos suderinimos su faktais. 

Yra ir kitokių su tikrinimo procedūra susijusių skirtumų, ku- 
riuos nagrinėsiu kitame skyriuje. Pabaigai išdėstysiu paprasčiausią 
pozityviojo mokslo idėją, kuri man atrodo pakankamai įtikinama, 
ir iškelsiu tam tikrų abejonių, kurios bus tolesnių skyrių tema. 


IŠVADOS 


Pozityvioji aiškinimo koncepcija, kurią dėstėme šiame skyriuje, daž- 
nai vadinama „dengiančiojo dėsnio modeliu“ (covering law mo- 
del): ką nors paaiškinti - vadinasi, rasti reikiamus apibendrinimus, 
kurie „dengia“ aiškinamąjį reiškinį. Dėl hipotezių ir dedukcinių iš- 
vadų derinimo jis dar vadinamas „dedukciniu-nomologiniu (D-N) 
modeliu“, arba „hipotetiniu-dedukciniu (H-D) metodu“. Pagrin- 
dinė jo idėja visai paprasta, ir nesunku suvokti, kaip aiškinamas 
pono Rouget balsavimas. Turime reikalą tik su stebėjimais ir in- 
dukciniais empiriniais apibendrinimais, kuriais remiantis galima 
numatyti, kaip jis balsuos. 

Koncepcijos ontologijg sudaro atskirybės, egzistuojančios nepri- 
klausomai nuo teorijos ir stebėjimo. Paprastai šiomis atskirybėmis 
laikomi individualūs objektai (taip pat žmonės). Tačiau negalima 
atmesti ir to, kad egzistuoja kitokie, sudėtingesni, individai, tokie 
kaip firmos, tautos arba klasės. Galbūt pozityvusis mokslas, remda- 
masis jusliniu suvokimu, nustato kokią nors maksimalią atskirybės 
sudėtingumo ribą, tačiau to nemėginome aiškintis. Metodologija 

reikalauja ieškoti šių atskirybių elgsenos reguliarumų. Ji nesiekia 
atrasti giluminių struktūrų, jėgų ar priežastinių būtinumų, nes jų 
nepripažįsta. Ji naudojasi teorinėmis abstrakcijomis ir dedukciniais 
argumentais, tačiau tik kaip įrankiais, siekdama didesnių progno- 
zinių galių. Indukciniai apibendrinimai atlieka pagrindinį darbą 
tiesdami tiltą tarp žinomų ir numatomų atvejų. Jie yra esminiai 
tiek numatymo, tiek aiškinimo elementai. Jos epistemologija yra 
paprasčiausia bazinio empirizmo versija, pagrįsta principu, jog tik 
juslinis suvokimas ir prognozių tikrinimas gali teikti pagrindą pre- 
tenzijoms į pasaulio pažinimą. 

Taigi pono Rouget balsavimo už komunistus „priežastis“ yra 
ta, kad jis priklauso įvairių grupių sankirtai ir kad tuo remiantis 
galima numatyti, kaip jis balsuos. Dar kartą pabrėžiu, jog šio pa- 
prasto atsakymo privalumas yra tas, kad sunkiausią darbą jis per- 
kelia empiriniams tyrimams ir statistikos metodams, kurie toli 
gražu nėra paprasti. Be to, negalima laikyti paprastomis ir tų ap- 
sivalymo operacijų, kurių empirizmo metodologai imasi siekda- 
mi išlaikyti kilimo antruoju Bacono keliu laipsniškumą ir nuo- 
seklumą. Bet galiausiai, kaip pažymi Friedmanas, „vienintelis hi- 
potezių patikrinimo būdas yra jos prognozių palyginimas su 
patirties faktais“. Bet kuris pono Rouget balsavimo aiškinimas 
turi pripažinti šią dogmą. 

Jei skaitytojas lieka neįtikintas, jis nėra vienišas. Racionalizmas, 
kurį dėstėme 2 skyriuje, susidūrė su daugybe problemų, kurių ne- 
galima paprasčiausiai apeiti. Lieka neišspręstų problemų ir šiame 
skyriuje. Net jeigu svarbu tik numatymas, čia pateikta strategija 
negali remtis aiškiu faktiškų žinių ir idėjų santykių skirtumu, fak- 
tus laikydama nepriklausomais nuo teorijos, o „idėjas“ traktuoda- 
ma kaip mūsų kuriamos kalbos komponentus. Tai akivaizdus pro- 
blemos supaprastinimas, ir tai iš esmės pripažino Friedmanas teo- 
riją apibūdindamas kaip „būdą, kuriuo mes suvokiame faktus“. Šį 
klausimą nagrinėsime kitame skyriuje. 

Be to, visai nėra akivaizdu, kad numatymas ir aiškinimas yra dvi 
tos pačios monetos pusės. Šią tezę atmes kiekvienas, kuris mano, 
jog pasaulyje yra tokie dalykai kaip stebėjimui neprieinamos struk- 
tūros, jėgos ir pan. Ją taip pat atmes kiekvienas, kuris abejoja, ar 
Lipsey schema leidžia atsitiktinius reguliarumus, kurie iki šiol de 
facto pasitvirtino, atskirti nuo „dėsningų“ reguliarumų, tinkamų 
priežastiniams aiškinimams. Jei ši abejonė pagrįsta, tai Hume'o pa- 
teiktoje priežastingumo analizėje neatsižvelgiama į vieną esminį 
momentą, nes, kaip kritikams visada knieti pareikšti, „pastovi są- 
saja“ dar nieko nepaaiškina. 

Tad pradėkime nuo abejonių, kurios kyla dėl paprasčiausios em- 
pirizmo versijos. Ar empirikai gali būti išradingesni ir ar negali 
būti taip, kad antrasis Bacono kelias tėra klystkelis? 


4 SKYRIUS 


SKRUZDĖS, VORAI IR BITĖS: 
TREČIASIS KELIAS? 


Toliau Pirmojoje aforizmų knygoje Baconas daro tam tikras savo 
tezės išlygas, kad laipsniškas ir nuoseklus kilimas nuo pojūčių ir 
atskirybių esąs „patikimiausias kelias“: 


Tie, kurie užsiėmė mokslu, buvo arba tyrinėtojai, arba dogmatikai. Tyri- 
nėtojai panašūs į skruzdes: jie tik renka ir naudoja; dogmatikai panašūs į 
vorus, kurie mezga savo tinklus iš savo pačių seilių. Bitės žengia vidurio 
keliu: jos renka savo medžiagą iš sodų ir laukų gėlių, tačiau ją perdirba ir 
keičia savo pačių jėgomis. Panašų užsiėmimą turi tikroji filosofija: ji nesi- 
kliauja vien proto galia, ji taip pat nesitenkina vien surinkta istorijos ir 
mechaninių eksperimentų medžiaga visą ją be skirtumo sudėdama į savo 
atmintį; veikiau ji kaupia tai, kas yra perdirbta ir pakeista supratimo. Taigi 
iš glaudesnio ir atviresnio šių dviejų galių - eksperimento ir proto - ben- 


dradarbiavimo (iki šiol dar nevykusio) galima tikėtis didelės naudos. 


Šie vaizdingi palyginimai ryškiau nušviečia mūsų ankstesnių dvie- 
jų skyrių problematiką. Formalios sistemos ir abstrakčios teorijos 
yra per daug panašios į voratinklius, kad galėtų pateisinti raciona- 
listų viltį, jog jos atspindi realią, būtinąją pasaulio tvarką. Grynieji 
empirikai, kurie tik renka ir naudoja, nepajėgia suprasti teorijos 
reikšmės orientuojant mūsų žingsnius. Suprantama, šis klausimas 
būtų nesvarbus, jei atradimo procesas galėtų būti atskirtas nuo pa- 
grindimo proceso. Tačiau netrukus iškelsime abejonių būtent dėl 
šio atskyrimo. Bacono įsitikinimu, „glaudesnis ir atviresnis šių dviejų 

galių - eksperimento ir proto - bendradarbiavimas“ yra visa, ko 
mums reikia. Mums derėtų imti pavyzdį iš bičių, kurios „žengia 
vidurio keliu: jos renka savo medžiagą iš sodų ir laukų gėlių, ta- 
čiau ją perdirba ir keičia savo pačių jėgomis“. Ši patraukli idėja, 
aišku, atspindi vyraujantį įsitikinimą, kad pažinimas vienaip ar ki- 
taip yra teorijos ir patyrimo junginys, kuriame kiekvienas kompo- 
nentas papildo kitą. 

Būtent čia susiduriame su daugybe mįslių, kurios yra šiuolaiki- 
nių diskusijų tema. Bacono „glaudesnio ir atviresnio bendradar- 
biavimo“ idėja turėjo suderinti „aksiomas“, kurių semiamasi iš pa- 
tyrimo, su tomis „aksiomomis“, kurios atsiskleidžia intelektui. Iš 
pirmo žvilgsnio šis siūlymas atrodo įtaigus. Tradiciškai pripažįsta- 
mi dvejopi visų racionalių mūsų įsitikinimų apie pasaulį apibūdini- 
mai. Pirmiausia mūsų įsitikinimai turi būti suderinti su stebimais 
faktais. Antra, jie turi būti logiškai neprieštaringi. Šias dvi sąlygas 
atitinkantys įsitikinimai bus daugiau ar mažiau tikėtini priklauso- 
mai nuo jų įrodymo pagrįstumo ar duomenų patikimumo. Tačiau 
šios sąlygos, atrodo, mums yra duotos be įrodymo ir pagrindimo. 
Todėl Baconas jas vadina aksiomomis, o daugelis filosofų manė ir 
tebemano, kad be vienokių ar kitokių šio pobūdžio „pamatų“ ne- 
galimas joks pažinimas. 

Šiame skyriuje pirmiausia tą požiūrį išdėstysiu plačiau; po to 
mesiu jam iššūkį iškeldamas tezę, kad iki interpretacijos negalimi 
jokie faktai. Dėl to atradimo ir pagrindimo atžvilgiu iškils naujų 
problemų, kurias mėginsime spręsti remdamiesi Karlu Popperiu. 
Tačiau mūsų radikalios abejonės jau bus sužadintos, ir tada pana- 
grinėsime Ouine'o Pragmatinį mokslo, kaip įsitikinimų tinklo, įvaiz- 
dį. Prisiminę vorus, mezgančius tinklus iš savo seilių, svarstysime 
Thomaso Kuhno tezę, kad mokslas priklauso nuo „paradigmų“. 
Aptarę gana painią dabartinę mokslo filosofijos situaciją, būsime 
pasirengę toliau analizuoti individualistų ir holistų ginčą. 

PAŽINIMO PAMATAI:? 


Idėja, kad žinios turi remtis „pamatais“, ypač reikšminga moder- 
niojoje filosofijoje. Pagal ją, nieko negalime pažinti įrodymų ar 
liudijimų būdu, jei ko nors negalime pažinti tiesiogiai, be įrodymų 
ar liudijimų. Taip pat negali būti nieko tikėtina, jei nesama nieko 
tikra. Kodėl ši „fundamentalizmo“ tezė atrodo nepaprastai įtaigi, 
turime suvokti prieš pradėdami nagrinėti naujesnes koncepcijas, 
kurios ją vis dėlto atmeta. 

„Pamatų“ reikalingumo idėją lengviausiai suvokti apmąstant tai, 
kad dauguma mūsų žinių yra išvestinės. Tarkime, kad mėginu su- 
rašyti visus savo įsitikinimus, kuriuos laikau teisingais, po to išsi- 
keliu tikslą refleksyviai peržiūrėti visą sąrašą ir atsijoti tuos, ku- 
riuos laikyti teisingais neturiu realaus pagrindo. Daugelis to sąrašo 
teiginių bus išvestiniai. Pavyzdžiui, mano įsitikinimas, kad Mauri- 
cijaus salose kadaise būta paukščių dodo, yra išvestinis. Išvestinis 
teiginys yra sąlygiškas, nes jis yra pagrįstas tik tuo atveju, jei pa- 
grįsti kai kurie kiti teiginiai. Taigi pažymėsiu žvaigždute visus sąly- 
ginius teiginius savo sąraše. Ar turiu pagrindą palikti sąraše taip 
pažymėtą teiginį? Tai priklauso nuo to, ar teiginiai, iš kurių jis gali 
būti išvestas, taip pat yra mano sąraše ir ar bent kai kurie iš jų nėra 
pažymėti. Juk net taisyklingai padaryta išvada nėra akivaizdžiai 
teisinga, jei nėra akivaizdžiai teisingos jos prielaidos. Tikimybinei 
išvadai - tikėtina, kad Mauricijuje kadaise būta paukščių dodo, tai 
galioja lygiai taip pat kaip ir tvirtesnei išvadai, kad ten kadaise 
būta paukščių dodo. 

Dabar tarkime, jog atrandu teiginių pogrupį, kuris yra uždaras 
ta prasme, kad visi jie pažymėti ir kiekvienas priklauso nuo kitų 
pogrupio teiginių. Pavyzdžiu galėtų būti pogrupis teiginių apie lau- 
mių gyvenimą ir būdą. Kaip matysime, tokiais pogrupiais gali būti 
sąvokinės schemos, apibrėžiančios raganavimą, pranašavimą ir ma- 
giją, taip pat religinių įsitikinimų ir religijos teorijų sistemos. Turė- 

čiau pripažinti, kad tokių teiginių teisingumas man nėra žinomas. 
Juk jeigu žinau, kad P teisingas tik tuo atveju, jei žinau, kad teisin- 
gas O, be to, jeigu mano įsitikinimas O teisingumu grindžiamas 
pačiu P (arba R, S ir t. t., kurie remiasi P), tai aš nežinau nei P, nei 
O. Loginio rato skersmens dydis neturi reikšmės, ir jeigu pasiro- 
do, kad visas mano sąrašas sudaro tokį uždarą pogrupį, tai aš ap- 
skritai nieko nežinau. Vadinasi, turi būti nepažymėtų teiginių. Kad 
pažinimas būtų galimas, kai kurie teiginiai turi būti žinomi be įro- 
dymų, neišvestiniu būdu. Jie ir būtų pažinimo pamatai. 

Šis dailus ir įtaigus argumentas tradiciškai darė įspūdį ir raciona- 
listams, ir empirikams nuo tada, kai vieną iš jo versijų Descartes'as 
išdėstė savo Samprotavimuose. Jis galioja ir patyrimo, ir raciona- 
lumo sričiai - tiek logikos ir matematikos principams, tiek patyri- 
mo duomenims. Atmesdami racionalizmo pretenzijas, empirikai 
neatmetė šio argumento. Duomenys, kuriuos teikia pojūčiai, buvo 
laikomi „akivaizdžiais savaime“, nes jie esą žinomi be įrodymo, 
neišvestiniu būdu, todėl gali būti laikomi pažinimo pamatais. Lo- 
giniai pozityvistai buvo ne mažiau ištikimi šiai pamatų idėjai nei 
bet kuris ankstesnių laikų racionalistas ar empirikas. Bet koks pa- 
grindimas turi baigtis tiesomis, kurių nereikia toliau grįsti. 

Būtina pabrėžti, jog pamatiniais turi būti laikomi ir kai kurie 
teiginių išvedimo principai. Priešingu atveju ant tų pamatų nebūtų 
įmanoma nieko statyti. Norėdami gauti išvadą, kad O teisingas, 
turime žinoti ne tik tai, kad yra P, bet ir tai, kad jei yra P, tai O. 
Išvados dažnai gali būti ginčijamos, ir tada jos ginamos įrodant, 
jog sąlygiškas teiginys, „jei yra P, tai yra O“, yra teisingas. Tačiau 
tai ne visada įmanoma, nes kiekvienas įrodymas remiasi išvedimo 
taisykle. Todėl kai kurie pamatiniai teiginių išvedimo principai tu- 
ri būti savaime akivaizdūs. Tai visiškai akivaizdu sugrįžus prie ank- 
stesniojo skyriaus indukcijos mįslės ir iškėlus klausimą, kuo re- 
miantis galima teigti, kad jeigu x procentų visų žinomų A yra B, 
yra x tikimybė, kad naujas A bus B. Jei kiekvieną pagrindimą būtų 

reikalaujama pagrįsti, loginis regresas šią mįslę padarytų neišspren- 
džiamą. Galbūt ji ir yra tokia! Lygiai taip pat egzistuoja ir dedukci- 
jos mįslė, nes bet koks logikos principo įrodymas turėtų remtis 
logikos principu. Tad jei keliamas klausimas, kuo grindžiami pa- 
matiniai logikos principai, vienintelis atsakymas, išvengiantis ydingo 
rato, atrodo, būtų tas, kad jie savaime akivaizdūs. Keblumai, susiję 
su šiuo akivaizdumu, nėra vien empirikų ar vien racionalistų rū- 
pestis. Visos „fundamentalistinės“ sistemos turi tiesiog postuluoti 
savo „aksiomų“ ir savo konstravimo metodo pagrįstumą. 

Bacono bitė paprasčiausiai kombinuoja „aksiomas“, žinomas ra- 
cionalioms ir juslinėms mūsų galioms, naudodamasi visais turimais 
išvedimo ar pagrindimo principais. Tačiau Bacono pastaba apie pro- 
tą —- kad jis apdoroja ir perdirba gaunamą medžiagą „savo paties 
galia“, kelia nemažai problemų dėl objektyvumo. Fontenelle'o įvaiz- 
dyje pirmojo kelio tikslas — nueiti į operos užkulisius ir ten įsitikinti, 
kaip realybė kuria regimybę. Antrojo kelio tikslas - atrasti fenome- 
nų (reiškinių) reguliarumus nesiremiant spekuliacijomis apie slypin- 
čias priežastis. Abiem atvejais protas traktuojamas kaip aktyvus pra- 
das ieškant tiesos, tačiau nedarantis įtakos atrastoms objektyvioms 
tiesoms, kurių neveikia žmogiškojo jų paieškos būdo ypatumai. Ga- 
lima sakyti, jog abiem atvejais protas tėra fotoaparatas, registruo- 
jantis daiktus tokius, kokie jie yra, kad ir koks įmantrus būtų jos 
pačios funkcionavimas. Dabar madinga neigti, kad protas gali būti 
neutralus registravimo mechanizmas. Tiesą sakant, net fotografija 
galbūt nėra neutralus atvaizdas, nes fotografijas mes interpretuoja- 
me lygiai taip pat, kaip ir fotografuojamas scenas. Tradiciškai tiek 
skruzdės, tiek vorai laikėsi požiūrio, kad iš tikrųjų esama gryno ste- 
bėjimo, arba intuicijos, momentų, kai tiesa atsiskleidžia be interpre- 
tacijos. Tačiau bitė, anot Bacono, nesideda į protą nieko, ko ji nebū- 
na perdirbusi ir apdorojusi. Tad jeigu jis teisus, tai glaudesnis ir atvi- 
resnis šių dviejų galių - eksperimento ir proto - bendradarbiavimas 
nieko neduos, ir mums teks ieškoti trečio kelio. 

INTERPRETACIJA 


Idėja, kad tiesa niekada nėra pirminė interpretacijos atžvilgiu, ypač 
nepriimtina empirikams. Tradicinio jų argumento prieš racionalis- 
tus branduolys visada buvo tai, kad „patyrimo galia“ yra gryna, 
tuo tarpu „racionalioji galia“ priklauso nuo proto konstrukcijų. 
Tik juslinis suvokimas mums teikia nepadailintų žinių — nuogų, 
neinterpretuotų faktų pavidalu, ir, kaip ką tik buvo įrodyta, be šio 
pagrindo nieko negalėtume žinoti apie pasaulį. Pats protas netei- 
kia jokių žinių. Jis tėra tabula rasa - švarus popieriaus lapas, į kurį 
patirtis įrašo pirmąsias žinias. Šios doktrinos įtaka išlieka. Antai 
viltis sukurti gryną, Pozityvųjį mokslą, kurią aptarėme ankstesnia- 
me skyriuje, tiesiogiai rėmėsi šia doktrina. Išmoninga atradimo pro- 
ceso ir pagrindimo proceso priešprieša iš dalies buvo sumanyta 
kaip šios doktrinos išsaugojimo būdas. Leisdama mokslininkui 
įtraukti į savo teorijas bei modelius nestebimus dalykus atradimo 
procese, ji nuėmė spaudimą nuo grynos, neutralios tiesos momen- 
tų, kai prognozė susiduria su patyrimu. 

Tačiau doktrinai buvo priešinamasi iš pat pradžių. Esminė pro- 
blema, apie kurią jau buvo užsiminta, yra patyrimo sąvokos dvi- 
prasmiškumas. Ja nusakoma ir tai, kas reiškiasi, ir pats reiškimasis; 
be to, ji nepaaiškina subjektyvumo ir objektyvumo elementų san- 
tykio net tokių „duotybių“ kaip spalvinis vaizdinys atveju. Nors 
čia negalime gilintis į juslinio suvokimo filosofiją, nesunku supras- 
ti, jog šis dviprasmiškumas gali būti endeminis. Aprašydami tai, ką 
patiriame, turime naudotis sąvokomis, tačiau sąvokos niekada nė- 
ra diktuojamos vien reiškinių, nes jos būtinos klasifikuojant pačius 
reiškinius. Taigi nėra nieko labiau pamatinio už suvokimo aktą (ex- 
periencing), kur sąvoka nesiskiria nuo objekto. Todėl galima su- 
prasti garsiosios Immanuelio Kanto pastabos Grynojo proto kriti- 
koje (1781) „mintys be turinio - tuščios; stebiniai be sąvokų - ak- 
li“ prasmę. Stebėti nereiškia vien registruoti, veikiau tai reiškia 

spręsti, kokios sąvokos taikytinos konkrečiu atveju. Sąvokas vie- 
naip ar kitaip teikia protas, o kadangi nuo jų priklauso mūsų ku- 
riamas pasaulio vaizdas, jos nėra vien patyrimo tarnaitės. 

Empirikai, aišku, nepasiduoda šiam puolimui, ir čia nemėginsiu 
įrodinėti, kad jie privalo pasiduoti, tačiau parodysiu, kokių sunku- 
mų jie sukelia Pozityviojo mokslo idėjai. Toliau glaustai apžvelgsi- 
me tris naujesnes mokslo koncepcijas, pagal kurias moksliniame 
pažinime patyrimas negali atlikti to vaidmens, kuris buvo nusaky- 
tas ankstesniame skyriuje. Jų kūrėjai yra Karlas Popperis, Ouine'as 
ir Thomas Kuhnas. 


MOKSLAS KAIP SPĖJIMAI IR PANEIGIMAI 


Tiesioginę įtaką socialinei minčiai padarė dvi Popperio knygos - 
Atviroji visuomenė ir jos priešai (1945) ir Istoricizmo skurdas (1960). 
Atvirojoje visuomenėje pateikiama politinės minties istorijos ap- 
žvalga, kurioje smerkiami tokie mąstytojai kaip Platonas, Hegelis 
ir Marxas, siekę didinti valstybės galią, ir keliama tolerantiškos, 
liberalios, kritikai atviros visuomenės vizija. Istoricizmo skurde at- 
metamos Hegelio ir Marxo doktrinos, kad egzistuoja specifiniai 
socialinio pasaulio istorijos dėsniai bei dialektikos procesai, ir gi- 
nama natūralistinė nuostata, kad gamtos ir socialinio pasaulio ne- 
skiria praraja, todėl tas pats mokslinis metodas taikytinas abiem 
atvejais. Popperio „spėjimų ir paneigimų“ metodas padarė didžiulį 
poveikį visai mokslo filosofijai, ne mažiau įtakingas jis buvo ir so- 
cialinių mokslų srityje. 

Bene žinomiausia yra jo esė „Mokslas: spėjimai ir paneigimai“ 
(kn. Popper (1969)), parengta pagal 1953 metais skaitytą paskai- 
tą, kurioje jis reziumavo savo darbą mokslo filosofijoje nuo 1919 
metų. Straipsnis pradedamas klausimu: „Kada teorija turi būti lai- 
koma moksline?“ Įprastas atsakymas, — rašo Popperis, - kad mokslą 

nuo pseudomokslo - arba nuo metafizikos - skiria empirinis meto- 
das, t. y. iš esmės indukcinis kilimas nuo stebėjimų ir eksperimen- 
tų, manęs netenkino“ (p. 33). Jeigu svarbiausia būtų teoriją patvir- 
tinančių duomenų gausa, tai daugybė pseudomokslinių teorijų tu- 
rėtų būti laikomos mokslinėmis. Tokios teorijos kaip Marxo istorijos 
teorija, Freudo psichoanalitinės teorijos ir Adlerio psichologija nuo 
seno jam kėlė nerimą ir erzino. Šios teorijos galėjo girtis jas patvir- 
tinančių faktų pertekliumi, tačiau tik todėl, kad jų šalininkai galėjo 
jas suderinti su bet kuo, kas vyksta. „Marksistas negalėjo atsivertęs 
laikraštį nerasti kiekviename puslapyje jo istorijos interpretaciją 
patvirtinančių faktų“ (p. 35). Žodžiu, jų teorijos buvo nepaneigia- 
mos. Bet kadangi jos nepripažino pačios paneigimo galimybės, jų 
nepaneigiamumas nebuvo joks privalumas. Iš čia daroma išvada, 
jog „teorijos moksliškumo kriterijus yra jos falsifikuojamumas, ar- 
ba paneigiamumas, arba patikrinamumas“ (p. 37). 

Kad teoriją būtų galima falsifikuoti, turi būti galimos tokios są- 
lygos, kurioms esant ji būtų klaidinga. Šios sąlygos turi būti api- 
brėžtos iš anksto ir jų turi būti laikomasi, jeigu teorijos tikrinimo 
rezultatai nėra jai palankūs. Neleistini įprasti gudravimai, kai gelb- 
stint teoriją griebiamasi ad boc hipotezių ar mėginama kitaip inter- 
pretuoti rezultatus. Mokslinės teorijos iš tikrųjų prisiima šią savo 
paneigimo riziką, o pseudomokslinės, arba metafizinės, jos ven- 
gia. Šis skirtumas taip pat apibrėžia kritinio ir dogmatinio mąsty- 
mo skirtumą (be to, ir atvirųjų visuomenių skirtumą nuo uždarų- 
jų). Kritinis mąstymas prisitaiko prie teorijai prieštaraujančių fak- 
tų, dogmatinis mąstymas juos atmeta. 

Šią falsifikacijos koncepciją Popperis pateikia kaip alternatyvą 
Hume'o pažinimo teorijai ir iš jos kildinamoms Pozityviojo moks- 
lo idėjoms, siejamoms pirmiausia su Loginiu pozityvizmu. Neaiš- 
ku, kodėl jis taip daro. Skirtumas tarp empirikų ir kitų yra būtent 
tas, kad empirikai stengiasi nuolankiai taikytis prie patyrimo fak- 
tų, tuo tarpu Bacono „dogmų žmonės“ mezga voratinklius iš savo 

seilių. Mokslinis metodas (3.2 pav.) ir Friedmano Pozityviosios eko- 
nomikos koncepcija aiškiai liudija, jog falsifikuojamumui teikiama 
ypač daug reikšmės. Ką tada naujo ir įdomaus siūlo Popperis? 

Popperio problematika iš dalies yra mokslo psichologija, iš da- 
lies - mokslo logika, ir abiem šiais aspektais jo kritikos taikinys yra 
Hume'as. Kaip jau matėme, priežasties ir padarinio santykį Hu- 
me'as laikė pasaulio pažinimo pagrindu, nes jam tai buvo vieninte- 
lis santykis, leidžiantis žengti toliau už įspūdžius bei idėjas; tačiau 
po to priežastingumą jis redukavo į gamtos reiškinių reguliarumą, 
arba „pastovią sąsają“, papildytą psichologine tikėjimo to regulia- 
rumo tąsa teorija. Iš esmės mokslas jo koncepcijoje traktuojamas 
kaip induktyvistinės pastangos, kaip judėjimas antruoju Bacono 
keliu, tačiau su griežta išlyga, kad „visi mūsų samprotavimai apie 
tikrus dalykus remiasi įpročiu“. Įprotis čia reiškia „idėjų asocijavi- 
mą“, standartinę XVIII amžiaus koncepciją, aiškinančią, kaip iš- 
mokstame sąvokų ir kalbos. Idėjas mums sukelia „įspūdžiai“, arba 
paprastieji patyrimo elementai. Dažnų įspūdžių pagrindu atsiran- 
da sąvokos, o reguliari įspūdžių sąsaja mus skatina asocijuoti idėjas 
ir tokiu būdu kurti sąvokinę sistemą, kuri atspindi mus supantį 
pasaulį, jeigu remiamės patyrimu. Esminis santykis sąvokų forma- 
vimo procese yra „panašumas“: paprasčiausiai pripažįstame, kad 
dvi raudonos dėmės, būdamos raudonos, yra panašios. Tad pažini- 
mo statinys priklauso nuo to, kiek gamtos reguliarumai atsispindi 
proto veiksmuose. 

Turiu iškart pasakyti, kad atidžiai skaitant Hume'ą aiškėja, jog 
idėjų asocijavimosi bei lūkesčių formavimosi procese svarbų vaid- 
menį atlieka vaizduotė. O tai reiškia, kad protas nėra toks pasy- 
vus, kaip ką tik teigiau. Tačiau šiuos aktyvumo elementus neleng- 
va įkomponuoti į bendrą Hume'o sąmonės koncepciją, pagal ku- 
rią idėjų asociacijos dažniausiai vyksta pasyviai, ir Popperis turi 
pagrindą teigti, jog Hume'as visą savo koncepciją grindžia panašu- 
mų duotybe. Tad jo teikiama Hume'o kritika yra radikali ir nekomp- 

romisinė: nėra jokio gryno įspūdžių ar įspūdžių reguliarumo re- 
gistravimo proceso, nėra ir jokio psichologinio indukcijos proce- 
so. Todėl „įsitikinimas, kad galime pradėti vien nuo grynųjų stebi- 
nių, be jokių teorinių pradmenų, yra visiškas absurdas“ (p. 35). 

Pasak Popperio, „mes gimstame jau su tam tikrais lūkesčiais: 
disponuodami žiniomis, kurios net nebūdamos a priori teisingos, 
vis dėlto yra psichologiškai arba genetiškai a priori, t. y. ankstesnės 
už bet kokį juslinį patyrimą, o „vienas iš svarbiausių lūkesčių yra 
reguliarumų atradimas“ (p. 47). Ši pastaba verta dėmesio, nes ji 
tarsi paaiškina Bacono idėją, kad protas perdirba ir apdoroja paty- 
rimą savo paties galia, tad yra ir vienas iš argumentų, jog moksli- 
ninkas negali būti tik stebinių rinkėjas ir naudotojas. Be to, ji pa- 
tvirtina atradimo ir pagrindimo procesų atskyrimą, kurį jau atliko- 
me veikdami Pozityviojo mokslo vardu. Wallace'o ratas (3.1 pav.) 
abiem šiais aspektais teikia vieningą mechaninės generalizacijos vaiz- 
dą, o Lipsey siūlomas mechanizmas (3.2 pav.) yra daug sudėtinges- 
nis ir labiau primena filtrą - jame numatytas stačiakampis, į kurį 
gali būti sudedami teoriniai spėjimai, įveikę empirinio patikrinimo 
testą. Kadangi Lipsey žavisi Popperiu, tai neturi mūsų stebinti, ta- 
čiau lieka neaišku, kodėl Popperis atmeta Pozityvizmą. 

Atsakymą lemia mokslo logikos padariniai. Induktyvizmo sam- 
prata, apskritai imant, kuo daugiau atrandama A, kurie yra B, tuo 
labiau patvirtinama hipotezė, jog visi A yra B. Popperis atmeta bet 
kurį mokslo metodą, pagrįstą šia logika. Jis neigia pačią idėją, kad 
jeigu hipotezė (H) implikuoja empirinį teiginį (E) ir jeigu E teisin- 
gas, tai H yra patvirtinama. Formalioji logika nepripažįsta tokios 
formos išvados: 


1) HOE 
2) E 
todėl 3) H 

Niekas nesikeičia ir tada, kai išvada formuluojama tikimybių 
terminais: 


todėl 3) H yra labiau tikėtina. 


Tai yra ta pati išvada, tik labiau užmaskuota. Kita vertus, falsifi- 
kavimo logika yra nepriekaištinga. Logiškai galioja tokia išvada: 


1) H-E 
2) ne-E 
todėl 3) 1e-H 


Kaip tik tokių išvadų purtosi dogmatikai. Būtent čia glūdi esmi- 
nis skirtumas tarp patvirtinimo ir falsifikavimo (paneigimo), o iš 
esmės ir paaiškinimas, kodėl 


indukcija, t. y. samprotavimas, paremtas daugeliu stebėjimų, yra mitas. 
Ji nėra nei psichologinis, nei kasdienio gyvenimo, nei mokslinės procedū- 
ros faktas (1969, p. 53). 


Žodžiu, mokslas visada yra atviras būsimiems netikėtumams, jis 
neteikia jokių garantijų, jokios ramybės kritiniam protui. Tikrini- 
mo ir falsifikavimo procese nebūtinai atmetamos visos hipotezės, 
išskyrus vienintelę teisingą. Jei koks nors drąsus spėjimas atlaiko 
pastangas jį paneigti, visada yra begalė alternatyvių spėjimų, kurie 
taip pat atlaikytų tokį išbandymą. Pagrindimo logika leidžia nusta- 
tyti tik tai, jog kai kurios teorijos yra klaidingos. Nors mokslas 
žengia į priekį eliminuodamas teorijas ir laikydamasis tų, kurios 
prieš jį atsilaiko, jis teikia jas „ne kaip dogmas, o veikiau kaip iššū- 
kį, kuris gali būti ginčijamas, kritikuojamas ir tobulinamas“ (p. 50). 
Šiame mokslo įvaizdyje mokslas nėra pastangos nupiešti labai tiks- 
lų iš dalies pažįstamos teritorijos žemėlapį. Jis skiriasi ir nuo to 

tradicinio įvaizdžio, kur teorinė konstrukcija grindžiama patiki- 
mais pagrindais. Kaip teigiama Popperio Mokslinio atradimo logi- 
koje (1959), 


empirinis objektyviojo mokslo pagrindas jokia prasme nėra „absoliu- 
tus“. Mokslas nesiremia tokiais nepajudinamais pamatais. Drąsus jo teori- 
jų statinys kyla tarsi pelkėje. Jis primena statinį, stūksantį ant polių. Tie 
poliai į pelkę sukalami iš viršaus, jie nėra koks nors natūralus ar „duotas“ 
pagrindas; ir jeigu tuos polius nustojame kalti gilyn, tai dar nereiškia, kad 
pasiekėme kietą dugną. Mes tiesiog sustojame tada, kai manome, jog poliai 


jau yra pakankamai tvirti bent laikinai atlaikyti mūsų statinį (p. 111). 


Taip įtaigiai pateiktos Popperio idėjos išties yra patrauklios. Ta- 
čiau jos nėra tokios radikalios, kaip jis įsivaizduoja. Teorijos panei- 
gimą jis vaizduoja kaip lemtingą momentą, kai ji neatlaiko jai prieš- 
taraujančių stebinių spaudimo ir todėl yra atmetama. Tokie mo- 
mentai čia suvokiami kaip tiesos apsireiškimo momentai net jeigu 
toji tiesa būtų ta, kad teorija klaidinga. Tačiau iš tikrųjų negali būti 
tokių lemtingų momentų, nebent esame tikri, kad tas pats rezulta- 
tas būtų gaunamas kiekvieną kartą kartojamas testas. Bet tai pri- 
klauso nuo indukcinio esamybės ekstrapoliavimo į ateitį. Antraip 
kodėl nepatikrinti dar kartą? Atmetę indukcijos principą, negalė- 
tume atmesti teorijos dėl to, kad jos prognozės kartais nepasitvirti- 
na. Jei iš tiesų indukcija yra mitas, kaip teigė Popperis, mūsų negali 
tenkinti vien falsifikavimo logika. Jeigu jis kalba rimtai, tai neturė- 
tume jokio pagrindo teikti pirmenybę nefalsifikuotoms teorijoms 
ir nugrimztume į visuotinį skepticizmą. Tačiau vos tik suvokiame, 
jog falsifikavimas, kad jo sprendimai būtų lemiami, turi remtis in- 
dukcija, vėl iškyla indukcijos mįslė, ir Popperis jau negali skelbti: 
„Taigi indukcijos problema išspręsta“ (1969, p. 55). 

Kitas tiesos atsivėrimo momentas — tai teorijos tikrinimas re- 
miantis grynu stebėjimu arba faktais. Bent jau taip jį leidžia suprasti 

Popperis. Tačiau „įsitikinimas, kad galime pradėti vien nuo grynų- 
jų stebinių, be jokių teorinių pradmenų, yra visiškas absurdas“ 
(1969, p. 35). Tokiu atveju apibrėžiant tikrinimo situaciją ir nusta- 
tant, kas joje stebima, reikalinga teorija. Kai teigiama, jog tam tik- 
rą teoriją paneigia faktai, tikrintojas faktiškai palygina prognozę 
teikusios teorijos privalumus su patyrimo duomenų aprašymą tei- 
kusios teorijos privalumais. Eksperimentai yra sudėtingas dalykas, 
ir besiginanti pusė visada gali atsikirsti, kad nepalankūs duomenys 
yra nepatikimi arba kad iš tikrųjų jie neparodo to, ką tariamai pa- 
rodo. Žodžiu, interpretacija neišvengiama, ir nėra jokios neutra- 
lios pozicijos, kurią galima būtų užimti sprendžiant klausimą, ku- 
rias teorijas būtų racionalu pripažinti. 

Visa tai yra svari kritika, kuri, manau, rodo, jog Popperis yra 
daug artimesnis klasikiniam empirizmui, nei jis pripažįsta. Tai 
gali būti gera žinia Bacono skruzdėms, nes sugestijuojama, kad ir 
pats procesas, kurio eigoje bitės perdirba ir apdoroja savo me- 
džiagą, yra kontroliuojamas patyrimo. Tačiau iš tikrųjų yra daug 
sudėtingiau, ir tai patvirtina pasikeitęs paties Popperio požiūris, 
pavyzdžiui, knygoje Objektyvus pažinimas (1972). Mums siūlo- 
ma pozicija, pagal kurią yra grynos tiesos momentai, kai faktai 
tikrina teorijas, tačiau stebėjimas niekada nebūna nepriklauso- 
mas nuo teorijos. Bitė nėra tik skruzdė, pradėjusi reflektuoti. Ho- 
rizonte pasirodo Pragmatizmas. 


MOKSLAS KAIP ĮSITIKINIMŲ TINKLAS 


Pragmatizmas kelia idėją, kad protas visada atlieka aktyvų vaidme- 
nį sprendžiant pažinimo klausimą. Tai reiškia, kad visos mūsų są- 
vokos ir įsitikinimai gali būti koreguojami tik remiantis patyrimu. 
Kalbant paradoksaliai, teorija kontroliuoja patyrimą, o patyrimas — 
teoriją. Ši sąveika gali tapti problemiška, tačiau kol kas ji mums 

pravers. Prieinamiausias įvadas į šią naujesnę problematiką yra in- 
triguojantis ir įžvalgus Ouine'o 1953 metų straipsnis Dvi empiriz- 
mo dogmos, kurio tematiką dabar mėginsiu nusakyti. Šios dvi dog- 
mos - tai Loginio pozityvizmo, pretenduojančio į Pozityviojo moks- 
lo filosofiją, atraminiai stulpai. Pirmoji - tai analitiškumo ir sinte- 
tiškumo priešprieša; antroji - pamatinių stebėjimo faktų duotybė, 
nepriklausanti nuo interpretavimo. Ouine'as siekia paneigti jas abi 
tokiu būdu suardydamas platesnį empirizmą, kurį siekė sugriežtin- 
ti Loginiai pozityvistai. 

Kaip buvo minėta ankstesniuose skyriuose, analitiškumo ir sin- 
tetiškumo priešstata buvo paranki priemonė atskirti tai, ką Hu- 
me'as vadino „idėjų santykiais“, nuo „tikrovės ir faktų“ ir sužlug- 
dyti racionalistų viltis, jog galima turėti apriorinių Žinių apie pa- 
saulį. Analitinės tiesos — tai „tiesos pagal susitarimą“; supratus, 
kad jos kyla tik dėl mūsų apsisprendimo specifiniu būdu vartoti 
žodžius, jos nekelia pavojaus empirizmui. Ouine'as pripažįsta tą 
vaidmenį, kurį atlieka žmonių susitarimas suteikiant tam tikriems 
teiginiams privilegijuotą statusą mūsų pažinimo sistemoje. Tačiau 
jis nemano, kad net logikos ir matematikos tiesos iš esmės skiriasi 
nuo empirinių teiginių, kaip tai sugestijuoja analitiškumo ir sinte- 
tiškumo priešprieša. Pagrindinis jo argumentas - kad teisingumas 
„pagal susitarimą“ negali būti interpretuojamas taip, kaip jį įsi- 
vaizduoja Loginis pozityvizmas. Kuo konkrečiai analitiniai teigi- 
niai skiriasi nuo kitokių teiginių? Į šį klausimą galima atsakyti tik 
apeliuojant į tokias sąvokas kaip „būtinumas“, „loginis lygiaverti- 
škumas“ arba „prasmės tapatumas“, kurias tariamai paaiškina ana- 
liriškumo sąvoka. Tačiau manyti, kad tokių teiginių kaip „Visi sen- 
berniai yra nevedę“ analitiškumas yra savaime akivaizdus, reikštų 
pripažinti apriorinę intuiciją, kurios negali pripažinti empirikai. 

Kad nebūtų daroma tokių nuolaidų oponentams, analitinius tei- 
ginius reikėtų laikyti galiojančiais dėl susitarimų, kurie patys gali 
būti koreguojami spaudžiant patyrimo faktams. Jie gali būti stipriau 

įsitvirtinę mūsų sąvokų schemoje, mūsų „įsitikinimų tinkle“ nei 
sintetiniai teiginiai, bet negali būti visiškai nepavaldūs revizijai. At- 
likdami jų reviziją turime vadovautis tais pačiais motyvais, t. y. kad 
patyrimas priešinasi mūsų pastangoms jį aprašyti ir sutvarkyti turi- 
momis sąvokinėmis priemonėmis. Pavyzdžiui, astronomai nuo se- 
no naudojosi geometrija, grindžiama Euklido aksiomomis. Tačiau 
patyrimo duomenys juos privertė suabejoti, ar erdvę geriausiai ap- 
rašo Euklido vartojamos sąvokos, ir imtis Euklido teorijos revizi- 
jos. Revizija gali būti daugiau ar mažiau radikali, ir iš pradžių pa- 
prastai imamės mažiau radikalios revizijos. Tačiau prioritetus nu- 
sako tam tikro įsitikinimo įsitvirtinimo mūsų mąstysenoje laipsnis. 
Joks teiginys iš esmės nėra neliečiamas, net elementariausi logikos 
ir matematikos principai. Mūsų intelektinis audinys nėra austas 
vien iš baltų ir juodų siūlų (grynai analitinių ar grynai sintetinių), o 
veikiau iš skirtingų atspalvių pilkų siūlų. 

Neigdamas pirmąją empirizmo dogmą, Ouine'as suteikia patyri- 
mui galią daryti įtaką visoms teorijoms. Ir atvirkščiai, atmesdamas 
antrąją, jis leidžia teorijai tarti žodį kiekvienu empirinės tiesos atsi- 
vėrimo momentu. Sintetiniai, arba empiriniai, teiginiai niekada tie- 
siogiai nepriklauso vien nuo patyrimo malonės. Net labai konkretūs 
teiginiai, tokie kaip „Katė tupi ant kilimėlio“, yra susiję su įvairiais 
kitais teiginiais bendrame tinkle, kurio vidiniai pluoštai ir mazgai 
tiesiogiai nesiliečia su patyrimo perimetru. Tad kai žvelgiame į kili- 
mėlį norėdami pamatyti, ar ant jo tupi katė, išjudinamas ištisas to 
tinklo sektorius. Kuo nepalankesni tam tikro įsitikinimo pakeitimo 
padariniai, tuo labiau priešinamės patyrimo staigmenoms. Tinklo 
sąsajos teikia mums gynybos priemonių, kurios leidžia įrodinėti, jog 
klaidingai supratome patyrimo duomenis. Kai mums atrodo, kad 
patyrimo faktai prieštarauja mūsų įsitikinimams, visada galime pasi- 
rinkti, ką koreguoti; o kadangi interpetuojame visa, ką aprašome, 
viena iš pasirinkimo alternatyvų - koreguoti patyrimą. Mūsų įsitiki- 
nimai stoja prieš patyrimo tribunolą; tačiau jie stoja prieš jį ne pa- 

vieniui, o kaip visuma, todėl visada išlieka manevravimo laisvė. Ben- 
drame įsitikinimų tinkle nė vieno teiginio nėra paprasčiausiai išsiža- 
dama, tačiau taip pat nėra nė vieno teiginio, kuris negalėtų būti ko- 
reguojamas arba turėtų neliečiamumo teisę. 

Ši nuostata dar labiau radikalizuoja Popperio idėją, kad stebėji- 
mas be teorijos yra absurdas. Stebėjimas yra taip glaudžiai susijęs 
su interpretavimu, tad ir su teorija, kad spręsdami klausimą, ko- 
kius faktus atskleidžia stebėjimas, iš esmės sprendžiame, kurią iš 
alternatyvių teorijų pasirinkti. Šios temos neplėtosiu ir nesigilinsiu 
į pragmatizmo plačiąja prasme ištakas ir raidą, nes tai nėra į šios 
knygos tema. Tačiau kad pajustume jo jėgą, pacituosiu tris popu- 
liarias pastraipas iš Ouine'o Dviejų dogmą, kurios labai aiškiai at- 
skleidžia pragmatizmo esmę. Atkreipkime dėmesį į tai, kad net fi- 
ziniai objektai būtų nestebimi, jeigu nebūtų laikomi „patogiais tar- 
pininkais“, tad savo epistemologiniu statusu jie nesiskiria nuo 
Homero dievų. 


Mūsų vadinamojo pažinimo ar įsitikinimų visuma - nuo paprasčiausių 
geografijos bei istorijos žinių iki sudėtingiausių atominės fizikos ar net gry- 
nosios matematikos ir logikos dėsnių - yra žmogaus sukurtas sąvokų tink- 
las, susiliečiantis su patirtimi tik savo pakraščiuose. Arba, kitaip sakant, 
mokslas kaip visuma yra tarytum jėgų laukas, kurio ribines sąlygas apibrė- 
žia patyrimas. Pakraščiuose vykstantis konfliktas su patyrimu sukelia poky- 
čius sistemos viduje. Mūsų pripažįstamų teiginių teisingumo vertes gali tekti 
iš naujo paskirstyti. Vienų teiginių revizija gali pareikalauti kitų revizijos, 
nes jie gali būti logiškai susiję, - o patys logikos principai savo ruožtu tėra 
labiau įtvirtinti sistemos teiginiai, tam tikri tolesni sistemos teiginiai, toles- 
ni lauko elementai. Koreguodami vieną teiginį, turime koreguoti ir kai ku- 
riuos kitus teiginius, o tai gali būti tie teiginiai, kurie tiesiogiai siejasi su 
pamatiniais teiginiais ar net su teiginiais, kuriais reiškiamas loginis sąryšin- 
gumas. Tačiau patį lauką taip menkai determinuoja ribinės sąlygos - paty- 


rimas, kad išlieka didelė pasirinkimo laisvė sprendžiant klausimą, kurių 

teiginių atsisakyti prieštaraujančio patyrimo fakto akivaizdoje. Joks atski- 
ras patyrimo faktas nėra tiesiogiai susijęs su konkrečiais teiginiais lauko 
viduje; toji sąsaja yra tik netiesioginė, pasireiškianti atstatant lauko kaip 
visumos pusiausvyrą. 

Jeigu taip yra iš tikrųjų, tai klaidinga kalbėti apie empirinį individualaus 
teiginio turinį, ypač jeigu tas teiginys yra bent kiek atitolęs nuo lauko perife- 
rijos. Be to, tampa beprasmiškomis pastangos nubrėžti skiriamąją liniją tarp 
sintetinių teiginių, kurių teisingumas priklauso nuo patyrimo, ir analitinių 
teiginių, kurie galioja nepriklausomai nuo to, kas vyksta pasaulyje. Bet kuris 
teiginys gali būti apgintas nuo jam nepalankių faktų, jeigu padarome pakan- 
kamai drastiškų pakeitimų kitoje sistemos vietoje. Net periferijai artimas tei- 
ginys gali būti laikomas teisingu, nepaisant jam prieštaraujančių patyrimo 
duomenų - apeliuojant į haliucinacijas arba koreguojant tam tikrus tos rūšies 
teiginius, kurie vadinami logikos dėsniais. Ir atvirkščiai, joks teiginys nėra 
neliečiamas. Siekiant supaprastinti kvantinę mechaniką, buvo pasiūlyta per- 
žiūrėti net tokius logikos dėsnius kaip negalimo trečiojo principas. O kuo iš 
principo tokia naujovė skiriasi nuo naujovės, kurią įvesdamas Kepleris pra- 
noko Ptolemają, Einsteinas - Newtoną ar Darwinas - Aristotelį? 


Būdamas empirikas, sąvokinę mokslo schemą vis dar laikau priemone, 
padedančia prognozuoti būsimą patyrimą remiantis ankstesniu patyrimu. 
Fiziniai objektai šioje schemoje tėra parankūs tarpininkai - jie įvedami ne 
apibrėžimais, formuluojamais patyrimo sąvokomis, o veikiau postuluoja- 
mi kaip neredukuojami esiniai, tad epistemologiškai jie panašūs į Homero 
dievus. Kaip fizikas mėgėjas aš, žinoma, tikiu fiziniais objektais, o ne Ho- 
mero dievais, ir manau, kad priešingas įsitikinimas mokslo požiūriu yra 
klaidingas. Tačiau epistemologinio statuso požiūriu fizinius objektus nuo 
dievų skiria tik laipsnio skirtumas. Abiejų rūšių esiniai įtraukiami į mūsų 
sąvokų sistemą tik kaip kultūros dariniai (posits). Fizinių objektų mitas 
epistemologiškai pranašesnis už daugelį kitų mitų, nes jis pasirodė efekty- 
vesnis už kitus suteikiant daugmaž įvaldomą patyrimo srauto struktūrą 
(1953, 6 skirsnis, $1, 2, 4). 

Savo maištingomis metaforomis Ouine'as mums siūlo pripažin- 
ti, kad jokia hipotezė negali būti patikrinta traktuojant ją izoliuo- 
tai ir kad kiekvienas stebinys yra teoriškai susijęs su kitais stebi- 
niais. Paprastoji falsifikavimo logika nebeveikia. Visada išlieka ne- 
redukuojamos alternatyvos: 


1) (H, ir H,, ir H,,.. ir t. t.) — (O, ir O,, ir O... ir t. t.) 
2) Netiesa, kad (O, ir O,, ir O3,.. ir t. t.) 
Vadinasi, 3) Netiesa, kad H,, arba netiesa, kad H,, arba netiesa, 
kad H,.... ir t. t. 


Kurią hipotezę laikysime paneigtą, priklausys nuo mūsų, o ne 
nuo gamtos sprendimo, nes nėra tokio atramos taško, kuriuo pro- 
tas galėtų remtis iki bet kokios interpretacijos. 

Šių idėjų paakinti, dabar galime vėl iškelti klausimą, ar Lipsey 
filtras (3.2 pav.) išties patikimai nusako Pozityviojo mokslo idėją. 
Tas filtras turėjo pavaizduoti mokslinių hipotezių adaptavimosi prie 
nepriklausomų patyrimo faktų procesą ir prisidėti prie Pozityvio- 
sios ekonomikos plėtotės. Jis yra rafinuotesnis už Wallace'o ratą 
(3.1 pav.) bent dviem aspektais. Pripažindamas atradimo ir pagrin- 
dimo procesų skirtumą, Lipsey gali toleruoti „prielaidas“, apeliuo- 
jančias į nestebimus objektus, o teigdamas, kad patvirtinimas ne- 
reikalauja „tolesnių veiksmų“, jis iš esmės pritaria Popperio idėjai, 
kad patvirtinimas nepadidina hipotezės teisingumo tikimybės. Šie 
jo papildymai yra suderinami su Pozityviąja ekonomika. Tačiau jis 
žengia dar vieną žingsnį. Pasvarstykime, kodėl aprašydamas tiesos 
atsiskleidimo momentą Lipsey vartoja žodį „atrodo“ („teorija, at- 
rodo, nesuderinama su faktais“)? Kas lemia pasirinkimą tame taš- 
ke, kur teorija koreguojama (kaip?) arba atmetama? Kodėl ji turi 
būti atmetama tik tada, jei yra „pranašesnė alternatyvi teorija“? 
Jaučiasi pragmatinių idėjų įtaka. Tylomis Lipsey protui suteikia dau- 
giau galių, nei leidžia grynasis empirizmas. Kai teorija atrodo ne- 

suderinama su faktais, mes patys, atsižvelgdami į iki tol pripažintų 
teorijų kontekstą, nusprendžiame, ar ji yra nesuderinama su fak- 
tais. Taigi tikrinimas virsta procesu, kurio eigoje „suteikiama daug- 
maž įvaldoma patyrimo srauto struktūra“. 

Panašiai dabar galime išplėtoti ankstesnes užuominas, jog Fried- 
manas (1953) teorijai suteikia daugiau galių, nei leidžia Pozityvu- 
sis mokslas. Po pirmosios esė dalies, kur dėstoma garsioji Pozity- 
viosios ekonomikos koncepcija, eina antroji dalis, kurią iš esmės 
galima pavadinti pragmatine. „Negalime žinomus faktus surinkti 
vienoje pusėje, o kitoje pusėje pastatyti teoriją, kuri turėtų „tiksliai 
atitikti realybę“. Teorija - tai būdas, kuriuo suvokiame „faktus“, ir 
negalime matyti „faktų“ be teorijos“ (p. 34). Ši pastaba daroma 
aptariant problemą, kurią teoriją turėtume rinktis, jeigu faktams 
neprieštarauja keletas tokių teorijų. Friedmanas nesitenkina atsa- 
kymu, kad klausimą išspręs tolesnis patyrimas. Jis siūlo rinktis te- 
orijas, kurios remiasi abstrakčiais modeliais arba „idealiais tipais“, 
pasižyminčiais „ekonomiškumu, aiškumu ir griežtumu“ (1953, 
p. 33). Teorija jau nėra paprasčiausias registravimo būdas ar „kata- 
logavimo priemonė“, ji veikiau tampa atrankos iš daugybės duome- 
nų kriterijumi. Ekonomijos ir aiškumo dėlei duomenų net galima 
nepaisyti. Kodėl turime siekti šių teorijos dorybių? Friedmano at- 
sakymas gana netikėtas. 


Pamatinė mokslo hipotezė - regimybė apgaulinga, tai yra duomenų trak- 
tavimo, arba interpretavimo, arba organizavimo, būdas, kuris atskleidžia, 
Jog iš pirmo žvilgsnio nesusiję skirtingi reiškiniai yra gilesnės ir santykinai 


paprastesnės struktūros apraiškos (1953, p. 33). 


Kad ši „pamatinė mokslo hipotezė“ netaptų gamtoje paslėptų 
struktūrų realybės pripažinimu, ji turi būti formuluojama kaip ka- 
talogavimo sistemų, arba kalbų, principas. Net ir tokiu atveju gre- 
sia pavojus, kad antroji esė dalis gali destabilizuoti pirmąją, geriau 

žinomą jos dalį. Pozityvioji ekonomika, kaip empirinis mokslas, 
kurio vienintelis tikslas - patikimai prognozuoti reiškinius, užlei- 
džia vietą Pragmatinei ekonomikai, kurios tikslas — pateikti pa- 
prasčiausią ir elegantiškiausią teoriją, suderinamą su „faktais“, ku- 
riuos dėl jos įtaigos suvokiame ir laikome reikšmingais. Teorija jau 
nėra patyrimo tarnaitė. 

Puiku, tačiau kodėl vis dėlto turime teikti pirmenybę teorijoms, 
pasižyminčioms pragmatinėmis ypatybėmis - ekonomiškumu, aiš- 
kumu, tikslumu, elegantiškumu, paprastumu arba įtaigumu? Jei 
nesusiję skirtingi reiškiniai nėra paprastesnės realybės apraiškos, 
tokie kriterijai nebūtinai bus gairės kelyje į tiesą. Kodėl labiau tikė- 
tina, jog elegantiškos teorijos atsilaikys stodamos prieš patyrimo 
tribunolą? Atsakymas turės būti pateikiamas mūsų įsitikinimų tin- 
klo viduje. Visa, ką bitė suneša į supratimo aruodą, yra perdirbta ir 
apdorota proto galiomis. Teiginiai apie realybės struktūrą nėra iš- 
imtis. Vienas dalykas parodyti, kad teorija neišvengiamai remiasi 
bet koks supratimas, ir visai kas kita - šią veiklą susieti su tiesos 
ieškojimu. 

Pasak Ouine'o, patyrimo tribunolas skelbia nuosprendžius, ku- 
riuos privalome pripažinti net jeigu patys galime spręsti, kaip tai- 
syti savo įsitikinimų tinklą esant tokiam nuosprendžiui. Kieno yra 
tas tribunolas? Manau, jis gali būti tik mūsų pačių. Gamta tapo 
mitu arba kultūriniu postulatu, kaip ir Homero dievai ar įprasti 
fiziniai objektai, į kuriuos kartais atsitrenkiame. Kaip kitaip gali 
būti traktuojami teiginiai apie gamtą sistemoje, kur jokiam teigi- 
niui nepripažįstama neliečiamumo teisė? Tiesą sakant, net tezė, 
kad galime išsaugoti (arba koreguoti) kiekvieną teiginį už tai mo- 
kėdami tam tikrą kainą, yra klaidinanti. Ji perša mintį, kad tą kai- 
ną diktuoja gamta, taigi egzistuoja pastovus elementas sandėriuose 
su patyrimu. Tačiau ir tas kainas galiausiai nustato veikiantis pro- 
tas, net jeigu įkainojimas susijęs su labiausiai įsitvirtinusiomis mū- 
sų įsitikinimų tinklo ypatybėmis ar elementariausiomis nuoseklumo 

ir sistemingumo sąvokomis. Be abejo, vis dar galima produktyviai 
mąstyti pasitelkus sandėrių su gamta metaforas, tačiau kalbant epis- 
temologų kalba patyrimo tribunolas tėra dar vienas mitas. 

Pastaroji pastraipa gali būti kritikuojama už tai, kad joje remia- 
masi neįrodyta prielaida. Iki šiol vadovavomės tiesos samprata, 
kad ji atitinka tikrovę, kad empirinis teiginys teisingas tada ir tik 
tada, kai jis atitinka faktus. Ji puikiai dera su mokslo kaip atradė- 
jiškos kelionės įvaizdžiu ir su pažinimo pamatų būtinumo pripaži- 
nimu. Tačiau Pragmatizmas nepriima šio bagažo. Internalizuoda- 
mas faktus į įsitikinimų tinklą, jis lengvai atsikrato tiesos kaip fak- 
tų atitinkamumo teorijos, pakeisdamas ją vienokia ar kitokia 
koncepcija, kuri „teisingumą“ tapatina su tuo, kas mums leidžia 
susikurti paprasčiausią neprieštaringą įsitikinimų tinklą, arba su 
tuo, kuo mums naudingiausia tikėti. Kadangi šie žingsniai pažini- 
mo teorijoje mus ragina leistis į ilgesnę kelionę nei dabar esame 
pasiruošę, nemėginsiu ieškoti galutinių šios problemos sprendimų. 

Tačiau galima drąsiai daryti vieną išvadą. Jei Ouine'?as teisus ir 
kiekvienas teiginys gali tapti revizijos objektu, tai patyrimo tvarky- 
mo būdų turi būti daugiau nei mes naudojamės. Kas riboja mūsų 
pastangas? Tradicinis atsakymas, kurį pateikėme šio skyriaus pra- 
džioje, yra toks: protas ir patyrimas mus verčia apsiriboti teorijo- 
mis, kurios suderinamos su žinomais faktais ir paiso logikos tai- 
syklių. Tačiau Pragmatizmas šiuos apribojimus padarė koreguoja- 
mus. Tad kodėl laikomės fizinių objektų mito ir bendrų gamtos 
teorijų, kurios sietinos su šiuo mitu? Pats Ouine'as iškėlė hipotezę, 
kad tai gali būti nulemta smegenų biologijos ir žmogiškųjų būtybių 
sandaros: esame, taip sakant, „griežtai užprogramuoti“ patyrimą 
suvokti būtent tokiu būdu. Tačiau laikas labiau linksta tai aiškinti 
kaip kultūros reiškinį. 


Skruzdės, vorai ir bitės: trečiasis kelias? 105 


PARADIGMOS IR TOLIAU 


Šią idėją iškėlė Thomas Kuhnas, Mokslo revoliucijų struktūroje 
(2-asis leid., 1970) pradėjęs vartoti sąvoką „paradigmos“. Mokslo 
istorijos tyrinėjimai Kuhną įtikino, kad mokyklinė, arba Švietimo, 
mokslo istorija apie tolydžią ir sparčią proto raidą, tėra fikcija. 
Pavyzdžiui, „kopernikiškoji revoliucija“, sugriovusi Žemės, kaip 
nejudančio centrinio visatos kūno, vaizdinį, nebuvo joks tiesos at- 
sivėrimo momentas staiga atmetant senąją Ptolemajo astronomiją 
ir pakeičiant ją nauja teorija. Priešingai, abi šios astronominės teo- 
rijos keletą šimtmečių nelengvai koegzistavo ir galėjo apeliuoti į 
jas patvirtinančius stebėjimo duomenis. Nors atsiradus tobulesniems 
teleskopams pradėjo ryškėti vienos iš jų persvara, ptolemajiškoji 
sistema turėjo garsių savo gynėjų iki pat XVIII amžiaus. Iš tiesų tai 
neturėtų mūsų stebinti, nes santykinis kūnų judėjimas visada gali 
būti aprašomas keliais skirtingais būdais priklausomai nuo to, ku- 
ris iš jų laikomas fiksuotu atskaitos tašku. Revoliucija, kuri galiau- 
siai įvyko, iš esmės buvo sąvokinė ir reiškė pasirengimą kosmosą ir 
jo moralinę tvarką suvokti naujais būdais, kuriais buvo sukurtas ir 
šiuolaikinis pasaulėvaizdis. Pasikeitus sąvokoms, istorikai į senąją 
pasaulio tvarką pradėjo žvelgti naujosios tvarkos akimis ir sukūrė 
mokyklinę nuoseklios proto atradimų pažangos istoriją. 
Svarstydamas šį ir kitus istorinius epizodus, Kuhnas iškėlė idėją, 
kad normalų mokslą reikia skirti nuo revoliucinio. „Normalus 
mokslas — tai organizuotas, nuoseklus, kasdienis darbas renkant 
duomenis ir tikrinant hipotezes. Jis vyksta visuotinai pripažįstamų 
prielaidų bei vyraujančios praktikos kontekste. Tačiau šis konteks- 
tas, arba „paradigma“, nėra nekintamas. Normaliam mokslui pra- 
dėjus sistemingai teikti netikėtus rezultatus, jis tampa spaudimo 
objektu. Kai iškeliamos radikaliai naujos idėjos, leidžiančios šiuos 
rezultatus įtikinamai paaiškinti, normalus mokslas žlunga. Tada 
įvyksta „mokslo revoliucija“ — tokia, kokia įvyko pereinant prie 

moderniosios astronomijos, arba tokia, kokią sukėlė Einsteino re- 
liatyvumo teorija, sutriuškinusi Newtono paradigmą, kuria vado- 
vavomės nuo XVII amžiaus. Paradigmų kaitai apibrėžiant būdus, 
kuriais turi veikti normalus mokslas, mokslininkas pradeda dirbti 
„kitame pasaulyje“. 

Šią Kuhno tezę iliustruoja jo knygos istorija. Pati idėja buvo su- 
brandinta penktajame dešimtmetyje kaip Tarptautinės suvienytų 
mokslų enciklopedijos (International Encyclopedia of Unified Scien- 
ces) dalis. Tai buvo rašinių serija, ketvirtajame dešimtmetyje pra- 
dėta leisti Loginių pozityvistų, siekusių užbaigti ir pranokti L'En- 
cyclopėdie - visų žinių santraukos projektą, kurį mėgino realizuoti 
Les Pbilosopbes Šviečiamosios epochos optimizmo apogėjaus lai- 
kais. Mokslo revoliucijų struktūra turėjo pateikti duomenų apie 
šio laikotarpio mokslų istoriją. Pirmasis knygos leidimas (1962) 
nesusilaukė didesnio dėmesio. Tačiau pagrindinė jos tezė, skelbianti, 
kad mokslas priklauso nuo veiksnių, kuriems negali būti vietos Lo- 
ginių pozityvistų schemoje, kėlė grėsmę visai Pozityvizmo progra- 
mai. Antrojo knygos leidimo, išėjusio su nauju įvadu, pasirodymas 
buvo tarsi uždelsto veikimo bombos sprogimas, ir knyga tapo pri- 
valomu tekstu. Pripažinus jos tezę, mokslą ir pažinimą apskritai 
reikėtų suvokti visiškai naujai, nes paradigmos, kurios neišvengia- 
mai valdo normalų mokslą, negali tapti tiesioginio paneigimo ob- 
jektu, jos nėra tik katalogavimo sistemos ar tautologijos ir yra per 
daug skirtingos, kad jas būtų galima laikyti universalaus Proto pro- 
duktais. Žodžiu, jos tezė yra revoliucinė. 

Paradigmą nusako du pagrindiniai aspektai — intelektinis ir in- 
stitucinis. Intelektiniu požiūriu ją sudaro, anot Bacono, tam tikra 
aibė „aksiomų“,arba pamatinių įsitikinimų, apie gamtą ir jos tyri- 
mo būdus. Geras pavyzdys - Descartes'o intelektinė sistema su jos 
drąsiomis, paprastomis idėjomis apie vieningą gamtos sistemą su 
jos nauja matematine fizika ir nauja pažinimo samprata. Nors, kaip 
matėme anksčiau, pats Descartes'as manė atradęs šią sistemą racio- 

nalios intuicijos būdu, Kuhno šalininkai jos prielaidas laikė nepa- 
grindžiamomis, nes jos esančios už proto ir patyrimo ribų, kadan- 
gi apibrėžia sąvokų sistemą, kurioje vyksta argumentavimas ir in- 
terpretavimas. Bet jos nėra tuščios ar bereikšmės, nes būtent jos 
reguliuoja leistiną proto veiklą ir patyrimo interpretavimą. Žodžiu, 
jos primena tas nepaneigiamas dogmas, kurias Popperis vadino 
pseudomokslinėmis. 

Kita vertus, nepaisant tariamo nepaneigiamumo, tos prielaidos 
gali kisti. Dekartiškąją sistemą vėliau išstūmė alternatyvi Newtono 
sistema. Niutoniškąją sistemą apibendrino Immanuelis Kantas Gry- 
nojo proto kritikoje (1781), pateikdamas ją kaip vienintelę užbaigtą 
ir nuoseklią kategorijų sistemą, suteikiančią patyrimui prasmę. Bet 
jeigu Einsteino sistemą galima laikyti pranašesne alternatyva, tai Kan- 
tas paskubėjo su savo išvada, nors šio klausimo čia nemėginsiu nag- 
rinėti. Ir neatrodo, kad šis procesas kada nors pasibaigs. Pasak pa- 
ties Kuhno, šie poslinkiai vyksta racionalių diskusijų eigoje net jeigu 
kiekviena paradigma teikia savąjį diskusijų racionalumo kanoną. Tad 
kaip paaiškinti intelektinės dinamikos galimybę sąveikaujant siste- 
moms, kurios gali pašalinti bet kokią grėsmę savo stabilumui? Gal- 
būt tam tikras akstinas atsiranda dėl sistemų vidinių prieštaravimų, 
kuriems iškylant į paviršių provokuojami nauji intelektiniai spren- 
dimai? Tačiau Kuhnas aiškiai leidžia suprasti, kad protas negali vie- 
nas atsakyti už visa, kas daroma jo vardu. 

Matyt, tam turi reikšmės ir kitas, institucinis, paradigmos as- 
pektas. Normalų mokslą palaiko ir socialiniai mechanizmai. Toks 
mokslas reiškiasi kaip labai organizuota veikla, kurią paprastai valdo 
hierarchinė galios struktūra. Jauni mokslininkai turi atlikti pameis- 
trių funkciją, išmokti mąstyti ir veikti taip, kaip reikalauja vyrau- 
janti paradigma, ir jeigu jie deramai perpranta tą mokslą, tai kyla 
aukštyn hierarchijos pakopomis. Herojiniai mitai apie izoliuotus 
individus genijus tėra mitai. Realūs mokslininkai dirba hierarchi- 
nėse bendruomenėse vyraujant disciplinai, kuri įtvirtina esamą 

paradigmą. Be to, jiems reikalingas finansavimas. Mokslas yra pra- 
monė, kuri turi įtikti investitoriams, ne vien tenkinti savo teorinį 
smalsumą. Paprastai tai reiškia būtinumą įtikti valdžiai, kurios tikslai 
nėra nešališki. Kas užsako muziką, tas pasirenka ir melodiją. Tad 
pažinimo pramonė yra įtraukta į platesnę socialinę ir politinę sis- 
temą, o tai leidžia paaiškinti, kodėl tam tikra paradigma išlieka ir 
kaip ji reguliuoja mokslo praktiką. Taip pat tikėtina, jog paradig- 
mų kaita vyksta kartu su radikaliais galios paskirstymo poslinkiais 
platesnėje visuomenėje. Net jeigu epistemologija išlieka reikšmin- 
ga, priešakyje atsiduria pažinimo sociologija, mėginanti užglaistyti 
spragas, atsiveriančias iškylant naujoms paradigmoms, kurių nesu- 
tvardo turimi episteminiai proto ir patirties saitai. 

Tai tikras iššūkis šviečiamosioms mokslinio pažinimo idėjoms. 
Jį čia formuluoju griežčiau nei Kuhnas, nes radikali versija padeda 
geriau suprasti, kodėl paradigmos idėja turėjo tokią didelę įtaką. 
Būta dvejopos reakcijos į šiuos poslinkius, ir jas glaustai nusakyda- 
mas atskleisiu didžiulį nesutarimų mastą. 

Pirma, siūlymas Protą padaryti pažinimo sociologijos objektu 
susilaukė plataus pripažinimo ir paskatino atsirasti daugybę naujo- 
viškų mokslo sociologijos studijų. Pavyzdžiui, medicinos istoriją 
naujai nušviečia supratimas, jog medicinos teorijų priimtinumas 
buvo glaudžiai susijęs su bažnyčios galia, padidėjusia politine me- 
dikų profesijos įtaka ir tuo, jog gydytojai paprastai yra vyrai, o 
akušerės —- moterys, taip pat su tuo, jog didžiule galia disponuoja 
galingos farmacininkų kompanijos. Tokia taikomoji pažinimo so- 
ciologija nebūtinai griauna Protą, jei pripažindama mediciną ra- 
cionalia veikla ji vis dėlto mėgina sociologiškai paaiškinti iraciona- 
lius, arba neracionalius, jos funkcionavimo aspektus. Tačiau pats 
paradigmų buvimas leidžia manyti, jog tai, kas laikoma racionalia 
veikla, yra ne tik intelektinis, bet ir socialinis dalykas. 

Šioje vietoje iškyla visuotinio reliatyvizmo grėsmė - kai visi įsi- 
tikinimai tampa priklausomi nuo savo socialinio konteksto, nepai- 

sant intelektinės paties to konteksto vertės. Būtent tokios pozicijos 
laikosi „griežtoji programa“, kurią pažinimo sociologijoje, be kitų, 
atkakliai propaguoja Barry Barnesas ir Davidas Blooras (1982). 
Anot Blooro, „sociologams žinios yra tai, ką žmonės laiko žinio- 
mis. Jas sudaro įsitikinimai, kurių žmonės tvirtai laikosi ir kuriais 
vadovaujasi gyvenime“ (1976, p. 2). Jei žinojimas tėra įsitikini- 
mas, kurio tvirtai laikomasi, tai net vidiniai įsitikinimų tinklo ry- 
šiai priklauso nuo protavimo taisyklių, kurių lokalinis galiojimas 
tėra sociologinis faktas. Tai eksplicitiškai skelbia „griežtoji progra- 
ma“ ir tai pasakytina ir apie mokslo metodų taisykles. 

Antra, Švietimo projekto gynėjai vis dėlto nepasidavė Kuhno 
puolimui. Ypač daug pastangų dėjo Popperio šalininkai. Mėginda- 
mi pagrįsti falsifikavimo, kaip objektyvaus proceso, idėją, jie įro- 
dinėjo, esą jis plečia pažinimą nepaisant stebėjimo priklausomybės 
nuo teorijos ir tariamo paradigmų nepažeidžiamumo. Pavyzdžiui, 
Imre Lakatosas (1978) teigė, jog mokslinė teorija turi būti trak- 
tuojama kaip pamatinių teorinių teiginių branduolys, supamas ap- 
sauginio pagalbinių hipotezių kevalo; daugelis šių hipotezių gali 
būti atmetamos nebūtinai išsižadant branduolio. Prognozei kon- 
fliktuojant su patyrimu, mokslininkas turi pasirinkimo laisvę - to- 
kios anomalijos atveju jis gali arba atmesti faktams prieštaraujan- 
čią pagalbinę hipotezę, arba susilaikyti nuo sprendimo ir žiūrėti, 
ar teorijai nekyla dar daugiau keblumų. Pasirinkimą lemia „sveika- 
ta“ bendresnės tyrimų programos, kuriai priklauso teorija. Kiek- 
viena teorija gali būti išgelbėta ją lopant naujomis pagalbinėmis 
hipotezėmis, paaiškinančiomis įvykusį konfliktą su patyrimu. Ta- 
čiau jeigu tokių lopų daugėja ir jie siuvami ad hoc, t. y. atgaline 
data ir nesilaikant teorinių principų, - vadinasi, programa „dege- 
neruoja“. „Pažangi“ tyrimų programa į tokias savo problemas rea- 
guoja teoriškai prasmingu būdu, kurį rekomenduotų Popperis, — 
keldama naujas hipotezes. 

Vienas šios gynybos bruožų buvo tas, kad buvo puolama Kuhno 

pateiktoji normalaus ir revoliucinio mokslo priešstata. Popperio 
šalininkai įrodinėjo, kad šis skirtumas tėra laipsnio dalykas: kad 
normalus mokslas labiau linkęs kvestionuoti teorijų „branduolius“, 
o revoliucinis yra tolydesnis ankstesnės raidos atžvilgiu, nei įsi- 
vaizduoja Kuhnas. Buvo pasiektas tam tikras kompromisas. Pop- 
perio mokykla tapo labiau holistinė, linkusi mąstyti platesnių, tar- 
pusavyje susijusių teorijų ir hipotezių sąvokomis ir toleruoti net 
tas koncepcijas, kurios eksperimentą ir stebėjimą daro priklauso- 
mus nuo teorinės interpretacijos. Galbūt tai reiškė, kad išsižadama 
lemiamų tiesos apraiškos momentų idėjos, kuria remiasi Spėjimai 
ir paneigimai, mokslui paliekant tik „artėjimo prie tiesos“ galimy- 
bę (verisimilitude). Kuhno mokykla, paradigmų idėją traktuoda- 
ma kaip objektyvaus mokslo teiginį, pradėjo drovėtis radikalaus 
reliatyvizmo, kurį, atrodo, pripažįsta Mokslo revoliucijų struktū- 
va. Supratus, kad mokslas negali būti vienintelis teisėjas mums ra- 
cionaliai atsirenkant savo įsitikinimus, galima objektyviai aiškinti 
patį mokslą atsižvelgiant į socialinius bei politinius jo kontekstus. 
Galbūt galiausiai gali būti nustatytas kontekstas, veikiausiai libera- 
lus ir demokratinis, kuris mokslui yra palankiausias. 

Tačiau velnio sėkla jau buvo pasėta, o priešingoms pozicijoms, 
matyt, nėra garbingesnės išeities kaip naikinti viena kitą. Man visiš- 
kai nesuprantama „degeneracinių“ ir „pažangių“ tyrimo programų 
priešprieša, nebent čia suponuojama tradicinė objektyvios tiesos apie 
nepriklausomą gamtos pasaulį idėja. Tačiau, atrodo, jau buvo pripa- 
žinta, jog faktų priklausomybė nuo teorijos ir paradigmų poveikis 
teorijų priimtinumo kriterijams užkirto visus tradicinius kelius, ku- 
riais žengdamas protas galėtų prieiti prie pasaulio, visiškai nepri- 
klausomo nuo mūsų suvokiamo ir teoriškai konstruojamo pasaulio. 
Viltis, kad objektyvumą galime susigrąžinti paprasčiausiai pripažin- 
dami intelektinį ir institucinį paradigmų vaidmenį, įtartinai remiasi 
jau atmesta mokslo neutralios pozicijos idėja. Šį įtarumą dar labiau 
padidino Paulo Feyerabendo knyga Prieš metodą (1975). Šiame ir 

taip jau pernelyg ilgame skyriuje nemėginsiu reziumuoti jo argu- 
mentų, kuriais remdamasis visas pastangas atrasti visuotines moksli- 
nio metodo taisykles jis laiko ne tik klaidingomis, bet ir pragaištin- 
gomis. Knygą išties verta perskaityti, o jos temą puikiai nusako vie- 
na jos tezė: „Visos metodologijos yra ribotos, o vienintelė galiojanti 
„taisyklė“ skelbia: „Tinka bet kas“ (p. 296). 

Taigi dabartinė arena yra audringa net jeigu apsiribojame Baco- 
no skruzdžių, vorų ir bičių pasauliu. Ir tampa dar audringesnė, 
jeigu joje leidžiame vykti Dekonstrukcijos teoretikų ir Kritinės teo- 
rijos atstovų dvikovoms. Kadangi norint suprasti šių priešininkų 
pozicijas reikia gilintis į hermeneutikos tradiciją, kol išsiaiškinsime 
Supratimo idėją, atsisakau bet kokio jų vertinimo. Šį skyrių turbūt 
geriausia baigti ankstesniame Švietimo tradicijos taške, stabtelėjus 
prie Grynojo proto kritikos. Iki šiol beveik nekalbėjome apie Kan- 
tą ir, tiesą sakant, net neįsivaizduoju, kaip būtų galima atskleisti jo 
svarbą įvade į socialinių mokslų filosofiją. Vis dėlto Kritika yra 
ryškiausios pastangos suderinti, kaip to reikalavo Baconas, juslines 
ir racionalias galias pripažįstant, kad visas pažinimas remiasi inter- 
pretavimu, bet kartu išsaugant pažinimo pagrindų idėją. 

Jau citavome Kanto teiginį, jog sąvokos be stebinių yra tuščios, 
o stebiniai be sąvokų — akli. Ši abipusė sąvokų ir stebinių priklau- 
somybė apibrėžia mums rūpimą procesą, kurio eigoje perdirbta ir 
apdorota empirinė medžiaga pateikiama supratimui. Mums reikė- 
jo suvokti, ar šio proceso pripažinimas negriauna objektyvumo sie- 
kių. Kanto sprendimas Kritikoje identifikuoti kategorines sąvo- 
kas, kurios leidžia patyrimą suvokti kaip laike ir erdvėje esančių 
priežastiniais ryšiais susijusių fizinių objektų pasaulį. Kadangi pa- 
tyrimas mums leidžia pažinti tik reiškinius, šis kategorijų aparatas 
jam yra primetamas proto. Tačiau tai nepaverčia jo tik subjektyviu 
ar intersubjektyviu. Kantas argumentavo, jog atsakydami į klausi- 
mą, kas pasaulio pažinimą daro galimą, turime nurodyti būtinas 
bet kokios racionaliai suvokiamos reiškinių tvarkos prielaidas. 


112 SOCIALINIŲ MOKSLŲ FILOSOFIJA 


Racionalus supratimas visada suponuoja šį vienintelį patyrimo srau- 
to formavimo į tam tikras struktūras būdą. Kategorijos, kuriomis 
remiasi supratimas, transcenduoja patyrimą; tad jos garantuoja ne 
tai, kad atspindi pačią realybę, o tai, kad naudojimasis jomis lai- 
duoja mūsų mąstymo objektyvumą. Tam tikra prasme ši idėja įžvel- 
gia mūsų nagrinėtą Ouine'o Pragmatizmą, tiesa, siūlydama plieno, 
o ne gumos stiprumo būtinybes. 

Nežinau, ką daugiau galėčiau pasakyti šia tema, nesiimdamas 
rašyti kitos knygos, todėl tik aptariu pamokas, kurias išmokome 2, 
3 ir 4 skyriuose. 


IŠVADOS 


„Protas yra žingsnis, mokslas yra kelias, žmonijos gerovė yra tiks- 
las“, - skelbė Hobbesas (Leviatanas, 1651, 5 skyrius). Vedami Švie- 
timo idėjos, savo kelionę pradėjome kupini optimizmo. Bet, atro- 
do, nei racionalistinis, nei empirinis kelias mūsų niekur neveda, o 
mėginimai juos derinti gąsdina tuo, kad „tinka viskas“. Nors dar 
anksti pulti į neviltį, vis dėlto jau laikas atlikti reviziją. 

Racionalizmo keliu buvo žengiama entuziastingai tikint, kad pa- 
saulis tėra paslėptų spyruoklių ir ratukų varomas laikrodis, o Pro- 
tas - įžvalgų į šį mechanizmą šaltinis. Tačiau einant šiuo keliu rea- 
lybė ir regimybė buvo atskirtos taip, kad Baconas galėjo niekina- 
mai prabilti apie vorus, rezgančius tinklus iš savo pačių seilių. 

Taigi empirizmo kelias atrodė realesnis. Pasaulis turėjo būti suda- 
rytas iš konkrečių stebimų objektų; indukcija ir prognozė turėjo at- 
likti metodologijos vaidmenį; griežta epistemologija turėjo padėti 
empiriniam pažinimui atsikratyti visų būtinybių - tiek priežastinių, 
tiek loginių. Tačiau pasirodė, jog neįmanoma interpretaciją ir teori- 
ją apriboti šiais siūlomais kukliais vaidmenimis net atskyrus kūrybi- 
nį atradimų procesą nuo kankinamo pagrindimo proceso. 


Skruzdės, vorai ir bitės: trečiasis kelias? 113 


Bet ar šie keliai nėra suderinami? Mūsų pastangos juos derinti 
iškart sukeldavo pavojų žlugti visam pažinimo statiniui, grindžia- 
mam savaime akivaizdžiomis apriorinėmis ar empirinėmis tieso- 
mis. Tiesą sakant, jos kėlė pavojų kiekvienai objektyvumo sampra- 
tai. Net minimalistiniai Popperio objektyvios falsifikacijos momen- 
tai tapo įtartini žvelgiant į juos iš Ouine'o pozicijos, jokiam teiginiui 
nepripažįstančios neliečiamumo teisės. Žmogaus pažinimas pasi- 
rodė esąs „žmogaus sukurtas sąvokų tinklas, susiliečiantis su patir- 
timi tik savo pakraščiuose“, o pripažinus, kad interpretavimas ap- 
ima viską, net šie pakraščiai tampa probleminiai. Protą vaizduoda- 
mi kaip nepataisomai aktyvų pradą interpretuojant patirtį, mes iš 
esmės užkirtome abu Bacono kelius į tiesą. 

Tad ar išties leistina nukirsti Descartes'o medį ir ar išties „tinka 
bet kas“? Mažų mažiausiai turime pagrindą manyti, kad mūsų pre- 
tenzijos į žinojimą remiasi ne vien Protu, kaip jis apibrėžiamas 
tradicinių formuluočių. 

Dabar jau įtariai žvelgiame į koncepcijas, kurios gamtą vaiz- 
duoja kaip nuo tiriančios sąmonės nepriklausomą pasaulį, kurį 
mokslas gali objektyviai pažinti. Supratome, kodėl negalima pa- 
sitikėti įprasta žmogaus kaip subjekto ir išorinio objekto prieš- 
prieša. Tradiciškai privilegijuotas epistemologijos statusas susvy- 
ravo dėl iššūkio, kuris buvo mestas pačiai idėjai, kad pažinimas 
gali ir privalo turėti pamatus. Visa tai kelia pavojų Švietimo pro- 
jektui. Tačiau ar didelis tas pavojus ir kas konkrečiai gresia paži- 
nimo teorijai, - tai per daug platūs klausimai, kad galėtume dera- 
mai juos čia išnagrinėti. 

Jau išsiaiškinome kai kuriuos dalykus, leidžiančius daugmaž nu- 
matyti tolesnių skyrių problematiką. Grįžkime prie 1.2 pav. 

Pirma, įsitikinome, jog gamtos mokslų filosofija neturi vieningos 
priežastinio aiškinimo koncepcijos, kurią privalėtų pripažinti socia- 
linių mokslų teoretikai. Yra stiprių jos konkurentų, kurie semiasi 
įkvėpimo iš Hume'o ir laikydami priežastinius ryšius statistiniais 

Aiškinimas Supratimas 


Holizmas „Žaidimai“ 


Individualizmas Veikėjai Vaidmenų 


atlikėjai 





1.2 pav. 


mąsto falsifikuojamų prognozių sėkmės ar nesėkmės kategorijomis. 
Tačiau mėginimai pono Rouget atvejį paaiškinti hipotetiniu-deduk- 
ciniu metodu vis dėlto palieka atvirą klausimą, kodėl jis balsuoja už 
komunistus. Apskritai pačios epistemologinės nuostatos, kuriomis 
grindžiamas šis metodas, yra pakankamai problemiškos, todėl jos 
neišstumia iš žaidimo drąsesnių priežastingumo koncepcijų. 

Antra, iš žaidimo neišstumiamas ir ontologinis realizmas, me- 
chanizmus, jėgas ir struktūras laikantis realiais esiniais. Nors ra- 
cionalizmas realizmui nėra toks draugiškas, kaip atrodė iš pradžių, 
empirizmui ir postringavimams apie įsitikinimų tinklą nepavyko 
jo išstumti. Tai nereiškia, kad ontologijos gali būti paprasčiausiai 
postuluojamos, nes mums vis vien tenka ieškoti būdų, kaip išveng- 
ti dogmatizmo. Tačiau tai mus grąžina prie holizmo vertės proble- 
mos, kurią Pozityvusis mokslas tikėjosi apeiti, ir prie klausimo, ar 
egzistuoja specifinė aiškinimo atmaina, leidžianti individo elgesį 
aiškinti apeliuojant į jo vietą sistemoje. Tai bus kito skyriaus tema. 
Tačiau ne visus realistus rasime viršutiniame kairiajame 1.2 pav. 
langelyje, todėl dar reikės nagrinėti apatinio kairiojo langelio „Vei- 
kėjus“. Tai atliksime 6 skyriuje. Šiuose skyriuose mums ir toliau 
rūpės bendroji aiškinimo problema, taip pat jau minėta aiškinimo 
„Iš viršaus į apačią“ ir aiškinimo „iš apačios į viršų“ priešprieša 
kairiajame 1.2 pav. stulpelyje. 

Trečia, pono Rouget atvejis verčia susimąstyti apie Supratimą, ir 
tai bus 7 skyriaus tema. Jo elgesio aiškinimas tikimybiniais termi- 
nais stebėtinai apeina tylomis tai, kaip pats ponas Rouget suvokia 
savo balsavimą, aplinkinį pasaulį ir save patį. Iš dalies taip yra to- 
dėl, kad Przeworskis ir Teune'as sutelkia dėmesį į bihevioristinius 
rodiklius, tokius kaip lytis ir užsiėmimas, tuo tarpu mums dar rei- 
kia išsiaiškinti J. S. Millio propaguotą psichologinių dėsnių (arba 
apibendrinimų) idėją, apie kurią kalbėjome 1 skyriuje. Tačiau taip 
gali būti ir dėl to, kad paties pono Rouget supratimas nesiremia 
psichologiniais apibendrinimais. Atrodo, kad jo paties „įsitikini- 
mų tinklas“ numegztas veikiau iš prasmių, motyvų ir vertybių. Šiuo 
atžvilgiu Ouine'as mums gali atrodyti priimtinesnis už Millį, ta- 
čiau kyla abejonių dėl natūralizmo, kurį iki šiol pripažinome. 

Tačiau, ketvirta, nagrinėjant 1.2 pav. „Supratimo“ stulpelį atsi- 
randa lygiagreti supratimo „iš viršaus į apačią“ ir „iš apačios į viršų“ 
priešprieša. Čia pradinė nuostata palankesnė individualizmui, nes ji 
formuojasi kaip reakcija į idėją, jog istorija turi būti rašoma atran- 
dant visuotinius elgsenos dėsnius. Tačiau kad ir kas vyktų veikiančių 
individų sąmonėje konkrečiu istorijos momentu, jie veikia bendrų 
prasmių ir taisyklių kontekste, kuris apibrėžia jų pasirinkimo gali- 
mybes, o tai teikia vilčių holizmui. Tai bus akivaizdu 7 skyriuje. 


S SKYRIUS 


SISTEMOS IR FUNKCIJOS 


E-ZES 


Marxo Pratarmė, cituota 1 skyriuje, skelbė, jog gamybinių santy- 
kių visuma „sudaro ekonominę visuomenės struktūrą, realią bazę, 
ant kurios stūkso juridinis ir politinis antstatas <--->. Ne žmonių 
sąmonė nulemia jų būtį, bet, atvirkščiai, jų visuomeninė būtis nu- 
lemia jų sąmonę“. Millis, priešingai, teigė: „Visuomeninių reiški- 
nių dėsniai yra ne kas kita kaip dėsniai, kurie valdo žmonių, susi- 
būrusių į visuomenę, aistras bei veiksmus <--->. Visuomenėje žmo- 
nės neįgyja jokių naujų savybių, kurios negalėtų būti dedukuotos 
iš dėsnių, apibūdinančių individualaus žmogaus prigimtį“. Šias prieš- 
statas analizuosime šiame ir kitame skyriuje. 

Mėginsime išsiaiškinti, kokios koncepcijos užima 1.2 pav. viršu- 
tinį ir apatinį kairįjį langelį, ir nustatyti, ar jų priešprieša gali būti 
pašalinta kurios nors vienos pusės naudai. Kartu budriai stebėsi- 
me, ar nesama požymių, jog siūlomi aiškinimai remiasi socialinių 
sistemų ar veikėjų supratimu iš vidaus. Aiškinamasis holizmas tu- 
rės susigrumti ne tik su individualizmu, bet ir su tuo holizmu, ku- 
ris išpažįsta Supratimo idėją. Panašiai aiškinamasis individualiz- 
mas turės gintis nuo tų individualistų, kurie teikia pirmenybę Su- 
pratimui. Nagrinėjamais pavyzdžiais siekiama ne tik atskleisti 
aiškinamąją socialinių mokslų strategiją, bet ir pasiruošti dorotis 
su ta „socialinio veiksmo supratimo“ idėja, kuri iškils 7 skyriuje, 
kur nauju pavidalu pasireikš argumentavimo „iš viršaus į apačią“ 
ir „Iš apačios į viršų“ priešprieša. 

Viską komplikuoja tai, kad neturime vieningos ir visuotinai 

pripažintos priežastinio aiškinimo koncepcijos. Tačiau tai neturi 
mūsų stebinti. Teoretikai, kurie pripažįsta socialinių sistemų on- 
tologiją, yra beveik priversti socialinius reiškinius aiškinti sąvo- 
komis „giluminių“ dėsnių, jėgų ir mechanizmų, kurių egzistavi- 
mas patvirtinamas išvestiniu būdu. Teoretikai, ontologinį statusą 
pripažįstantys tik individams ir atskirybėms, be abejo, turi pa- 
grindą priežastinio aiškinimo tezes formuluoti kukliau ir leisti 
stebėjimui būti jų teisėju. (Psichologines teorijas, pavyzdžiui, Freu- 
do, kurios postuluoja pasąmonines psichikos galias, reikia pri- 
skirti pirmajai teorijų grupei būtent dėl to, kad jų ontologija nėra 
tokia pat kukli.) 

Šiame skyriuje pirmiausia aptarsime funkcionalistinį aiškinimą, 
kuris akivaizdžiai priklauso viršutinio kairiojo langelio idėjų gru- 
pei. Tačiau išsiaiškinus specifinius jo bruožus mums kils abejonių, 
todėl griebsimės nuosaikesnio holizmo. Bet kuriuo atveju mums 
teks ieškoti vietos „Žmonių sąmonei“, kaip socialinio veiksmo aiš- 
kinimo veiksniui, ir tokiu būdu atverti erdvę individualizmui. 


FUNKCIONALISTINIAI AIŠKINIMAI 


Įsivaizduokime termitų koloniją, įsikūrusią pelkės kauburyje kaž- 
kur Afrikos lygumose. Kauburyje knibžda daugybė termitų darbi- 
ninkų ir karių, kurių kiekvienas atlieka savo specifinį vaidmenį. 
Kolonija klesti tik tuo atveju, jei karių ir darbininkų santykis iš- 
lieka daugmaž tas pats, - kai termitų karalienė ir darbininkai 
veiksmingai ginami karių, o karalienė ir kariai yra deramai aptar- 
naujami darbininkų. Koloniją dažnai puola alkani plėšrūnai ir šią 
pusiausvyrą suardo. Tačiau pusiausvyra greitai atstatoma, nes mil- 
žiniška nejudri karalienė, paslėpta giliai žemėje, deda ne tik reikia- 
mą kiekį, bet ir reikiamų proporcijų kiaušinėlius, iš kurių prasikala 
darbininkai ir kariai. 

Kaip paaiškinti šį mįslingą jos sugebėjimą reaguoti į įvykius, 
vykstančius toli nuo jos, žemės paviršiuje? Funkcinis aiškinimas 
yra toks: kolonija yra sistema, kuri, kaip ir kiekviena sistema, 
turi sisteminių poreikių. Visa, kas tuos poreikius tenkina, yra 
funkcionalu sistemos atžvilgiu ir vyksta todel, kad tai funkcio- 
nalu. Tai, kad kolonija negali išlikti, jei atsitiktiniai jos darbi- 
ninkų ir karių kontingento praradimai nėra reikiamai papildo- 
mi, esą paaiškina, kodėl kiaušinėliai dedami būtent tokiomis 
proporcijomis. 

Jei atrodo, kad toks aiškinimas sukasi ydingame rate (kolonija 
išlieka todėl, kad ji reaguoja, o reaguoja todėl, kad nereaguodama 
neišliktų), tai jį galima papildyti evoliucionizmo idėja, pagal kurią 
karalienės, disponuojančios tokia galia, atsiranda natūralios atran- 
kos procese, vykstančiame dėl atsitiktinių mutacijų. Mutacijos, ku- 
rios kolonijai padeda išlikti tam tikroje aplinkoje, yra įtvirtinamos, 
tad visa rūšis pasipildo prie aplinkos labiau prisitaikiusiais nariais. 
Tačiau mūsų mįslė taptų dar mįslingesnė tarus, kad rūšys vystosi 
dėl didesnio savo pajėgumo išlikti, jei išlikimą padarome rūšių tikslu. 
Tad toliau laikykimės idėjos, kad visos sistemos elgseną lemia tai, 
jog sistemai tokios elgsenos reikia. 

Termitų kolonija yra organinė sistema. Kiekvienas termitas taip 
pat yra organinė sistema, kurios dalys sąveikauja taip, kad jis būtų 
veiksmingas kaip individas ir kartu atliktų specifinę funkciją kolo- 
nijoje. Kariai turi tokius žandikaulius, kokių reikia apsiginti nuo 
užpuolikų, tačiau jie skiriasi nuo žandikaulių, kurie reikalingi dar- 
bininkams, atliekantiems savo funkciją. Atrodo, jog šiuos skirtu- 
mus galima natūraliai nusakyti pagal tai, kokias specifines funkci- 
jas vienoks ar kitoks organas atlieka sistemoje. Abiejų atmainų ter- 
mitai turi kojas, ir tai, aišku, sietina su jų poreikiu judėti. Tad 
akivaizdus faktas, jog termitas yra organizmas, mus gundo jo dalis 
suvokti pagal tai, kaip jos padeda organizmui išlikti, —- o tai jau 
labai panašu į tikslingumą. Nors tai tėra metafora, negalima neig- 

ti, kad organinės dalys priklauso organine: visumai ir yra susiju- 
sios tarpusavyje tokiais būdais, kurie padeda visumai išlikti. Nega- 
lima neigti ir to, kad organizmas turi poreikių ta prasme, kad jis 
išlieka ir klesti tik esant tam tikroms sąlygoms. 

Tolesnis žingsnis, kurį maga žengti, - tai iškelti idėją, jog dalys 
yra tokios, kokios jos yra, todėl, kad jos tenkina šiuos poreikius. 
Kadangi kai kurių dalių, pavyzdžiui, specializuotų žandikaulių, 
funkcija yra susijusi su kolonijos gyvenimu, visą koloniją knieti 
suvokti kaip didesnį organizmą, kurio poreikius panašiai tenkina 
kiti jo nariai. Kareiviai egzistuoja todėl, kad jie reikalingi kolonijai. 
"Toks aiškinimas jau pradeda atrodyti įtartinas. Bet organizmo da- 
lys nėra siejamos atsitiktiniu būdu, o kareivių ir darbininkų dife- 
renciacija padeda kolonijai išlikti diena iš dienos, karta iš kartos. 
Kiaušinėlius dedančios karalienės elgsena verčia mus kelti ne vien 
tos elgsenos funkcionalumo jai pačiai - trivialia prasme, kad tik 
karalienės deda kiaušinėlius, - bet ir jos funkcionalumo kolonijai 
kaip visumai klausimą. Be to, atrodo, jog kolonija yra kažkas dau- 
giau nei gyvenusių, gyvenančių ir gyvensiančių termitų suma, kaip 
ir atskiras termitas yra kažkas daugiau nei jo dalių suma. Turime 
reikalą su tam tikra organizacija, arba struktūra, - nematoma, bet 
labai realia. 

Kokia prasme galima teigti, jog karalienė peri daugiau kareivių 
atsiradus kareivių stygiui todėl, kad to reikalauja sistema? Sche- 
miškai apibūdinkime tai, ką turime: 


(S1) Sistemos būseną, kurią nusako kareivių stygius; 

(E) Karalienės elgseną jai perint daugiau kareivių; 

(S2) Vėlesnę sistemos būseną, kurią nusako kareivių gausėjimas. 
Taip pat turime hipotezę, grindžiamą prielaida, jog kolonija 
yra sistema: 


(H) Tarus, kad (51), (S2) yra (E) priežastis. 

Tačiau dabar, atrodo, kyla pavojus, jog funkcinis aiškinimas pri- 
pažįsta priežastis, kurios eina po savo padarinių. Net jeigu grįžta- 
mojo priežastingumo idėjos negalima besąlygiškai atmesti, ją rei- 
kia traktuoti labai atsargiai. Ji lengvai gali privesti mus prie absur- 
do, nes nėra garantijos, kad papildomi kareivių kiaušinėliai (E) 
virs papildomais kareiviais (S2). Alkanas plėšrūnas galėtų visada 
suryti naujus kiaušinėlius ir tokiu būdu iš esamo padarinio atimti 
būsimą jo priežastį! Kitaip sakant, tai, ar elgesys gali būti paaiškin- 
tas nurodant jo funkciją sistemoje, negali tiesiogiai priklausyti nuo 
to, kas faktiškai įvyksta. 

Tad pasinaudokime Charleso Tayloro (1964) idėja, kad faktą 
(E) paaiškina ne vienas (S2), o du faktai: 


1) (E) reikalingas tam, kad atsirastų (S2); 
2) kad kolonija neišliktų be (S2). 


Grįžtamojo priežastingumo problema čia pašalinama, nes aiški- 
nimo našta perkeliama sistemos išlikimo (ar panašių sisteminių 
tikslų) funkcinių reikalavimų sąvokai. Jei ši sąvoka mums atrodo 
miglota, atkreipkime dėmesį, kaip lengvai tokią sąvoką taikome 
žmogaus elgesiui. Kai Džekas vyksta meškerioti, ne pats žvejybos 
rezultatas sąlygoja pirmąjį jo meškerės užmetimą, - juk jis gali nie- 
ko nepagauti, - bet tai, kad neatlikęs tokio veiksmo jis nepasiektų 
geidžiamo rezultato. Šiuo atveju kalba apie siekius, tikslus ar net 
funkcinius reikalavimus neatrodo problemiška ir nereikalauja prie- 
žasčių, einančių po savo padarinių. Tačiau taip yra dėl to, kad ne- 
kyla abejonių dėl tokios žmogaus sistemos kaip Džekas tikslinio 
pobūdžio, bent jau tais atvejais, kai jis sąmoningai vadovaujasi tam 
tikru tikslu. Nekyla tokių abejonių ir dėl tokių sistemų kaip kom- 
piuteriai ar termostatais valdomas centrinis šildymas, nes jos yra 
sąmoningai žmonių kuriamos. 

Idėja, kad termitų kolonija yra sistema, turinti savo tikslus ir susi- 

dedanti iš dalių, funkcionuojančių kaip tų tikslų įgyvendinimo prie- 
monės, atrodo gana įtartina. Jei tam tikra prasme kolonija ir yra 
kažkas daugiau nei jos dalių suma, kaip gali vien tai, jog (E) reikalin- 
gas tam, kad atsirastų (S2), sužadinti karalienės veiklą? Tai skamba 
kaip mistiniai paistalai - grįžtamasis ryšys be grįžtamojo ryšio me- 
chanizmo. Tačiau tas mechanizmas iš tikrųjų yra. Jį nusako tai, kaip 
motinėlė maitinama. Maistas jai renkamas žemės paviršiuje ir per- 
duodamas - iš žioties į žiotį - per kareivių ir darbininkų eilę. Kadan- 
gi kareivių ir darbininkų žiočių seilės chemiškai skiriasi, maistas at- 
keliauja proporcingai permirkęs, ir būtent šio patiekalo sudėties kaita 
sužadina atvirkščiai proporcingą kiaušinėlių dėjimą. 

Nors šis procesas taip pat gali kelti nuostabą, jis yra kur kas 
mažiau mįslingas, nes kalbama apie įprastą priežastinį procesą. 
Tiesą sakant, jis taip mažai mįslingas, kad kyla abejonių, ar ap- 
skritai dar turime mąstyti funkcinėmis kategorijomis. Supranta- 
ma, kolonija iš tikrųjų neišliktų, jei nevyktų jos darbo pasidaliji- 
mo reguliavimo procesas. Tačiau vien tai nepagrindžia idėjos, jog 
procesas vyksta dėl to, kad jis turi šį padarinį. Kyla įtarimas, jog 
kalbos apie sistemas kaip visumas, kurios yra kažkas daugiau nei 
dalių suma, gali būti tuščias ekstrapoliavimas iš žmogaus veiklą 
apibūdinančio tikslingumo. 

Tačiau prieš mėgindami šį įtarimą pagrįsti panagrinėkime ana- 
logišką mechaninių sistemų aiškinimą. Čia taip pat keliama gun- 
danti idėja, jog tai, kas planetas daro kažkuo daugiau nei atsitikti- 
niu dangaus kūnų sambūriu, yra jų sąveika tam tikroje pusiausvy- 
ros sistemoje. O tai, kad pusiausvyra išlieka tik tada, jei kiekviena 
planeta juda taip, kaip ji juda, nesikeičiant kitų planetų judėjimui, 
paaiškina kiekvieną orbitą ir tai, kaip pusiausvyra atstatoma pasi- 
keitus kuriai nors orbitai. Tačiau toks aiškinimas tėra gryna mįslė, 
jei nenurodomas priežastinis grįžtamojo ryšio mechanizmas. Jei 
toks mechanizmas nurodomas, idėja, kad planetų sistema yra tikslin- 
ga visuma, praranda savo įtaigumą. Aišku, viskas atrodytų kitaip, 

jei čia veiktų Dievo valia. O šiaip kalbos apie planetų sistemas tėra 
kalbos apie įprastą priežastinį judančių kūnų ir gravitacijos jėgų 
mechanizmą. Įsivaizduokime prie lubų prikabintą „mobilį“. Palies- 
kime kurią nors jo dalį, ir visa sistema arba prisitaikys prie povei- 
kio atstatydama pusiausvyrą, arba neprisitaikys. Jei neprisitaikys, 
iš „mobilio“ teliks vielų ir svarsčių krūva. Tačiau šis trivialus aiški- 
nimas neteikia jokio pagrindo rimtai kalbėti apie tai, kas galėtų 
būti funkcionalu „mobilio“ poreikių atžvilgiu. 

Šiomis įvadinėmis pastabomis siekiu skaitytoją supažindinti su 
sisteminio mąstymo pradmenimis ir įteigti, jog reikia būti budriam. 
Tie pradmenys - tai struktūra, kuri yra kažkas daugiau nei jos ele- 
mentų suma, ir elementai, kurių elgsena gali būti paaiškinta tik 
juos traktuojant kaip funkcinius tam tikros visumos elementus. Kal- 
bos apie tikslingumą intriguoja - tiek dėl gamtos pasaulyje atran- 
damų sistemų įstabumo, tiek dėl to, kad jos, atrodo, reikalauja 
tokios aiškinimo ontologijos ir metodologijos, kurios neaprėpia 
ankstesni du knygos skyriai. Kita vertus, gamtinių sistemų veiki- 
mas nėra magiškas, o kai mėginame išsiaiškinti, kaip konkrečiai 
jos veikia, pasirodo, kad čia veikianti grįžtamojo ryšio sistema sa- 
vo pobūdžiu yra įprasta priežastinė sistema. Tačiau visuma vis vien 
gali atrodyti kažkas daugiau nei jos dalių suma, tad turime išsiaiš- 
kinti, ar šis įspūdis yra pagrįstas. 


SOCIALINIAI FAKTAI KAIP DAIKTAI 


Čia turime gerą progą atkreipti dėmesį į socialinį mokslą ir klasiki- 
nį holistinio visuomenės supratimo pavyzdį. Knygoje Sociologijos 
metodo taisyklės Emile'is Durkheimas skelbė: „Pirmoji ir svar- 
biausioji taisyklė: Socialinius faktus traktuok kaip daiktus“ (1895, 
2 skyrius). Socialiniai reiškiniai mums pasirodo kaip „išoriniai daik- 
tai“, o ne kaip subjektyvūs socialinių veikėjų vaizdiniai (kurie nėra 

mums tiesiogiai prieinami). Ši taisyklė galioja net tiems reiškiniams, 
kurie yra „akivaizdus laisvos valios veiklos rezultatas“, iš dalies ir 
dėl to, kad „tariamieji grynos valios aktai, juos atidžiau išnagrinė- 
jus, paprastai atsiskleidžia kaip nuoseklumo ir reguliarumo apraiš- 
kos, patvirtinančios jų objektyvumą“. Be to, „negalima iš anksto 
postuluoti jokios praktikos laisvavališkumo“ (2 skyrius, 1 skirs- 
nis). Taip parengiama dirva natūralistinėms ir realistinėms sociali- 
nių reiškinių koncepcijoms, - būtent dėl to Sociologijos metodo 
taisyklės ir tapo sociologijos klasika. 

Funkcinio aiškinimo samprata pradedama vartoti 3 skyriuje, 
kurio pavadinimas žada pateikti „Normos atskyrimo nuo patolo- 
gijos taisykles“. Funkcionuojančios visuomenės čia traktuojamos 
pagal analogiją su sveikais organizmais ir analizuojamos dėmesį 
sutelkiant į „sveikatą“ sąlygojančius procesus. Pagrindinė taisyk- 
lė skamba taip: 


Socialinis faktas santykyje su tam tikru socialiniu tipu tam tikroje jo 
išsivystymo fazėje yra normalus, jeigu jis aptinkamas atitinkamoje viduti- 


niškos tos rūšies bendruomenės evoliucijos fazėje. 


Po to glaustai pateikiama labai netikėta nusikaltimo - reiški- 
nio, „kurio patologinis pobūdis yra neginčijamas“, - interpreta- 
cija. Mums siūloma įsidėmėti, jog nusikaltimų daroma visose vi- 
suomenėse ir jų nuolat gausėja. Vadinasi, nusikalstamumas (iki 
tam tikro lygmens) yra normalus, o ne patologinis reiškinys, jis 
netgi yra „visuomenės sveikumo veiksnys, sudedamoji visų svei- 
kų visuomenių dalis“. Turima omeny, kad visuotiniai ir tvarūs 
reiškiniai yra „normalūs“, vadinasi, atlieka ir tam tikrą visuome- 
nių palaikymo funkciją. 

Kokiu būdu? Nusikaltimas yra „aktas, pažeidžiantis labai stip- 
rius kolektyvinius jausmus“, be kurių būtų prarastas visuomenės 
solidarumas. Tokie jausmai negali būti puoselėjami abstrakčiai. Jų 

stiprumą gali palaikyti tik pažeidėjų vykdomos provokacijos ir už 
pažeidimus taikomos bausmės. Tad kuo sėkmingiau „kolektyvinė 
sąmonė“ susidoroja su įprastu nusikalstamumu, tuo jautresnė ir 
reiklesnė ji tampa, tuo daugiau veiklos rūšių laikomos nusikalsta- 
momis. Šventųjų visuomenėje „nusižengimai, kurie pasauliečiams 
atrodo smulkūs, sukelia tokį pat skandalą, kaip įprasti nusikalti- 
mai įprastoje visuomenėje“. 


Tad nusikalstamumas yra būtinas; jis yra susijęs su pamatinėmis viso so- 
cialinio gyvenimo sąlygomis, kartu jis ir naudingas, nes tik esant šioms sąly- 


goms, kurioms jis pats priklauso, galima normali moralės ir teisės evoliucija. 


Tai dar ne viskas. Šiandienos moralė dažnai esti vakarykštis nu- 
sikaltimas — prisiminkime Sokrato nepriklausomo mąstymo nusi- 
kaltimą, „kuris atėniečiams padėjo įgyti jiems reikalingą naują mo- 
ralę ir tikėjimą“. Taigi 


priešingai nei manoma nusikaltėlis jau neatrodo visiškai asociali, parazi- 
tuojanti būtybė, keistas ir nepritampantis visuomenės svetimkūnis. Iš tik- 


rųjų jis atlieka tam tikrą funkciją socialiniame gyvenime. 


Grįždamas prie „socialinių faktų aiškinimo taisyklių“, 5 skyriuje 
Durkheimas atskiria priežastis nuo funkcijų. Jis pripažįsta, kad indi- 
vidų jausmai ir intencijos atlieka tam tikrą vaidmenį bet kuriame 
istoriniame naratyve, ir mano, kad bendroji psichologija yra pajėgi 
pateikti priežastinio aiškinimo schemą, kuri tiktų individualistiniam 
socialiniam mokslui. (Šiuo klausimu jau citavome J. S. Millio Logi- 
kos sistemą.) Tačiau jis griežtai neigia, kad individuali sąmonė yra 
kažkas daugiau nei būtinoji socialinių faktų sąlyga: 


Visuomenė nėra tik individų suma. Sistema, kurią sudaro jų bendrija, 


yra specifinė realybė, turinti specifinių savybių. 

Individai visada saistomi socialinių apribojimų, ypač paveldėtų prie- 
dermių, kurių neįmanoma paaiškinti vien individualistinėmis katego- 
rijomis. Postuluojant įgimtus žmogaus instinktus, pavyzdžiui, religi- 
nius, estetinius ar moralinius, lieka nepaaiškinta tų apribojimų formų 
įvairovė („individo prigimtis tėra beformė medžiaga, kurią formuoja 
socialinis veiksnys“). Be to, toks postulavimas primena išjuokiamą vi- 
duramžių scholastų mėginimą paaiškinti, kodėl opiumas veikia mig- 
domai, postuluojant opiumo prigimtyje esančią virtus dormitiva (mig- 
domąją galią). Socialiniai faktai turi socialines, o ne psichologines prie- 
žastis, kurios skiriasi nuo jų atliekamų funkcijų. 


Tad galime suformuluoti šį principą: Socialinio fakto priežasčių reikia 
ieškoti ankstesniuose socialiniuose faktuose, o ne individų sąmonės būse- 
nose <-+>. Socialinio fakto funkcijas reikia aiškintis vienokio ar kitokio 
socialinio tikslo atžvilgiu (1895, 5 skyrius, 2 skirsnis). 


Suprantama, dabar negalime gilintis į Taisykles, o juo labiau į 
visą Durkheimo teoriją. Tačiau galime pasinaudoti joje pateikta 
sistemos ir funkcijos samprata. Tiesa, ji nėra visiškai bendra, nes 
Durkheimas kalba specifiškai apie organines sistemas ir siekia spe- 
cifinio tikslo — įrodyti socialinių faktų autonomiškumą („kiekvie- 
ną kartą, kai sociologinis reiškinys aiškinamas tiesiogiai remiantis 
psichologiniu reiškiniu, galime būti tikri, kad aiškinimas bus klai- 
dingas“); tad gali būti sistemų, kurios neprimena organizmų ir funk- 
cinių aiškinimų, grindžiamų psichologiniais faktais. Durkheimo po- 
ziciją Taisyklėse nusako keturi komponentai: 


„Socialinių faktų“ ontologija, kuri apibrėžiama kaip nuo individu- 
alios sąmonės nepriklausoma tvarka ir nepaaiškinama nuoro- 
domis į žmogaus prigimtį. 

Metodologija, pagal kurią socialiniai faktai aiškinami nurodant jų 
funkciją „vienokio ar kitokio socialinio tikslo atžvilgiu“. 

Funkciniai mechanizmai, veikiantys per „kolektyvinę sąmonę“ ir 
siejantys socialinius tikslus su tuo visuminiu socialinės integra- 
cijos lygmeniu, kuris reikalingas klestinčiai visuomenei. 

Epistemologija, kurios nenagrinėjome, pagrindžia šiuos kom- 
ponentus. 


SISTEMOS IR STRUKTŪROS 


Taisyklėse propaguojama sociologija primena Fontenelle'io įvaiz- 
dį, pagal kurį mokslas yra mėginimas patekti į scenos užkulisius, 
arba paieška, kurią skatina tai, kad „gamtos <---> spyruoklės ir 
sukamieji ratai taip gerai paslėpti nuo mūsų akių, jog ilgą laiką tik 
spėliojome apie Visatos judėjimą“. Gali pasirodyti, jog Durkhei- 
mo epistemologija žengia pirmuoju Bacono keliu, kur apriorinio 
protavimo būdu, apeinant jusles, atrandamos paslėptos realios 
struktūros. Durkheimas kartais prabyla taip, tarsi jis paprasčiau- 
siai būtų atradęs socialinių faktų ir funkcijų egzistavimą. Šiuo at- 
žvilgiu jis primena vieną iš Bacono vorų, „kurie mezga voratink- 
lius iš savo seilių“. Jeigu tik tuo holistas arba juslėmis nesuvokia- 
mų sistemų teoretikas gali pasiremti, tai jo pozicija netaps tvirtes- 
nė pripažinus, kad empirikams 3 skyriuje ir pragmatikams 4 sky- 
riuje nepavyko jos galutinai sugriauti. 

Tačiau pateiktos Durkheimo citatos neturėtų būti traktuojamos 
vien kaip dogmatiškas tvirtinimas, kad egzistuoja socialiniai fak- 
tai, o socialinės sistemos turi tikslų bei poreikių. Susipažinus su 
kitais jo darbais, pirmiausia su Savižudybė (1897) ir Elementario- 
mis religinio gyvenimo formomis (1912), atsiskleidžia kitokia epis- 
temologija. Prie jos geriausiai eiti nagrinėjant priekaištus tai prie- 
žasčių ir funkcijų sampratai, kuria remiasi Taisyklės. 

Daug vilčių siejama su pusiausvyros sąvoka (pusiausvyra - tai sis- 
temos būsena, į kurią ji krypsta arba nuo kurios nenukrypsta, ne- 

bent būtų paveikta iš išorės). Durkheimas kartais kalba taip, tarsi 
pusiausvyros būsenas būtų galima nustatyti stebėjimo būdu. Tačiau 
pusiausvyros sąvoka yra per daug rafinuota, kad leistųsi taip suvo- 
kiama. Net jeigu „stebėjimas“ būtų suprantamas labai plačiai ir nusi- 
kaltimai, nusikalstamumo lygis ir panašūs socialiniai reiškiniai būtų 
laikomi stebėjimo objektais, jis neapima tokių aiškinamųjų kinta- 
mųjų kaip visuomenės sveikumas, socialinis solidarumas ar kolekty- 
vinė sąmonė. Jokio pagrindo jis neteikia ir kalboms apie socialinius 
tikslus, kuriuos pasiekti, pasirodo, padeda net tokie reiškiniai kaip 
nusikalstamumas. Remiamasi dviem transcendentinėmis prielaido- 
mis — kad egzistuoja paslėptos priežastys ir kad egzistuoja pusiau- 
svyros siekio dinamika. Mes dar neradome pažinimo teorijos, kuri 
leistų kalbėti daugiau, ne tik apie būtinąsias sąlygas, kurias turi ten- 
kinti kiekvienas sistemos elementas, kad ji išliktų stabili. 

Šis būtinųjų sąlygų „būtinumas“ tėra kuklus si1e gva n0m (kam 
nesant nėra). Jis toli gražu neprilygsta tam gamtiniam būtinumui, į 
kurį apeliuoja priežastinis mąstymas, jau nekalbant apie imperaty- 
vinį būtinumą, kuris gali būti siejamas su paslėptų tikslų egzistavi- 
mo prielaida. Grįžkime prie termitų kolonijos. Funkcijos, kurias 
atlieka skirtingų rūšių termitai, gali būti apibūdintos kaip būtinos 
sąlygos, be kurių įprastas kolonijos gyvenimas būtų neįmanomas. 
"Tačiau kodėl tas įprastas gyvenimas turi išlikti? Jei aplinka pasikei- 
čia taip, kad kolonijos organizacija tampa neefektyvi, kolonija turi 
arba prisitaikyti prie tos aplinkos, arba pražūti. Kodėl tikimasi, 
kad bus realizuota viena, o ne kita alternatyva? Kalbos apie prisi- 
taikymo procesą nėra problemiškos galbūt todėl, kad remiamasi 
analogija su sužeisto gyvūno žaizdų gijimo procesu. Tačiau tai tėra 
perkeltinė kalba apie būtinas sąlygas, o ne apie tai, kad Dievui, 
gamtai ar net pačiai kolonijai rūpi jos išlikimas, nebent pats kalbė- 
tojas išreiškia tam tikrą savo susirūpinimą. Net jeigu kiekvienas 
termitas vadovaujasi pamatine savisaugos paskata, tai dar nesutei- 
kia pagrindo priskirti tokią pat paskatą kolonijai kaip visumai. 

Įtvirtinant šią mintį, galima atkreipti dėmesį į tai, kad pusiau- 
svyros būsenos nebūtinai yra unikalios. Daugelis sistemų, patirda- 
mos nedidelį išorės poveikį, grįžta prie ankstesnės savo pusiausvy- 
ros, tačiau poveikiui esant stipresniam prisitaikymo procesas bai- 
giasi nauja pusiausvyra. Pavyzdžiui, tokį padarinį gali sukelti naujos 
veislės žuvų atsiradimas tvenkinyje. Be to, pusiausvyros būsenos 
nebūtinai turi būti statiškos. Galimos ir dinamiškos sistemos, ku- 
rioms būdinga nuolatinė kaita; jų pavyzdžiu dažnai nurodoma gy- 
vūnijos evoliucija. Galbūt termitai nuolat vystosi veikiami priežas- 
tinių aplinkos procesų ir atrankos mechanizmo, esančio kiekvie- 
name termite. Tad esama įvairiausių kolonijų prisitaikymo prie 
besikeičiančių aplinkybių būdų, kurių nė vieno negalime laikyti 
grynai atsitiktiniu, ypač žvelgiant į jį retrospektyviai. Tačiau niekas 
šiame kontekste neteikia pagrindo rimtai kalbėti apie evoliuciją 
tam tikro tikslo link. Kai tik būtinas sąlygas atskiriame nuo funkci- 
nių ir evoliucinių „būtinumų“, iliuzijos nebelieka. 

Todėl, manau, labai atsargiai reikia vertinti funkcionalistinį mąs- 
tymą, kuris būtinas tam tikros pusiausvyros sąlygas interpretuoja 
kaip jos priežastines sąlygas. Mes neradome jokio pagrindo termi- 
tų kolonijas laikyti organizmais pagal analogiją su tais organizmais, 
kurie ją sudaro, arba socialines sistemas analizuoti pagal analogiją 
su organizmais. Tačiau tai nereiškia, kad holistinis priežastinis mąs- 
tymas apskritai nepagrindžiamas arba kad nepagrindžiami visi funk- 
ciniai socialinių reiškinių aiškinimai, kuriuos dabar ir apžvelgsime. 

Kažin ar intriguojantis Durkheimo nusikalstamumo pavyzdys 
tampa įtikinamesnis aiškinant jį pagal sveikos visuomenės ir svei- 
ko organizmo analogiją. Jei policijos pastangomis sumažinamas plė- 
šikų skaičius, visuomenė jo neatstato, kaip darytų termitų koloni- 
jos karalienė. Tačiau klausimas tuo nesibaigia. Durkheimas mąsto 
abstrakčiau ir kartu remiasi idėja, kad gyvybingos visuomenės turi 
„kolektyvinę sąmonę“. Kalbant abstrakčiai, socialinės sistemos iš- 
lieka tik tada, jeigu joms pavyksta išspręsti vidinės darnos ir repro- 

dukavimosi problemas. Problemos sprendimai gali būti labai įvai- 
rūs. Jei nusikaltimai ir bausmės išties būtų esminė kolektyvinės 
sąmonės formavimosi sąlyga, tai susidorojimas su nusikalstamumu 
sukeltų arba socialinę dezintegraciją, arba „smulkių“ nusižengimų 
perkvalifikavimą į „sunkius“. Tačiau visuomenė galėtų išlikti ir be 
nusikaltimų, jeigu ji rastų funkcionaliai ekvivalentišką socialinio 
stabilumo problemos sprendimą. 

Elementariose religinio gyvenimo formose Durkheimas aiškina, 
jog svarbiausia religijos funkcija - institucionalizuoti ir ginti šven- 
tumo ir pasaulietiškumo skirtumą. Kiekvienai visuomenei toks skir- 
tumas reikalingas bent jau tam, kad jos nariai būtų priversti gerbti 
jos institucijas. Viena iš funkcijų, kurias paprastai atlieka įsitvirti- 
nusios religijos, - valstybės teisėtumo įtvirtinimas. Šiuo aspektu 
nusikaltimas ir bausmė turi būti traktuojami platesniame - sociali- 
nės integracijos ir funkcinių mechanizmų, įtvirtinančių socialinę 
organizaciją per kolektyvinę sąmonę, - kontekste. 

Epistemologiškai Elementarios formos skiriasi nuo Taisyklių sa- 
vo kantiškais motyvais. Kantas mėgino atskleisti sąvokines bet ku- 
rios mąstymo sistemos prielaidas, leidžiančias išspręsti bendrą pa- 
tyrimo tvarkos problemą. Durkheimas mėgina rasti funkcines so- 
cialinės sistemos prielaidas, leidžiančias integruoti jos narius. Kaip 
ir Kantas, jis įrodinėja, kad reiškinius pagrįstai galima interpretuo- 
ti pagal schemą, įkūnijančią atitinkamos problemos sprendimą. Ka- 
dangi čia nėra vietos išsamiau gilintis į šią paralelę, pasitenkinsiu 
pastaba, jog Durkheimas eina vidurio keliu, kaip toji bitė, kuri renka 
savo medžiagą iš sodo, po to ją transformuoja savo pačios teorine 
galia, remdamasis jau minėta Kanto prielaida, jog šiam tikslui pa- 
siekti yra unikali kategorijų aibė. Tokia interpretacija jis yra funk- 
cinio struktūralizmo, pasiekusio savo apogėjų Talcoto Parsonso So- 
cialinėje sistemoje (1951), pirmtakas. Juo galėtume puikiausiai už- 
pildyti viršutinį kairįjį langelį. Tačiau čia jau negalime gilintis į šį 
klausimą. 

Taisyklėse Durkheimas paprasčiausiai kalba apie objektyvias so- 
cialines jėgas ir kolektyvinę sąmonę dažnai apibūdina taip, tarsi ji 
būtų stebimas „daiktas“, lemiantis kiekvieno individo sąmonės turi- 
nį. Tačiau kartais jis aiškiai leidžia suprasti, jog kolektyvinė sąmonė, 
nors ir būdama išoriška kiekvieno socialinio veikėjo atžvilgiu, nėra 
išoriška jų kaip visumos atžvilgiu, todėl gali priklausyti nuo sąmo- 
ningų kolektyvinių sprendimų. Tokiu atveju tam tikra praktika gali 
būti laisva žvelgiant į ją iš kolektyvo pozicijos, net jeigu individų 
veiksmai aiškinami jos pagrindu. Šioje mūsų analizės stadijoje, kai 
vis dar naudojamės iš gamtos mokslų perimtomis aiškinimo sąvoko- 
mis, samprotavimai, kad socialinė praktika yra išoriška kiekvieno 
individo atžvilgiu ir vidinė jų visų atžvilgiu, gali pasirodyti papras- 
čiausiai nelogiški. Tačiau iš dalies jie numato tą holizmo variantą, 
kuris tinka viršutiniam dešiniajam langeliui ir kuris, kaip netrukus 
mėginsiu įrodyti, gali būti neprieštaringai suformuluotas. 

Dabar jau aišku, kad pati idėja esą egzistuoja nestebimos siste- 
mos, darančios tikslinį spaudimą savo dalims, mažų mažiausiai yra 
labai problemiška. Ją nesunkiai galima apkaltinti mistiškumu, jei 
nenurodomas grįžtamojo ryšio mechanizmas, ir ji tampa nereika- 
linga, jei tas mechanizmas nurodomas. Tačiau tai dar nereiškia, 
kad atmestinos visos idėjos, teigiančios, jog esama socialinių visu- 
mų, kurios yra kažkas daugiau nei jų dalių suma. Tad pasvarstyki- 
me nuosaikesnį šios idėjos variantą. 


HOLIZMAS IR INDIVIDUALIZMAS 


Mūsų tikslų kontekste holizmą apibūdina socialinių reiškinių aiš- 
kinimo „iš viršaus į apačią“ strategija. Modelių mums vėl gali būti 
termitai. Jų koloniją sudaro diferencijuoti individai, kurie gali iš- 
likti tik bendradarbiaudami tarpusavyje. Šia prasme kolonija yra 
kažkas daugiau nei jos dalių suma. Tačiau tarpusavio priklausomy- 


Sistemos ir funkcijos 131 


bė gali būti aiškinama arba visai kolonijai, arba atskiriems termitams 
būdingomis savybėmis; ir neaišku, ką šis skirtumas lemia, jei ne- 
siekiame ginti funkcinių aiškinimų. Viena, kolonija tėra kareivių, 
darbininkų ir karalienės suma, o jos dinamika tėra jų sąveikų rea- 
guojant į išorės įvykius suma. Kita vertus, savybės, kurios termitus 
diferencijuoja į rūšis, paaiškinamos tik iš kolektyvo pozicijos, tad ši 
pozicija reikalinga aiškinant vykstančių sąveikų pobūdį. Nėra aki- 
vaizdu, kodėl svarbu apsispręsti, kurios iš šių pozicijų laikytis. 

Socialiniuose moksluose lengviau suvokti šio apsisprendimo svar- 
bą. Individualizmas turi daug aspektų, tarp jų moralinį ir politinį. 
Jei holizmą išreiškia Marxo Pratarmės strategija, tai jis, atrodo, 
perša mintį, kad nesame moraliai atsakingi už savo veiksmus ir 
kad mūsų labiausiai vertinamos politinės organizacijos formos, to- 
kios kaip laisvų individų demokratija, pačios yra socialiai determi- 
nuotos, vadinasi, grindžiamos iliuzija. (Antai Durkheimas straips- 
nyje „Individualizmas ir intelektualai“ (1898) teigia, jog pats indi- 
vidualizmas yra socialinis reiškinys — „naujųjų laikų šventumo 
forma“.) Kita vertus, nėra akivaizdu, kad moksliniam tyrimui to- 
kie dalykai turėtų rūpėti. Taip pat nėra akivaizdu, kad holizmas 
būtinai implikuoja deterministinį paslėptų struktūrų poveikį są- 
monei. Tad mėginkime tiksliau nubrėžti kovos linijas. 

Lemiamas ginčas, be abejo, yra ontologinis: jame ontologinis 
individualizmas, pripažįstantis tik atskirybes, susiremia su ontolo- 
giniu holizmu, kuris teigia realią struktūrų būtį. Tačiau būtų klaida 
iškart įsitraukti į šį ginčą iš dalies dėl to, kad ši priešprieša yra 
pernelyg tiesmukiška, iš dalies dėl to, kad ontologiniai teiginiai 
yra tik dogmos, jeigu jie nesiejami su epistemologiniais teiginiais. 

Šio atsargumo svarbą galima pademonstruoti tarptautinių santy- 
kių teorijos „analizės lygmenų“ problemos pavyzdžiu. Problemą iš- 
garsino dažnai cituojamas Davido Singerio straipsnis (1961), para- 
šytas tada, kai buvo labai madinga kalbėti apie „tarptautinę siste- 
mą“. Buvo keliamas klausimas - jį suvokiant kaip atskirą pagrindinio 

socialinių mokslų klausimo atvejį - ar „sistema“ lemia savo „vie- 
netų“ elgseną, ar vice versa. Tais vienetais buvo laikomos valsty- 
bės, o problemos esmė, kaip atrodė, buvo priežastingumo krypties 
nustatymas. Tačiau tokioje „vištos ir kiaušinio“ formuluotėje ji at- 
rodė neišsprendžiama, todėl Singeris pasiūlė į ją pažvelgti kitokiu 
kampu. Tą ginčą jis palygino su ginču dėl dviejų kartografinių pro- 
jekcijų. Žemės rutulys atrodo labai skirtingai Merkatoriaus pro- 
jekcijoje ir lygiaplotėje projekcijoje, tad gali kilti pagunda klausti, 
kuri iš jų teisinga. Tačiau nors viena iš šių projekcijų gali būti pa- 
rankesnė už kitą specifinio taikymo atveju, abi jos yra dvimatės to 
paties trimačio kūno projekcijos. Tad abi yra tam tikra prasme tei- 
singos ir abi kita prasme klaidingos. Panašiai tarptautinio pasaulio 
aiškinimai nėra įtikinami, jeigu jie teikiami vien iš sistemos per- 
spektyvos arba vien iš jos vienetų perspektyvos. 

Singerio analogija gana įtaigi. Tačiau ji klaidina, nes perša mintį, 
jog problema tėra tai, kaip mums gerai pažįstamą gaublį atvaiz- 
duoti plokštumoje. Labai abejotina, ar tarptautinis pasaulis yra, 
taip sakant, kietas kūnas, egzistuojantis nepriklausomai nuo per- 
spektyvų, kuriomis vadovaujasi veikiantys žmonės. Galbūt kitaip 
nei fizinė planeta jis egzistuoja tik tose perspektyvose ir todėl yra 
būtent toks, koks atrodo. Panašiai galima kelti klausimą, ar anali- 
zės lygmenų problema formuluojama deramu lygmeniu ją kon- 
ceptualizuojant kartografinėmis sąvokomis. Galima neigti, kad tau- 
tinės valstybės yra autonominiai vienetai, nebūtinai kartu pripažįs- 
tant, kad egzistuoja toks daiktas kaip tarptautinė sistema. Kai kurie 
teoretikai mano, jog tautinių valstybių elgseną lemia jų biurokrati- 
jos bei kitokių agentūrų elgsena. Šiuo požiūriu tautinė valstybė yra 
sistema, kurios vienetai yra biurokratinės agentūros. Be to, ginčai 
vyksta ir dėl to, ar biurokratijos elgsena turi būti aiškinama kaip ją 
sudarančių individualių vyrų ir moterų, atliekančių joje savo vaid- 
menis, elgsenos padarinys, ar vice versa. Šiuo požiūriu biurokratija 
yra sistema, o jos vienetai — individualūs žmonės. Šį problemos 

daugiasluoksniškumą reziumuoja 5.1 pav., paimtas iš Holliso ir 
Smitho knygos Tarptautiniai santykiai: aiškinimas ir supratimas 
(Explaining and Understanding International Relations (1990). 


Tarptautinė sistema 
Analizės lygmuo: pirmasis ginčas Versus 

Tautinė valstybė 
Analizės lygmuo: antrasis ginčas versus 

Biurokratija 


Analizės lygmuo: trečiasis ginčas Versus 


Individas 


5.1 pav. 


Analizės lygmenų problema dar kartą iškils 8 skyriuje. Čia apie 
ją kalbu norėdamas parodyti, kad nėra jokios paprastos ar vienti- 
sos holizmo ir individualizmo priešpriešos. Antai toli gražu nėra 
akivaizdu, kas laikytina individu arba vienetu. Pavyzdžiui, vieni 
ekonomistai įmones traktuoja kaip individus, o kiti jas laiko orga- 
nizacijomis. Panašūs klausimai gali būti keliami ir kitokių sociali- 
nių vienetų, tokių kaip šeima, atžvilgiu; drįstu teigti, kad net tokie 
neginčijami individai kaip Džonas ir Džeinė tam tikrų tikslų po- 
žiūriu gali būti traktuojami kaip organizacijos. Pasak mūsų jau ci- 
tuoto Jono Elsterio, 


elementarus socialinio gyvenimo vienetas - tai konkretaus žmogaus, kaip 
individo, veiksmas. Paaiškinti socialines institucijas arba jų kaitą - vadina- 
si, paaiškinti, kaip jos atsiranda ir kinta priklausomai nuo individų veiks- 


mų bei jų sąveikos (1989(a), p. 13). 

Akivaizdu, kad „individai“ antrame sakinyje nėra individų veiks- 
mai, apie kuriuos kalbama pirmame sakinyje. Taigi net žemiausia- 
me lygmenyje esama dviprasmybės. 

Komplikuodamas holizmo ir individualizmo ginčą, nesiekiu pa- 
neigti, kad egzistuoja esminė dviejų strategijų — „iš viršaus į apa- 
čią“ ir „iš apačios į viršų“ priešprieša. Tad pažvelkime į tai, kas 
žinoma kaip metodologinis individualizmas ir metodologinis boli- 
zmas. Pirmasis taikliai nusakomas antruoju Elsterio sakiniu: „Pa- 
aiškinti socialines institucijas arba jų kaitą — vadinasi, paaiškinti, 
kaip jos atsiranda ir kinta priklausomai nuo individų veiksmų bei 
jų sąveikos“. Antrasis siekia paaiškinti individų veiksmus ir jų są- 
veikas, bet nebūtinai apeliuodamas į socialines institucijas. Galima 
holistinė psichologija, kaip ir grandiozinės holistinės schemos, kur 
kalbama apie jėgas, dėsnius bei giluminės istorines tendencijas — 
dalykus, kurie valdo visą socialinį pasaulį, taip pat institucijas. Ta- 
čiau mūsų tikslams pakaks vieno tipiško pavyzdžio, ir čia labai pa- 
dės Elsterio nuoroda į socialines institucijas. 

Institucijos individus riboja, bet kartu suteikia jiems galių. Jos 
užkerta kelią vieniems veiksmams ir reikalauja kitų. Jos atveria ir 
naujas galimybes leisdamos individams siekti to, ko jie negalėtų 
siekti, jeigu jų nebūtų. Pirmasis holistų „ėjimas“ — pabrėžti, kad šie 
apribojimai daug stipresni už atveriamas galimybes. Holistai pono 
Rouget balsavimą už komunistus aiškintų apeliuodami į instituci- 
nius apribojimus, kurie saisto jaunus pramonės darbininkus ir ku- 
rių visuma lemia jo elgesį. Galia glūdi institucijose, o individai ja 
disponuoja tik tiek, kiek jie atstovauja galingoms institucijoms. Jei 
mėginama teigti priešingai — kad institucijas kuria individai, tai 
atkertama, jog galios genezė neturi reikšmės. Frankensteino su- 
kurtoji pabaisa greitai tapo savarankiška. 

Akivaizdus individualistinis kontrargumentas būtų toks: indivi- 
dų apribojimas nebūtinai yra individų grupių apribojimas. Institu- 
cijos tėra taisyklės ir tam tikra su jomis susijusi praktika. Jų galia 

priklauso nuo to, kad jas pripažįsta individai arba kad vieni indivi- 
dai priverčia paklusti kitus individus. Bendros pastangos pakeisti 
taisykles visada yra galimos ir gali reikštis tiek atsisakymu jas pa- 
laikyti, tiek atsisakymu joms paklusti. Net jeigu tolydumas yra įpras- 
tesnis kaitos bruožas nei dramatiškas perversmas, jų abiejų paaiš- 
kinimą teikia individų įsitikinimai ir siekiai. Laipsniška kaita yra 
gana įprastas reiškinys ir ji paprasčiausiai paaiškinama kaip indivi- 
dualių sprendimų, krypstančių ta pačia linkme, suma. Aiškindami 
institucinius arba revoliucinius pokyčius, galime apeliuoti į bend- 
rus - masių.ar elito — veiksmus ir mėginti paaiškinti tai, kas negali 
būti padaryta atskirai veikiančių individų. 

Holistai, aišku, pabrėš, kad socialinis pasaulis pasižymi daugybe 
ypatybių, kurios nėra kieno nors siekių rezultatas ir kurioms niekas 
nepritaria, bet jos vis dėlto išlieka, nepaisant pastangų jas keisti. Pa- 
vyzdžiui, ekonominės recesijos dažnai atrodo nepavaldžios žmogaus 
kontrolei, panašiai kaip jai nepavaldūs orai; ir apskritai rinkos jėgos 
yra neišvengiamas gyvenimo faktas. Nors neoklasikinė ekonomika 
yra individualistiškiausia iš visų socialinių mokslų ir atkakliausiai sie- 
kia socialinę elgseną aiškinti kaip individų pasirinkimo rezultatą, ji 
yra ir ryžtingiausia rinkos jėgų egzistavimo gynėja. Racionalus, savo 
interesais besivadovaujantis individas yra pavaldus pasiūlos ir paklau- 
sos dėsniams; įmonės, kurios jų nepaiso, išstumiamos kitų įmonių; vy- 
riausybės, kurios veikia prieš juos, greitai nukrypsta nuo savo kurso. 

Geriausias individualistų atsakymas, manau, būtų tas, kuris leis- 
tų individų sprendimų sritį išplėsti taip, kad ji apimtų nenumaty- 
tus individualių sprendimų padarinius. Kaip matysime kitame sky- 
riuje, kiekvienas individas gali priimti racionalų sprendimą, tačiau 
bendras jų sprendimų rezultatas gali būti toks, kokio nė vienas iš 
jų nenori. Pavyzdžiui, atskiram banginių medžiotojui gali būti nau- 
dinga sumedžioti kiekvieną jo akiratyje pasirodžiusį banginį, nors jis 
ir suvokia, kad visiems medžiotojams darant tą patį banginiai būtų 
išnaikinti. Garsioji „nematoma ranka“, kuri paprastai pasirūpina, 

kad savanaudiški tikslai tarnautų bendram labui, kartais pridaro 
žalos. Tačiau pati idėja, kad socialiniai padariniai gali būti indivi- 
dualių veiksmų rezultatas nebūdami kieno nors tikslų įgyvendini- 
mas, yra labai vertinga. Be to, socialinių mokslų metodologiniam 
individualizmui nebūtina mėginti demontuoti gamtos dėsnius bei 
jėgas. Kiek paklausos ir pasiūlos dėsniai atspindi gamtos išteklių 
stygių ir bendras žmogaus biologijos ar psichologijos ypatybes, in- 
dividualistas gali neprieštaraudamas sau į juos apeliuoti. 

Holistas vis vien kels klausimą, iš kur atsiranda žmonių norai. 
Standartinėje racionalaus pasirinkimo teorijoje veiksmas laikomas 
racionaliu, jei tikėtinas jo naudingumas yra ne mažesnis už bet ku- 
rio kito alternatyvaus veiksmo naudingumą. Apskaičiuojant tikėti- 
ną naudingumą, preferencijos traktuojamos kaip duotos. Šiuo po- 
žiūriu jos veikiau primena skonius, o ne apmąstytus tikslus. Stan- 
dartinės teorijos nedomina pono Rouget politinės orientacijos 
ištakos ir apskritai aiškinimai, kodėl individas vadovaujasi tam tik- 
romis politinėmis, religinėmis, kultūrinėmis ar kitokiomis prefe- 
rencijomis. Tačiau jei individai visada siekia maksimizuoti tikėtiną 
naudingumą kokiu nors automatišku būdu ir jeigu jų pasirinkimą 
lemia preferencijos, holizmas gali lengvai pasiekti pergalę. Jis gali 
paprasčiausiai pasiūlyti holistinę preferencijų formavimosi inter- 
pretaciją, pavyzdžiui, traktuodamas jas kaip įvairių institucijų pa- 
darinį. Juk net jeigu gamta lemia tai, kad apelsinus mėgstame la- 
biau už obuolius, ne gamta daro mus musulmonais, krikščionimis, 
socialistais ar konservatoriais. 

Čia individualistas galėtų paprieštarauti ir pateikti socializacijos 
interpretaciją, pagal kurią joje figūruoja tik individai - tėvai, drau- 
gai, mokytojai, reklamos ir madų kūrėjai. Tačiau holistas į tai galė- 
tų atsakyti, jog esame produktai socialinių pozicijų, kurias užima 
tokie individai ir jis būtų teisus. Geriausiu atveju čia pradedamas 
dar vienas „vištos ir kiaušinio“ ginčo kėlinys. Bet dabar nenorė- 
čiau jo tęsti ir siūlau filosofiškesnį komentarą. 

Individualaus veikėjo idėja, kuria rėmėmės iki šiol, buvo aiškiai 
mechanistinė. Tai pasakytina apie 1 skyriuje minėtą J. S. Millio 
tezę, jog turime reikalą su „individualaus žmogaus prigimties dės- 
niais“, 0 „Žmogaus mąstymas, jausmai ir veiksmai yra pavaldūs 
nekintamiems dėsniams“. Tai pasakytina ir apie standartinę Racio- 
nalaus pasirinkimo teoriją, kuri mus vaizduoja kaip naudingumo 
maksimizatorius su duotomis preferencijomis. Abiem atvejais pa- 
brėžiama, kad veiksmus visada sukelia veikėjo norai ir įsitikinimai, 
o ne kokie nors išoriniai veiksniai, pavyzdžiui, socialinės instituci- 
jos. Tačiau tai menkai paguodžia, jei tie norai ir įsitikinimai turi 
savo išorines priežastis. Aišku, vis dar galima įrodinėti, kad laisvė 
suderinama su determinizmu arba kad ji netgi suponuoja determi- 
nizmą, kaip teigė Millis. Šiuo požiūriu racionalūs veikėjai, priim- 
dami jų naudingumą maksimizuojančius sprendimus, veikia lais- 
vai, jeigu laisvę suprantame kaip preferencijų tenkinimą. Ir vis dėl- 
to šis požiūris atrodo mechanistinis. 

Tad galbūt verta ieškoti tokios individualizmo atmainos, kuri in- 
dividams suteiktų daugiau reflektyvumo ir autonomijos nei lig šiol 
nagrinėtos koncepcijos. Deja, tai nėra lengva padaryti, jei vadovau- 
jamės nagrinėtomis tradicinėmis mokslinio aiškinimo idėjomis. Ka- 
dangi iš pradžių šios idėjos buvo orientuotos į gamtos pasaulio ob- 
jektus, neturinčius sąmonės, jos padeda suvokti žmogaus komplek- 
siškumą, bet ne jo autonomiją. Kita vertus, bitė, kai ji „perdirba ir 
apdoroja“ medžiagą „savo jėgomis“ ir „kaupia tai, kas yra perdirbta 
ir pakeista supratimo“, veikia ne mechaniškai; ir apskritai pragmati- 
nės pažinimo koncepcijos mus traktuoja kaip kūrybingus ir išradin- 
gus pasaulio interpretatorius — pasaulio, kurį iš tiesų mes patys ku- 
riame. Tad turi būti galima atrasti didesnės manevro erdvės, nei jos 
teikia psichologijos dėsniai, duotos preferencijos ir racionalus nau- 
dingumo išskaičiavimas. Bet kadangi jau užbėgu į priekį, dabar re- 
ziumuosiu argumentus už ir prieš metodologinį individualizmą. 

IŠVADOS 


Mes nagrinėjome du variantus tezės, kad visuomenės arba institu- 
cijos yra „sistemos“, mėgindami rasti tokią koncepciją, kuri būtų 
ir holistinė, ir deterministinė, kad galėtų užimti viršutinį kairįjį 
langelį. Abu variantai neprieštarauja Durkheimo teiginiui, kad „vi- 
suomenė nėra tik individų suma“, o individų elgesys aiškintinas 
remiantis neredukuojamais socialiniais faktais. Bet vienas iš jų kur 
kas labiau ginčytinas nei kitas. 

Pretenzingesnis variantas siūlo funkcinio aiškinimo koncepciją, 
kai sistemoms priskiriami poreikiai, siekiai arba tikslai, paaiški- 
nantys sistemos dalių elgseną. Analogijos su termitų kolonijomis ir 
planetų sistema atrodo įtaigios. Tačiau net jų atveju funkcionaliz- 
mas yra mistinė doktrina, jei nenurodomas grįžtamojo ryšio me- 
chanizmas, kuris, kaip paaiškėja, atlieka beveik visą aiškinamąjį 
darbą įprastu priežastiniu būdu. Kalbant abstrakčiau, būtinos sis- 
temos išlikimo arba grįžimo į pusiausvyros būseną sąlygos neturi 
būti painiojamos su varomosiomis priežastinėmis jėgomis ar ima- 
nentiniu tikslingumu. Socialinių sistemų atveju grįžtamojo ryšio 
mechanizmui turi priklausyti dar ir „kolektyvinė sąmonė“, kalbant 
Durkheimo terminais, arba žmonių, kaip individų, sąmonė, kal- 
bant individualistui priimtinesne kalba. Tai iškart pakerta analogi- 
jas su visomis organinėmis ir mechaninėmis sistemomis; O jeigu tai 
skatina griebtis analogijų su sistemomis, įkūnijančiomis žmogaus 
tikslus (pavyzdžiui, su centrinio šildymo sistema), ar net su pačiais 
žmonėmis, tai viršutinio kairiojo langelio teorijų šalininkai iš to 
nieko nelaimi. 

Mažiau pretenzingas holizmo variantas tenkinasi teze, jog eg- 
zistuoja socialiniai faktai ir socialinės jėgos, todėl individų elgesį 
reikia aiškinti nurodant jį sąlygojančias struktūras, pirmiausia so- 
cialines institucijas. Vis dėlto tai ganėtinai pretenzingos tezės, ir 
šiame skyriuje neturime kuo jų atremti. Tačiau šis holizmo varian- 

tas jau pripažįsta kompromisus leisdamas ir „sistemai“, ir „viene- 
tams“ - jiems sąveikaujant - turėti įtakos rezultatams. Pavyzdžiui, 
ekonomikos funkcionavimas gali priklausyti ir nuo rinkos jėgų spau- 
dimo, ir nuo atskirų įmonių sprendimų; įmonės elgsena gali pri- 
klausyti ir nuo kolektyvinio jos, kaip organizacijos, pobūdžio, ir 
nuo to, kokių veiksmų imasi jos nariai. Tačiau kad ir koks būtų 
lygmuo, kuriame keliama analizės lygmenų problema, individuali- 
stams dabar atsiveria galimybė skelbti, kad visuomenė išties tėra 
suma individų, kurie bendradarbiaudami tarpusavyje pasiekia to- 
kius rezultatus, kokių niekas negalėtų pasiekti veikdamas vienas. 
Prie to dar pridūrus, kad atskirų individų veiksmai gali turėti ne- 
numatytų ir nesiektų bendrų padarinių, individualizmas gali skelbtis 
esąs tvirta alternatyva holizmui. 

Šią pretenziją sustiprina holistams metamas priekaištas, esą jie 
kalba apie realias struktūras ir priežastines jėgas vis dar negalėda- 
mi tai epistemologiškai pagrįsti. Daugeliui iš mūsų ją stiprina 1r 
tokių kompartibilistų kaip J. S. Millis idėja, kad tie priežastiniai 
ryšiai, kuriuos galime nustatyti, yra sudedamoji laisvo veiksmo da- 
lis. Tačiau nė vienas iš šių argumentų nėra galutinis ir lemiamas. 
Holistai vis vien gali įrodinėti, kad jie paaiškina reiškinius postu- 
luodami paslėptus priežastinius mechanizmus, todėl, nesant geres- 
nių paaiškinimų, jų hipotezės laikytinos teisingomis. Be to, jie gali 
įrodinėti, kad net „minkštas“ determinizmas, kuris norus ir įsitiki- 
nimus laiko veiksmo priežastimis, nėra paguoda valios laisvės idė- 
jai, nes įsitikinimai ir norai yra išorinių veiksnių padarinys, o vei- 
kiantis individas tėra maksimizacinio išskaičiavimo mašina. Tačiau 
ir šie kontrargumentai, mano supratimu, nėra nei galutiniai, nei 
lemiami, tad ginčas tęsiasi. 

Pabaigai grįžkime prie Durkheimo „kolektyvinės sąmonės“. Pa- 
teikiame tris glaustus komentarus, kurie ženklina tolesnių mūsų 
žingsnių kryptis. Pirma, jeigu ji interpretuojama taip, kad galėtų 
užimti viršutinį kairįjį langelį, tai ji apima „iškreiptos sąmonės“ 

idėją. Tai ypač akivaizdu funkcionalistinėse koncepcijose, pagal 
kurias žmonės, smerkiantys nusikaltimus, nesuvokia, jog nusikal- 
stamumas yra socialiai naudingas, o besimeldžiantieji bažnyčioje 
nesuvokia, jog melsdamiesi jie stiprina socialinį solidarumą ir le- 
gitimizuoja socialinę sistemą. Tačiau yra ir bendresnė koncepci- 
ja, su kuria susipažinsime 7 skyriuje aiškindamiesi, kaip instituci- 
jos yra susijusios su individo sąmone. Jei institucijas apibrėžia 
taisyklės, normos bei papročiai, kurie savo ruožtu priklauso nuo 
to, kaip individai šiuos dalykus interpretuoja, tai mums gali tekti 
peržiūrėti pačią idėją, kad institucijos gali būti veiksmų priežasti- 
mi. O tai reikštų atsiskyrimo nuo natūralizmo galimybę, kurią 
aptarsime 7 skyriuje. 

Antra, po Supratimo skėčiu taip pat vyksta individualizmo ir 
holizmo ginčas. Taisyklės, normos ir papročiai, žinoma, nepriklauso 
nuo atskirų individų, tačiau, kaip matysime 8 skyriuje, tai dar ne- 
reiškia, kad dėl to individai tampa jų produktais. Tezė, kad „kolek- 
tyvinė sąmonė“ yra socialinis faktas, išvertus ją į Supratimo kalbą, 
suteiks erdvės naujai individualizmo versijai. 

Trečia, individualizmas dar turi parodyti savo galią sprendžiant 
aiškinimo problemas. Būtent tai ir bus kito skyriaus tema. 


6 SKYRIUS 


LOŠIMAI SU RACIONALIAIS VEIKĖJAIS 


La S 


Individualizmas savo bendriausiu ir raiškiausiu pavidalu teigia, kad 
egzistuoja tik individai, o metodologiškai priduria, kad galiausiai 
tik nuoroda į individus galima paaiškinti visa, kas atrodo esant 
kažkuo daugiau. Tačiau socialinių < mokslų teoretikams, ir ne tik 
jiems, knieti išsiaiškinti, kas išjudina žmones ir ar jie yra socialinio 
pasaulio kūriniai, ar, priešingai, socialinis pasaulis yra jų kūrinys. 
Tikiuosi, jog toks smalsumas pateisina tai, kad dabar sutelksime 
dėmesį į individualizmo atmainas, individus traktuojančias kaip 
žmogiškąsias būtybes, kurių norai, įsitikinimai ir veiksmai paaiški- 
na visa, kas vyksta. Suprantama, yra bihevioristų, įsitikinusių, kad 
tikrasis mokslinis požiūris neprivalo individams pripažinti subjekty- 
vios jų perspektyvos ar net apskritai sąmoningų jų būsenų galimy- 
bės. Be to, jau sakėme, jog kai kurios teorijos, paprastai vadinamos 
individualistinėmis, individais laiko įmones, tautas bei kitokius 
agentus, neturinčius nei kūno, nei kraujo. Tačiau vedamas savo 
paties smalsumo siūlau panagrinėti XIX a. škotų filosofo Adamo 
Fergusono tezę, kad „istorija yra žmogaus veiksmų, o ne žmogaus 
sumanymų padarinys“. 

Ši tezė ragina mus į ekonomiką pažvelgti kaip į tą socialinį 
mokslą, kuriame ryškiausiai atsiskleidė humanistinė individuali- 
zmo atmaina. Lionelas Robbinsas ekonomiką apibrėžė kaip 
„mokslą, nagrinėjantį tikslų ir trūkstamų priemonių, turinčių alter- 
natyvių panaudojimų, santykį“, o tai jį daro išties plačių užmojų 
socialiniu mokslu (1932, p. 15). Politikos teorija ir sociologija tėra 

du iš daugelio socialinių mokslų, kurie pastaruoju metu susižavė- 
jo „ekonomine“ socialinės sąveikos analize. Idėja, kad visose sa- 
vo gyvenimo srityse veikiame taip, kaip paprastai veikiame rin- 
kos situacijose, ne tik intriguoja, bet ir žada pateikti visa apiman- 
tį institucijų, normų bei praktikų paaiškinimą, taigi atimti iš 
holizmo visus jo kozirius. 

„Humanistinis“ tikriausiai nėra tinkamiausias žodis. Ekonomi- 
nė Racionalaus pasirinkimo teorija mus traktuoja kaip racionalius, 
savo interesais besivadovaujančius individus, siekiančius maksimi- 
zuoti savo naudą. Lošimų teorija, kuri analizuoja sąveiką, remiasi 
Racionalaus pasirinkimo teorija. Tokia traktuotė neatrodo itin hu- 
manistiška, tačiau ją galima padaryti daug patrauklesnę, nei iš pra- 
džių atrodo. Šiame skyriuje pirmiausia pateiksime racionalaus vei- 
kėjo apibrėžimą remdamiesi standartine ekonominio racionalumo 
samprata. Po to apžvelgsime pamatines Lošimų teorijos idėjas. Ga- 
liausiai aptarsime normų atsiradimą ir mėginsime išsiaiškinti, ar 
jau turime analitinių priemonių, leidžiančių jas paaiškinti. 


RACIONALŪS VEIKĖJAI 


„Pirmasis ekonomikos principas skelbia, kad kiekvienas veikiantis 
individas vadovaujasi tik savo naudos sumetimais.“ Šis senas Ed- 
gewortho teiginys tebėra gera starto pozicija dar ir dėl to, kad jo 
knygos pavadinimas Matematinė psichologija neblogai nusako da- 
lyko, kurį čia svarstysime, esmę (1881, p. 16). Tačiau turime būti 
atsargūs. Ne visi ekonomistai šį teiginį laikytų savo pirmuoju prin- 
cipu, nors jį priima neoklasikinės teorijos atstovai, o ir keinsizmo 
šalininkai bei marksistai, analizuodami individo veiksmus, papra- 
stai naudojasi standartine racionalumo samprata. Išlieka dar ir toji 
problema, kurią kėlėme p. 74, t. y. ar šis Edgewortho teiginys lai- 
kytinas falsifikuojama hipoteze, ar jis turi kitokį statusą? Tačiau 

dabar sutelkime dėmesį į racionalius veikėjus ir pamėginkime išsi- 
aiškinti, kokia prasme jie vadovaujasi „savo naudos sumetimais“. 

Racionalaus pasirinkimo teorija pradeda nuo idealiai raciona- 
laus individo - nuo klasikinio Robinzono Kruzo, vieno pasiliku- 
sio negyvenamoje saloje. Jam priskiriamos šios savybės: visiškai 
sutvarkytos preferencijos, visiškas informuotumas ir tobulas kom- 
piuteris jo galvoje. Jis veikia racionaliai ta prasme, kad visada 
renkasi tokį veiksmą, kuris, jo išskaičiavimu, geriausiai tenkina 
jo preferencijas. 

Pavyzdžiui, tarkime, jog Kruzas turi apsispręsti, ar jam verta pinti 
tinklą, kuriuo galėtų sugauti daugiau žuvies, nei dabar sugauna 
žeberklu. Tinklo pynimo padariniai — ne tik (tikėtinas) didesnis 
žuvų laimikis rytoj, bet ir pynimui sugaištas laikas, taigi ir mažes- 
nis laimikis šiandien. Padarinius galima įsivaizduoti kaip galimas 
pasaulio būsenas, kurias sukelia jo pasirenkami veiksmai. Jeigu jis 
būtų tikras, kad be tinklo kasdien sugautų vieną žuvį, o po vienos 
dienos triūso ir alkio tinklu kasdien sugautų keturias žuvis, racio- 
nalus jo pasirinkimas priklausytų tik nuo to, kuriam iš šių padari- 
nių jis teikia pirmenybę. Jis paprasčiausiai pasirenka tą veiksmą, 
kurio padarinius labiau vertina. 

Bet kai dėl padarinių jis negali būti tikras, yra sudėtingiau. Teo- 
rija postuluoja, kad jo preferencijos visų galimų rezultatų atžvil- 
giu, nepaisant jų tikimybės, yra visiškai apibrėžtos. Po to daroma 
prielaida, kad jis disponuoja visa reikiama informacija, t. y. žino 
kiekvieno galimo rezultato atsiradimo tikimybę. (Kalbant tiksliau, 
jis turi „subjektyvių tikimybių paskirstymo matricą“, kuri yra išsa- 
mi ir nuosekli; tad jo subjektyvūs dviejų, trijų, keturių ir t. t. žuvų 
sugavimo tikimybės vertinimai neįklampina jo į loginio prieštarin- 
gumo liūną.) Kadangi savo galvoje jis turi ir tobulą kompiuterį, tai 
gali apskaičiuoti tinklo pynimo tikėtiną naudingumą ir palyginti jį 
su jo nepynimo tikėtinu naudingumu. Tikėtinas naudingumas - tai 
kiekvieno galimo rezultato naudingumo suma atsižvelgiant į tiki- 

mybę, kad jis neatsiras. Kad tai suvoktume, įsivaizduokime lažybas: 
siūloma statyti £ 1 sumą ir traukti atsitiktinę kortą iš visos kaladės; 
už ištrauktą pikų kortą žadama £ 5, o už bet kurią raudoną - £ 3. 
Tarus, kad naudingumą išreiškia piniginis pelnas arba nuostolis, la- 
žybų dėl pikų tikėtinas naudingumas būtų 0,25 (= £5/4 -£ 1), o 
lažybų dėl raudonos kortos - 0,50 (= £ 3/2 - £1).) Racionalus 
veikėjas visada atmeta mažesnio tikėtino naudingumo veiksmus ir 
yra indiferentiškas veiksmams, kurių tikėtinas naudingumas vie- 
nodas. Turėkime omenyje, kad jį apskaičiuojant gali tekti atsižvelgti 
tiek į kintančias sąnaudas, tiek į kintančias tikimybes. 

Šios komplikacijos rodo, jog idealiai racionalus veikėjas išties 
yra labai idealizuotas. Niekas iš mūsų neturi tokios išsamios ir nuo- 
seklios preferencijų skalės net labiau tikėtinų rezultatų atžvilgiu. 
Mes niekada neįgyjame visos informacijos, o ir subjektyvių tiki- 
mybių skaičiavimo modelis netikrumo pasaulyje atrodo pritemp- 
tas ir dirbtinis. Be to, kompiuteriai, veikiantys mūsų galvose, nėra 
tobuli. Ir vis dėlto tai yra paprastos ir potencialiai produktyvios 
racionalumo sampratos idealusis tipas. Mes veikiame racionaliai, 
kai žinome, ko norime, kai šaltai apsvarstę alternatyvių veiksmų 
sėkmės tikimybę bei jų kaštus pasirenkame veiksmą, kuris yra efek- 
tyviausia priemonė mūsų tikslams pasiekti. 

Tad racionalus veiksmas - tai instrumentiškai racionalus veiks- 
mas. Neturi reikšmės, kam Žmonės teikia pirmenybę: apelsinams 
ar obuoliams, patrankoms ar sviestui, dorybėms ar ydoms. Racio- 
nalūs veikėjai gali turėti bet kokias (neprieštaringas) preferencijas, 
ir jie yra racionalūs, jeigu tik jų sprendimai maksimizuoja naudin- 
gumą, kurio jie tikisi. Klausimo dėl pačių tikslų racionalumo neke- 
liama. Klausimas, ar preferencijos yra veiksmų priežastys, ar tik 
to, kas pasirenkama, vedinys, gali būti atidėtas. 

Dabar galime geriau suvokti vadovavimosi „savo naudos“ su- 
metimais idėją. Edgeworthas žmones laikė tokiais egoistais, bent 
jau komercinių santykių srityje, kad juos galėjo apibūdinti kaip 

„Savanaudžius“ tikrąja šio žodžio prasme. Pats ekonomikos moks- 
las buvo pramintas „nykiuoju mokslu“ iš dalies dėl to, kad ekono- 
mistai dažnai būtent taip traktuoja ekonominio ir net platesnio 
socialinio gyvenimo veikėjus. Tačiau iš tikrųjų standartinis pirma- 
sis principas teigia tik tai, kad veikėjai vadovaujasi savo pačių pre- 
ferencijomis. Šia prasme šventieji rūpinasi „savo nauda“ ne ma- 
žiau už nusidėjėlius, o Racionalaus pasirinkimo teorija nieko nesa- 
ko apie mūsų šventumą ar nuodėmingumą. Nors vėliau turėsime 
iškelti klausimą, ką ji vis dėlto filosofiniu požiūriu sako, pradeda- 
me nuo to, kad paprasčiausiai tariame, jog veikėjai siekia maksimi- 
zuoti savo tikėtiną naudingumą. 


LOŠIMŲ TEORIJA 


Racionalaus pasirinkimo teorija pradeda nuo atskiro veikėjo, vei- 
kiančio nuo jo nepriklausomoje aplinkoje. Apibrėžus racionalaus 
pasirinkimo sąvoką, nagrinėjami padariniai situacijos, kurioje vei- 
kėjas nėra tikras dėl savo veiksmų padarinių. Aplinka nustato pa- 
rametrus, kuriais apsiribodamas veikėjas priima sprendimus. Ap- 
linka nebūtinai turi būti statiška, tačiau jokia jos dinamika nepri- 
klauso nuo veikėjo sprendimų. Jokie dievai nemėgina numatyti 
Kruzo veiksmų. Pavadinkime sprendimus, priimamus tokioje ne- 
priklausomoje aplinkoje, parametriniais. Tačiau vos tik arenoje pa- 
sirodo kitas žmogus, Penktadienis, racionalūs Kruzo sprendimai 
gali priklausyti nuo to, kokius sprendimus priims Penktadienis. 
Kiekvienam gali prireikti strategijos, kuri atsižvelgtų į kito strate- 
giją. Pavadinkime sprendimus, kurie priimami tokioje tarpusavio 
priklausomybės aplinkoje, strateginiais. Nuo čia prasideda Loši- 
mų teorija. Ji analizuoja strateginius racionalius sprendimus tokio- 
je idealizuotoje situacijoje, kurioje kiekvienas racionalus veikėjas, 
be visa kita, žino, kad kiti veikėjai yra racionalūs minėta prasme. 

Nors skamba bauginamai, esminė idėja yra gana paprasta. Ele- 
mentariausiam scenarijui reikia dviejų veikėjų, kurių kiekvienas gali 
rinktis vieną iš dviejų veiksmų. Kadangi bus mažiau painiavos tuos 
veikėjus nurodant kaip „jį“ ir „ją“, Kruzą ir Penktadienį pakeiski- 
me Džeku ir Džeine. Tarkime, kad Džekas ir Džeinė yra vairuoto- 
jai ir susitinka siauro tilto, kuriuo gali važiuoti tik vienas automo- 
bilis, priešingose pusėse. Kiekvienas turi apsispręsti, ar jam važiuoti, 
ar palaukti. Galimos keturios jų apsisprendimo baigmės: (Stoviu, 
Stoviu), (Važiuoju, Važiuoju), (Stoviu, Važiuoju), (Važiuoju, Sto- 
viu). Situacija yra „lošimas“, schemiškai pavaizduotas 6.1 pav. 


Džeinė 
Stoviu Važiuoju 


Stoviu 
Džekas 


Važiuoju 


6.1 pav. 


Įvykių eigą iš dalies lems tai, kaip kiekvienas lošėjas įvertins šias 
keturias baigmes. Tačiau svarbiausia, kad kiekvieno išlošis gali pri- 
klausyti nuo sprendimo, kurį priims kitas lošėjas. Tad kiekvienas 
dar turi atsižvelgti į tai, kaip kitas vertina baigmes ir ką jis galvoja. 
Pavyzdžiui, Džekas turi žinoti, kokių veiksmų iš jo tikisi Džeinė ir 
vice versa. Tačiau geriausiai šią idėją pailiustruoti keturių elemen- 
tarių lošimų pavyzdžiais. 

KETURI PAGRINDINIAI LOŠIMAI 
1) Koordinacija 


Iš pradžių tarkime, kad nė vienam nėra svarbu, kuriam iš jų stovė- 
ti, taigi galimos dvi baigmės, kurias kiekvienas vienodai vertina kaip 
geriausias (ir dvi blogesnės baigmės). Todėl, kaip rodo 6.2 pav., loši- 
mas tampa koordinacijos lošimu. 

Skaitmenų poros langeliuose rodo kiekvieno lošėjo, pirmiausia 
kairiojo, po to viršutinio, išlošį. Antai (1,1) apatiniame kairiajame 
langelyje reiškia, kad jeigu Džekas važiuoja, o Džeinė stovi, ir Dže- 
ko, ir Džeinės išlošis yra „1“. Išlošio skaičiai kartais simbolizuoja 
specifines „gėrybes“, pavyzdžiui, pinigų sumas (arba „blogybes“, 
jeigu jie yra su minuso ženklu). Kartais jie traktuojami kaip „uti- 
lai“, kuriuos išgarsino utilitaristinė Jeremy Benthamo „laimingu- 
mo apskaita“, kuria naudojantis, jo įsitikinimu, būtų galima ap- 
skaičiuoti „didžiausią laimę, tenkančią didžiausiam žmonių skai- 
čiui“, ir atitinkamai pasirinkti tam tikrus veiksmus arba tam tikrą 
socialinę politiką. Kartais jie simbolizuoja tik lošėjų preferencijas, 
o ne kokias nors kiekybines charakteristikas, ir tada, kaip matome 
iš 6.2 pav., abu lošėjai teikia pirmenybę toms baigmėms, kurias 
lemia jų veiksmų koordinacija, prieš tas, kurias lemia tokios koor- 
dinacijos nebuvimas. Į tai, ar svarbu, kaip interpretuojame šiuos 
vadinamuosius naudingumo skaičius, dabar nesigilinsiu. 

6.2 pav. Džeko ir Džeinės padėtis yra be išeities. Viena prasme 
galimi du jų lošimo problemos sprendimai, tačiau kita prasme bū- 
tent dėl to neįmanomas joks sprendimas. (Stoviu, Važiuoju) pro- 
blemą išsprendžia ta prasme, kad jeigu Džekas stovi, Džeinės ra- 
cionaliausias sprendimas —- važiuoti; o jeigu Džeinė važiuoja, tai 
racionaliausias Džeko sprendimas - stovėti. Iš esmės ši padėtis — 
tai Nasbo pusiausvyra, kai yra strategijų pora, po vieną kiekvienam 
lošėjui, ir kiekviena iš jų yra geriausias atsakas kitam. Toji pora yra 

Džeinė 
Stoviu Važiuoju 
Stoviu 1, 1 
Džekas 
Važiuoju 1,1 0, 0 


6.2 pav. I koordinacijos lošimas 


pusiausvyroje ta prasme, kad nusako stabilią baigmę, nes nė vie- 
nas iš lošėjų, žinodamas kito strategiją, neturi geresnės strategi- 
jos. (Ji vadinama „Nasho pusiausvyra“ Lošimų teorijos kūrėjo Johno 
Nasho garbei). (Stoviu, Stoviu) nėra pusiausvyros baigmė, nes jei- 
gu Džekas stovi, racionaliausias Džeinės sprendimas - „Važiuoju“. 

Jei (Stoviu, Važiuoju) būtų vienintelė pusiausvyra, lošėjai žino- 
tų, ką daryti. Tačiau (Važiuoju, Stoviu) yra kita pusiausvyra. Nei 
Džekas, nei Džeinė negali nuspręsti, kuriai iš jų teiks pirmenybę 
kitas. Tad kiekvienam gali kilti idėja mesti burtus. Taigi pateikiama 
nauja - mišriosios strategijos - idėja, kurią glaustai aptarsiu, bet po 
to atidėsiu į šalį, nes ji tik menkina pamatinės analizės elegantišku- 
mą ir įtaigumą. Mišrioji strategija — tai strategija, kai sprendimui 
priimti metamas, taip sakant, nesimetriškas lošimo kauliukas. Čia 
Džekas galėtų daryti ėjimą (Stoviu) su 0,5 tikimybe; jei Džeinė tai 
žinotų, ji negalėtų savo išlošio padidinti elgdamasi panašiai; Dže- 
kas tada taip pat negalėtų savo išlošio padidinti keisdamas strate- 
giją. Ši strategijų pora sudarytų mišriosios strategijos pusiausvyrą. 
(Šis pavyzdys neturi būti interpretuojamas taip, tarsi 0,5 būtų vie- 
nintelė tikimybės vertė ar kad mišriosios strategijos pusiausvyra 
galima tik tada, kai lošėjai yra atsidūrę aklavietėje. 


Lošimai su racionaliais veikėjais 149 


Taigi koordinacijos lošime yra bent dvi pusiausvyros, ir kiekvie- 
nas lošėjas turi apsispręsti, kurią iš jų pasirinkti. Jei 6.2 pav. nusa- 
ko problemos esmę, tai kodėl siauri tiltai nėra chaoso šaltinis? Kaip 
vairuotojai apskritai sugeba važinėti keliais, jei kiekvienas yra abe- 
jingas tam, ar abu laikosi dešiniosios kelio pusės, ar abu laikosi 
kairiosios kelio pusės? Kaip apskritai nepažįstami žmonės sugeba 
šimtus kartų per dieną išspręsti koordinacijos problemą? Vienas 
atsakymas būtų toks. Pastebėkime, kad 6.2 pav. vaizduoja vien- 
kartinį izoliuotą lošimą. Padėtis pasikeistų, jeigu jis priklausytų 
lošimų serijai, arba superlošimui. Jei Džekas ir Džeinė pastoviai 
tuo pačiu metu važiuotų prie tilto, galbūt atsirastų tam tikra kon- 
vencija, pavyzdžiui, kad Džeinė važiuoja pirmoji. Arba net jeigu 
tai būtų vienintelis jų susitikimas, jie galėtų pasinaudoti konven- 
cijomis, atsiradusiomis kituose lošimuose, pavyzdžiui, „pirmeny- 
bė — moterims“ arba „pirmenybė važiuojančiam įkalnėn“. Arba 
jie gali savo problemą aptarti ir susitarti. Atrodo, tokių galimy- 
bių yra daug. Tačiau čia turime būti atsargūs. Jei Lošimų teorija 
siekia būti efektyviu socialinio gyvenimo analizės įrankiu, ji ne- 
gali paprasčiausiai postuluoti konvencijų egzistavimo. Bent jau 
ambicingesnės jos versijos turi parodyti, kaip racionalūs veikėjai 
sukuria tokias konvencijas ir kaip jiems pavyksta tam tikrą baig- 
mę padaryti siektina. Ji taip pat neturėtų postuluoti, kad lošėjai 
gali susitarti kalbos priemonėmis, jei, kaip paprastai skelbia pa- 
tys lošimų teoretikai, kalba grindžiama konvencijomis. Tai gana 
painios problemos, ir prie jų dar grįšime. 

Ne visi koordinacijos lošimai pasižymi 6.2 pav. simetriškumu, 
kur abi pusiausvyros lošėjų vienodai vertinamos. 6.3 pav. vaizduo- 
jamas koordinacinis lošimas, kur ir Džekas, ir Džeinė labiau nori, 
kad ji važiuotų pirmoji. 

Čia yra dar ir antroji pusiausvyra, kai Džekas pasirenka „Va- 
žiuoju“, o Džeinės geriausias atsakas — „Stoviu“, ir tokiu atveju 
Džekui išties geriausiai rinktis „Važiuoju“. Tačiau išlošis yra (1, 1), 

kuris abiem blogesnis už (2, 2). Atrodo, jeigu tam tikra baigmė 
didina visų lošėjų išlošį, tai kiekvienas lošėjas racionaliai rinksis tą 
strategiją, kuri turi tokią baigmę. (Vilfredo Pareto garbei tokia baig- 
mė vadinama „pranašesne pagal Paretą“: baigmė yra pranašesnė 
pagal Paretą už kitą baigmę, jei bent vieno lošėjo padėtis pagerėja ir 
nė vieno nepablogėja.) Tokiu atveju koordinacijos lošimas 6.3 pav. 
turėtų vienintelį sprendimą. Tačiau vėliau suabejosime net šia iš 
pirmo žvilgsnio akivaizdžia mintimi. 


Džeinė 
Stoviu Važiuoju 


Stoviu 


Džekas 


Važiuoju 1,1 


6.3 pav. II koordinacijos lošimas 


Koordinacijos lošimuose svarbiausia tai, kad abu lošėjai suinte- 
resuoti suderinti savo veiksmus Kadangi čia nėra interesų konflik- 
to, būtų keista, jei racionalūs veikėjai nesugebėtų priimti abipus 
naudingų sprendimų, bent jau kartotiniuose lošimuose. Iš pirmo 
žvilgsnio tai paaiškinama, kaip galima visuomenė, jei „kiekvienas 
veikiantis individas vadovaujasi tik savo naudos sumetimais“. Ta- 
rus, kad bendruomenė naudinga visiems individams, visai nekeis- 
ta, kad individai į ją buriasi. Nėra nieko mįslinga, kad atsiranda 
visuomenė, kuri pagerina visų padėtį, palyginti su padėtimi pri- 
gimtinės būklės sąlygomis. Be to, konvencijas, kurios gerina kiek- 
vieno padėtį, nebūtina primesti jėga racionaliems veikėjams. Taigi 
jei interesai niekada nekonfliktuotų, pilietinė visuomenė galėtų būti 

analizuojama kaip koordinacijos lošimų visuma, ir anarchistai bū- 
tų teisūs manydami, kad visuomenė be valdžios ne tik pageidauti- 
na, bet ir galima. 


2) Kalinio dilema 


Kadangi analizuojame idealių tipų pasaulį, kur kiekvienas yra vi- 
siškai racionalus, šiai anarchistinei utopijai negalima priekaištauti, 
kad iš tikrųjų socialinis gyvenimas nėra utopija. Tačiau interesai 
turbūt gali konfliktuoti net utopijoje. Kur vyksta aršus konflik- 
tas, lošimai gali neturėti kitokių baigmių, išskyrus karą. Tačiau 
Lošimų teorija tampa išties įdomi ten, kur interesai iš dalies yra 
bendri, bet netapatūs. 

Tarkime, kad Džekas ir Džeinė geriau susipažįsta ir pastebi, jog 
abu turi nusikalstamų polinkių. Netrukus jie įvykdo keletą apiplė- 
šimų, o paskui ir žmogžudystę. Deja, juos abu sučiumpa budri po- 
licija. Policija gali įrodyti, kad jie abu įvykdė apiplėšimą, ir žino, 
bet negali be jų prisipažinimo įrodyti, kad jie įvykdė ir žmogžudys- 
tę. Sumanus policijos komisaras uždaro juos į atskiras kameras ir 
kiekvienam pasiūlo sandėrį. „Jei prisipažinsi, kad įvykdei žmogžu- 
dystę, — siūlo jis, - o tavo bendrininkas(-ė) neprisipažins, išeisi į 
laisvę. Bendrininkas(-ė) bus nubaustas(-a) mirties bausme. Ir, žino- 
ma, bus vice versa, jei tu neprisipažinsi, o tavo bendrininkas(-ė) 
prisipažins. Jei prisipažinsite abu, būsite abu apkaltinti žmogžu- 
dyste, bet kadangi prisipažindami padėsite teisingumui, gausite tik 
po dešimt metų kalėjimo. Jei nė vienas neprisipažinsite, kiekvienas 
būsite nubaustas dvejiems metams kalėjimo už apiplėšimą. Šis pa- 
siūlymas pateiktas kiekvienam iš jūsų.“ Kokia būtų racionaliausia 
kiekvieno lošėjo strategija tarus, kad pasiūlymas nėra apgaulė ir 
Džekas su Džeine tai žino? 

Lošimas pavaizduotas 6.4 pav., kur skaičiai nusako preferencijų 

eiliškumą galimų baigmių atžvilgiu. Abu kaliniai sprendimui (Ty- 
liu, Tyliu) teikia pirmenybę prieš sprendimą (Prisipažįstu, Prisipa- 
žįstu), tačiau jų preferencijos griežtai išsiskiria kitų alternatyvų at- 
žvilgiu. Džekui būtų naudingiausia prisipažinti, jei Džeinė tylėtų, 
o nenaudingiausia — tylėti, jei Džeinė prisipažintų; vice versa, tas 
pat pasakytina apie Džeinę. Iš pradžių gali atrodyti, kad kiekvieno 
lošėjo racionali strategija priklauso nuo tikėtinų kito lošėjo veiks- 
mų. Juk abiem tylėjimas yra naudingesnis už prisipažinimą. Tačiau 
Lošimų teorija siūlo Džekui apsvarstyti tokią galimybę: jei Džeinė 
prisipažintų, jam taip pat geriausiai būtų prisipažinti (dešimt metų 
kalėjime geriau nei mirties bausmė); jeigu ji neprisipažintų, jam vis 
vien geriau prisipažinti (išeiti į laisvę geriau nei dvejus metus pra- 
leisti kalėjime). Taigi jam geriausia prisipažinti nepriklausomai nuo 
to, kaip elgsis ji; analogiškai ir jai geriausia prisipažinti nepriklau- 
somai nuo to, kaip elgsis jis. Tad abu prisipažįsta, ir patenkintas 
policijos komisaras abu palydi į kalinimo vietą dešimčiai metų. 


Džeinė 
Tyliu Prisipažįstu 
Tyliu 1,4 


Džekas 


Prisipažįstu 4, 1 


6.4 pav. Kalinio dilema 


Kad suvoktume šios abstrakčios išvados realumą, į naudingumo 
skaičius pažvelkime pirmiausia Džeko, po to Džeinės akimis. Dže- 
kas pastebi, kad „Prisipažįstu“ jam teikia 4, o „Tyliu“ - 3 taškus, jei 
Džeinė renkasi kairįjį stulpelį; „Prisipažįstu“ jam teikia 2 o, „Iy- 

liu“ —- 1 tašką, jeigu ji renkasi dešinįjį stulpelį. Taigi „Prisipažįstu“ 
yra dominuojanti jo strategija, nes garantuoja jam didesnį išlošį 
nei „Iylėjimo“ (dominuojama) strategija nepriklausomai nuo to, 
kaip elgsis Džeinė. Lygiai tap pat Džeinės išlošis 4 pranoksta išlošį 
3 viršutinėje eilutėje, o apatinėje eilutėje išlošis 2 pranoksta išlošį 
1, todėl ir jos strategija „Prisipažįstu“ bus dominuojanti. Raciona- 
lus veikėjas niekada nesirenka dominuojamos strategijos. 

Ar vagys negali būti sąžiningi? Negali, jei, kaip rodo 6.4 pav., 
galima tik viena Nasho pusiausvyra, kad ir kokia pragaištinga ji 
būtų. Prisipažinimas yra geriausias atsakas į prisipažinimą; tylėji- 
mas nėra geriausias atsakas į tylėjimą. Kaip policijos komisaras įvi- 
liojo juos į šiuos spąstus? Atrodo, visa jo gudrybė - kad atskyrė 
juos ir uždarė į atskiras kameras neleisdamas bendrauti tarpusavy- 
je. Puiku, tačiau leiskime jiems trumpam susitikti ir susitarti dėl ben- 
dros strategijos. Be abejo, jie susitars, kad kiekvienas turi tylėti. Ta- 
čiau ar jie laikysis šio susitarimo? Kiekvienas dabar svarstys, ar jam 
verta laikytis susitarimo, ar geriau jo nesilaikyti; tad 6.4 pav. vietoj 
„Tyliu“ įrašykime „Laikausi“, o vietoj „Prisipažįstu“ - „Nesilaikau“. 
Toks pakeitimas atrodo nepriekaištingas, nes atsižvelgdamas į nuo- 
sprendžius kiekvienas surikiuos galimas baigmes pagal šią prefe- 
rencijų skalę: 


Baigmė Preferencijų rangas 
Aš + Kitas 
Nesilaikau Laikosi 1-asis 
Laikausi Laikosi 2-asis 
Nesilaikau Nesilaiko 3-iasis 


Laikausi Nesilaiko 4-asis 

Jei Kitas „Laikosi“, Aš laimiu tuo atveju, jei „Nesilaikau“; jei 
Kitas „Nesilaiko“, Aš taip pat laimiu tuo atveju, jei „Nesilaikau“. 
Kaip matyti iš 6.4 pav., abiejų lošėjų strategija yra dominuojanti ir 
veda juos prie blogesnės baigmės pagal Paretą. Kitaip sakant, nesi- 
keičiant naudingumų matricai, bendravimas ir tariamas susitari- 
mas nekeičia pirminio lošimo esmės. Ir Džekas, ir Džeinė yra suin- 
teresuoti, kad nė vienas neprisipažintų, tačiau susitarę bendradar- 
biauti nė vienas negali išvengti savo dilemos. Žodžiai - pigi prekė, 
anot lošimų teoretikų. 

O kaip būtų, jei lošimas pasikartotų keletą kartų? Galbūt kiek- 
vienas lošėjas pasimokytų iš sprendimų, pabloginusių jo padėtį. 
Naudingesnė atrodo „dantis už dantį“ (it for tat) strategija: elkis 
draugiškai pirmajame kėlinyje, po to laikykis tos pačios strategi- 
jos, jei kitas atsako tuo pačiu. Jei Džekas ir Džeinė loštų dešimties 
kėlinių lošimą su tais pačiais išlošiais, kurie parodyti 6.4 pav., kiek- 
vienas surinktų trisdešimt taškų vietoj dvidešimt, kuriuos surinktų 
laikydamasis priešiškos vienkartinio lošimo strategijos. 

Tačiau toks lošimas baigtųsi dramatiškai. Dešimties kėlinių loši- 
mo paskutiniame kėlinyje bendradarbiavimas neduotų jokios nau- 
dos. Kadangi nebus naujo kėlinio, kuriame už grynai savanaudiš- 
kus veiksmus būtų nubausta, paskutinis kėlinys iš esmės tampa vien- 
kartiniu lošimu, kur dominuoja ankstesnioji strategija. Tokiu atveju 
iš bendradarbiavimo nieko nelaimima ir devintajame kėlinyje, nes 
racionalūs lošėjai vis vien realizuos savo dominuojančią strategiją 
dešimtajame kėlinyje. Tas pat pasakytina apie aštuntąjį, septintąjį, 
šeštąjį ir kitus kėlinius. Visa bendradarbiavimo schema redukuoja- 
ma į pirmąjį kėlinį, kur Džekas ir Džeinė įsitikina, jog kiekvienam 
racionaliausia vadovautis pusiausvyros strategija, nesvarbu, kokių 
veiksmų imsis kita pusė. Liūdnas vaizdas! 

Tokiais argumentais grindžiamos kai kurios keistos Lošimų teo- 
rijos išvados, ir prie šio svarbaus momento dar sugrįšime. Jie nega- 
lioja, jeigu yra be galo daug lošimo kėlinių arba lošėjai nežino, 

kuris kėlinys yra paskutinis. Tačiau ten, kur jie galioja, tai galioja 
nepriklausomai nuo to, kiek yra lošimo kėlinių. Bendradarbiavi- 
mo nauda logiškai atsiskleidžia ir per šimtą, ir per dešimtį kėlinių, 
nors galima tarti, kad sunkumai prasideda tik tada, kai lošimas 
artėja prie pabaigos. Įdomu tai, kad lošimams, kurie lošiami su 
studentais mano universiteto ekonominių tyrimų laboratorijoje, 
serijos ilgis (kuris žinomas) turi reikšmės, ir „išdavystės“ prasideda 
tik tada, kai ji artėja prie pabaigos, beje, ekonomikos studentams 
tampant „išdavikais“ anksčiau už kitus. Tai atitinka panašius tyri- 
mus Amerikoje (ir ten tas pat pasakytina apie ekonomikos studen- 
tus) ir, atrodo, visa, kas vyksta kasdieniame gyvenime. Tad ar net 
vagys yra sąžiningesni nei teigia Lošimų teorija? Jei taip, tai ar 
racionalu ja vadovautis? 

Prieš atsakydami į šiuos klausimus, panagrinėkime dar du loši- 
mus. Kadangi juos čia pateikiu dėl jų bendrų bruožų, pakaktų ir 
vieno. Tačiau kadangi jie yra skirtingi ir pasirodo skirtinguose kon- 
tekstuose, skirsiu vietos abiem. 


3) Viščiukas 


Išėję iš kalėjimo Džekas su Džeine susipyksta ir surengia dvikovą. 
Panašiai kaip šeštojo dešimtmečio Teksaso paaugliai (nuo jų elge- 
sio ir atsirado lošimo pavadinimas), kiekvienas sėda į automobi- 
lius ir sustoja priešpriešiais geroku atstumu vienas nuo kito tuščia- 
me kelyje. Netrukus jie pajudės ir didindami greitį artės prie susi- 
dūrimo kaktomušomis. Kiekvienam garbės praradimas būtų bai- 
sus dalykas, tačiau susidūrimas būtų dar baisesnis. 

Viščiuko lošimas skiriasi nuo Kalinio dilemos tuo, kad turi dvi 
pusiausvyras su grynomis (nemišriomis) strategijomis: (Suku, Tie- 
siai) ir (Tiesiai, Suku). Tad nei Džekas, nei Džeinė neturi aiškaus 
strategijos pasirinkimo. Gali pasirodyti, jog tai turi lemti laimingą 

baigmę, bent jau Viščiuko superlošime, nes nė vienas lošėjas neturi 
dominuojančios strategijos, kuri vestų prie abiejų nelaimės. Tačiau 
skirtingai nei kartotinėje Kalinio dilemoje, kur esama tam tikros ben- 
dradarbiavimo galimybės (kol kas neaiškios), Viščiuko lošėjai yra 
mažiau linkę bendradarbiauti. Kadangi Džekas žino, jog Džeinei ra- 
cionalu sukti į šoną, jeigu ji nesitiki, kad pasuks jis, jam verta įgyti 
bebaimio reputaciją. Vienas iš būdų tokiai reputacijai įgyti —- vaiz- 
duotis net vienkartiniame lošime, neišmušamu iš tiesaus kurso, kad 
ji įtikėtų, jog jis nenusileis. Ši „reputacijos kūrimo“ ir „užsiangažavi- 
mo“ strategija, kaip ją vadina lošimų teoretikai, suteikia lošimui tai, 
kas, kitaip nei Kalinio dilemoje, nėra naudinga lošėjams. 


Džeinė 


Suku Tiesiai 


Džekas 


Tiesiai 





6.5 pav. Viščiukas 


Nerimą kelia tai, kad Viščiuko lošimą atidžiai analizuoja ginkla- 
vimosi varžybų tyrinėtojai. Diskutuojama, kuris lošimas geriausiai 
padeda suprasti ginklavimosi varžybas - Viščiukas, Kalinio dilema 
ar kuris nors kitas. Įsitikinimas, kad Viščiukas šiuo požiūriu tinka- 
miausias, verčia politikus griebtis branduolinės strategijos, kuri šiur- 
pina daugumą iš mūsų. Tačiau čia greitai atsiranda komplikacijų. 
Pavyzdžiui, šiurpiosios Garantuoto abipusio susinaikinimo (Mutu- 
al Assured Destruction (MAD)) strategijos šalininkai siūlo iki dan- 
tų ginkluotis branduoliniais ginklais, nes tada esą niekas nedrįsiąs 

pradėti Viščiuko lošimo. Tačiau jeigu tokia strategija ir garantuotų 
branduolinę taiką, tai ji galėtų paskatinti Viščiuko lošimus su ma- 
žiau pavojingais ginklais, nes nė vienas lošėjas nedrįstų atsakyti 
branduoliniu smūgiu. 

Net netęsdami šio pavyzdžio analizės galime pastebėti dar vieną 
svarbų momentą. Realaus pasaulio karo ir taikos lošimas vyksta ne 
tarp idealiai racionalių veikėjų, bet tarp konkrečių Džekų ir Džei- 
nių. Džekui nebūtina žinoti, ar iš tikrųjų lošiamas Viščiukas, jam 
pakanka žinoti, kad taip mano Džeinė. Tačiau problemą kompli- 
kuoja tai, kad tam tikra prasme lošimas negali būti kitoks, nei mano 
lošėjai: tai yra jų lošimas. Be to, jis veikiausiai nebūtų laikomas „lo- 
šimu“, jei akademinių lošimų teoretikai nepalaikytų nuolatinių ry- 
šių su politikais (kurie dažniausiai moka už tuos tyrimus). Čia turi- 
me atvejį, kai idėjos, kurias socialinio mokslo atstovai įdeda į socia- 
linių veikėjų galvas, formuoja pasaulį, kurį socialiniai teoretikai 
mėgina analizuoti. Jei, kaip įtariu, tai yra tipiškas atvejis, jis verčia 
rimtai svarstyti idėją, jog pačių veikėjų supratimas ne tik turi reikš- 
mės socialinių teoretikų aiškinimams, bet - sudarydamas pačią so- 
cialinio pasaulio materiją - meta jiems radikalų metodologinį iššūkį. 


4) Lyčių kova 


Galiausiai apsiraminę Džekas ir Džeinė atnaujina draugystę. Tačiau 
jų problemos nesibaigia. Netrukus jie įsitraukia į Lyčių kovą. Šiek 
tiek froidistinį lošimo pavadinimą pateisina toks jo scenarijus. Dže- 
kas su Džeine nutarė praleisti vakarą viename iš renginių —- koncerte 
arba koridoje. Tačiau jie užmiršo susitarti kuriame, o dabar jau per 
vėlu susisiekti. Kiekvienas vakarą mieliau praleistų kito kompanijo- 
je nei vienas, tačiau Džekas mėgsta bulių kautynes, o Džeinė koncer- 
tus. Kiekvienas turi nuspręsti, kur eiti, preferencijoms esant tokioms, 
kaip pavaizduota 6.6 pav. Kaip jie turėtų rinktis? 

Džeinė 
Korida Koncertas 
Korida 4,3 2,1 
Džekas 
Koncertas 1,2 


6.6 pav. Lyčių kova 


Čia pusiausvyros baigmės yra (4, 3) ir (3, 4), tačiau vienkarti- 
niame lošime nėra grynos strategijos. Jei atsirastų konvencija, pa- 
vyzdžiui, kad moterys turi prisitaikyti prie vyrų norų, tada super- 
lošimas galėtų būti apibrėžtas; net vienkartinis lošimas galėtų būti 
apibrėžtas visuomenėje, kur tokia konvencija būtų gerai žinoma. 
Juk jeigu Džekas mano, kad Džeinė įsitikinusi, jog jis eis į koridą, o 
Džeinė tai žino, korida tampa racionaliu kiekvieno pasirinkimu. 
Kartotiniame lošime šio pobūdžio konvencija Džeinę padaro pri- 
verstine koridų lankytoja - o tai daug sako apie visuomenę, kur 
net vienkartiniams santykiams įtakos turi prielaida, kad džekai vi- 
sada žengia prieky, o džeinės turi sekti iš paskos. Tai nemažai gali 
pasakyti apie valdžios prigimtį ir apie tai, kodėl išnaudojamieji „ra- 
cionaliai“ pripažįsta tokį valdžios galių pasiskirstymą, kuris veikia 
prieš juos, - nes griebdamiesi nepusiausvyrinės strategijos jie dar 
labiau nukentėtų. Tai gali turėti reikšmės, pavyzdžiui, svarstant, ar 
tie, kurie dalyvauja laisvos rinkos mainuose, kartu demonstruoja, 
kad juose dalyvauja laisvai, savo pačių pasirinkimu, ar, priešingai, 
tik įtvirtina savo susvetimėjimą. 

Šie keturi lošimai - ne vieninteliai, kuriuos verta žinoti, tačiau 
tikiuosi, kad jų pakanka norint suvokti Lošimų teorija grindžia- 
mos analizės pobūdį, numatyti kai kurias jos taikymo galimybes ir, 

kaip netrukus matysime, suabejoti pagrindiniais jos principais. Šiaip 
ar taip, dabar galime pamėginti išsiaiškinti, ar ji gali būti grynai 
individualistinės socialinių institucijų ir visuomenės apskritai ana- 
lizės pagrindu. Pirmiausia bendrais bruožais aptarsiu socialines te- 
orijas, kurios grindžiamos kontrakto, arba sutarties, idėja, po to 
iškelsiu esminį socialinių normų analizės klausimą. 


VISUOMENINĖ SUTARTIS 


Dažnai keliamos ambicingos tezės dėl Lošimų teorijos, kaip socia- 
linės analizės įrankio, galimybių, ypač tų, kurie ją traktuoja kaip 
bendrosios individualizmo idėjos smaigalį. J. S. Millis mus tikino, 
kad „visuomenėje žmonės neįgyja jokių naujų savybių, kurios ne- 
galėtų būti dedukuotos iš dėsnių, apibūdinančių individualaus žmo- 
gaus prigimtį“, o Jonas Elsteris aiškino, kad „elementarus sociali- 
nio gyvenimo vienetas — tai konkretaus žmogaus veiksmas“. Ta- 
čiau mes gimstame institucijų pasaulyje, kuris mus socializuoja, for- 
muoja mūsų tikslus ir vertybes, riboja mūsų pasirinkimo laisvę ir 
kuris išlieka mums išnykus. Tad kas gali mus įtikinti pripažinti Els- 
terio tezę, jog „paaiškinti socialines institucijas arba jų kaitą —- va- 
dinasi, paaiškinti, kaip jos atsiranda ir kinta priklausomai nuo in- 
dividų veiksmų bei jų sąveikos“? 

Bendriausias klausimas - kodėl apskritai egzistuoja visuomenės; 
ir vienas paprastas atsakymas - todėl, kad jos yra visuomeninės 
sutarties rezultatas, individų, racionaliai suvokusių bendradarbia- 
vimo naudą, asociacijos. Koordinacijos lošimai labai paprastai ilius- 
truoja šią mintį ir siūlo paaiškinimą, kad pirmosios „institucijos“ 
yra tos konvencijos, kurios atsiranda kartotiniuose lošimuose su 
keliomis pusiausvyros baigmėmis. Kur nėra interesų konflikto, ten 
individai nieko nepralošia ir daug išlošia vadovaudamiesi savo pa- 
čių sukurtomis taisyklėmis. Nors ne kiekviena institucija gali būti 

analizuojama kaip ankstesnių koordinacijos lošimų rezultatas, te- 
zė, jog visuomenė remiasi abipuse individų nauda, yra pakanka- 
mai įtaigi, kad jų egzistavimo faktą būtų galima laikyti sėkmingo 
pamatinės koordinacijos problemos sprendimo rezultatu. Šią iš- 
moningą mintį stiprina idėja, kad pačią kalbą galima traktuoti kaip 
tam tikrą aibę konvencijų, naudingų jos vartotojams. Neturi reikš- 
mės, kokiu vardu vadiname rožę, svarbu tik tai, kad visi ją vadina- 
me tuo pačiu vardu. Skirtingos kalbos tėra skirtingi to paties koor- 
dinacijos lošimo sprendimai; galbūt panašiais sprendimais laikyti- 
nos visos moralinės ir normatyvinės schemos, kurios visuomenėms 
teikia minčių, žodžių ir darbų stabilumo garantijas. 

Jeigu tai būtų visa, ko reikia visuomenei atsirasti, tai teoriškai 
visuomenė galėtų atsirasti kaip tam tikras visuomeninis susitarimas, 
kurio nereikėtų įtvirtinti jėga, ir ji galėtų egzistuoti be valdžios. Šio 
optimistiško anarchizmo nepaneigia akivaizdus prievartinių sankci- 
jų buvimas, nes koordinacijos procesas gali pasukti klystkeliu. Anot 
vienos šaunios anarchistų idėjos, valdžia išties reikalinga, tačiau tik 
tam, kad taisytų valdžios daromas blogybes, be kurių nebūtų reika- 
linga jokia valdžia. Galbūt panašiais samprotavimais grindžiamos 
libertarizmo idėjos apie aukštumas, kurias galėtų pasiekti visiškai 
laisva rinka, nors tuo nenoriu sumenkinti ekonomistų intelektinių 
pastangų kurti bendrosios pusiausvyros teorijas. Prievarta reikalin- 
ga tik tam, kad būtų ištaisomi nukrypimai nuo to, kas būtų pasiekia- 
ma savanoriškai bendradarbiaujant visiškai racionaliems individams. 

Priešinga visuomeninės sutarties samprata savo pamatiniu so- 
cialiniu lošimu laiko Kalinio dilemą. Ši samprata turi garbingą prieš- 
istorę, paprastai siejamą su Thomaso Hobbeso Leviatanu, pasiro- 
džiusiu 1651 metais, vos tik praūžus Anglijos pilietiniam karui. 
Mąstydamas apie šį niūrų istorinį epizodą, Hobbesas pateikė indi- 
vidualistinę žmogaus prigimties ir visuomenės analizę, kuria siekė 
išaiškinti „visuomenių sudarymo ir išsaugojimo meną“. Leviata- 
nas pradedamas skyriais, kuriuose aiškinama, kad žmonės tėra me- 

chaniškai varomi padarai, kurių kiekvienas siekia savo „laimės“. 
„Šio gyvenimo laimę, - pažymi Hobbesas 9 skyriuje, - teikia ne 
patenkintos sielos ramybė“, o nesibaigianti besikeičiančių norų ten- 
kinimo kaita, „ne vienkartinis pasitenkinimas, o tikrumas, kad ir 
ateityje jos norai visada bus tenkinami“. Kadangi tai yra tikroji 
žmogaus gyvenimo esmė, visi žmonės vadovaujasi „amžinu ir ne- 
paliaujamu valdžios siekiu, kurį nutraukia tik mirtis“. Čia patei- 
kiama klasikinė formuluotė idėjos, kad kiekvienas racionalus veiks- 
mas išreiškia veikėjo laukiamos naudos maksimizavimo siekį, ku- 
ris — pripažinus Hobbeso išlygą, kad „pats gyvenimas yra tik 
judėjimas“ (6 skyrius), - niekada negali būti visiškai patenkintas. 
Tokiu atveju toli gražu nėra suprantama, kaip apskritai yra gali- 
ma visuomenė; tad Hobbesas savo akylą žvilgsnį nukreipia į „tas 
žmonių savybes, kurios juos skatina gyventi taikoje ir vienybėje“. 
Kritiškiausias yra 13 skyrius „Apie prigimtinę žmonijos būklę, kiek 
ji susijusi su žmonių laime ar nelaime“. Jame iškeliama pagrindinė 
idėja: „Jei du žmonės trokšta to paties daikto, kurio vis dėlto jie 
negali kartu turėti, jie tampa priešais“, ir priduriama, jog „Žmogaus 
prigimtyje yra trys esminės nesantaikos priežastys“: „pirmoji - lenk- 
tyniavimas, antroji — nepasitikėjimas, trečioji - garbės troškimas“. 
Lenktyniavimas verčia žmones savo naudos sumetimais griebtis smur- 
to prieš kitus. Nepasitikėjimas, arba įtarumas, skatina griebtis išank- 
stinės prievartos. Garbės troškimas, arba tai, ką dabar vadintume 
aukštesnio statuso siekiu, daro žmones agresyvius, kai jie jaučiasi 
nepakankamai vertinami. Šios prigimtinės nesantaikos priežastys 
žmonių bendrijas daro labai trapias arba apskritai neįmanomas. „Taigi 
akivaizdu, kad tuo metu, kai žmonės gyvena be bendros valdžios, 
laikančios juos visus baimėje, jie yra tokios būklės, kuri vadinama 
karu, kuriame kiekvienas žmogus kariauja su kiekvienu kitu žmogu- 
mi“. Tai ir yra Hobbeso išgarsintoji niūri prigimtinė būklė, kur „tvy- 
ro nuolatinė baimė ir prievartinės mirties grėsmė, kur žmogaus gy- 
venimas yra vienišas, skurdus, bjaurus, gyvuliškas ir trumpas“. 

Tad kas atsitinka, kad pradedame gyventi taikoje ir vienybėje? 
Anot Hobbeso, žmonės nori taikos dėl „mirties baimės; dėl daly- 
kų, kurie reikalingi patogiai gyventi; dėl tikėjimo, kad savo darbš- 
tumu jie gali jų įgyti“. Šie norai skatina žmonių taikingumą, tačiau 
jie negali įveikti nesantaikos priežasčių, jei nėra „bendros valdžios, 
kuri laikytų visus baimėje“. Priešingu atveju nė vienas iš mūsų ne- 
atsisakytų agresyvumo, nes jis yra dominuojanti kiekvieno strate- 
gija nepriklausomai nuo to, kaip elgtųsi kiti. Mes vis vien esame 
„priešai“, norime daiktų, kurių negalime turėti visi kartu, ir nors 
kiekvienas iš mūsų veikiausiai pasirašytų taikos sutartį, kiekvienas 
ją sulaužytų pirmai progai pasitaikius. Kadangi „silpniausias turi 
pakankamai jėgų nužudyti stipriausiąjį klastingu gudrumu arba su- 
sidėjęs su kitais, kuriems gresia toks pat pavojus kaip ir jam“, nie- 
kas negali būti saugus. 

Lošimų teorijos atstovai nevisiškai sutaria, kuris lošimas geriau- 
siai apibūdina Leviatano problematiką. Turbūt geriausiai ją laikyti 
Kalinio dilema, tik šįkart ne su dviem lošėjais, o su 7 lošėjų; čia 
atsiranda dar vienas keblumas, kuris Lošimų teorijoje vadinamas 
veltėdžių problema. Kadangi taika kiekvienam naudingesnė už ka- 
rą, gali atrodyti, jog taika susiklostys spontaniškai. Tačiau jeigu 
taip ir įvyktų, kiekvienam lošėjui būtų dar naudingiau tapti veltė- 
džiu — tuo, kuris naudojasi gėrybe neprisidėdamas prie jos kūrimo. 
Pavyzdžiui, jei atsiranda taiką skatinanti pažadų tesėjimo konven- 
cija, veltėdis gali žarstytis pažadais, už juos mainais ką nors gauti, 
bet po to jų nesilaikyti. Jei taip elgtųsi visi, visuomenė, aišku, grįž- 
tų prie karo padėties (kurio esmė yra „ne pats kariavimas, bet aki- 
vaizdus nusiteikimas kariauti“). Šio teiginio įrodymo principai jau 
buvo pateikti aptariant Džeko ir Džeinės bevaisius mėginimus su- 
sitarti tylėti, kai Kalinio dilemoje jiems buvo leista bendrauti. 

Anot Hobbeso, „susitarimai be kalavijo yra vien žodžiai, negalintys 
garantuoti žmogui saugumo“ (17 skyrius). Taigi vienintelė išeitis — 
sukurti valdžią, kuri „laikytų visus baimėje“, ir įteikti šiam suvere- 

nui kalaviją. Būtent ji yra „Leviatanas“ — suverenus autoritetas, su- 
kurtas visuomenine sutartimi tam, kad gintų mus nuo vidaus ir už- 
sienio užpuolikų ir priverstų laikytis susitarimų, kuriuos sudarome 
vieni su kitais. Knygos įvade Leviatanas apibūdinamas kaip „dirbti- 
nis žmogus“, kuris originalo antraštiniame puslapyje vaizduojamas 
kaip karūnuotas žmogus, ginkluotas bažnyčios ir valstybės ginklais. 
Iš pirmo žvilgsnio atrodo, jog suvereno kūną dengia šarvai, bet gerai 
įsižiūrėję pamatysime, jog tai daugybė žmogeliukų. Vaizdinys pui- 
kiai iliustruoja Hobbeso idėją. Visuomenė yra dirbtinis kūrinys, ku- 
ris leidžia racionaliems individams išvengti Kalinio dilemos. 


NORMOS IR BENDRADARBIAVIMAS 


Turime dvi individualistinės socialinių normų analizės koncepcijas, 
pakankamai fundamentalias, kad galėtume jas vadinti visuomeninės 
sutarties teorijomis. Jos nėra vienintelės, tačiau mums parankios, 
nes aiškiai rodo socialinių modelių pasiskirstymą į tuos, kurie grin- 
džiami susitarimo, ir tuos, kurie grindžiami konflikto idėja. Papra- 
stai susitarimo modeliai pradeda nuo koordinacijos, po to siekia 
paaiškinti normas, kurios nėra koordinacijos, arba susitarimo, re- 
zultatas; konflikto modeliai pabrėžia, kad pamatiniai mūsų intere- 
sai, nors ir gali būti panašūs, niekada nebūna tapatūs; tad kyla klau- 
simas: kaip įmanomas bendradarbiavimas? Kiekvienu atveju būtina 
teoriškai paaiškinti normų reikšmę pasaulyje, kur visi veikėjai yra 
racionalūs individai, kurie vadovaujasi savo pačių preferencijomis. 

Dėl bendros individualistinės abiejų koncepcijų nuostatos joms 
rūpimas pamatinis lošimas, kalbant Lošimų teorijos terminais, yra 
nekooperatyvus. Toks apibūdinimas gali atrodyti klaidingas kal- 
bant apie koordinacijos lošimą, kur lošėjai suinteresuoti abipusiu 
bendradarbiavimu. Tačiau lošimų teoretikai lošimą laiko kooperaty- 
viu tik tuo atveju, jei lošėjai yra tikri, kad susitarimų bus laikomasi, 

tuo tarpu konvencijos, atsirandančios net koordinaciniuose loši- 
muose, neturi to griežto privalomumo, kuris tam reikalingas. Jei- 
gu kooperatyvūs lošimai remiasi prielaida, jog normų atsiradimo 
ir tvarumo paaiškinimo problema jau išspręsta, tai koordinacijos 
lošimai, atrodo, nesuponuoja jokių normų ar institucijų, todėl ir 
laikomi nekooperatyviais. Problema iš esmės yra ta, ar nekoopera- 
tyvūs lošimai gali (o jei gali, tai kaip) sudaryti pagrindą atsirasti 
kooperatyviems lošimams. 

Hobbeso įsitikinimu, tiesiogiai jie to padaryti negali, tačiau ra- 
cionalūs individai gali susitarti ir įsteigti valdžią, nuo kurios niekas 
negalėtų išsisukti. Sukūrus Leviataną ir apginklavus jį kalaviju, tam- 
pa galimos kasdieniškos sutartys ir sandėriai, nes žinoma, kad pa- 
žeidėjai bus baudžiami. Prigimtinės būklės sąlygomis kiekvienas 
ginkluojasi iki dantų, nes geriau būti ginkluotam nei neginkluo- 
tam nepriklausomai nuo to, kaip elgiasi kiti. Tačiau atsiradus suve- 
renui, turinčiam teisėtos jėgos naudojimo monopolį, ginklavimosi 
nauda sumažėja, nes atsiranda taikos ir „patogaus gyvenimo“ gali- 
mybė. Atrodo, kad tai aiškiai liudija, jog tokios normos kaip paža- 
dų laikymasis ir apskritai pagarba moralinėms pareigoms galimos 
tik esant sankcijoms. Mes esame geri, kai mums apsimoka būti 
geriems; o tokiems būti mums apsimoka, kai žinome, jog tapdami 
blogi būsime baudžiami. 

Tačiau įdomu tai, kad nors Hobbesas aiškiai sako, jog prigimti- 
nės būklės sąlygomis nėra jokių pareigų („čia nėra vietos teisybės 
ir neteisybės, teisingumo ir neteisingumo sąvokoms“), sukūrus Le- 
viataną, tampa galimos net moraliai privalomos pareigos. Net ka- 
ro belaisviai, paleisti į laisvę už pasižadėjimą sumokėti išpirką, pri- 
valo ją sumokėti, nors jų ir nepasiekia teisingumo ranka. Čia esa- 
ma ryšio su jo subtiliai pasvertu atsakymu „kvailiui“, kuris „tarė 
savo širdyje, kad nėra tokio dalyko kaip teisingumas“ (15 skyrius), 
ir su esmine problema, iškylančia šiuolaikinėms kontraktinėms eti- 
kos ir teisingumo teorijoms, tokioms kaip Davido Gauthier'o Mo- 

ralė pagal susitarimą (1986). Ginčytina tai, ar šis Hobbeso įsitiki- 
nimas, žinant jo paties analizės prielaidas, yra pagrindžiamas, bet 
čia nemėginsiu jo spręsti analizuodamas patį Leviataną. Tačiau šis 
klausimas yra absoliučiai lemiamas visiems mėginimams instituci- 
jas interpretuoti kaip konvencijas, o konvencijas suvokti kaip ra- 
cionalių, abipusės naudos siekiančių veikėjų sąveikos rezultatą. 

Jokia visuomenė negali funkcionuoti be tarpusavio pasitikėji- 
mo. Mūsų atlikta instrumentaliai racionalių veikėjų lošimų analizė 
neatsako į klausimą, ar galima pasitikėti šiais idealiai racionaliais 
veikėjais. Manau, iš dalies taip yra todėl, kad dar nėra aiški tiksli 
„pasitikėjimo“ prasmė, iš dalies todėl, kad dar nieko nebuvo pasa- 
kyta apie racionalių veikėjų motyvaciją. 

Kalbame apie „pasitikėjimą“ siaurąja prasme, kai sakome, jog 
galima patikimai teigti, kad Džekas elgsis taip, kaip jam būdinga, - 
panašiai, kaip sakome, jog galima pasitikėti gerai veikiančiu ir nu- 
statytu laiku skambančiu žadintuvu. Šia prasme galima pasitikėti, 
kad Džekas darys tai, kas maksimizuoja jo laukiamą naudingumą. 
Tačiau kad suvoktume pasitikėjimo problemos esmę, šią žodžių 
vartoseną turime atskirti nuo dviejų kitų. Sakyti, kad jokia visuo- 
menė negali funkcionuoti be pasitikėjimo, - tai arba sakyti, kad jai 
reikalingos tokios socialinės normos kaip pažadų tesėjimas ir susi- 
tarimų laikymasis, kurios veikia net tada, kai jas būtų galima ne- 
baudžiamai pažeisti, arba sakyti, kad jai reikalingi tokie jos nariai, 
kurie pripažįsta ir gerbia moralines pareigas. Ar socialinės normos 
ir moralinės pareigos yra skirtingi dalykai, tai ginčytinas klausi- 
mas, ir apie tai dar kalbėsime 10 skyriuje. Tačiau siekdami išsiaiš- 
kinti, kas joms bendra, pasvarstykime lošimų teoretiko apoftegmą 
„Žodžiai — pigi prekė“. Jos esmė tokia, kadangi Džekas darys tik 
tai, kas tenkina jo paties preferencijas, Džeinei verta atsižvelgti į jo 
preferencijas, o ne į žodžius. Pavyzdžiui, vienkartiniame lošime jo 
pasižadėjimu tylėti galima tikėti tik tuo atveju, jeigu jis tylėtų ir be 
pasižadėjimo. Priešingai individams, kurie vadovaujasi socialinėmis 

normomis arba moralės principais, jų duotas pažadas yra realus jo 
vykdymo motyvas. 

Kadangi individai gali griebtis reputacijos kūrimo strategijų, ga- 
li atrodyti, jog Lošimų teorija nesunkiai paaiškina privalomų susi- 
tarimų galimybę. Tačiau racionalaus veikėjo motyvacija yra orien- 
tuota tik į ateitį. Visi lošimų pavyzdžiai aiškiai rodo, kad veiksmus 
motyvuoja tik numatomi išlošiai. Be abejo, Džeko preferencijoms 
gali turėti įtakos sankcijos, ir galbūt kai kurios iš jų bus vidinės. 
Pavyzdžiui, jis gali bjauriai jaustis po to, kai sulaužo pažadą; tačiau 
savo matematine psichologija jis tai gali traktuoti tik kaip kaštus. 
Veiksmo motyvacija niekada nėra orientuota į praeitį ta prasme, 
kad būtų veikiama atsižvelgiant tik į tam tikrą praeities įvykį. Jei 
tai pripažintume, turėtume pripažinti kitokio nei instrumentinio 
racionalumo, kuris vyrauja šiame skyriuje, galimybę. 

"Tačiau ir čia veikėjus galima padaryti rafinuotesnius. Pamoko- 
mas gali būti palyginimas su utilitarizmu. Pirmine savo versija — 
kad turime imtis veiksmų, sukeliančių geriausius padarinius, utili- 
tarizmas, jeigu jis būtų visų pripažintas, mus veikiausiai nuvestų į 
visuomenę be patikimos susitarimų tesėjimo institucijos. Šis pada- 
rinys būtų blogesnis už tą, kuris atsirastų, jei visada veiktume pagal 
taisykles, kurios, jeigu jų laikytųsi visi, garantuotų geriausią baig- 
mę. Tad taisyklių utilitarizmas - teikiantis į ateitį orientuotus mo- 
tyvus vadovautis į praeitį orientuotais motyvais - gali atrodyti ge- 
resnė versija. Tačiau, kritikų požiūriu, šią užduotį jis gali atlikti tik 
tapdamas tokiu kantišku, kad vargu ar jį būtų galima laikyti utili- 
tarizmo atmaina. Panašiai ir racionalūs veikėjai, jeigu jie būtų są- 
moningesni ir mažiau prisirišę prie savo preferencijų, kiekvienas 
laimėtų daugiau. Tačiau neaišku, ar jie galėtų taip pasikeisti nesu- 
ardydami Racionalaus pasirinkimo teorijos pagrindų. Šį klausimą 
nagrinėsime 9 skyriuje. 

Taigi turime pagrindą manyti, jog bendradarbiavimas kartais rei- 
kalauja išankstinio socialinių normų, arba moralinių pareigų, pri- 

pažinimo, todėl teorija negali jų paaiškinti pradėdama nuo nulio. 
Tačiau nenorėčiau šiuo klausimu būti per daug kategoriškas. Mū- 
sų nagrinėtuose pavyzdžiuose nepusiausvyrinės baigmės buvo op- 
timalesnės Pareto kriterijaus prasme. Galbūt vagių sąžiningumą Ka- 
linio dilemoje arba abipusį neagresyvumą Viščiuko lošime galėtų 
paskatinti vien didesnis išmintingumas. Dar reikia įrodyti, kad pa- 
kankamai išmintingi veikėjai iš esmės skirtųsi nuo tų racionalių 
savo naudos maksimizatorių, nuo kurių pradėjome. 

Tačiau net jeigu kai kurios konvencijos nepasiduoda analizei ir 
tai kelia rūpestį individualistinei taisyklių, normų bei praktikų kon- 
cepcijai, kitos atrodo paaiškinamos gana paprastai. Tad trumpai 
paminėsiu dar dvi problemas, kylančias dėl to, kad daugelis loši- 
mų turi daugiau nei vieną pusiausvyros baigmę. 

Akivaizdesnis pavyzdys - Lyčių kova, kur kiekvienoje pusiausvy- 
roje nauda pasiskirsto nevienodai. Jei susiklosto konvencija, pavyz- 
džiui, kad Džeinė turi taikytis prie Džeko norų, tada nesunku su- 
prasti, kodėl tokia baigmė gali tapti nuolatine. Bet kodėl į priekį 
iškyla viena konkreti pusiausvyra? Tai gali lemti atsitiktinumas. Nors 
nagrinėjant tipiškus lošimo pavyzdžius peršasi mintis, kad tai gali 
būti susiję su galios ir valdžios pasiskirstymu visuomenėje. Šis sky- 
rius mums neteikia jokių įžvalgų į galios ir valdžios esmę arba kilmę, 
nes abstrakčios pastabos apie socialinę evoliuciją tik užgožia proble- 
mą, o eksplicitinės visuomeninės sutarties fikcija yra tik fikcija. 

Subtilesnę problemą kelia pati konvencijos idėja. Konvencija ana- 
lizuojama kaip tam tikra aibė tarpusavio lūkesčių, kurie stiprinda- 
mi vienas kitą iškelia į priekį (make salient) tam tikrą pusiausvyrą. 
Pavyzdžiui, plente Džekui racionalu laikytis kairiosios eismo pu- 
sės, jeigu jis tikisi, kad ir Džeinė jos laikysis, ir vice versa. Tai tiesa, 
tačiau jam taip pat racionalu laikytis dešiniosios pusės, jeigu jis tiki- 
si, kad ir Džeinė laikysis dešiniosios, ir vice versa. Abi lūkesčių poros 
stiprina viena kitą. Tačiau kaip ir kodėl įsitvirtinusi praktika važiuo- 
ti kairiąja puse (Britanijoje) teikia Džekui pakankamą pagrindą 

konkrečiu atveju laikytis kairiosios pusės? Atsakymas, todėl, kad kai- 
riosios pusės laikosi visi, sukasi ydingame rate, tačiau, kad ir kaip 
keista, niekas iš to, kas lig šiol buvo sakyta, neteikia geresnio atsaky- 
mo. Džekas racionaliai pasirenka kairiąją pusę tik tada, jeigu jis tiki- 
si, kad Džeinė tikisi ... (kad jis tikisi, kad ji tikisi...), kad jis pasirinks 
kairiąją pusę. Lygiai taip pat jis racionaliai pasirenka dešiniąją pusę 
tik tada, jeigu tikisi, kad Džeinė tikisi ... (kad jis tikisi, kad ji tikisi...), 
kad jis pasirinks dešiniąją pusę. Kiekvienas iš šių begalinių sąlyginių 
teiginių tėra tautologija, ir niekas neparodo, kodėl ankstesnis elge- 
sys vieną iš jų paverčia kategoriniu teiginiu. 

Turbūt dar keisčiau ši problema iškyla toje versijoje, kur abu 
lošėjai teikia pirmenybę tai pačiai pusiausvyrai. „Stoviu“ išties yra 
racionaliausias Džeko pasirinkimas, jeigw jis tikisi, kad ji tikisi... 
Tačiau lygiai taip pat „Važiuoju“ yra racionaliausias jo pasirinki- 
mas, jeigu jis tikisi, kad ji tikisi... Vėl trūksta kažko daugiau nei iki 
šiol buvo pateikta, kad būtų galima nustatyti, kuris iš šių sąlygiškų 
teiginių nulemia veiksmą. 


Džeinė 
Stoviu Važiuoju 


Stoviu 


Džekas 


Važiuoju 1,1 


6.3 pav. II koordinacijos lošimas 


Šis rezultatas gali pasirodyti neįtikimas. Tačiau jį pripažįsta kai 
kurie, nors ne visi, lošimų teoretikai, ir jis tiesiogiai kildintinas iš 
Thomaso Schellingo autoritetingos Konflikto strategijos (1960). 

Jeigu tai išties neišvengiamas rezultatas, tai jis griauna Davido Le- 
wiso Konvenciją (1969), klasikinę Lošimų teorija grindžiamą lin- 
gvistinių ir socialinių konvencijų interpretaciją, kuria vadovavo- 
mės šiame skyriuje. Tačiau jeigu mums ir atrodo neįtikimas, jis 
nenustebintų dviejų senesnių filosofų. Hume'o požiūriu, jis tik pa- 
tvirtina jo tezę, jog visas mūsų mąstymas galiausiai remiasi papro- 
čiu, todėl jis ir negali savo ruožtu paaiškinti papročio pagrindų. 
Kantas tai laikytų liudijimu, jog instrumentinis naudos maksimiza- 
vimo racionalumas yra pavaldus aukštesniam praktinio proto ra- 
cionalumui, kuris kiekvieną individą tiesiogiai motyvuoja elgtis pa- 
gal sąžiningumo, teisingumo ar moralumo kriterijus. 

Kadangi čia nėra vietos toliau plėtoti šių gilių filosofinių proble- 
mų analizę, reziumuokime, kas skyriuje buvo pasakyta. 


IŠVADOS 


Lošimų teorija abstrahuojasi nuo painaus socialinio pasaulio pa- 
kildama į išgrynintą pasaulį, kuriame veikia idealiai racionalūs vei- 
kėjai su visiškai sutvarkytomis preferencijomis, disponuojantys vi- 
sa reikiama informacija, kurią apdoroja tobulas kompiuteris jų gal- 
vose. Jų preferencijos gali būti išsamiai ir nuosekliai pavaizduotos 
kaip galimų jų sąveikos baigmių vertinimų matrica, kur sąveika 
yra individualių veiksmų padarinių suma. Jų žinios aprėpia „bend- 
rą supratimą“, kad kiti lošėjai yra racionalūs veikėjai, ir yra tokios 
tobulos, kad visa, ką žino kuris nors vienas, žino kiekvienas. Jų 
kompiuteriai, atsižvelgdami į tikimybes, gali dedukuoti kiekvieno 
racionaliausią strategiją, jei tokia yra. Nors nagrinėjome tik ketu- 
ris iš jų lošiamų lošimų, galėjome įsitikinti teorijos galia ir iškelti 
kai kurių nepatogių klausimų, liudijančių jos ribotumą. 
Koordinacijos lošimuose atsiranda pamatinė strateginio pasirin- 
kimo sąvoka. Džeko racionalus pasirinkimas priklauso nuo to, ką 

pasirinks Džeinė, ir vice versa. Kartotinių lošimų atveju nesunku 
įsivaizduoti, kad konvencijos atsiradimas gali jiems padėti rasti abi- 
pusiai naudingą pusiausvyrą. Iš čia kyla įdomi idėja apie sponta- 
niškai susiklostančias normas, kurioms nereikalingas išorinis įtvir- 
tinimas, maža to, idėja apie sutarimą kaip visuomeninės sutarties 
teorijos pagrindą. Tačiau nuodugnesnė analizė privertė mus sua- 
bejoti, ar Lošimų teorija išties gali paaiškinti, kaip ir kodėl kon- 
vencijos sąlygoja individo pasirinkimus. 

Kalinio dilema formuluoja esminę įžvalgą, kad racionalūs indi- 
vido sprendimai gali sąlygoti neracionalias kolektyvines baigmes. 
Nematoma ranka“ dažnai iškrečia šunybių visiems: Įdomu, kad 
norma, kuri galėtų tam užkirsti kelią, veikiausiai turėtų būti įtvirti- 
nama išoriškai, nes kitaip iškyla „veltėdžių“ problema. Tuo buvo 
įsitikinęs Hobbesas, kurio Leviatanas tebėra visuomeninės sutar- 
ties bei daugelio kitų teorinių konstrukcijų pagrindas. Dilemos pa- 
vyzdžių gausu ir prastame gyvenime. — pakanka susimąstyti apie 
bergždžias pastangas išsaugoti 2 atogrąžų miškus, nykstančias gyvū- 
nų rūšis, taupyti energiją, sustabdyti ginklavimąsi ar globalinį kli- 
mato atšilimą, "Tačiau jeigu tai, ko mums iš tikrųjų reikia, yra tikras 
pasitikėjimas ir dorovinis elgesys, tampa visiškai neaišku, ar norė- 
tume net tobulai racionalų veikėją turėti savo kaimynu. Pagaliau 
ar įmanoma tokiu racionaliu „kvailiu“ pasitikėti? 

Viščiukas formuluoja racionalaus pasirinkimo problemą lošime, 
kur yra daugiau nei viena pūšiaūsvyra ir r esminis | lošėjų interesų 
konfliktas. Jei Džekas nėra tikras, kuri strategija jam būtų raciona- 
liausia, nes nėra tikras dėl Džeinės strategijos, tai jos netikrumą 
sustiprina jo netikrumo suvokimas. O tai Viščiuko lošimą daro pa- 
vojingą, netgi mirtinai pavojingą, jei naudojamasi masinio naikini- 
mo ginklais. Be to, lošėjai realiame gyvenime gali būti netikri, ar jų 
lošimas išties yra Viščiukas ir ar kiti lošėjai jį taip pat laiko Viščiu- 
ku. Čia kyla intriguojantis klausimas - kokių padarinių gali turėti 
tai, jog realaus pasaulio lošėjai, tokie kaip Amerikos branduolinės 

strategijos kūrėjai, studijavo Lošimų teoriją ir į ją atsižvelgia priim- 
dami sprendimus? 

Lyčių kova buvo aptarta tik prabėgomis, tačiau su ja dar susidur- 
sime. Ir Džekas, ir Džeinė laimi dėl koordinacijos, tačiau du būdai ją 
pasiekti teikia jiems nevienodą naudą. Atrodo, kartotiniame lošime 
pusiausvyros baigmė vienam iš lošėjų paprastai būna blogesnė. Čia 
dar kartą iškyla bendras klausimas dėl Lošimo teorijos ribotumo 
analizuojant lošimus su keliomis pusiausvyros baigmėmis. 

Racionalaus pasirinkimo ir Lošimų teorijos individualizmas so- 
cialines normas interpretuoja dvejopai. Pagal pirmąją interpretaci- 
ją mėginama įrodyti, kad kartotinėse sąveikose jos gali susikurti 
kaip lošimuose kylančių problemų sprendimai. Tačiau jeigu tai ir 
būtų tiesa kalbant apie konsensualistines normas, kurios tenkina 
kiekvieną, neaišku, ar tai tiesa kalbant apie normas, kurioms kelia 
grėsmę „veltėdžiai“. Lemiamas yra pasitikėjimo klausimas, t. y. ar 
racionalus išmintingumas gali mus padaryti vertus pasitikėjimo net 
tada, kai jį prarasdami galime išvengti atpildo. Pagal kitą interpre- 
taciją normos traktuojamos kaip veikėjų preferencijos. Antai gera- 
sis Samarietis, vadovaudamasis savo altruistinėmis preferencijomis, 
pagelbėjo nepažįstamajam, o tie, kurie vadovavosi kitokiomis, pra- 
ėjo kita kelio puse. O George'as Washingtonas, kai, anot pasakoji- 
mų, prisipažino nulaužęs vyšnią ir pasakė: „Tėveli, aš negaliu me- 
luoti“, buvo stipriai veikiamas etinės sąžiningumo preferencijos. 
Teorija nieko nesako apie preferencijų ištakas traktuodama jas kaip 
„duotybę“, ir lemiamas dalykas yra tai, ar neturėdama ką daugiau 
pasakyti ji nepalieka individualizmą beginklį prieš kokią nors holi- 
stinę preferencijų socialinio determinuotumo teoriją. 

Užbėgant į priekį, galima pasakyti, jog preferencijos dažnai sie- 
jamos, pavyzdžiui, su vaidmenimis. Tėvai yra linkę teikti pirmeny- 
bę tam, kas naudinga jų vaikams. Prancūzų pramonės darbinin- 
kai, tokie kaip ponas Rouget, linkę teikti pirmenybę kairiųjų po- 
litikai. Biurokratams jų biurų interesai dažnai tampa savais. 

Kariniai vyriausybių patarėjai pirmenybę teikia kariniams politi- 
nių problemų sprendimams. Tai reiškia, kad sprendimai, kurie 
gali atrodyti neracionalūs nesiejant jų su socialinėmis padėtimis, 
tampa visiškai racionalūs preferencijas susiejus su vaidmenimis ir 
tokiu būdu įtraukiant į analizę normas. Nerimtai atrodo teiginys, 
jog tokiu būdu Racionalaus pasirinkimo teorija gali paaiškinti vaid- 
menų sąlygojamą elgesį. Jei socialinių santykių struktūra įtrau- 
kiama į veikėjų preferencijų struktūrą ir atlieka aiškinamąjį dar- 
bą, tai apie ją turime žinoti daugiau, nei mums siūlo Racionalaus 
pasirinkimo teorija. Panašią pastabą galima daryti ir apie šiuo 
būdu praturtintą psichologiją, kur taip pat nerimtai atrodo mė- 
ginimas altruistus vaizduoti kaip žmones, kurie maksimizuoja sa- 
vo naudą maksimizuodami kitų naudą. Tačiau tai jau yra 8 sky- 
riaus tema, tad šį skyrių baigiu trimis klausimais. 


1) Ar Lošimų teorijos analizė paaiškina visas socialines normas, ar 
ji turi postuluoti bent kai kurias iš jų? 

2) Kaip idealių tipų pasaulio idealiai racionalių veikėjų analizė sie- 
jasi su mums įprastu neidealizuotų asmenų pasauliu? 

3) Ar tie jos laimėjimai, kai ji atskleidžia reikšmingus socialinės 
sąveikos bruožus, laikytini aiškinimo ar supratimo pastangų re- 
zultatais? 


7 SKYRIUS 


SOCIALINIO VEIKSMO SUPRATIMAS 


Struktūros ir veiksmo santykio problemą fokusuodami į klausimą 
dėl pono Rouget balsavimo, vadovavomės prielaida, kad gamtos 
mokslai turi visuotinai pripažintą aiškinimo metodą, kurį galėtų per- 
imti socialiniai mokslai. Tačiau pasirodė, kad tokio metodo nėra, ir 
tai, žinoma, iš dalies paaiškina, kodėl taip sunku nuspręsti, ar holi- 
stines 5 skyriaus koncepcijas nurungia individualistinė 6 skyriaus 
Racionalaus pasirinkimo teorija. Kita vertus, jau pastebėjome ženk- 
lų, rodančių, kad socialiniai mokslai gali turėti savo mokslinį meto- 
dą. Kituose dviejuose skyriuose nagrinėsime kai kurias socialinio 
veiksmo supratimo idėjas, peršančias mintį, kad socialinis pasaulis 
gali būti suvoktas tik iš vidaus ir naudojantis tik tokiais metodais, 
kurie iš esmės skiriasi nuo tų, kurie tinka gamtos mokslams. 

Iš pradžių trumpai priminsime, kad 3 skyriaus dėmesio centre 
buvo pono Rouget pavyzdys, kuriuo remdamiesi aiškinomės Pozi- 
tyviojo mokslo esmę ir universalaus mokslinio metodo taikymo 
socialiniams reiškiniams galimybę. Aiškinant jo balsavimą už ko- 
munistus, buvo apeliuojama į statistiką, kuria remiantis toks jo el- 
gesys galėjo būti numatytas su didele tikimybe. Episteminio aiški- 
nimo pagrindas buvo indukcijos principas, o mokslinis metodas 
teikė priemonių, tokių kaip Lipsey „filtras“, kurios leidžia patvir- 
tinti arba paneigti indukcinius apibendrinimus. Šis požiūris į aiš- 
kinimą nepateisino vilčių net gamtos mokslų srityje. Grynai in- 
dukcinis patvirtinimas siūlo per mažai ir reiškia per dideles pre- 
tenzijas. Jis siūlo per mažai, nes neteikia kriterijaus, kaip pasirinkti 

iš alternatyvių teorijų, kurios visos atitinka stebėtus faktus. Jis taip 
pat nenurodo būdo, kaip priežastinius dėsnius atskirti nuo atsitik- 
tinių koreliacijų. Jis reiškia per dideles pretenzijas postuluodamas, 
kad faktai gali būti identifikuojami nepriklausomai nuo visų teori- 
jų ir interpretacijų; tų pretenzijų nepagrįstumą 4 skyriuje mums 
įrodė pragmatizmas. Be to, jis nfeko neduoda realistams, kurie sa- 
vo aiškinimais apeliuoja į nestebimas struktūras ir priežastinius me- 
chanizmus. Tačiau 2 skyriaus racionalizmas, nors ir „perdėm me- 
chaniškas“, netenkina šiuolaikinių realistų, iš kurių taip pat dar 
galime reikalauti jų siūlomų aiškinamųjų mechanizmų bei struktū- 
rų epistemologinio pagrindimo. 

Taigi galima daryti išvadą, kad socialinį veiksmą galima pradėti 
analizuoti be jokios išankstinės nuostatos. Socialinio pasaulio ma- 
terija ir forma iš esmės skiriasi nuo gamtos pasaulio, o priežasti- 
niam aiškinimui gali tekti užleisti vietą interpretaciniam suprati- 
mui. Tačiau net ir tokiu atveju gali likti vietos kompromisui ir ben- 
dradarbiavimui. Bet apie tai šiek tiek vėliau. 

Dabar apžvelkime hermeneutinę, arba interpretacinę, sociali- 
nės teorijos tradiciją ir jos pagrindinį principą, kad socialinis pa- 
saulis turi būti interpretuojamas ir suprantamas iš vidaus. Tai išties 
labai sena tradicija, turinti ne mažiau stiprų slėpiningo istorijos 
tikslo pojūtį nei racionalistų ar realistų slaptingosios gamtos tvar- 
kos pojūtis. Todėl ji dažnai vadinama „istoricistine“, o jos genijus 
1r globėjas yra Georgas Wilhelmas Friedrichas Hegelis (1770-1831). 
Hegelis tebėra centrinė šiuolaikinės socialinės teorijos figūra, ne- 
paisant nei Marxo dialektinio materializmo pastangų jį, stovintį 
ant galvos, apversti ir pastatyti ant kojų, nei Popperio mėginimų 
Istoricizmo skurde (1960) paneigti jų abiejų doktrinas kaip pseu- 
domokslines. Tačiau didžiąsias istoricizmo ambicijas nelengva glaus- 
tai perteikti, be to, jos stelbia kai kurias aiškias ir paprastas sociali- 
nių mokslų specifikos įžvalgas. Todėl, kaip ir 1 skyriuje, interpre- 
tacinio požiūrio į socialinį pasaulį analizę pradėsiu nuo Dilthey 


Socialinio veiksmo supratimas 175 


teiginio, kad „prasmė“ yra „specifinė gyvenimo ir istorinio pasau- 
lio kategorija“. 

Pirmiausia aptarsime keturis aspektus, kuriais prasmė arba pras- 
mės gali būti laikoma(-os) ypatingu(-ais) reiškiniu(-iais), susiedami 
šią temą su filosofine Kitų sąmonės problema. Po to sutelksime dė- 
mesį į Maxo Weberio racionalumo sampratą. Aptarsime ir kitokį 
požiūrį į interpretaciją, kuris remiasi Wittgensteino idėjomis apie 
socialinį veiksmą, valdomą tam tikrų „žaidimo“ taisyklių. Kadangi 
šie žaidimai iš esmės skiriasi nuo Lošimų teorijos lošimų, pamėginsi- 
me bomo economicus supriešinti su homo sociologicus, kuris pri- 
klauso viršutiniam kairiajam langeliui. Mėginimus suteikti sociali- 
niams veikėjams daugiau autonomijos apžvelgsime kitame skyriuje. 


KETURIOS PRASMĖS RŪŠYS 


Kokiais ypatumais gali pasižymėti prasmė kaip kategorija arba at- 
skiros prasmės? Pateikiame keturis galimus atsakymus, kurie netu- 
ri jokių paralelių fizikoje ir tik labai nedaug - biologijoje. 

Pirma, žmonių veiksmai turi reikšmę, arba prasmę. Jie įkūnija 
intencija, išreiškia emocijas, realizuoja tikslus, yra veikiami verty- 
bių. Savo veiksmais veikėjas ką nors išreiškia. Tai (dažniausiai) įma- 
fhioma tik todėl, kad yra įsisąmonintų prasmių rezervuaras, iš kurio 
galima jų pasisemti. Jį sudaro konvencijos bei simboliai, kuriuos 
kiti gali atpažinti. Nors gyvūnai taip pat dažnai elgiasi ti! tikslingai i 1r 
išreiškia jausmus, jie neturi įsisąmonintų konvencijų bei simbolių 
rezervuaro. Nors ratilas aplink mėnulį „reiškia“ lietų, tai reiškia 
tik tai, kad jis yra susijęs, galbūt priežastiniais ryšiais, su lietumi. 
Nevalingos ašaros, kaip natūralus sielvarto ženklas, neturi būti pai- 
niojamas su sielvarto simboliais, tokiais kaip pusiau nuleista vėlia- 
va, kuri reiškia gedulą. 

+Ąntra, šis skirtumas tarp veiksmo reikšmės ir to, ką veikėjas 

nori juo įšreikštį, analogiškas skirtumui tarp žodžių reikšmės ir 
to, ką žmonės nori jais išreikšti. Tiesą sakant, pagal vieną iš šiuo- 
laikinių teorijų, visi socialiniai veiksmai turi būti laikomi „teks- 
tu“ ir interpretuojami taip, tarsi jie būtų sakiniai. Veiksmo, min- 
ties ir kalbos sąsaja tokia glaudi, kad galima teigti, jog bet koks 
individualus mąstymas ir individualus veiksmas suponuoja ben- 
drinę kalbą ir todėl kalba yra kažkas daugiau nei priemonė žmo- 
nių tikslams pasiekti. Nieko panašaus negalima pasakyti apie ato- 
mų elgseną. Galbūt apie voveres savo sode galiu pasakyti, kad jos 
įspėja viena kitą apie tykantį katiną; panašiai galima interpretuo- 
ti banginių vestuvinį dainavimą arba bičių medaus šokį; šimpan- 
zes, atrodo, net galima išmokyti žodžių. Tačiau tai veikiau bylo- 
ja, jog kai kurie gyvūnai gyvena rudimentinį socialinį gyvenimą, 
o ne tai, jog žmonių kalba priklauso tam pačiam kontinuumui, 
kuris prasideda fiziniais atomais. 

Trečia, skirtingai nei gyvūnų, kurie vadovaujasi įpročiais, žmo- 
nių veikla yra grindžiama normatyviniais lūkesčiais (netrukus pa- 
rodysime, kuo jie skiriasi nuo Lošimų teorijos racionalių lūkesčių). 
Juose įkūnijamos idėjos apie tai, ko žmonės gali teisėtai reikalauti 
iš kitų žmonių; juos įtvirtina kaltės ir gėdos jausmai, kylantys susi- 
Išukus priekaištų dėl jų pažeidimo. Lūkesčiai, kurie siejami su spe- 
cifiniais vaidmenimis, paprastai grindžiami platesne etika, o daž- 
nai tam tikrais religiniais įsitikinimais, kurie regimąjį pasaulį pro- 
jektuoja į neregimą vertybių, idealų ir šventų būtybių pasaulį. 
Formuluoju tai atsargiai - taip, kad pripažindami prasmių, kurias 
žmonės teikia savo gyvenimui ir veiksmams, svarbą patys nesian- 
gažuotume nematomam pasauliui ar kokiai nors specifinei gyveni- 
mo prasmės sampratai. Tačiau net kalbant apie tai neutraliai būti- 
na pripažinti moralinį socialinio gyvenimo matmenį, kurį turi at- 
skleisti „moralinis mokslas“. Jam gali visiškai netikti mokslinis 
metodas, kuris buvo skirtas fizikai ir pritaikytas biologijai. 

Ketvirta; net jeigu mano katė ir turėtų įsitikinimų, pavyzdžiui, 

kad gaus maisto prisiviliojusi mane prie spintelės, kurioje jis laiko- 
mas, ji  nesivadovauja teorijomis apie daiktų prigimtį. Mes jomis 
vadovaujamės. Konkrečiai, mes vadovaujamės teorijomis apie žmo- 
gų, kurioms turi įtakos socialiniai mokslai. Pavyzdžiui, Freudo psi- 
chologija suformavo daugelio žmonių savivoką. I Lošimų teGrija; kaip 
minėjome, daro įtaką užsienio politikai įtikėjus jos vykdytojams šios 
teorijos įžvalgomis. O daugelio veiksmų prasmė priklauso nuo so- 
cialinio pasaulio modelio, kuris yra jų atlikėjų galvose. Ši keista so- 
cialinių teorijų ypatybė - tarsi jos būtų, vaizdžiai sakant, pririštos 
prie savo pačių uodegų, - kaip matysime vėliau, yra labai svarbi. 


KITŲ SĄMONĖS PROBLEMA 


Reikia pripažinti, kad skirtingos sąvokos „prasmė“ reikšmės mano 
buvo aptartos gana padrikai. Netrukus mėginsiu jas patikslinti svar- 
stydamas racionalumo sąvoką. Tačiau pirmiausia turime nustatyti, 
kokią filosofinę problemą jos visos kelia. Pagrindinė epistemologi- 
nė problema iki šiol buvo Pažinimo problema: kaip galime žinoti, 
kad tam tikras įsitikinimas teisingas, ar bent tai, kad galime pagrįs- 
tai juo vadovautis? Šis klausimas išsišakojo į daugelį kitų - į proto 
galių, gamtos tvarkos, mokslo ir pseudomokslo priešpriešos, teo- 
rijos ir patyrimo santykio klausimus. Tačiau esminis tebėra klausi- 
mas, kaip iš ribotų prielaidų gaunamos platesnės išvados, ypač apie 
nestebimus dalykus. „Prasmė“ išties yra specifinė socialinių moks- 
lų kategorija, 0 Pažinimo problema netikėtai įgauna kitą aspektą — 
tampa Kitų sąmonės problema. 

“Mūsų išskirtos keturios prasmės (reikšmės) rūšys elgseną skiria 
nuo veiklos, ženklus nuo simbolių, signalus nuo sakinių, regulia- 
rumus nuo normų - žodžiu, natūralias adaptacines reakcijas į kin- 
tančią aplinką skiria nuo sąmoningos, teorijų veikiamos sociali- 
nės sąveikos. Pirmasis kiekvienos poros terminas kelia ankstesnes 

epistemologines išvadų pagrindimo ir interpretacijos problemas. 
Šios problemos kyla ir kiekvieno antrojo šių porų termino atžvil- 
giu, tačiau čia prisideda dar viena komplikacija. Norėdami supras- 
ti veiksmų ar sakinių prasmę, turime žinoti, kaip juos interpretuo- 
ja patys veikėjai. Jei reikalinga empirinių duomenų interpretacija, 
kad suvoktume žmogaus kūną su aukštyn pakelta ranka, tai reika- 
linga dar viena interpretacija, kad suvoktume, jog tas kūnas su iš- 
tiesta ranka yra žmogus, kuris atsisveikindamas kažkam moja. Ta- 
rus, kad asmenys yra atskiros būtybės, problema yra ta, kaip atski- 
ra sąmonė gali žinoti, kas dedasi kitoje sąmonėje. Būtent tai yra 
filosofinė Kitų sąmonės problema. Ji tampa pagrindine socialinių 
mokslų problema, kai suvokiama, jog veiksmo supratimas reika- 
lauja interpretacijos interpretacijos, arba, kaip ji paprastai vadina- 
ma, - „dvigubos hermeneutikos“. Atskiras jos atvejis, turintis es- 
minę reikšmę antropologijai, yra Kitų kultūrų problema, kuri iš- 
kyla tada, kai mėginame aiškintis, kaip vienos kultūros (arba 
subkultūros) atstovai gali suvokti vienas kitą iš vidaus. 

Problemos esmę galime atskleisti lygindami stebėtoją su veikė- 
ju. Astronomas yra tipiškas stebėtojas; jis stebi, kas vyksta dangaus 
sferose, ir aiškina dėsningą šių sferų elgseną. Stebėjimo rezultatai 
gali būti formuluojami pirmuoju asmeniu („Aš stebiu Venerą čia ir 
dabar“), tačiau nuorodos į šią subjektyvią perspektyvą netrukus 
išnyksta. Gamtos mokslas visada siekia užimti beasmenio stebėji- 
mo perspektyvą, ir bet koks traukimasis nuo šios nuostatos (dėl 
priežasčių, kurias aiškinome ankstesniuose skyriuose) vyksta labai 
nenoriai. Atkakliai laikomasi pamatinės nuostatos, jog gamta ne- 
priklauso nuo žmonių įsitikinimų: neįmanoma išlikti sausam atsi- 
sakant tikėti, kad lyja. Pripažįstant natūralizmą, socialiniai moksli- 
ninkai taip pat turėtų laikytis šios stebėjimo nuostatos - nepaisant 
komplikacijų, susijusių su tuo, kad žmonės yra veikėjai ir sociali- 
nių vaidmenų atlikėjai: stebėtojas žaidimą gali matyti ne blogiau nei 
patys žaidėjai. Taip, - atsako hermeneutinės tradicijos atstovai, — 

tačiau su sąlyga, kad jis pirmiausia suvokia pačių žaidėjų perspek- 
tyvą. Bet tada radikaliai keičiasi pačių pastangų pobūdis; suprati- 
mas ir aiškinimas iš esmės skiriasi, nes tai, kas vyksta socialiniame 
pasaulyje, priklauso nuo veikėjų suvokiamos to vyksmo prasmės — 
nieko panašaus nėra žvaigždžių pasaulyje. Šiuo atžvilgiu Kitų s3- 
monės problema yra išimtinai socialinio mokslo problema - ne 
vien Pažinimo problemos komplikacija. 


RACIONALUMAS: WEBERIO POŽIŪRIS 


Tačiau šios pastabos vis dar pernelyg bendros; mums reikalingas 
griežtesnis aiškinimo atskyrimo nuo supratimo būdas. Nors „pras- 
mė“ yra gana įtaigi kategorija, man neatrodo, kad ji gali būti pro- 
duktyvi. „Prasmė“ turi pernelyg daug prasmių, kurios gali būti svar- 
bios, todėl labai sunku spręsti, ką gali ar ko negali duoti mokslinis 
prasmių aiškinimas. Man rodos, patogiau dirbti su racionalumo 
idėja. Ją lengviau analizuoti ir ji padeda geriau išryškinti tiek aiški- 
nimo ir supratimo priešpriešą, tiek holistinio ir individualistinio 
supratimo skirtumą. Tai nėra mano idėja. Pirmas ją iškėlė Maxas 
Weberis (1864-1920), tad mums geriausia pradėti nuo jo pateik- 
tos socialinio veiksmo analizės. 

„Socialinis mokslas mėgina interpretuodamas suprasti socialinį 
veiksmą“, — rašė Weberis Ekonomikoje ir visuomenėje (1922) - 
veikale, kuriame jis išdėstė savo klasikinę aiškinimo (erklūren) ir 
supratimo (versteben) priešpriešą. „Veiksmu“ jis vadina „kiekvieną 
žmogaus veiksmą, kurį atlikdamas individas priskiria jam tam tik- 
rą subjektyvią prasmę“. „Socialiniu veiksmu“ jis vadina veiksmą, 
„kuriuo atsižvelgiama į kitų elgesį ir kuris pagal tai orientuoja- 
mas“. Pavyzdžiui, kai dviratininkai įsitraukia į transporto srautą, 
jie atlieka socialinį veiksmą, bet kai pradėjus lyti žmonės išsklei- 
džia skėčius, tai nėra socialinis veiksmas. Net jeigu skėčiai yra 

socialiniai objektai, o jų miškas gali reikšti vykstantį socialinį ren- 
ginį, skėčio išskleidimas nėra socialinis veiksmas, bent jau tais at- 
vejais, kai skėčio savininkas atsižvelgia tik į oro sąlygas. 

Atkreipiame dėmesį į tai, jog Weberis remiasi individualizmo 
prielaidomis. Savo analizę jis pradeda nuo individualių veikėjų, 
teikiančių subjektyvią prasmę savo veiksmams. (Weberio vartoja- 
mas terminas „subjektyvi prasmė“ nusako visas emocijas, idėjas, 
siekius ar vertybes, kurios įkūnijamos arba išreiškiamos veiksmu.) 
Po to socialinį veiksmą jis apibūdina kaip sąveiką, vertinamą kiek- 
vieno individo požiūriu, o tai primena mūsų minėtus racionalių 
veikėjų lošimus. Vėliau šiame skyriuje iškelsime abejonių dėl šios 
pradinės nuostatos, tačiau dabar ji mums padės atskleisti du veiks- 
mo ir pasakyto sakinio prasmingumo aspektus, į kuriuos jau buvo- 
me atkreipę dėmesį. Subjektyvią jo prasmę (tai, ką veikėjas turėjo 
omeny) galime atskirti nuo objektyvios reikšmės (nuo to, ką tas 
veiksmas reiškia). Dviratininkai negalėtų orientuotis, jeigu nesi- 
remtų bendra siunčiamų ir gaunamų signalų interpretacija. Tad kyla 
klausimas, ar individo intencijos yra ankstesnės už bendrinę inter- 
pretaciją, kaip tai sugestijuoja Weberis, ar jos galimos tik todėl, 
kad galioja viešos „žaidimo taisyklės“. Šiaip ar taip, turime reikalą 
su interpretaciniu supratimu. 

Po to Weberis išskiria keturis grynuosius veiksmo tipus, iš kurių 
pirmieji du interpretuojami rekonstruojant veikėjo motyvus (7rea- 
sons). Pirmasis - tai instrumentaliai racionalus (zweckrational) veiks- 
mas, kai veikėjas renkasi efektyviausią priemonę tikslui pasiekti. 
Tai yra „ekonominis“ racionalumas, kurį implikuoja ortodoksinė 
mikroekonomika ir idealizuotu pavidalu pateikia Tikėtino naudin- 
gumo teorija; šio instrumentinio racionalumo prielaida vadovavo- 
mės ankstesniame skyriuje. Antrasis tipas — tai vertybiškai raciona- 
lus (wertrational) veiksmas, kai siekiamasis tikslas ar vertybė vei- 
kėjui yra tokie svarbūs, kad nustelbia visus kaštų ir padarinių 
sumetimus. Tai gali būti didvyriški ir pasiaukojami poelgiai, o pla- 

tesne prasme - ir veiksmai, atliekami iš pareigos ar vadovaujantis 
kokiu nors kitu moralės principu. Trečiasis grynas veiksmo tipas — 
tai „tradicinis“ veiksmas, būdingas tradicinėms, normų saistomoms 
visuomenėms, ir jis interpretuojamas nurodant atitinkamas nor- 
mas. Weberis jį apibrėžia kaip „įsigalėjusio papročio išraišką“ at- 
sainiai pridurdamas, kad dažniausiai tai tėra „buka reakcija į įpras- 
tus dirgiklius“. Ir ketvirtasis tipas - tai „afektyvūs“ veiksmai, ku- 
riuos sukelia paprasčiausi, nereflektuoti norai, pavyzdžiui, noras 
išgerti stiklinę vandens, kai esi ištroškęs. 

Tai yra grynieji, arba idealūs, veiksmai, o dauguma įprastų veiks- 
mų, anot Weberio, yra mišraus tipo. Vis dėlto idealūs tipai turi 
būti skiriami, nes kiekvienas jų turi būti suprantamas specifiškai. 
Instrumentaliai racionalus veiksmas turi būti interpretuojamas re- 
konstruojant tikėtinos naudos sumetimus, kuriais jis remiasi: ko- 
dėl pasirinkdamas obuolius, o ne kriaušes Džekas pasielgė racio- 
naliai, turint galvoje jo preferencijas, informaciją ir turimus ištek- 
lius? Kaip ir ankstesniame skyriuje, šis tipas yra „idealus“ ne tik 
todėl, kad abstrahuojamasi nuo visų veiksmo aspektų, išskyrus „eko- 
nominius“, bet ir todėl, kad tokio abstrahavimosi būdu sukuria- 
mas idealiai racionalus veikėjas. Supratimas šiuo atveju reikalauja 
rasti idealiai teisingą veikėjo problemos sprendimą, po to jį taikyti 
kaip kriterijų. Jei Džekas išties padarė racionalų sprendimą, re- 
konstrukcija parodo, kaip jam tai pavyko; jei ne, tada ji parodo, ką 
dar reikia išsiaiškinti, tai yra veikėjo nesugebėjimą veikti raciona- 
liai. Pavyzdžiui, norėdami suprasti, kodėl generolas įsako pulkui 
pradėti puolimą, pirmiausia turime išsiaiškinti, ar tai buvo geriau- 
sias jo sprendimas. Gali pasirodyti, jog Weberis čia daro kelyje keistą 
lankstą, kuris atrodė grynai aprašomasis, tačiau jis čia kalba nedvi- 
prasmiškai, ir pats šis lankstas sietinas su problema, ar Racionalaus 
pasirinkimo ir Lošimų teorijos yra kaltos, jei socialinių veikėjų veiks- 
mai joms prieštarauja. 

Vertybiškai racionalų veiksmą suprantame išsiaiškindami jo aukš- 

čiausiąjį tikslą arba vertybę oO tradicinį - nustatydami normą, į ku- 
rią orientuojantis tas veiksmas atliekamas. Kadangi šią Weberio 
mintį sunku suvokti, pirmiausia atkreipiame dėmesį į dvi suprati- 
mo stadijas. Pasak Weberio, supratimas prasideda nuo empatijos, 
arba direktes Versteben, kuri panaši į juslinį suvokimą. Empatijos 
(neišvestiniu) būdu mes sužinome, kad kirviu mojuojantis žmogus 
kapoja malkas arba kad šautuvą nutaikęs žmogus yra šaulys. Kitaip 
sakant, yra pamatinis socialinio stebėjimo lygmuo, kur duomenys 
yra veiksmai, o ne fiziniai objektai ir fizinis elgesys, kurio pagrin- 
du būtų dedukuojami veiksmai. Po to eina aiškinamasis suprati- 
mas, arba erklūrendes Versteben, kuris mums leidžia suprasti, kad 
kirviu mojuojantis žmogus yra medkirtys, tokiu būdu užsidirban- 
tis duoną, arba kad šaulys rengiasi įvykdyti keršto aktą. Aiškina- 
masis supratimas veiksmą priskiria prie tam tikro „prasmių komp- 
lekso“. Tai gali būti daroma „istoriškai“, kai nustatomas specifinis 
motyvas, pavyzdžiui, kad šaulys nori nužudyti savo brolio žudiką, 
arba „sociologiškai“, kai atrandamas tam tikras bendras reiškinys, 
pavyzdžiui, vendeta, ir tada konkretus veiksmas suprantamas kaip 
atskiras jo atvejis; arba „idealiai tipiškai“, kai veiksmas analizuoja- 
mas idealių tipų kategorijomis, kaip „ekonominio“ racionalaus pa- 
sirinkimo atveju. 

Tačiau, be ekonominių, yra ir kitokių idealių tipų. Yra sąvoki- 
nių idealių tipų, tokių kaip „feodalinis“, „patrimonialinis“, „chari- 
zmatinis“ ar „biurokratinis“, kurių pagrindu analizuojamos išgry- 
nintos atitinkamų socialinių santykių formos. Bene geriausiai ži- 
noma Weberio biurokratijos analizė, kur biurokratija traktuojama 
kaip organizacija, kurioje tvarka palaikoma taisyklių, reglamen- 
tuojančių elgesį hierarchinėje struktūroje, ir kurios tikslas yra savo 
pačios procedūrų išsaugojimas. Šį tipą idealiu daro ne tik jo grynu- 
mas, bet ir tvarka, kurią jis padeda įžvelgti (arba primesti) iracio- 
naliuose reiškiniuose. Po to eina „vidutiniai tipai“, su kuriais susi- 
duriame, pavyzdžiui, statistikoje, kur išvedamas vidurkis iš „laips- 

nio skirtumų tarp kokybiškai vienodų elgesio rūšių“. Manau, čia 
turima omeny štai kas: tai, kas teorijoje pasirenkama kaip tipiškas 
dalykas, turi pasitvirtinti ir kaip empiriškai reikšmingas dalykas. 
Antai atsakymas į klausimą, ar suprantame, kodėl ponas Rouget 
balsuoja už komunistus, priklauso tiek nuo teorinio išaiškinimo, 
tiek nuo statistino patvirtinimo, kad jis yra standartinis, „viduti- 
nis“ komunistų elektorato narys. 

Weberio koncepcija — tai įtaigus, tačiau gana painus derinys ele- 
mentų, kurie kiekvienas atskirai teikia įžvalgų racionalaus veiks- 
mo analizei, bet visi kartu neleidžia susivokti, kur esame. Bene 
aiškiausia yra instrumentinio racionalumo (Zweckrationalitūt) są- 
voka, kuri padeda suprasti „ekonominius“ veiksmus juos mode- 
liuojant pagal tai, kokius sprendimus darytų idealiai racionalus vei- 
kėjas. Kaip jau matėme, šiuolaikinės Racionalaus pasirinkimo ir 
Lošimų teorijos šiai socialinio veiksmo interpretacijai suteikia di- 
džiules galias. Tačiau Weberio „veikiantis individas“ nėra tik homo 
economicus. Net šiuolaikiniame pasaulyje, kur „racionali teisinė“ 
tvarka vis labiau keičia „tradicinę“, homo sociologicus vis dar išsi- 
laiko bene tipiškiausiai biurokrato vaidmenyje. Šis individas pri- 
klauso organizacijai, kurios taisyklių struktūra sukuria jo pasaulio 
tvarką ir suteikia jame vietą jam pačiam. Priklausomai nuo nuotai- 
kos Weberis šias struktūras kartais laiko proto neigimu, kartais — 
racionalios tvarkos bastionais žlungančioje civilizacijoje. Šiaip ar 
taip, jos daro didelę įtaką socialiniam veiksmui ir verčia gilintis į 
racionalaus veiksmo santykį su taisyklėmis. Kaip matysime, iš da- 
lies būtent dėl to Weberio „aiškinamasis supratimas“ tampa labai 
komplikuotas. Tuo tarpu knieti panagrinėti hipotezę, kad jeigu bo- 
mo economicus racionaliai skaičiuoja naudą, tai homo sociologi- 
cus racionaliai vadovaujasi taisykle. 

SOCIALINIS VEIKSMAS 
KAIP VADOVAVIMASIS TAISYKLĖMIS 


Hermeneutiniu požiūriu socialinis veiksmas turi būti interpretuoja- 
mas iš vidaus. Tačiau gali kilti klausimas - iš kokio vidaus? „Iš kiek- 
vieno veikiančio individo sąmonės vidaus“, - atsakytų individualis- 
tai. Alternatyvus atsakymas būtų toks: „Iš taisyklių, kurios suteikia 
tam veiksmui prasmę“. Abu atsakymai skamba įtikinamai ir prime- 
na mūsų jau nurodytą skirtumą tarp veiksmo prasmės ir veikiančio 
individo intencijos. Pavyzdžiui, aiškindami, kuo mirktelėjimas (veiks- 
mas) skiriasi nuo akies vokų virptelėjimo (refleksinio judesio), turi- 
me nurodyti ne tik socialines konvencijas, kurios mirktelėjimą pa- 
daro informacijos perdavimo, užuominų, įspėjimų ir raginimų raiš- 
kos priemone, bet ir tai, ko siekė veikėjas, atlikdamas būtent šį veiks- 
mą. Akivaizdus pavyzdys yra kalba - juk niekam nekyla abejonių, 
kad norint suprasti pasakytą sakinį reikia suvokti ne tik jo prasmę, 
bet ir tai, ką kalbantysis nori pasakyti. Tačiau čia, atrodo, turime 
reikalą su skirtingomis prasmingumo (meaning) reikšmėmis. Kai ma- 
no bičiulis vokietis sako: „Dieser Hund ist gefūrlicb“, jo žodžiai reiš- 
kia: „Šis šuo yra pavojingas“, ir jis, aišku, nori mane įspėti, kad lai- 
kyčiausi nuo šuns atokiau. Iš pirmo žvilgsnio atrodo, jog pasakymo 
racionalumą lemia veikiau kalbančiojo noras mane įspėti, o ne tai, 
kad jis atitinka vokiečių kalbos sakinių sudarymo ar predikato 
„gefarlich“ taikymo šunims taisykles. Tačiau racionalumo ir taisyk- 
lių ryšys gali būti daug glaudesnis. 

Čia turime gerą progą pristatyti Wittgensteino Filosofinius tyri- 
nėjimus (1953), kur plačiai naudojamasi kalbos ir žaidimo analogi- 
jomis. Pasakyti „Šis šuo yra pavojingas“ - vadinasi, padaryti ėjimą 
komunikaciniame žaidime, panašiai kaip eiti pėstininku e4-e5 - va- 
dinasi, padaryti ėjimą šachmatų lentoje. Atvykėlis iš Marso, pama- 
tęs Žmogų, stumiantį medinę figūrėlę languotu paviršiumi į priekį, 
nežinotų, kad buvo padarytas ėjimas pėstininku. Kad pėstininką 

suvoktų kaip pėstininką, atvykėlis turėtų perprasti žaidimo taisyk- 
les ir tikslą. Tiesą sakant, be taisyklių nebūtų nei pėstininkų ėjimų, 
nei šachmatų žaidimo kaip specifinės veiklos. Panašiai „Šis šuo yra 
pavojingas“ būtų tik triukšmas, jeigu jis nebūtų tam tikros taisyk- 
lės taikymo atvejis konkrečioje situacijoje. Kalbos taisyklės apibrė- 
žia „žaidimą“, kuris be jų neegzistuotų. 

Žaidimas, pavyzdžiui, šachmatų, nėra priemonė ar įrankis, nau- 
dojamas išoriniam tikslui, kuris leistų suprasti jame atliekamus veiks- 
mus. Net jeigu jis turi kokį nors nespecifinį tikslą, tarkime, prasi- 
blaškymą, tas tikslas nepaaiškina specifinės jo formos. Ėjimai šach- 
matais turi tik tuos tikslus, kuriuos apibrėžia taisyklės. Džeinė eina 
pėstininku e4-e5, nes mano, jog tokioje pozicijoje tai yra geriausias 
ėjimas, kur „geriausias“ reiškia, kad jis didina jos laimėjimo - kurį 
nusako „mato“ apibrėžimas - šansus. Suprantama, kartais ėjimai da- 
romi vadovaujantis pašaliniais motyvais, tarkime, tada, kai ji sąmo- 
ningai daro blogus ėjimus drąsindama pradedantįjį arba žaisdama 
partiją su pasipūtusiu bananinės respublikos diktatoriumi. Tačiau 
tokie atvejai suponuoja standartinius atvejus, ir ji nepasiektų savo 
tikslo, jeigu jos ėjimai būtų nenuoširdūs. Nors yra žaidimų su šach- 
matų figūromis, pavyzdžiui, tokių, kurių tikslas pirmam prarasti vi- 
sas savo figūras, bet visada kyla abejonių, ar tai šachmatų žaidimo 
variantai, ar visiškai kitokie žaidimai. Žaidimo branduolį sudaro tai- 
syklės, kurios apibrėžia jo supratimo iš vidaus galimybes ir ribas. 

Kalbant tiksliau, šachmatų (ir kiekvieno kito žaidimo) taisykles 
galima suskirstyti į konstitutyvias ir reguliatyvias. Konstitutyvios 
taisyklės sukuria žaidimą apibrėždamos jo tikslą, teisėtus ėjimus ir 
figūrų galias. Be tokių taisyklių nebūtų žaidimo, kaip nėra kalbos 
be gramatikos taisyklių. Reguliatyviomis taisyklėmis vadovaujamasi 
pasirenkant konkretų ėjimą iš daugelio galimų teisėtų ėjimų. Jų 
esama pačių įvairiausių, pradedant taktikos taisyklėmis, tokių kaip 
„Rokiruotę daryk kuo anksčiau“, ir baigiant etiketo taisyklėmis, 
tokiomis kaip „Peilį laikyk dešinėje rankoje“. Nors šių taisyklių 


186 SOCIALINIŲ MOKSLŲ EILOSOFIJA 


skirtumas ne visada būna aiškus, bet jeigu žaidėjas nepaiso regulia- 
tyvių taisyklių, tai jis žaidžia blogai arba nederamai, o jeigu jis ne- 
paiso konstitutyvių taisyklių, tai jis apskritai nežaidžia. Ribos tarp 
šių taisyklių negriežtumas dažnai naudingas žaidėjams ir įdomus 
teoretikams, bet jis, žinoma, nereiškia, kad tos taisyklės iš esmės 
nesiskiria. 

Išmokdami žaidimo taisykles, išmokstame, anot Wittgensteino, 
„kaip žengti toliau“: kaip padaryti tai, ko reikalaujama, kaip iš- 
vengti to, kas draudžiama, ir kaip nueiti savo kelią nepažeidžiant 
žaidimo taisyklių. Šachmatai yra ir geras, ir blogas pavyzdys ilius- 
truojant socialinio gyvenimo supratimą pagal analogiją su žaidi- 
mais. Jie gerai iliustruoja vidinį ir kūrybinį prasmingos veiklos po- 
būdį ir vidinį ėjimų motyvacijos pobūdį. Tačiau jie klaidina, nes 
perša mintį, kad socialinę veiklą reguliuoja išsamios ir nuoseklios 
taisyklės, numatančios visus galimus jų taikymo atvejus. Tam tikru 
atžvilgiu į tokį žaidimą panaši diplomatija. Diplomatiniai manev- 
rai ir signalai turi būti interpretuojami žinant tam tikras konvenci- 
jas ir atsižvelgiant į tai, jog diplomatai tikisi, kad jiems visiems tos 
konvencijos žinomos. Tačiau tų konvencijų visuma nėra baigtinė, 
o ir diplomatijos tikslas nėra tik šmaikštavimas kviestinėse vaka- 
rienėse. Diplomatinio žaidimo tikslai yra išoriniai jo atžvilgiu net 
jeigu jie nėra išoriniai visų žaidimų, kuriuos žaidžia valstybės, at- 
žvilgiu. Analogija yra įdomi, tačiau ribota. 

Ir teisė panaši į žaidimą ne vien tuo, kad remiasi konvencijomis, 
bet ir tuo, kad iš dalies ji konstruojama teismų praktikos. Teismai 
sprendžia, ar buvo pažeistas įstatymas. Kartais šis klausimas yra 
grynai faktologinis: ar Džekas negali būti kaltinamas Džeinės nu- 
žudymu todėl, kad buvo kitur? Kartais jis priklauso nuo žinomų 
faktų interpretavimo: Džekas pripažįsta savo kaltę dėl Džeinės mir- 
ties, bet neprisipažįsta ją nužudęs. Kartais nuo įstatymo interpre- 
tacijos: jei pasenusi Džeinė miršta nuo vėžio, o Džekas yra jos gy- 
dytojas, tai ar jis yra kaltas, jei nieko nedarė jai susirgus plaučių 

uždegimu? Tai primena klausimą, ar žaidėjas pažeidė žaidimo tai- 
sykles, kai į tą klausimą reikia atsakyti remiantis nepakankamai 
apibrėžta taisykle. Norėdami suprasti, kas vyksta teismuose, turi- 
me suprasti teismų praktiką, teisminio žaidimo taisykles. 

Kita vertus, į dalyką galime pažvelgti dar plačiau. Teismų prak- 
tika gali turėti sąsajų su kitokiomis praktikomis bei institucijomis, 
pavyzdžiui, su tokia įstatymų leidybos institucija kaip parlamen- 
tas. Norint suprasti vieno žaidimo veiksmus, dažnai reikia suprasti 
kitus žaidimus. Tačiau mes galime mėginti pažvelgti į žaidimą ir iš 
šalies. Kai kurių teisės teoretikų įsitikinimu, teisminis procesas turi 
prasmę tik kaip teisingumo vykdymas, panašiai kaip mokslo pro- 
cesas turi prasmę tik kaip tiesos ieškojimas. Tokiu atveju žaidimo 
prasmė būtų išoriška jo taisyklių atžvilgiu, nes taisyklių pagrįstu- 
mas priklausytų nuo išorinio kriterijaus - ar jos atitinka teisingu- 
mo reikalavimus? Teisingumą pažeidžiantis įstatymas turi būti at- 
metamas nepaisant institucinių autoritetų. Šios pozicijos dažnai lai- 
kosi teoretikai, kurie vadovaudamiesi „prigimtinių teisių“ idėja 
oponuoja teisiniams pozityvistams, nepripažįstantiems tokio išori- 
nio kriterijaus. O tai jau kelia reliatyvizmo, arba supratimo iš vi- 
daus, galimybių ir ribotumo problemą, kurią nagrinėsime vėliau. 

Tačiau teisė gali būti kažkas daugiau nei teismų praktika ir ki- 
tais atžvilgiais. Galima teigti, kad teisminis procesas iš esmės gali 
būti suprastas tik išsiaiškinus galios pasiskirstymą visuomenėje. 
Sekant Marxu, kuris bazę skyrė nuo antstato (žr. 1 skyrių), būtų 
galima manyti, kad visuomenė turi tokias teisės normas, kokių 
reikalauja materialios jos sąlygos. Tokiu atveju žaidimo prasmė 
būtų išoriška ne dėl moralės, o dėl tam tikrų struktūrinių ir funk- 
cinių reikalavimų, apie kuriuos kalbėjome 5 skyriuje. Šiaip ar taip, 
teisminių procesų ir žaidimų analogija teikia tam tikrų, nors ir 
labai ribotų, įžvalgų. 

"Tačiau socialiniai teoretikai, kuriems turėjo įtakos Wittgenstei- 
nas, gali paprieštarauti ir teigti, kad analogija yra labai tiksli. Išties 

kažkaip hipnotizuoja jo aforizmas: „Tai, kas turi būti priimta, kas 
yra duotybė, yra, galėtume pasakyti, gyvenimo formos“ (1953, II, 
p. 226). Tuo norima įteigti, jog konkretūs veiksmai priklauso kon- 
krečioms praktikoms, kurios savo ruožtu priklauso platesnėms prak- 
tikoms, o šių visuma sudaro kultūrą. Norėdami suprasti konkretų 
veiksmą ar konkrečią praktiką, turime suvokti platesnį kontekstą ir 
matyti, kaip tam tikros bendros idėjos apie deramą gyvenimo būdą 
orientuoja veiksmą konkrečiose situacijose. Tačiau šis kontekstas yra 
uždaras. Jis remiasi „gyvenimo formomis“, kurios turi būti priimtos 
kaip duotybė, nes nėra nieko daugiau, kas galėtų padėti jas suprasti. 
Atkreipkime dėmesį į daugiskaitą. Nėra jokios vieningos „gyvenimo 
formos“, kurios sąvokomis galėtų būti suvokiamos ir įprasminamos 
specifinės gyvenimo formos; tokios universalios formos nerasime 
nei atskiroje kultūroje, nei juo labiau visose kultūrose. Ši daugiskai- 
ta — tai pakartojimas ankstesnio Wittgensteino teiginio, kad nėra 
nieko bendra, kas vienytų visus žaidimus: 


Nesakyk: „Jiems turi būti kažkas bendra, kitaip jie nesivadintų „žaidi- 
mais“ — bet įsižiūrėk, ar jie turi ką nors bendra. - Nes jeigu į juos įsižiūrėsi, 
tai iš tikrųjų pamatysi ne tai, kas jiems visiems bendra, bet panašumus, 


giminingumus, ir jų yra labai daug (1953, I, $66). 


Nėra didesnio bendrumo už tą, kurį nusako sudėtingas susipi- 
nančių panašumų tinklas, kurį jis vadina „šeimyniniu panašumu“. 
Pamėginkite rasti, - kviečia jis, - tai, kas sieja „stalo žaidimus, loši- 
mą kortomis, žaidimus su kamuoliu, olimpines žaidynes ir kt.“ 

Šią temą plėtoja filosofas Peteris Winchas knygoje Socialinio 
mokslo idėja (1958). Iš pat pradžių jis atmeta idėją, kad mokslas 
plėtojasi tikrinant teorijas ir hipotezes apie nepriklausomą pasaulį 
ir tokiu būdu atrandant priežastinius tikrovės reiškinių paaiškini- 
mus. Priešingai, „pati idėja, kas priklauso tikrovei, yra mūsų var- 
tojamų sąvokų vedinys“ (1958, p. 15). Šios sąvokos vartojamos 

kartu su kriterijais, iš kurių sprendžiama apie teisingumą teiginių, 
aprašančių tam tikrą tikrovės fragmentą; pavyzdžiais gali būti fizi- 
kų teiginiai apie mikrodalelių elgseną arba mistinių ženklų aiškini- 
mai, kuriuos teikia raganautojai. Sąvokinės sistemos tėra kognity- 
viniai institucijų aspektai, tad kiekviena institucija įkūnija idėją, 
kas yra tikrovė ir kaip ji turi būti aiškinama. Todėl „suvokus, kad 
suprantamumas (intelligibility) gali reikštis labai įvairiais pavida- 
lais, suvokiama ir tai, kad nėra rakto, atveriančio duris į tikrovę“ 
(p. 102). Mokslas duoda raktą, kuris atrakina duris į mikrodalelių 
pasaulį; religija duoda raktą, atrakinantį duris į dvasinio pasaulio 
realybę. Mokslo paskirtis — ieškoti priežasčių; religijos tikslas — 
ieškoti prasmės. Šios veiklos sritys, priklausydamos skirtingoms 
gyvenimo formoms, nekonkuruoja tarpusavyje, nes tikrovė nėra 
koks nors išorinis ar universalus kriterijus. 

Pažintiniu požiūriu institucijos įkūnija idėjas. Tačiau kaip ir Kuh- 
no paradigmos, jos randasi iš socialinių santykių ir taisyklių. Bet 
tai nereiškia, kad jos siejamos su išorine tikrove. „Socialiniai san- 
tykiai yra idėjų apie tikrovę išraiška“ (p. 23). „Visas prasmingas 
elgesys e0 ipso yra taisyklių valdomas elgesys“ (p. 52). Norėdami 
suprasti, tarkime, vienuolių veiklą, kasdienį vienuolyno gyvenimą, 
turime tai suvokti kaip išraišką taisyklių, kurios suteikia prasmę jų 
santykiams. Antai trys mazgai virvės, kuria būna susijuosę kai ku- 
rie vienuoliai, simbolizuoja neturtingumo, skaistumo ir klusnumo 
įžadus. Įžadai įprasmina mazgus, o dvasinės tikrovės idėjos, įkūny- 
tos vienuolių ordinuose, įprasmina įžadus. Tas pat pasakytina apie 
kiekvieną žmogų, atsižvelgiant į skirtingas idėjas, skirtingas taisyk- 
les 1r skirtingas gyvenimo formas. 

"Tokia nuostata turi radikalių implikacijų socialinių mokslų me- 
todologijai. Wincho įsitikinimu, visuomenės supratimo negalima 
įgyti gamtos mokslų metodais. „Pagrindinės sąvokos, kuriomis 
reiškiame socialinio gyvenimo supratimą, nesuderinamos su 5ą- 
vokomis, kurios vartojamos mokslinio numatymo tikslais“ (p. 94). 

Numatymas ir priežastinis aiškinimas išties tinka gamtos moks- 
lams, nes šiai gyvenimo formai būdinga specifinė tikrovės sampra- 
ta. Tačiau gamtos mokslai tėra vienas iš daugelio žaidimų. Kiti 
socialiniai žaidimai įkūnija kitokias idėjas; socialinis teoretikas tu- 
ri suprasti juos iš vidaus ir jų pačių sąvokomis atskleisti įvairias 
taisykles, kuriomis vadovaujasi skirtingos žmonių grupės. Turbūt 
yra galima ir mokslo sociologija, kaip aukštesnio lygmens žaidi- 
mas, kuriam priklauso aiškinimo žaidimo analizė siekiant suprasti 
jo žaidėjų veiklą. 

Visa tai skamba išties radikaliai. Atrodo, Winchas netoleruoja 
jokių nuorodų į ką nors už gyvenimo formų - nei į išorinę tikro- 
vę, kurią visos gyvenimo formos siekia vienaip ar kitaip suvokti, 
nei į nepriklausomus įsitikinimų ar veiksmų racionalumo kriteri- 
jus. Jo nuostata, kad yra tik „žaidimai“, išreiškiantys idėjas, yra 
grynai idealistinė ir atvirai reliatyvistinė ta prasme, kad skirtin- 
gas gyvenimo formas jis traktuoja kaip uždaras ir neprieinamas 
išorinei kritikai. Be to, žmonės jam — tik socialiniai aktoriai, tai- 
syklių apibrėžiamų vaidmenų atlikėjai. Vienuolis su jo smulkme- 
niškai struktūrizuotu gyvenimu - tai visos Žmonijos gyvenimo 
kvintesencija. Kadangi Socialinio mokslo idėja yra nedidelė kny- 
ga, kurioje mėginama pateikti ir pritaikyti vieną Wittgensteino 
interpretaciją, o kituose darbuose, ypač kur nagrinėjama veiks- 
mo ir etikos tema, Winchas yra daug lankstesnis, nenorėčiau šių 
idėjų beąlygiškai priskirti pačiam Winchui. Tačiau temos, kurias 
čia palietėme ir kurios drąsiai suformuluotos Socialinio mokslo 
idėjoje, labai pravers užpildant mūsų dešinįjį viršutinį langelį. Kaip 
matyti iš 7.1 pav., turime reikalą su idealiai tipiška institucijų 
samprata — jų traktavimu kaip kolektyvinių prasmių įkūnijimą, 
reikalaujantį holistinio supratimo. 

Aiškinimas Supratimas 

„Žaidimai“ 

(taisyklės, 

Holizmas praktikos, 
gyvenimo 


formos) 


Individualizmas 





7.1 pav. 


TAISYKLĖS IR RACIONALUMAS 


Kaip matėme, prasmę, kurią Dilthey vadina „specifine gyvenimo 
ir istorinio pasaulio kategorija“, galima dviem būdais susieti su 
racionalumu. Abiem atvejais ieškoti tokios sąsajos skatina tai, kad 
„prasmė“ yra slidus terminas, vartojamas skirtingais būdais ir skir- 
tingai interperetuojamas kelių alternatyvių prasmės teorijų. To- 
dėl abiem atvejais prasmė siejama su tuo, kas veiksmą daro su- 
prantamą, t. y. su tuo, kad jis (paprastai) yra racionalus paties 
veikėjo požiūriu. Šių būdų skirtumą lemia racionalumo interpre- 
tacijų skirtumas. 

Paprastesnė ir aiškesnė yra interpretacija, kuri perima Weberio 
ekonomiškai racionalaus veiksmo idealųjį tipą; veikėjas čia yra in- 
dividualus homo economicus, turintis norus (preferencijas), įsiti- 
kinimus (informaciją) bei vidinį kompiuterį ir siekiantis efektyviau- 
siomis priemonėmis tenkinti savo norus (arba maksimizuoti savo 
tikėtiną naudingumą). Analizės tikslas - atrasti šiuos elementus ir 
rekonstruoti veikėjo protavimą tokiu būdu atskleidžiant veiksmo 
instrumentinį racionalumą. Lieka neatsakyta į klausimą, ką daryti 
su neracionaliais veiksmais. Bet jeigu sekdami Weberiu pripažinsi- 
me prasmių subjektyvumą ir interpretacinį liberalumą, tai žvelgiant 

veikėjo akimis dauguma arba net visi veiksmai pasirodys esą su- 
bjektyviai racionalūs. 

"Tačiau kažin ar ši interpretacija pagrindžia tezę, jog Supratimas 
ir Aiškinimas yra skirtingi dalykai. Nors ji tarsi paklūsta herme- 
neutiniam veiksmo supratimo iš vidaus reikalavimui, bet tik ta pras- 
me, kad papildo subjektyvumo elementais tai, kas iš esmės yra ank- 
stesniojo skyriaus tema. Dauguma Lošimų teorijos atstovų mano, 
kad jie teikia mums veiksmo priežastinio aiškinimo priemones, ir 
veikiausiai teigtų, tik Weberis sudrumstė vandenį priskirdamas 
instrumentinį racionalumą (Zweckrationalitūt) Supratimo katego- 
rijai. Nors yra pagrindas abejoti šio teiginio pagrįstumu, tas pa- 
grindas dar nėra išaiškėjęs; o kadangi homo economicus iki šiol 
buvo pernelyg mechaniškas veikėjas, manau, jog kol kas reikėtų jį 
palikti apatiniame kairiajame 7.1 pav. langelyje. 

"Tačiau tai nereiškia, kad ankstesnis skyrius mums pateikė įtikina- 
mą socialinių normų aiškinimą. Normos, kurias buvo galima trak- 
tuoti kaip abipusiai naudingus koordinacijos problemų sprendimus, 
išties atrodo panašios į konvencijas, t. y. į tokius reguliarumus, ku- 
riais galima saugiai kliautis. Tačiau kitos normos - tos, kurios užker- 
ta kelią abipusiai nenaudingiems sprendimams, įtraukdamos į sąvei- 
kas pareigas bei kitokius į praeitį orientuotus motyvus, — atkakliai 
nepasiduoda tokiai analizei. Mėginimas jų atsikratyti jas sušluojant į 
veikėjų preferencijas jų nesutramdė. Priešingai, šios gudrybės būti- 
numas tik sustiprino idėją, kad egzistuoja homo sociologicus, kuris 
skiriasi nuo homo economicus arba net yra pirmesnis už jį. 

Antrasis prasmės siejimo su racionalumu būdas socialinį veiks- 
mą įdeda į normų, taisyklių, praktikų ir institucijų kontekstą. To 
konteksto įtaka tokia svarbi, kad veikėjus knieti traktuoti ne tik 
kaip socialinius aktorius prieš jiems tampant individais, bet ir kaip 
bendrijas prieš jiems tampant atskirais individais. Kitaip sakant, 
apatinio kairiojo langelio homo economicus knieti supriešinti su 
homo sociologicus, kurio tikrieji namai yra dešinysis viršutinis 

7.1 pav. langelis, kur normos, taisyklės, praktikos bei institucijos 
teikia socialinės struktūros sampratą, tinkančią „Supratimo“ stul- 
peliui. Tačiau tada kyla pavojus socialinius aktorius paversti šios 
naujos ir švelnesnės struktūros dariniais. Bet šis pavojus gali būti 
tik tariamas, jei nustosime veiksmų ir atitinkamų taisyklių santykį 
suvokti priežastingumo kategorijomis. Atidedant vėlesniam svars- 
tymui klausimą, ar „darinys“ yra tinkamas žodis, pirmiausia Witt- 
gensteino „žaidimus“ verta palyginti tiek su individualistinias Lo- 
šimų teorijos žaidimais, tiek su priežastinėmis holistinio aiškinimo 
struktūromis. 

„Žaidimas“ ta prasme, kaip jį suvokė Wittgensteinas, yra nor- 
matyvinė struktūra, išoriška atskirų žaidėjų atžvilgiu. Tačiau kitaip 
nei tos išorinės struktūros ar sistemos, kurias įdėjome į viršutinį 
kairįjį langelį su rubrika „Aiškinimas“, žaidimai nėra išoriški žai- 
dėjų visumos atžvilgiu. Jie yra išoriški kiekvieno individo atžvil- 
giu, bet vidiniai jų visų atžvilgiu, t.y veikiau intersubjektyvūs, nei 
objektyvūs. Galėtume pripažinti, kad žaidimai yra istoriškai ir kul- 
tūriškai sąlygoti, todėl žmonių mąstymo ir tarpusavio santykių są- 
lygas realiai jie gali nustatyti tik konkrečioje vietoje ir konkrečiu 
laiku. Tokiu atveju nebūtų keista, kad atrandame tik susisiekian- 
čius ir susipinančius socialinio gyvenimo žaidimų panašumus, bet 
nerandame jokių bendrų bruožų, kurie vienytų visas normatyvines 
struktūras. Ontologija, kurios elementai yra intersubjektyvūs, me- 
ta iššūkį ir tai ontologijai, kuri pripažįsta objektyvias visumas, ne- 
priklausomas nuo žmonių sąmonės, ir tai, kurios pirminiai ele- 
mentai yra subjektyviai motyvuoti individualūs veiksmai. 

Metodologiniu požiūriu intersubjektyvistinis kelias į supratimą 
reikalauja išsiaiškinti konstitutyvias ir reguliatyvias atitinkamo „žai- 
dimo“ (institucijos, praktikos, „gyvenimo formos“) taisykles, at- 
skleisti su jomis susijusius normatyvinius lūkesčius ir tokiu būdu 
veiksmą suprasti kaip mėginimą patenkinti normatyvinius lūkes- 
čius taisyklių apibrėžtoje situacijoje. 

Epistemologiniu požiūriu viskas priklauso nuo to, ar išspren- 
džiama Kitų sąmonės problema. Iš esmės mes jau sudėjome į viena 
Weberio vertybiškai racionalų (wertrational) veiksmą, kurio ima- 
masi nepaisant padarinių, ir jo „tradicinį“ veiksmą („įsigalėjusio 
papročio išraišką“). Jei taip rekonstruojamas veiksmas išties gali 
tapti suprantamas, tuomet galime žinoti ir tai, kas dedasi kitų są- 
monėje, atrasdami jai būdingas taisykles ir bendras prasmes. Tai 
skamba gana įtaigiai. Tačiau tokią išvadą šiame skyriuje priėjome 
tik pripažindami, kad žaidimui svarbiausia yra taisyklės, o žaidėjai 
privalo tiksliai jų laikytis. Netrukus įsitikinsime, kad jos pagrįstu- 
mas yra ginčytinas. 


IŠVADOS 


Šio skyriaus pradžioje atkreipėme dėmesį į keturias prasmės ypaty- 
bes, kurios neturi paralelių fizikoje ir tik nedaugelį - biologijoje, ir 
teigėme, kad Kitų sąmonės problema yra pagrindinė socialinių 
mokslų problema. Siekdami išsiaiškinti, ar mums pavyko suprie- 
šinti aiškinimą ir supratimą, grįžkime prie pradinių problemų. 
Pirma, (veiksmai turi prasmę Šiuo požiūriu natūralūs ženklai, 
pavyzdžiui, šviesos ratilūš aptihk mėnulį, kuris reiškia, jog netru- 
kus lis, skiriasi nuo sutartinių ženklų, pavyzdžiui, tokių kaip iki 
stiebo vidurio nuleista vėliava. Kaip minėjome ankstesniuose sky- 
riuose, natūralūs ženklai ir jų priežastiniai mechanizmai yra moks- 
linio aiškinimo objektas. Tuo neneigiama, jog kai kurie mokslo 
idėjų aspektai ragina mus pripažinti, kad mokslas, kaip ir religija, 
siekia įprasminti patirtį priemonėmis, turinčiomis simbolinę reikš- 
mę. Neneigiama ir tai, kad kai kurie žmogaus elgesio ir socialinio 
veiksmo aspektai gali būti mokslinio aiškinimo objektas. Šią pro- 
blemą nuodugniau aptarsime 11 skyriuje, kai mėginsime susieti 
Aiškinimą ir Supratimą. Veiksmų prasmė gali būti dvejopa: jie gali 

būti signalai, imami iš bendro konvencijų rezervuaro, ir individo 
intencijų išraiška. Norėdami suprasti veiksmą, turime paliesti Kitų 
sąmonės temą. Ar Wittgensteino apmąstymų žaidimų temos pa- 
kanka šioms prasmėms rekonstruoti? 

Antra, kalba taip pat turi prasmę. Ši akivaizdi tiesa padeda išryš- 
kinti pastarąją mintį, nes kalba dažnai laikoma raktu į supratimą, 
kaip mąstymas daro įtaką veiksmui. Taip kalbą traktuoja Wittgen- 
steinas ir jo sekėjai, o atsivertę Filosofinius tyrinėjimus įsitikinsi- 
me, jog „kalbiniai žaidimai“ subtiliausiai ir geriausiai atskleidžia 
bendrąją taisyklių problematiką. Supratimas, ką žmonės mąsto ir 
daro, ne tik panašus į kalbos supratimą; jis net gali būti tapatina- 
mas su kalbos supratimu, ypač jeigu „kalba“ interpretuojama taip, 
kad galime pagauti tokių frazių kaip „matematikos kalba“, „meno 
kalba“ ar „politikos kalba“ teikiamas įžvalgas. Be to, akivaizdus 
faktas, kad esama skirtingų kalbų, perša mintį, kuriai galima pri- 
tarti arba nepritarti, jog yra skirtingų kalbinių žaidimų, mąstymo 
būdų ir gyvenimo formų, grindžiamų savomis taisyklėmis, pana- 
šiai kaip kiekviena kalba turi savo gramatiką. Tad atrodytų, jog 
visus veiksmus galima traktuoti kaip tekstą, kurį galima perskaityti 
supratus kalbos, kuria jis parašytas, taisykles. Kaip toli mus gali 
nuvesti ši analogija? 

Trečia, prasmę turi bet kuri praktika. Paskutinėje pastraipoje buvo 
pabrėžiama žodžių prasmė, o ne juos vartojančių žmonių intenci- 
jos. Bet tai nepriimtina toms kalbos teorijoms, kurios sakinio pras- 
mę analizuoja kaip abipusį kalbėtojo ir klausytojo susivokimą, ką 
kalbantysis nori pasakyti, ką turi omeny. Šioje individualistinėje 
analizėje lingvistinės konvencijos klostosi kaip individų bendravi- 
mo priemonės, ir apskritai individo mąstymas laikomas ankstes- 
niu už lingvistinės raiškos priemones. Praktikos irgi formuojasi kaip 
parankios individų sąveikos problemų sprendimo priemonės. Witt- 
gensteinas ir jo sekėjai eina priešinga kryptimi praktikų egzistavi- 
mą laikydami individualių veiksmų sąlyga. Šioje interpretacijoje 

praktikos nėra tik įprasti elgesio reguliarumai. Jose įkūnijamos ben- 
dros vertybės, teikiančios pagrindą normatyviniams lūkesčiams, ku- 
rie reiškiami moralinio pritarimo ir nepritarimo kalba. Praturtinę 
žaidimo sąvoką normatyviniais aspektais, galime pasiūlyti specifi- 
nę struktūros sampratą, tinkančią „Supratimo“ stulpeliui. Ar tai 
reiškia, kad atsikratome Racionalaus pasirinkimo teorijos indivi- 
dualizmo ir jo prielaidos, kad veiksmas yra ankstesnis konvencijų, 
tad ir praktikų, atžvilgiu? 

Ketvirta, turime atsižvelgti į tai, jog socialiniai veikėjai turi juos 
supančio pasaulio ir savo pačių modelius. Be to, tokius modelius 
jie priskiria vienas kitam. Weberis socialinį veiksmą apibrėžė kaip 
veiksmą, „kuriuo atsižvelgiama į kitų elgesį ir kuris pagal tai orien- 
tuojamas“. Tačiau tas atsižvelgimas gali būti labai komplikuotas. 
Net ne itin mąslūs žmonės dalyvauja žaidimuose, kuriuose jiems 
nuolat reikia aiškintis kitų norus bei įsitikinimus ir kurie reikalauja 
abipusio subtilių normatyvinių lūkesčių suvokimo. Vienas iš veiks- 
nių, turinčių įtakos šiems „modeliams“, yra pačių socialinių teore- 
tikų siūlomi socialinio veiksmo modeliai. Tad kyla svaiginanti min- 
tis, jog socialinių mokslų siūlomų teorijų pagrįstumas iš dalies gali 
priklausyti nuo to, ar jomis tikima. Nors dabar ją tenka atidėti į 
šalį, be abejonės, ji primeta socialiniam teoretikui dar vieną iš tų 
galvosūkių, kurie nevargina gamtos mokslų teoretikų. 


8 SKYRIUS 


ASMUO IR VAIDMENYS 


aa 


Pagrindinė šio knygos skyriaus tema - socialinės normos, ontolo- 
ginis jų statusas, jų pažinimo būdas ir metodologinės to pažinimo 
implikacijos. 5 skyriuje iš pradžių jas lyginome su gamtos dėsniais, 
apibrėžiančiais nuo mūsų nepriklausomą priežastinę tvarką. Ana- 
lizuodami „funkcinio aiškinimo“ koncepcijas, traktuojančias so- 
cialines struktūras kaip statines arba dinamines pusiausvyros siste- 
mas, o individualius veiksmus - kaip atsaką į funkcinius sistemos 
reikalavimus, rėmėmės Durkheimo Taisyklėmis ir jo pateiktu nusi- 
kalstamumo aiškinimu. Tačiau, kaip ir pats Durkheimas kituose 
savo darbuose, nebuvome tikri dėl visuomenės ir organizmo ana- 
logijos. Todėl grįžome prie platesnio holizmo, kuris pabrėžia tik 
socialinių faktų autonomiją. Jam iššūkį metė neoklasikinės ekono- 
mikos, Racionalaus pasirinkimo teorijos ir Lošimų teorijos indivi- 
dualizmas. Tačiau 6 skyriuje racionalų veikėją apibrėžus kaip su- 
tvarkytų preferencijų, tikslios informacijos ir tobulo kompiuterio 
derinį, kilo prieštaravimų. Holizmas atsikirto teigdamas, kad pre- 
ferencijas diktuoja socialinė struktūra, arba sistema, o tikėtino nau- 
dingumo išskaičiavimas tėra mechanizmas, perduodantis jos rei- 
kalavimus. Taigi socialinės normos vis dar gali būti laikomos so- 
cialinės struktūros branduoliu arba, jeigu tai, kas buvo kalbėta apie 
„sistemas, tebegalioja, - socialinės sistemos kaitos mechanizmais. 

Po to dėmesį sutelkėme į Supratimą. 7 skyriuje normos buvo 
pateiktos kaip konstitutyvios ir reguliatyvios institucijų, tad ir viso 
socialinio gyvenimo taisyklės. Susidūrėme su nauja ontologija, kur 

prasmė, kaip specifinė istorinio pasaulio kategorija, yra instituci- 
jų tapatumo sąlyga, o taisyklės iš esmės skiriasi nuo gamtos mokslo 
dėsningumų. Supratimas reikalavo metodo, kuris veiktų „iš vi- 
daus“, ir galbūt net naujos pažinimo sampratos. Šis požiūris, ne- 
suderinamas nė su viena biheviorizmo atmaina, yra neutralus in- 
dividualizmo ir holizmo priešpriešos atžvilgiu. Tačiau socialinės 
normos galioja visose socialinėse situacijose ir visiškai apibrėžia 
žmonių elgesį, vaidmenų atlikėjai, kaip ir anksčiau, yra nuo jų 
priklausomi. Šis homo sociologicus vaizdas mums nepasirodė la- 
bai įtikinamas, tad kėlėme klausimą, kaip vaidmenų atlikėjams 
suteikti daugiau autonomijos. 

Kitaip sakant, mums kilo klausimas, kaip užpildyti dešinįjį apati- 
nį langelį veikėjais, kurie nėra visiškai priklausomi nuo normų, bet 
nėra ir racionalūs veikėjai, susidūrę su problemomis 6 skyriuje. O 
tai reiškia, kad tokie veikėjai turėtų perimti tam tikrą racionalių vei- 
kėjų derėjimosi dėl konvensijų ir konvencijų revizijos galią ir kartu 
likti ištikimi normatyviniams socialinio gyvenimo žaidimų reikala- 
vimams. Taip formuluodami problemą, norime išryškinti dvejopą 
priešstatą. Pirmoji nusako skirtingas konvencijų interpretacijas: kaip 
sprendimus neturinčiuose vienos pusiausvyrinės baigmės lošimuose 
ir kaip Wittgensteino siūlomas taisykles. Antroji — tai lošimų, ku- 
riuos lošia racionalūs veikėjai strateginiais sumetimais, ir žaidimų, 
kuriuos nagrinėjome paskutiniame skyriuje, priešstata. Dar viena, 
labai panaši priešstata — tai lūkesčių, kaip prognozių, grindžiamų 
faktais, priešpriešinimas normatyviniams lūkesčiams. 

Šiame skyriuje iš pradžių tiksliau apibrėšime tuos skirtumus, po 
to mėginsime dar kartą nupiešti homo sociologicus portretą. Tam 
tikslui nagrinėsime vaidmens sąvoką ir idėją, kad asmuo tėra jo 
vaidmenų suma, - pirmiausia institucinių vaidmenų kontekste, po 
to pasitelkdami analogiją su teatriniais vaidmenimis. Manau, kad 
ši vaidmens atlikėjo sąvoka yra viena iš reikšmingiausių tiems so- 
cialiniams mokslams, kurių epistemologija ir metodologija pri- 

klauso Supratimui. Nepaisant pirmo įspūdžio, ji nepriklauso vir- 
šutiniam dešiniajam langeliui. Ar mes išties esame tik visuma vaid- 
menų, kuriuos atliekame? Net jeigu atsakymas būtų teigiamas, iš- 
lieka problemų dėl socialinio tapatumo sąvokos, - problemų, ku- 
rios reikalauja kompromiso tarp holizmo ir individualizmo 
„Supratimo“ stulpelyje. Jei atsakymas būtų neigiamas, kiltų klausi- 
mas, ką filosofai vadina asmens tapatumu. Ši amžinoji filosofinė 
problema skyriaus pabaigoje mus vėl paskatins susidomėti indivi- 
dualistine racionalių veikėjų interpretacija. 


PADĖTYS IR VAIDMENYS 


Aiškindami vaidmens sąvoką, visuomenę įsivaizduokime kaip tam 
tikrą socialinių padėčių schemą, kur kiekviena padėtis siejama su 
tam tikra institucija ar organizacija. Kai kurios institucijos ir orga- 
nizacijos yra griežtai struktūrizuotos, dažniausiai hierarchiškai, kaip 
JAV kariuomenė su jos griežtai apibrėžta pulkininko, kapralo ir 
eilinio padėčių hierarchija. Kitose, pavyzdžiui, Anglijos bažnyčioje 
su jos vyskupais, parapijų klebonais, bažnyčių tvarkdariais ir para- 
pijiečiais, hierarchinė tvarka gali būti ne tokia griežta. Dar kitos 
gali būti struktūrizuojamos be hierarchinių rangų; jų pavyzdys gali 
būti komuna, grindžiama darbo pasidalijimo principu. Neteigia- 
me, kad tipiškas socialus elgesys turi būti susietas su konkrečiomis 
padėtimis formalioje struktūroje ar kad bet kokia socialinė veikla 
priklauso institucijoms. Galima ginčytis, ar tam tikros socialinės 
padėties statusą anglų visuomenėje galima teikti plėšikams, bičiu- 
liams, televizijos garsenybėms ar meilužėms; arba dėl to, ar Angli- 
jos institucijų sąraše turi būti šunų kautynės ir šeimų piknikai. Tuo 
tarpu pakanka pripažinti, kad yra tam tikros institucijos ir organi- 
zacijos, tad ir skirtingos socialinės padėtys. 

Dabar pamėginkime socialinę tvarką įsivaizduoti kaip institucijų 

(ir organizacijų) santykių visumą. Institucijų viduje individų padė- 
tis priklauso nuo institucijos tikslo ir jų pajėgumo padėti jį įgyven- 
dinti. Išoriškai kiekviena institucija yra veikiama kitų institucijų 
kintančiame socialumo kontekste. Nuo čia galima žengti į priekį 
postuluojant visa apimančią socialinę struktūrą ir teikiant vieningą 
pastovumo ir kaitos koncepciją, vadovaujantis, pavyzdžiui, funk- 
cionalistine 5 skyriaus logika arba ambicingesne istoricizmo logi- 
ka, kuriai leidome pasireikšti 7 skyriuje. Tačiau tai tėra dvi alterna- 
tyvos iš daugelio; socialinę tvarką taip pat galima laikyti netvariu 
trapių institucijų dariniu, kurio išlikimo niekas negarantuoja. Nors 
čia paliečiame giluminės problemas, holistas gali pripažinti bet ku- 
rią socialinės tvarkos traktuotę, jeigu jos trapumas nebus aiškina- 
mas kaip nepriklausomos individų veiklos padarinys. 

Bet kuriuo atveju socialines padėtis įsivaizduokime susijusias su 
vaidmenimis, kuriuos numato kiekviena padėtis ir kuriuos atlieka 
jas užimantys individai — prezidentai, gatvių šlavėjai, biurokratai, 
šventikai, kareiviai, tėvai ir kt. Pasak holistinės interpretacijos, žmo- 
nės daro tik tai, ko reikalauja jų padėtis, jie yra genami „iš viršaus į 
apačią“ savo vaidmens reikalavimų. Vaidmenų atlikėjai lengvai su- 
keičiami tarpusavyje. Biurokratai ateina ir išeina, tačiau biurokratija 
pasilieka. Karininkai paskiriami arba žūva kovoje, tačiau pulkas žengia 
toliau naujiems žmonėms atliekant senus darbus. Pertvarkant minis- 
trų kabinetą, ministrai iš išlaidaujančių ministerijų, pavyzdžiui, iš 
švietimo ministerijos, kurioje jie reikalavo daugiau lėšų švietimui, 
dažnai pereina į tokias šykščias ministerijas kaip finansų, kur netru- 
kus pradeda blokuoti ankstesnes savo pastangas. Institucijos pergy- 
vena tuos, kurie atlieka reikiamus vaidmenis, ir turi būdų, kaip nau- 
jus savo rekrutus priversti tenkinti institucinius poreikius. Supranta- 
ma, tai labai ginčytinas požiūris į konkrečių vaidmenų atlikėjų 
nereikšmingumą, bet holizmą jis visiškai tenkina. 

Tačiau tai, ką vadinu vaidmens reikalavimais, galima interpre- 
tuoti dvejopai. Sisteminė teorija (viršutinis kairysis langelis) pa- 

prastai juos traktuoja kaip jėgas, perduodamas per socialinę padė- 
tį, apibrėždama vaidmenį tik kaip dinaminį socialinės padėties as- 
pektą. Šiam atsainiam požiūriui į vaidmenų atlikėjus metė iššūkį 
Lošimų teorija, pagal kurią būtina atsižvelgti į tai, ko vaidmenų 
atlikėjai tikisi iš kitų vaidmenų atlikėjų žinodami vieni kitų prefe- 
rencijas. Vaidmens sąvoka, be abejo, gali būti įtraukta į šį bendrą 
socialinio veiksmo aiškinimo ginčą. Tačiau ji nusako tik tam tikrą 
preferencijų aibę, tipiškai siejamą su tam tikra socialine padėtimi, 
o holizmas laimi atskleisdamas socialinę struktūrą, kuri slypi už tų 
preferencijų. Jei vaidmenys interpretuojami kaip racionalių lūkes- 
čių aibės, jie tėra 2ormalumo (ne normatyvumo) apraiška. Antai 
bankininkas daro tai, ką normaliai daro bankininkai, ir šis regulia- 
rumas naudingas jo klientams, nes palengvina numatymo, taigi ir 
racionalaus pasirinkimo, procedūras. Tai, kad bankininkai ne visa- 
da elgiasi taip, kaip numato Racionalaus pasirinkimo teorija, kelia 
problemų dėl teoretizavimo idealių tipų kategorijomis sėkmingu- 
mo, tačiau kol kas tik tokiu būdu, kuris tenkina holizmą viršuti- 
niame kairiajame langelyje. 

Bet kai atsigręžiame į Supratimą, vaidmens reikalavimai įgyja 
kitokį pobūdį. Jie tampa mormatyviniais lūkesčiais, numatančiais 
kvazimoralines pareigas bei teises kritikuoti, skųstis ir siekti žalos 
atlyginimo iš asmens, sužlugdžiusio tokius lūkesčius. Tai, kad vaid- 
menys nustato „pareigas“, paprastai skatina „normalų“ elgesį. Ta- 
čiau ne kiekvienas normalus, arba reguliarus, elgesys sąlygojamas 
normatyvinių lūkesčių. Kai tarnavau kariuomenėje, sėkmingai dir- 
bantys sandėlininkai visada turėdavo daugiau atsargų nei nurody- 
davo savo apskaitos knygose. Tas perviršis sandėlininkui buvo nau- 
dingas keliais atžvilgiais. Netikėtai užklupusi revizija negalėdavo 
rasti trūkumo. Be to, jis galėdavo tenkinti nenumatytus pulkinin- 
ko poreikius, gelbėti bičiulius, turinčius trūkumų, ir prekiauti civili- 
nėje juodojoje rinkoje, kartais, bet ne visada, pulko naudai. Žodžiu, 
šis gerai žinomas oficialios tvarkos pažeidimas buvo toks normalus 

ir iki tam tikros ribos toks naudingas pulkui, kad jį buvo galima 
traktuoti beveik kaip normatyvinių lūkesčių objektą. Panašiai ir 
politinės sistemos, kurios kelia nepaprastai didelius dorovinius rei- 
kalavimus, tarkime, senatoriams ar parlamento nariams, normalu- 
mo lygmenyje dažnai tylomis taikstosi su tuo, kas iškilus skandalui 
būtų pasmerkta kaip korupcija. Galbūt privilegijų politika (pork- 
barrel) ar užkulisinė parlamentinė prekyba balsais (Iog-rolling) yra 
normatyviai toleruojamas ar net skatinamas būdas tenkinti šiaip 
jau neįmanomus reikalavimus. 

Tokie pavyzdžiai verčia vaidmenis traktuoti ne vien kaip numa- 
tomus reguliarumus, bet ir kaip taisykles, kurioms individas priva- 
lo paklusti. Tačiau tai nereiškia, kad tokios taisyklės turėtų būti 
visos eksplicitiškai suformuluotos kokiuose nors taisyklių sąvaduo- 
se. Norėdami jas geriau suvokti, turime išplėsti taisyklės sąvoką. 
Tai padaryti galima dviem neutraliais būdais. Galėtume pripažinti, 
kad yra nuosekli taisyklių schema, apibrėžianti vaidmenis, nors 
nebūtinai tokia, kurią sąmoningai suvokia jų atlikėjai. Tai būtų su- 
derinama su ta institucijų koncepcija, pagal kurią kiekviena insti- 
tucija išsaugo savo konstitutyvias taisykles bendresne gyvenimo for- 
ma pateikdama eksplicitinius ir implicitinius normatyvinius lūkes- 
čius, siejamus su socialinėmis padėtimis. Tokiu būdu būtų atvertas 
kelias analizei viršutiniame dešiniajame langelyje. Alternatyviai ga- 
lėtume teigti, jog vaidmenys gali būti siejami su neapibrėžtais ar 
net prieštaringais normatyviniais reikalavimais, o tai vaidmenų at- 
likėjams suteiktų laisvę manevruoti interpretuojant savo vaidme- 
nis arba siekiant išorinių tikslų. Taip atsivertų kelias analizei su 
Supratimo rubrika, tačiau taip nagrinėjami vaidmenų atlikėjai ne- 
būtų tokie vergiškai klusnūs kaip ankstesnieji. Kadangi šie vaidme- 
nų atlikėjai neatrodo panašūs į racionalius individus, su kuriais iki 
šiol buvome susidūrę, jie turi žadinti mūsų smalsumą. 

Struktūriniu, t. y. „iš viršaus į apačią“, požiūriu vaidmenų atlikėjai 
turi būti suvokiami kaip visiškai klusnūs. Paprasčiausia strategija — 

traktuoti juos kaip nematomais siūlais taumpomas marionetes arba kaip 
kultūrinius pastumdėlius, arba kaip avinus, nieko nenutuokiančius apie 
dvasinį savo pavergtumą. Ši strategija, nors ir palieka erdvės įdomiems 
klausimams apie klusnumo mechanizmą, yra tokia griežtai determi- 
nistinė, kad vaidmenų atlikėjai galiausiai tampa jai nereikšmingi. Gali 
atrodyti, jog tai reiškia, kad reikšmingi vaidmenų atlikėjai turi būti 
neklusnūs. Tačiau nereikia pamiršti Wittgensteino pateiktos vado- 
vavimosi taisyklėmis koncepcijos, kurią nagrinėjome 7 skyriuje. Idėja, 
kad vaidmenų atlikėjai gali būti klusnūs nebūdami mechaniniai, tei- 
kia holizmui naują galimybę. Bet kartu kyla pavojus, kad gali tekti 
daryti nuolaidų naujos rūšies individualizmui. Mėgindami tai atskleis- 
ti, grįžkime prie analizės lygmenų problemos tarptautinių santykių 
teorijoje, kurią glaustai aptarėme 5 skyriuje. 


ANALIZĖS LYGMENŲ PROBLEMA 


Ten buvo keliamas klausimas, ar „sistema“ lemia savo vienetų elgse- 
ną, ar priešingai. Vienetai, apie kuriuos kalbama, yra tautinės valsty- 
bės. Šiuo klausimu kilusiai plačiai diskusijai daug įtakos turėjo Hob- 
besas - galima pastebėti įtaigią analogiją tarp Leviatano prigimtinės 
būklės ir anarchijos tarptautinio pasaulio, neturinčio pasaulinės val- 
džios. Valstybės gali būti traktuojamos kaip racionalūs individai, su- 
siduriantys su tvarkos problema ir ieškantys jos sprendimo. Ar tarp- 
tautiniai įvykiai ir procesai gali būti analizuojami Lošimų teorijos 
priemonėmis juos rekonstruojant kaip atskirų valstybių, ginančių 
savo nacionalinius interesus, strateginių sprendimų sąveikos rezul- 
tatą? Jeigu taip, tai padėtis išties sudėtinga, turint omeny Hobbeso 
įsitikinimą, kad ilgainiui labiausiai tikėtinas rezultatas turėtų būti 
arba pasaulinės valdžios atsiradimas, arba pasaulinis karas. 
„Racionalaus vaidmens atlikėjo“ modelį atmeta ne tik tie, ku- 
rie tiki atskirų valstybių elgesį lemiančios tarptautinės sistemos, 

realumu. Kiti kritikai pabrėžia, jog valstybės nėra tie vieningi vaid- 
menų atlikėjai ar racionalūs individai, kurie figūruoja šiame mo- 
delyje. Anot jų, kiekvienoje valstybėje veikia įvairiausios agentū- 
ros, pirmiausia biurokratija ir spaudimo grupės, darančios tiesio- 
ginę įtaką užsienio politikos sprendimams. Valstybės veiksmai yra 
veikiau šių agentūrų, besirūpinančių savais interesais, manevravi- 
mo padarinys, kaip korporacijos veiksmai rinkoje yra atskirų jos 
organizacijos vienetų sąveikos padarinys. Tarptautinių santykių kon- 
tekste šis požiūris vadinamas „Biurokratinės politikos“ modelis. 

Čia „Racionalaus vaidmens atlikėjo“ modelio šalininkai gina val- 
stybę, suvokiamą kaip sistemą, arba struktūrą, nuo mėginimų jos 
elgesį kildinti iš ją sudarančių vienetų sąveikos. „Analizės lygme- 
nų“ problemos tuo nesibaigia. Jei laimėtų Biurokratinės politikos 
modelis, iškart kiltų problema dėl biurokratijos santykio su jos na- 
riais - žmonėmis. Biurokratija tokiu atveju būtų sistema, arba struk- 
tūra, ojos nariai - vienetai. Racionalaus vaidmens atlikėjo modelis 
tada gautų naują šansą šįkart racionaliais vaidmenų atlikėjais lai- 
kydamas žmones, o ne valstybes. Aiškumo dėlei verta dar kartą 
pažvelgti į „analizės lygmenų“ schemą (8.1 pav.). 


Tarptautinė sistema 
Analizės lygmuo: pirmoji diskusija Versus 


Tautinė valstybė 
Analizės lygmuo: antroji diskusija Versus 


Biurokratija 
Analizės lygmuo: trečioji diskusija Versus 


Individas 


8.1 pav. 

Konkretizuodami šias abstrakcijas, galime žvilgtelėti į dažnai ci- 
tuojamą Grahamo Allisono knygą Sprendimo esmė (1971), kur nau- 
dojamasi Biurokratinės politikos modeliu. Knygoje nagrinėjama 
1962 metų Kubos raketų krizė, galėjusi išprovokuoti branduolinį 
karą. Krizė kilo tada, kai Amerikos žvalgyba pranešė, jog į Kubą 
plaukia sovietų laivai su branduoliniais ginklais. Susidūrusios su 
perspektyva turėti priešo branduolinę bazę prie pat savo durų, Jung- 
tinės Valstijos paskelbė blokadą ir pagrasino nuskandinti sovietų 
laivus, jeigu jie nepasuks atgal. Sovietų Sąjunga leido suprasti, kad 
ji suduos atsakomąjį smūgį. Tada Jungtinės Valstijos taip pat labai 
aiškiai leido suprasti, jog taikiniai Rusijoje pasiekiami jų balisti- 
nėms raketoms. Šis mirtinai pavojingas Viščiuko lošimas vyko per 
televiziją keletą dienų, o laivai nenumaldomai artėjo. (Labai gerai 
prisimenu, kaip kartu su keliais Harvardo universiteto magistran- 
tais sėdėjome neatsitraukdami nuo televizoriaus ekrano ir jautė- 
mės tarsi kiškiai, persekiojami besivejančio automobilio šviesų.) 
Pagaliau sovietų laivams buvo įsakyta grįžti, ir šaltasis karas nevir- 
to branduoliniu. Atrodė, jog Amerikos taktika pasiteisino. 

Žiniasklaida šią krizę pateikė kaip likimo siųstą išbandymą Ame- 
riką personifikuojančiam prezidentui Johnui F. Kennedy imtis as- 
meninės atsakomybės už lemtingus sprendimus. Nors ji neneigė 
ekspertų ir politikos patarėjų dalyvavimo, tačiau priimtą sprendi- 
mą iš esmės pateikė kaip prezidento valios aktą. Šis įvaizdis perne- 
lyg herojiškas, kad tenkintų tą Racionalaus vaidmens atlikėjo mo- 
delio versiją, kur valstybė nėra unitarinis sprendimų priėmimo vie- 
netas, bet nėra su juo nesuderinama, jei prezidentas išties 
įsivaizduojamas kaip Jungtinių Valstijų personifikacija. Tačiau Al- 
lisonas padarė išvadą, kad Amerikos politiką krizės metu lėmė biu- 
rokratijos ir kitokių grupuočių interesai, atstovaujami lemiamuose 
tų dienų posėdžiuose. Prezidento sprendimai buvo priimami atsi- 
žvelgiant į šiuose posėdžiuose pareikštą elito nuomonę. Be to, kiek- 
vieno patarėjo patarimai visada atitikdavo interesus tų, kuriems jis 


206 SOCIALINIŲ MOKSLŲ FILOSOFIJA 


atstovavo. Visi priimami sprendimai buvo tie, kuriems pritarė lai- 
mėjusi tų interesų koalicija. Taiklus aforizmas (pasakytas Dono Pri- 
ce'0) įsimenamai reziumuoja šį Biurokratinės politikos modelį: Wbe- 
re you stand depends on where you sit (Jūsų poziciją lemia kėdė). 

Analizėje figūruoja ir valstybės, ir politinės agentūros, ir indivi- 
dualūs vaidmenų atlikėjai. Valstybės elgesys akivaizdžiai yra pri- 
klausomas kintamasis, tačiau mažiau akivaizdu, kaip tarpusavyje 
siejasi agentūros ir vaidmenų atlikėjai. Tokios agentūros kaip val- 
stybės departamentas ir gynybos departamentas vadovavosi gana 
skirtingais interesais, tačiau jų patenkinimo šansai priklausė nuo 
žaidėjų sugebėjimų ir agentūrai teikiamos reikšmės. Šie žaidėjai 
sąžiningai atliko savo vaidmenis ir patvirtino teiginį, kad klusnūs 
vaidmenų atlikėjai nebūtinai mechaniškai atlieka savo vaidmenis, 
ypač jeigu jie eina pareigas, kurios reikalauja sumanumo. Nors biu- 
rokratija atsirenka, lavina ir kelia į viršų pareigūnus, geriausiai tar- 
naujančius jos interesams, ji žino, kad marionetės ir avinai daž- 
niausiai nėra geriausi tų interesų gynėjai. Tačiau nors vaidmens 
reikalavimai išlieka svarbiausi, ši mintis veikiau patvirtina, o ne 
paneigia Biurokratinės politikos modelį. Kiti žaidėjai - preziden- 
tas ir jo patarėjai - veikė su didesne asmenine atsakomybe. Bet 
kadangi ir jie akivaizdžiai atliko savo vaidmenis, tai skatina mus 
susidomėti modelio ribotumu. 


INSTITUCINIAI VAIDMENYS 
IR DRAMATURGINĖ ANALOGIJA 


Kubos raketų krizė yra labai pamokoma, ypač jeigu jos pagrindu 
galima daryti patikimus apibendrinimus. Tačiau dėl to gali kilti 
abejonių. Čia turime reikalą su kolektyviniu sprendimo priėmimu, 
kur veikė galingas elitas, atstovaujantis konkrečioms socialinėms 
pozicijoms ir interesams. Šie veikėjai turėjo kur kas daugiau inter- 

petavimo ir manevravimo laisvės nei įprasti institucinių vaidmenų 
atlikėjai, būdami įsprausti tarp organizacijos hierarchinių sluoks- 
nių, kitaip sakant, priklausydami jos eiliniams. Jų klusnumas išties 
atrodo beveik automatiškas. Galima būtų prieštarauti, kad elito 
grupės nėra tipiškos institucinių vaidmenų atlikėjos. Be to, šis kon- 
kretus elito sprendimų priėmimo atvejis yra pernelyg specifiškas, 
nes buvo koncentruojamasi į vieną konkretaus momento proble- 
mą. Dalyviai buvo surinkti spręsti konkrečią problemą, ir bet koks 
galimas jų tarpusavio konfliktas dėl to, kad jie užima ir kitas pozi- 
cijas bei atlieka ir kitus vaidmenis, buvo neutralizuotas. 

Puiku, išplėskime institucinių vaidmenų idėją į kitokias institu- 
cijas, tokias kaip įmonės, profesinės sąjungos ir futbolo klubai. Klus- 
numas ir šiais atvejais nesiduoda mechanizuojamas, ypač ten, kur 
iškyla atskirų vaidmenų reikalavimų tarpusavio konfliktai. Kuo la- 
biau pabrėžiame šiuos institucinio vaidmenų atlikimo aspektus, tuo 
daugiau žmogiškų bruožų įgyja Žomo sociologicus. 

Institucijos nėra pastatai, kuriuose jos įsikūrusios. Tai tam tikros 
padėčių kombinacijos, kurios organizuojamos siekiant bendro tiks- 
lo, kai talkina nariai, kurie nėra jų visiškai kontroliuojami. Be to, 
socialinės padėtys ir vaidmenys aprėpia daugelį darinių, kurių at- 
žvilgiu „institucija“ skamba pernelyg formaliai, todėl natūraliau 
kalbėti apie organizacijas, grupes ar praktikas pabrėžiant kintamą 
susipinančių žmogiškųjų asociacijų pobūdį. Pavyzdžiui, Džekas gali 
būti tėvas, baptistas, futbolo teisėjas, kartu profesionalus socialinis 
darbuotojas; Džeinė gali būti motina, fleitininkė, konservatorių 
partijos vietos patarėja ir korporacijos direktorė. Visi šie skirtingi 
jų vaidmenys susiję su kitų žmonių normatyviniais lūkesčiais. Ka- 
Žin ar savo gyvenimą jie galėtų sutvarkyti taip, kad šie jų vaidme- 
nys niekada nekonfliktuotų. Džekas susiduria su sunkiomis socia- 
linio darbuotojo dilemomis. Džeinė, kaip politikos patarėja, turi 
informacijos ir įtakos, kuriomis jai knieti pasinaudoti savo verslo 
interesais, nors tai draudžiama. Abu turi apsispręsti, kiek dėmesio 


208 SOCIALINIŲ MOKSLŲ FILOSOFIJA 


skirti savo vaikams. Ir nors jų pasirinkimo laisvę saisto tam tikri 
apribojimai, - pavyzdžiui, Džekas negali teisėjauti futbolo aikštėje 
sekmadieniais, —- nėra jokio taisyklių sąvado, kuris išspręstų visas 
konfliktuojančių interesų prioriteto problemas. 

Spręsdami klausimą, kaip elgtis toliau, vaidmenų atlikėjai turi 
kliautis savo pačių protu ir svarstyti konfliktą pirmiausia konkre- 
taus vaidmens kontekste, po to vaidmenų atlikėjų kontekste ir ga- 
liausiai visų vaidmenų kontekste. Pažvelkime į Džeko, kaip sociali- 
nio darbuotojo, dilemą, kai jam reikia apsispręsti, ar atimti iš šei- 
mos vaiką, kuris joje patiria smurtą. Iš šeimos atimtas vaikas 
veikiausiai patirs traumą, ir, kaip girdėjau iš privačių socialinių dar- 
buotojų, kartais ši trauma būna didesnė nei patiriamas smurtas. 
Tačiau Džekas žino ir tai, jog kai kurie tokie vaikai žūva. Tad jis 
turės pats priimti sprendimą. Suprantama, jis turi kolegų, su ku- 
riais gali tartis, gali būti ir komisija, peržiūrinti priimamus spren- 
dimus. Tačiau visiems šiems žmonėms įtakos turės tai, kaip jis api- 
būdins situaciją, kurią jis geriausiai žino; ir bet kuriuo atveju jie 
taip pat turi kliautis tik savo pačių sprendimu. Tačiau toks spren- 
dimas nėra neklusnumo išraiška; jis būtinas vaidmeniui atlikti. Net 
jeigu būtų mėginama kodifikuoti visą socialinio darbo praktiką, 
tas kodeksas mirgėtų rekomendacijomis veikti savo nuožiūra. 

Kad vaidmenų atlikimas nėra mechaniškas, tampa dar akivaiz- 
džiau nagrinėjant vaidmenų atlikėjų tarpusavio konfliktus. Džei- 
nė ne visada sutaria su savo kolegomis patarėjais partijos politi- 
kos formavimo ir vykdymo klausimais. Kartais ji konfliktuoja su 
vietos valdžios pareigūnais, kurie dėl savo profesinių pažiūrų ir 
įsipareigojimų vadovaujasi savo tikslais, be to, rūpinasi referenti- 
nėmis grupėmis, nesutampančiomis su jos tikslais bei referenti- 
nėmis grupėmis. Aišku, jos problemas mėgina apsunkinti politi- 
niai oponentai; įvairios grupės, nepatekusios į vietos valdžią, taip 
pat turi interesų, į kuriuos patarėja privalo atsižvelgti. Daugelis 
šių veiksnių yra pasikartojantys, todėl priimamiems sprendimams 

įtakos turi ir ankstesnių sprendimų istorija, ir būtinumas numa- 
tyti ateities problemas. Nors Džeinė turi sąjungininkų ir nesto- 
koja patarimų, kartais jai tenka jais nepasitikėti arba jų nepaisyti. 
Žodžiu, jos vaidmuo reikalauja politinio meno - praktinio mąs- 
tymo, kuris nepasiduoda kodifikavimui, sugebėjimų. Jeigu ji turi 
tokių sugebėjimų, tai įneša kažką nauja į tai, kas vadinama tipiš- 
ku instituciniu vaidmeniu. 

Tai, kad vaidmenų atlikimas negali būti suprastas nepripažįstant 
juos atliekančių asmenų reikšmės, pasitvirtina ir tada, kai į Džeinę 
pažvelgiame kaip į kelių vaidmenų atlikėją. Šeimos, karjeros, poli- 
tikos ar kitokių reikalų prioriteto problema nesprendžiama auto- 
matiškai. Gali būti tam tikrų griežtų imperatyvų, tokių kaip „vai- 
kai - svarbiausia“, tačiau apskritai nusistatyti tuos prioritetus turi 
ji pati. Kitaip ir negali būti visuomenėje, kur toleruojama asmens 
vaidmenų įvairovė. Gali būti kodeksas, draudžiantis kai kuriuos 
derinius, pavyzdžiui, viešnamio savininkui eiti vyskupo pareigas, 
tačiau negali būti kodekso, kuris reguliuotų visus leistinus deri- 
nius. Žmonės neišvengiamai patys turi tvarkyti savo gyvenimą. 
Nors, kaip netrukus matysime, tai nereiškia, kad asmuo skiriasi 
nuo savo vaidmenų sumos, todėl nedvejodami galime atmesti bet 
kokią grynai mechanistinę institucijų poveikio asmeniui analizę. 

Taigi institucinis vaidmenų atlikimas nepasiduoda paprastai sis- 
teminei analizei, kuri siekia iš socialinių padėčių imperatyvų tie- 
siogiai kildinti specifinius elgesio būdus. Be abejonės, jis turi būti 
interpretuojamas iš vidaus. Tai nėra galutinis apatinio dešiniojo 
langelio pozicijų patvirtinimas, nes vertikaliojoje ašyje galimi komp- 
romisai su holizmu, be to, visa, ką atskleidžia supratimas, gali tapti 
tolesnio aiškinimo objektu platesniame kontekste. Tačiau jau pa- 
siekėme tašką, kur prožektorių galime nukreipti į mūsų vaidmenų 
atlikėjus kaip į asmenis. 

Prožektoriaus metafora turi mums priminti, jog institucijų ir orga- 
nizacijų tyrimas nėra vienintelis vaidmenų temos šaltinis socialiniuose 

moksluose. Kitas šaltinis, ypač populiarus mikrosociologijoje ir so- 
cialinėje psichologijoje, - tai idėja, jog socialiniai vaidmenys yra 
tarsi sceniniai vaidmenys socialinio gyvenimo teatre. 2 skyriuje Fon- 
tenelle'is, sakydamas, jog „gamta labai panaši į operą“, siekė at- 
kreipti mūsų dėmesį į paslėptus scenos mechanizmus. Dabar vi- 
suomenę įsivaizduokime kaip teatrą ir pamėginkime išsiaiškinti va- 
dinamąją dramaturginę analogiją. Čia turima omeny analogija su 
pjesės personažais arba su aktoriais, vaidinančiais tuos persona- 
žus, arba, o tai išties įdomu, - ir su vienais, ir su kitais. 

Institucinė koncepcija yra mažiau holistinė, nei atrodo, o dra- 
maturginė analogija yra mažiau individualistinė, nei atrodo. Tai 
gali stebinti, jei pradedame nuo prisiminimų apie mokyklinius vai- 
dinimus, kai Hamletą nevykusiai vaidino jaunuolis, sėdėjęs su ju- 
mis viename suole per matematikos pamokas. Pradinis vaidinimo 
įvaizdis - žmogus su kauke, mėginantis vaizduotis kitu. Komedijo- 
je „Kaip jums tai patinka“ Žakas, pasakęs: 


Visas pasaulis - tik scena, 
O vyrai ir moterys - tik aktoriai, 


iškart priduria: 


Jie tai ateina, tai išeina, 


Ir vienas žmogus vaidina daugelį vaidmenų. 


Atrodo, ši analogija mus ragina skirti žmogų nuo jo kaukių ir 
manyti, kad tikrasis aktorius gyvena už scenos ir tarp spektaklių. 

Tačiau gerai pagalvojus darosi aišku, jog analogijai labiau tinka 
pjesės personažai, gyvenantys tik sceninį gyvenimą ir darantys tik 
tai, ko reikalauja siužetas. Aktoriai kur kas mažiau pastebimi, ypač 
jei teatrą nustojame įsivaizduoti pagal mokyklinio vaidinimo mo- 
delį. Geri aktoriai ne tiek vaidina savo personažus, kiek juos įkūni- 

ja. Laurence'as Olivier yra Hamletas klasikiniame filme gerbėjų 
požiūriu; kad ir ką reikštų „yra“, tai reiškia daugiau nei vaidybą. 
(Beje, kiti sakytų, kad Melas Gibsonas yra Hamletas vėlesnėje ek- 
ranizacijos versijoje. Dėl ko jie nesutaria ir ar gali jie visi būti tei- 
sūs?) Jei visas pasaulis - tik scena, tai mes visada esame scenoje ir 
mūsų išėjimai iš vienos scenos tėra atėjimai į kitą sceną. Septyni 
Žako amžiai - tai mokinuko, meilužio ir juokdario, kareivio, bar- 
zdoto kaip leopardas, ir teisėjo, žarstančio išminties krislus, am- 
žiai. Jei miegamasis yra tokia pat scena kaip svetainė, tai ši vaid- 
mens samprata tampa išties mažiau individualistinė. 

"Tačiau tai negali būti galutinis sprendimas. Jei tokie dramos vei- 
kalai kaip Hamletas atskleidžia kokią nors tiesą apie gyvenimą, tai 
nereiškia, kad gyvenimas tėra scenarijus, sukurtas autoriaus ir per- 
keltas į sceną režisieriaus. Autorius tėra kūrybingas parazitas, ku- 
riam, kad galėtų dirbti, reikia gyvenimo medžiagos, o režisieriaus 
interpretacija turi remtis pirminiu jo auditorijos gyvenimo supra- 
timu. Tas pat pasakytina apie pusiau surežisuotą dramą, kur akto- 
riams suteikiami tik jų personažai, veiksmo metmenys ir išeities 
taškas. Taigi dalis darbo paprasčiausiai perkeliama ant jų pečių. 
Pats teatras nesiremia nei idėja, kad esame tik savo vaidmenų su- 
ma, nei jos priešybe. Suprantama, tai nereiškia, kad dramaturgai 
šiuo požiūriu neužima jokios pozicijos. Kartais jie mums sako, kad 
visas pasaulis yra scena, kartais - kad gyvenimas yra triukšminga, 
neturinti prasmės idioto pasaka, kartais - kad esame tokie, kokius 
patys save pasirenkame. Tai yra konkuruojančios hipotezės, iš ku- 
rių nė viena nėra sudedamoji pačios dramaturginės analogijos da- 
lis. Nėra jokios vienintelės arba neginčijamos tiesos apie socialinį 
gyvenimą, kurią būtų galima įsigyti teatrų kasose. 

Taigi abi vaidmenų atlikimo koncepcijos iš esmės yra dvipras- 
miška nuostata vaidmenis atliekančio asmens atžvilgiu. Galime pri- 
pažinti, kad „poziciją lemia kėdė“, bet nepripažinti, kad asmuo 
tėra ruporas. Galime taip pat sutikti, jog „vienas žmogus vaidina 

daugelį vaidmenų“, bet nebūtinai sutikti, kad jis tėra jo atliekamų 
vaidmenų suma. Esminis dalykas, matyt, yra aktorių tarpusavio 
pakeičiamumo galimybė. Manau, daugelis iš mūsų pripažins, jog 
dažnai turime labai menką socialinio manevro laisvę, todėl kiek- 
vienas, užimdamas tam tikrą padėtį, turėtume tokius pačius savo 
laisvės apribojimus. Tačiau tik nedaugelis šią tiesą pripažins visų 
savo vaidmenų atžvilgiu ar net atžvilgiu tų vaidmenų, kuriuos at- 
liekame pakankamai ilgai ir laikome juos savais. Be abejo, melavau 
kalbėdamas apie komfortišką Džeko ir Džeinės socialinį gyveni- 
mą, kur asmens iniciatyva sutampa su jo darbu. Tokiu atveju jie 
priklausytų labai mažai pasaulio gyventojų daliai, ir tai reikštų, jog 
viešosios arenos reikalavimai yra kur kas švelnesni, nei yra iš tikrų- 
jų. Tačiau net menkos ir atsitiktinės pasirinkimo galimybės gyveni- 
me ant išlikimo ribos būtų pakankamos įrodyti, jog savo teorijose 
turime palikti vietos asmens pasirinkimui. Šiaip jau esame įsitikinę 
asmeninio gyvenimo unikalumu. Mūsų draugai, tėvai, vaikai, my- 
limieji ir mylimosios mums atrodo nepakeičiami ir tikimės, jog 
esame nepakeičiami jiems. 


SOCIALINĖ IR ASMENINĖ TAPATYBĖ 


Ir tada, kai nagrinėjome institucijas, ir tada, kai pasaulį įsivaizda- 
vome kaip sceną, mums kildavo klausimų dėl vaidmenų atlikėjų 
tapatybės. Kadangi tapatybė yra viena iš sudėtingiausių filosofijos 
sąvokų, čia patogiausia būtų išvengti filosofinių klausimų. Peteris 
Bergeris knygoje Kvietimas į sociologiją rašo: „Pasakyti „Aš esu 
žmogus“ - vadinasi, paskelbti tokią pat savo vaidmens deklaraciją, 
kuri skelbiama sakant: „Esu JAV kariuomenės pulkininkas“ (1963, 
S skyrius). Be to, jis atkreipia dėmesį į tai, jog yra lyčių vaidmenys, 
taip pat kariniai vaidmenys, kuriuos jis nagrinėja viename knygos 
skyriuje, pavadintame „Visuomenė žmoguje“. 

Ką galiu pasakyti apie save nedeklaruodamas savo vaidmenų? 
„Cogito“? „Esu asmuo“? Daugeliui filosofų šios tezės būtų išeities 
taškas „asmens tapatybę“ atskiriant nuo „socialinės tapatybės“. Jie 
pripažintų, kad kiekvienas mes turime socialinę tapatybę, vaidme- 
nų ir santykių sumą, nurodomą atsakant į klausimą „Kas esi?“ Ta- 
čiau jie pridurtų, jog keldami klausimą „Kas esu?“ keliame kitokį 
klausimą. Du skirtingi asmenys gali turėti tuos pačius socialinius 
atributus, tad ir tą pačią socialinę tapatybę. Tačiau tai nepadaro jų 
tuo pačiu asmeniu, nes filosofine prasme asmens tapatybė nėra 
kokių nors atributų panašumas. Būtent toks yra tradicinis požiūris 
į filosofinę asmens tapatumo problemą, įkvėptas idėjos, kad kiek- 
vienas asmuo būtinai yra unikalus. Galbūt dar ir dėl idėjos, kad 
kiekviena siela yra unikali Dievo akyse, įtakos klausimas, ką reiš- 
kia būti asmeniu, paprastai sprendžiamas taip, kad Džekas ir Džei- 
nė būtinai yra skirtingi asmenys. Nors ne visi filosofai laikosi to- 
kios griežtos pozicijos asmens tapatybės atžvilgiu, ši bendra nuo- 
stata išlieka, ir turi būti pateikta išties svarių argumentų, kad ja 
būtų galima suabejoti. 

Gali pasirodyti, jog klausimai apie asmens sąvoką turi esminę 
reikšmę individualizmo pozicijai socialiniuose moksluose. Ta- 
čiau savo pobūdžiu jie skiriasi nuo iki šiol nagrinėto individu- 
alizmo. Homo economicus yra veikiau individo tipas, kurio kon- 
krečios žmogiškos egzemplifikacijos nedomina nei Racionalaus 
pasirinkimo teorijos, nei Lošimų teorijos, nebent jos įkūnija skir- 
tingas preferencijų aibes. Nors 6 skyriuje lošėjus įvardijome kaip 
Džeką ir Džeinę, tai darėme tik vaizdumo sumetimais, nes tų 
lošimų dalyviais galėjo būti bet kuri racionalių veikėjų pora, 
turinti nurodytas preferencijas. Homo sociologicus net tada, kai 
jis laikomas aktyviu, o ne pasyviu, yra visai kitas tipas. Suteik- 
dami Džekui ir Džeinei gana specifiškus vaidmenų rinkinius, 
pirmiausia siekėme išsiaiškinti jų socialinę tapatybę. Apskritai 
mūsų lig šiol brėžiamas skirtumas tarp individų ir visumų buvo 


214 SOCIALINIŲ MOKSLŲ FILOSOFIJA 


atomų ir molekulių, vienetų ir sistemos, arba veiksmų ir nor- 
mų, skirtumas. Vadovaudamiesi supratimo tikslais, panašiai kaip 
anksčiau vadovaudamiesi aiškinimo tikslais, laikėmės prielaidos, 
kad kadangi mokslas turi teikti bendras tiesas, individai turi 
reikšmės tik tuo atveju, jeigu jie yra tipiški. Be to, sakėme, jog 
homo economicus yra pernelyg mechaniškas, kad galėtume jį 
laikyti individu. Taip pat atkreipėme dėmesį į tai, jog asmeninės 
atsakomybės elementas atliekant vaidmenis yra neišvengiamas 
ir kad homo economicus modeliui jo gali prireikti. Taigi įprasta 
individualistinė individo samprata gali skirtis nuo tos, kurią siūlo 
filosofinė asmens tapatumo analizė. 

Ir visai nekeista, kad filosofai nesutaria nei dėl to, ką reiškia būti 
asmeniu, nei dėl to, kas kiekvieną asmenį daro unikalų. Šiuolaiki- 
nių ginčų istorinės ištakos paprastai siekia Descartes'o ir Locke'o 
nesutarimus. Descartes'o įsitikinimu, kiekvienas mes esame amži- 
na, nefizinė substancija, 7es cogitans, arba sąmoninga būtybė, dis- 
ponuojanti laisva valia. Locke'as tvirtina, kad kiekvieno mūsų įsi- 
tikinimas savo nepertraukiamu egzistavimu laiko atžvilgiu grin- 
džiamas atmintimi, kuri mums leidžia suvokti, kuo buvome ir ką 
darėme vakar. Sielą traktuodamos kaip nematerialią substanciją, 
apdovanotą savižinos galia, abi šios koncepcijos patogiai šliejosi 
prie ortodoksinio krikščioniško požiūrio į sielos prigimtį. Tačiau 
jos paliko daugybę neatsakytų klausimų. Kaip ši nemateriali siela 
siejasi su smegenimis, kūnu ir visu fiziniu pasauliu? Ar atsiminimas 
būtinas ir ar jis pakankamas, kad žinočiau, kuo buvau vakar? Net 
jeigu intuityviai žinau, kad esu 7es cogitans, ar galiu žinoti, jog yra 
kiti protai? Tokie klausimai, net jeigu jie nekelia mirtinos grėsmės, 
skatina ieškoti alternatyvių atsakymų. 

Iš tokių atsakymų trys mums bus įdomiausi. Pirmasis yra Hume'o 
atsakymas, tinkantis visiems empirikams, atmetantiems idėją, kad 
savistaba gali paliudyti sielos, kaip substancijos, egzistavimą: 

Kai mintimis atsigręžiu į save, niekada negaliu suvokti šio aš be vienokių 
ar kitokių suvokinių; be šių suvokinių negaliu suvokti jokio daikto. Tad šių 


suvokinių visuma ir sudaro sielą (1739, Priedas). 


Tokiu atveju asmenys neturi jokio specifinio tapatumo kriteri- 
jaus. Kaip ir kitų objektų, jų tapatumą visada lemia jų savybių ir 
santykių tvarumas. Atskirus asmenis skiria jų skirtingi stebiniai, o jų 
skirtumą iš dalies lemia tai, kad asmenų kūnai užima skirtingas vie- 
tas erdvės ir laiko atžvilgiu. Panašiai du žirniai ankštyje turi bendrų 
savybių, dėl kurių abu yra žirniai, ir skirtingų savybių bei santykių, 
dėl kurių jie yra atskiri žirniai. Nors Hume'as nebuvo visiškai paten- 
kintas šia kūnų tapatumo koncepcija ir tai grakščiai pripažino tame 
pačiame Priede, jis nepakeitė savo įsitikinimo, jog asmenys šiuo po- 
žiūriu nėra išskirtiniai objektai. Vėlesni empirikai laikėsi tos pačios 
nuostatos. Ši nuostata priimtina įprastamjam natūralizmui, veikėjus 
laikančiam sudėtingais gamtos objektais, tokiais kaip 50720 econo- 
micus, kuris suvokiamas kaip kūnas, turintis preferencijų, disponuo- 
jantis informacija ir kompiuterine programa. 

Antra, turime Kanto „transcendentalinio apercepcijos vienumo“ 
įrodymą (Grynojo proto kritika, „Transcendentalinė analitika“, 
1 kn., 2 skyrius, 2 skirsnis). Labai glaustai reziumuojant, jis atro- 
dytų taip: kadangi patyrimas mums teikia tik „reiškinius“, mūsų 
sugebėjimas patyrimo įvairovę suvienyti į tvarių objektų pasaulį 
turi būti kildinamas iš kitur. Šie už patyrimo ribų esantys objektai 
yra „transcendentiniai“ — jie yra mūsų intelekto, kuris reiškinius 
grupuoja pajungdamas juos kategorijų sistemai, veiklos produktai. 
Taigi skirtingi reiškiniai susiejami vienoje sprendžiančio proto są- 
monėje. Tačiau sprendžiančio proto vienumas ir tapatumas taip 
pat nėra mums duotas išorinio ar vidinio patyrimo. Čia vėl susidu- 
riame su transcendentiniu vienumu, šįkart su „apercepcijos“, arba 
savimonės, vienumu, kurį suvokiame apmąstydami paties mąsty- 
mo galimybės sąlygas. 

Ši transcendentinė sąmonė, aktyviai veikdama, įprasmina pasau- 
lio reiškinių įvairovę ir savo pačios vietą tame pasaulyje. Ji tvarko 
patyrimo įvairovę remdamasi prielaida, kad viskas pasaulyje vyksta 
tik pagal gamtos dėsnius ir jame negalima jokia laisvė. Kita vertus, 
kad galėtų reiškinius įprasminti, ji turi postuluoti, jog egzistuoja ki- 
tokia priežastingumo rūšis, tai yra laisvė. Kantas šią „grynojo proto 
antinomiją“ nagrinėja kaip vieną iš keturių antinomijų, kur kiekvie- 
nu atveju iškeliama tezė ir jos antitezė, po to ieškoma jų sintezės 
(„Transcendentalinė dialektika“, 2 kn., 2 skyrius, 2 skirsnis). Laisvės 
buvimas pasaulyje, kuriame nėra laisvės, yra antinomija, ir ji taikliai 
nusako mūsų problemas konceptualizuojant socialinį veiksmą. Mes 
esame veikėjai, kurių laisvės neįmanoma nutverti veiksmuose, ta- 
čiau norėdami tuos veiksmus suprasti šią laisvę turime postuluoti. 

Trečia, pragmatizmo atstovai šį trascendentinį asmenį paprastai 
laiko 7es cogitans idėjos reliktu. Nors Kantas buvo teisus atmesda- 
mas empirinį požiūrį, kad patyrimas yra visa, ko mums reikia, jis 
klydo manydamas, jog siekiant suprasti interpretacinės veiklos ga- 
limybę būtina postuluoti kokią nors realią sielą ar sąmonę. Įsitiki- 
nimų tinklas išties mezgamas, tačiau ne vadovaujant kokiam nors 
vyriausiajam mezgėjui (žr. Rorty, 1987). Šią nuostatą daug anks- 
čiau formulavo Williamas Jamesas Psichologijos principuose (1890, 
10 skyrius). Jamesas skiria „aš“ (asmenį, kaip pažinimo subjektą) 
nuo „asmens“ (kaip pažinimo objekto). Pastarasis, empirinis as- 
muo, turi tris aspektus: 


materialųjį asmenį, arba kūną; 

socialinį asmenį - „Žmogaus socialinis „aš“ - tai pripažinimas, kurio 
jis susilaukia iš aplinkinių <---> tiesą sakant, žmogus turi tiek 
savo socialinių asmenų, kiek yra individų, kurie jį pripažįsta“; 

dvasinį asmenį - „žmogaus vidinę, arba subjektyvią, būtį, psichi- 
nių galių ir nuostatų visumą“. 

Tas „aš“, kuris pažįsta mane kaip empirinį asmenį, tėra „trum- 
palaikė mintis, sprendinys“, jis nėra realus arba transcendentinis 
Mąstytojas. Vis dėlto jis svarbus, nes mąstymas ir sprendimų pri- 
ėmimas yra veikla, o ne psichikos įvykių agregatas. 

Visos šios pozicijos turi savo šalininkų. Nėra išmirę 17 Locke'o 
ar Descartes'o palikuonys. Tad filosofinės asmens tapatybės teori- 
jos plėtojamos labai skirtingomis ir dažnai nesuderinamomis kryp- 
timis. Tačiau tai nereiškia, kad dėl to jos tampa nereikšmingos ieš- 
kant atsakymo į klausimą, ar mes esame kažkas daugiau nei mūsų 
vaidmenų suma. Priešingai, dalykas pradeda strigti filosofiniuose 
brūzgynuose būtent toje vietoje, kur šiame skyriuje susidūrėme su 
sunkumais. Todėl baigiamajame jo skirsnyje siūlysiu giliau pasiner- 
ti į pagrindines filosofijos problemas. 


IŠVADOS 


Pripažinti, kad socialinis pasaulis turi būti interpretuojamas iš vi- 
daus, - nereiškia pripažinti Supratimo pergalę, nes Aiškinimas dar 
gali tarti paskutinį žodį. Tačiau tai turės būti paskutinis žodis. Pir- 
mosios mūsų mintys apie normas, institucijas ir praktikas yra prie- 
šingos tiek sistemų, tiek Lošimų teorijai. Šio pobūdžio „struktū- 
ros“, nors ir būdamos išoriškos kiekvieno individo atžvilgiu, yra 
vidinės jų, kaip visumos, atžvilgiu, nes yra išaustos iš bendrų tai- 
syklių ir prasmių, kurioms nėra vietos termitų kolonijose ar plane- 
tų sistemose. Normatyvinės sistemos negalėtų būti kolektyvinis 
veiksmų orientyras, jei individai, kurie jas pripažindami palaiko jų 
buvimą, save suvoktų pagal analogiją su termitų kolonijos termi- 
tais ar su mašinos sraigteliais. Tačiau jos nesileidžia lengvai inter- 
pretuojamos kaip konvencijos, apie kurias kalba Racionalaus pa- 
sirinkimo ir Lošimų teorijos. Abipusiai lūkesčiai, su kuriais Čia 
susiduriame, yra veikiau normatyviniai, o ne prognostiniai, ir jie 

suponuoja kvazimoralinį pareigų ir teisių tinklą, kuris vis dar ne- 
pasiduoda lošimų teoretikų analizei. 

Šių problemų paskatinti, sutelkėme dėmesį į vaidmens sąvoką, 
traktuodami ją kaip normatyvinių lūkesčių, siejamų su tam tikra 
socialine padėtimi, aibę. Viršutinio dešiniojo langelio holizmas būtų 
patvirtintas, jei asmenys viešoje arenoje visada veiktų pagal griež- 
tus savo socialinės padėties reikalavimus, ir triumfuotų, jei taisyk- 
lių apibrėžiamos socialinės padėtys aprėptų visus socialinius santy- 
kius, kad ir kokie asmeniški ir intymūs jie būtų. Vaidmens atlikėjus 
absorbuotų jų socialinės padėtys ir jie taptų vaidmenų normatyvi- 
nėje visuomenės struktūroje agregatais. Šią analizės strategiją pati- 
krinome Biurokratinės politikos modelio „poziciją lemia kėdė“ pa- 
vyzdžiu. Institucijos ir organizacijos čia buvo interpretuojamos kaip 
veiksmų šaltinis tiek tariamiems racionaliems individams, tokiems 
kaip tautinė valstybė, tiek realiems kūniškiems individams. Perga- 
lė tuose abiejuose frontuose šiame pamatiniame analizės lygmeny- 
je reikštų bendrą holizmo pergalę. 

Tačiau net jeigu „poziciją lemia kėdė“, išlieka daug laisvės in- 
terpretuojant vaidmenis, ypač kai atliekama daugelis vaidmenų. 
Vaidmenų konfliktas demaskuoja už jų slypintį asmenį (subjek- 
tą). Dramaturginėje analogijoje šis asmuo gali būti palygintas su 
teatro aktoriumi, pasislėpusiu po savo personažo kauke. Tačiau 
tą analogiją nagrinėjant atidžiau pasirodo, kad ji yra tokia pat 
dviprasmiška asmens (subjekto) atžvilgiu, kaip ir asmenį neigian- 
ti institucionalistinė perspektyva. Abiem atvejais mums siūloma 
iš pradžių žaidėjus atskirti nuo jų vaidmenų, bet po to iškart juos 
vėl sujungti. Galbūt tai paaiškinama tuo, kad remiamės Witt- 
gensteino taisyklių ir praktikų idėjomis, kuriose ši dviprasmybė 
yra iš pat pradžių. Taisyklės individui nurodo, „kaip žengti toliau“, 
tačiau jos pačios kuriamos pagal tai, kaip individai jas interpretuo- 
ja. Tai netenkina mūsų smalsumo dėl asmens statuso. Jį dar labiau 
paakina žvilgsnis į filosofinę asmens tapatybės problematiką, kur 

tikėjimą dekartiškuoju ego griauna savistabos nepajėgumas „be 
suvokinių suvokti daiktą“. Tačiau tai gali reikšti, jog apercepcijos 
vienumas yra transcendentinis. 

Nuoroda į Kantą bent jau padeda geriau apibrėžti mūsų proble- 
mą. Mes kreipiamės į Supratimą, siekdami apginti asmenį, kaip 
racionalumo ir moralės požiūriu vertinamų iniciatyvų šaltinį. Kita 
vertus, veiksmas, kaip ir kiekvienas įvykis, yra pavaldus priežasti- 
niams dėsniams, kurie priklauso Aiškinimo valdoms. Šis prieštara- 
vimas lieka neišspręstas. 

Kaip rašė Anthony Giddensas, „struktūrinės socialinių sistemų 
savybės yra tas sistemas pagrindžiančios praktikos reprodukavimo 
priemonės, o kartu ir jos rezultatai“ (1979, p. 69). Tai sutampa su 
viršutinio dešiniojo langelio turiniu, kur normos, institucijos ir prak- 
tikos palaiko viena kitą. Tačiau aktoriai nesileidžia redukuojami į 
priemonių ir rezultatų sąveiką. Jie ateina į sceną ir iš jos išeina, o 
svarbiausia - savo veikloje jie vadovaujasi savo pačių supratimu, 
kas yra racionalu ir teisinga. Vis dar privalome jiems atseikėti tai, 
kas jiems priklauso. 


9 SKYRIUS 


AIŠKINIMAS IR SUPRATIMAS 


Neturint adekvačios prasmingumo lygmens teorijos, visi mūsų apiben- 
drinimai tėra statistinės tikimybės teiginiai, kurie arba apskritai nesupran- 
tami, arba suprantami tik iš dalies <--->. Kita vertus, pažinimo sociolo- 
gijos požiūriu net adekvačiausia prasmingumo lygmens teorija savo prie- 
žastinius teiginius gali pagrįsti tik tuo atveju, jeigu esama tikimybės <--->, 
jog aptariamas veiksmas realiai bus tas, kuris prasmingumo požiūriu yra 


adekvatus. 


Taip Weberis sieja aiškinimą ir supratimą pirmajame Ekonomi- 
kos ir visuomenės skyriuje. Jo išskirti žodžiai žymi tam tikrus pro- 
bleminius mazgus. Pirmiausia mums siūloma skirti prasmingumo 
ir priežastingumo lygmenis, po to - juos derinti žengiant į „pažini- 
mo sociologiją“. Atrodo, tai išties racionali procedūra; deja, ją len- 
gviau paskelbti negu jos laikytis. 

Tačiau vienas dalykas sakomas labai aiškiai - veiksmų negalima 
paaiškinti vien statistikos priemonėmis. Taip aiškinami jie būtų „ne- 
suprantami arba suprantami tik iš dalies“. (Pono Rouget balsavi- 
mo negalima paaiškinti priskiriant jį tai darbininkų grupei, kurios 
balsavimą galima prognozuoti su 8096 tikimybe.) Tad pirmiausia 
turime pereiti į prasmingumo lygmenį, 0 tik po to, aiškindamiesi, 
kas realiai vyksta, galime grįžti į priežastingumo lygmenį. Tačiau 
čia galima pastebėti esminę dviprasmybę. Ar Weberis teigia, kad 
veiksmai ir jų motyvai yra prasmingumo lygmens dalykai, bet ne- 
gali būti identifikuoti be statistikos patvirtinimo sprendžiant Kitų 

sąmonės problemą? Ar jis teigia, kad veiksmai turi ne tik prasmę, 
bet ir priežastis, ir kad būtina atsižvelgti į abi šias aplinkybes? 

Nors neieškosime Weberio atsakymų į šiuos klausimus, šiame 
skyriuje jie bus vyraujantys. Pirma, prasmingumo lygmenyje mes 
dar turime suderinti du veiksmo racionalios rekonstrukcijos bū- 
dus. Yra tam tikrų galimybių ankstesniojo skyriaus protingus vaid- 
menų atlikėjus suartinti su racionaliais Lošimų teorijos veikėjais, 
jei pastaruosius galima padaryti lankstesnius. Antra, priežastin- 
gumo lygmenyje dar turime nuspręsti, kuri priežastingumo sąvo- 
ka naudingiausia socialiniams mokslams, ypač jei aiškindami re- 
alaus pasaulio įvykius naudojamės idealių tipų modeliais. Trečia, 
dar nežinome, kaip gali būti derinamas interpretacinis ir priežas- 
tinis požiūris į socialinį pasaulį iš dalies dėl to, kad dar neišsiaiš- 
kinome, kokiu mastu socialinio pasaulio prasmingumą galime ta- 
patinti su jo realumu. 


TAISYKLĖS IR MOTYVAI 


Mėginant suderinti racionalaus veiksmo normatyvinius ir strategi- 
nius aspektus, geriausiai pradėti nuo ankstesnių dviejų skyrių išva- 
dų apie veikėjų autonomiją. Nors 8 skyrių pradėjome nuo koncep- 
cijos, kuri žmones vaizduoja kaip aklus taisyklių vykdytojus, ne- 
trukus ją pakeitėme kita, daug lankstesne koncepcija. Taisyklių lai- 
kymasis nebūtinai turi būti mechaniškas. Tiesą sakant, jis ir negali 
toks būti, nes taisyklės paprastai nėra baigtinės, jos yra interpre- 
tuojamos, maža to -jos yra kuriamos jas taikant. Sąmoningu spren- 
dimu nustatomos taisyklės, kaip ir tos, kurios susiklosto latentinių 
procesų eigoje, gali tarpusavyje konfliktuoti visiškai nenuspėjamais 
būdais. Įsitvirtinant prioritetams ir rimstant konfliktams, taisyklės 
tampa apibrėžtesnės. Tačiau net atskira taisyklė negali būti visiškai 
apibrėžta, nes ji negali numatyti visų galimų aplinkybių, todėl turi 

būti interpretuojama, o tai reiškia, kad bus priimami sprendimai, 
kaip ją taikyti konkrečiu atveju. Tad klusnūs taisyklių vykdytojai 
turi ne tik žinoti, „kaip žengti toliau“, bet ir spręsti, „kaip žengti 
toliau“. Jie gali interpretuoti jas individualiai, o tuo labiau kolek- 
tyviai, žodžiu, jie disponuoja konstravimo galia. Taigi jie užima 
saugią distanciją taisyklių atžvilgiu, nors taisyklės išlieka lemiamu 
veiksniu interpretuojant tai, kas daroma jų globoje. 

Pavyzdžiui, jei Džekas ir Džeinė yra kaimynai, jie privalo laiky- 
tis šio santykio taisyklių, pradedant įstatymo reikalavimais dėl 
svetimų valdų neliečiamumo ir baigiant socialinėmis konvencijo- 
mis dėl triukšmo naktį. Tačiau kiekvienas turi tam tikrą šių taisyk- 
lių interpretavimo laisvę. Jeigu gerai sugyvena, jie yra tolerantiš- 
kesni pažeidimų atžvilgiu ir lengviau susitaiko su kai kuriais iš jų. 
Net jeigu jie nesugyvena, kiekvienas gali priešintis taisyklių spau- 
dimui aiškindamas, tarkime, kad triukšmas naktį buvo nedidelis 
arba kad kaimynams pasakyta pastaba nebuvo šmeižtas. Kad tai- 
syklės palieka daug galimybių laviruoti, ypač akivaizdu prisimi- 
nus, jog kiekvienas iš mūsų yra daugelio vaidmenų atlikėjas ir gali 
pasirinkti, aišku, ribotai, kiek pastangų skirti kiekvienam savo vaid- 
meniui ir kaip spręsti iškylančius vaidmenų konfliktus. Žodžiu, 
pasirodo, jog homo sociologicus turi plačią erdvę laviruoti. 

Įsigilinus matyti, jog ši erdvė net platesnė, nei ją galėtų užpildyti 
vienas homo sociologicus. Joje yra vietos ir 6 skyriaus homo eco- 
nomicus, savo naudą maksimizuojančiam individui. Net jeigu tai- 
syklėse būtų nusakomi vadovavimosi jomis motyvai, jų nepakaktų 
racionaliam veiksmui determinuoti. Antai prioritetai, kuriuos Džei- 
nė teikia įvairioms alternatyvoms planuodama pobūvį, iš dalies pri- 
klauso nuo to, ko ji pati nori, ne vien nuo normatyvinio konteks- 
to. Šiuos elementus galima traktuoti kaip nuosekliai išdėstytus fil- 
trus, kur normatyvinis kontekstas teikia alternatyvų meniu, iš kurio 
racionaliu išskaičiavimu pasirenkama konkreti alternatyva. Šį po- 
žiūrį komplikuoja, bet nepaneigia filtrų tarpusavio priklausomybė. 

Tai, ko Džeinė nori, iš dalies, aišku, priklauso nuo jos, kaip socia- 
lizuoto, socialinę padėtį užimančio asmens aspiracijų; tačiau kaip 
konkrečiai ji atsako į normatyvinius lūkesčius ir kokią reikšmę jiems 
teikia, iš dalies priklauso nuo jos pačios. Tai tėra komplikacija, 
jeigu jai veikiant pagal savo maksimizavimo strategiją ir atsižvel- 
giant į savo prioritetus išlieka sprendimo priėmimo momentas. Tai- 
gi, atrodo, bormo sociologicus galima suderinti su homo economi- 
cus, jei socialinį veiksmą analizuojame kaip instrumentaliai racio- 
nalų pasirinkimą normatyviniuose socialiniuose rėmuose. 


DAR KARTĄ APIE HOMO ECONOMICUS 


Tačiau dabar turime stabtelėti, nes paskutinėje pastraipoje remia- 
masi ta homo economicus versija, dėl kurios anksčiau mums kilo 
abejonių. Standartinis, įprastasis homo economicus — tai išties la- 
bai mechaniškas individas, kuris tėra duotųjų preferencijų tran- 
sformavimo į automatiškai apskaičiuojamą racionalų sprendimą 
įrenginys. Idealiai tipišku atveju veikėjai, kurie yra visiškai racio- 
nalūs ir jie tai žino vieni kitų atžvilgiu, apskritai neturi jokio psi- 
chologinio charakterio. Pavyzdžiui, jei Džekas nepakenčia mote- 
rų, o Džeinė yra geravalė induistė, tai šie jų bruožai atsispindės jų 
preferencijose, tad ir jų naudingumo matricose. Tačiau jie netu- 
rės įtakos kitiems priimamiems sprendimams; neįmanoma išsi- 
aiškinti šių veikėjų charakterio remiantis jų naudingumo matri- 
comis tuose lošimuose, kuriuos nagrinėjome 6 skyriuje; net jeigu 
tai būtų įmanoma, nuo to niekas nepasikeistų. Mes žinome tik jų 
naudingumą ir tik jį mums būtina žinoti tariant, kad veikėjai sie- 
kia jį maksimizuoti. Ir tai yra visiškai sąmoninga Racionalaus pa- 
sirinkimo teorijos nuostata; savo standartiniu pavidalu preferen- 
cijas ji traktuoja kaip duotybę ir nesidomėdama jų ištakomis dėme- 
sį telkia tik į tai, kaip preferencijos generuoja į ateitį orientuotus 

sprendimus. Ši idealiai tipiška konstrukcija sąmoningai atsiriboja 
nuo bet kokios psichologijos. 

Tad neišvengiamai kyla klausimas, kaip tokia abstrakti teorija 
gali būti siejama su daug sudėtingesniu realiu pasauliu ir neabstrak- 
čiais jo gyventojais. Šie gyventojai pasižymi psichologinėmis savy- 
bėmis, dėl kurių jie yra skirtingi individai, ne vien skirtingų prefe- 
rencijų paketai, ir kurios daro įtaką realiems jų sprendimų priėmi- 
mo procesams. Tačiau jei psichologija laikoma generuojančiu 
mokslu, kuris elgesį aiškina remdamasis psichologiniais dėsniais, 
tai paprasčiausiai grįžtame prie Miltono Friedmano inicijuoto gin- 
čo dėl realizmo (3 skyrius). Ji nesuteikia Džekui ir Džeinei jokios 
autonomijos ar refleksyvios savivaldos galių. Kiekvienas jų tėra tam 
tikros šių dėsnių poaibės, taikomos konkrečiomis sąlygomis, susi- 
kirtimo taškas. (Kiekvienam, kas palygins Johno Stuarto Millio 
teiginius apie psichologinius dėsnius Logikos sistemos 6 knygoje, 
kuriuos citavome pirmame skyriuje, su tuo, ką jis kalba apie „Indi- 
vidualybę“ knygoje Apie laisvę, kils klausimas, kaip ši generuojanti 
psichologija gali atsižvelgti į mūsų individualybę.) Džekas ir Džei- 
nė vis dar nėra tikri individai. Čia neturime priešnuodžio nuo gry- 
nai mechaninio homo economicus modelio. Mums ieškant mažiau 
mechaninio racionalaus individo modelio, niekuo nepagelbės psi- 
chologija, jeigu ir ji bus tokia pati mechaninė. 


ŠIMTAKOJIS 


Kodėl ieškome mažiau mechaniškų individų? Prisiminkime Kali- 
nio dilemą, kur individualiai racionalūs sprendimai duoda bendrą 
rezultatą, kuris yra suboptimalus abiem lošėjams. Šis lošimas turi 
esminę reikšmę Racionalaus pasirinkimo teorijai, kurioje remian- 
tis Lošimų teorija socialines normas mėgina analizuoti kaip raciona- 
lių veikėjų nekooperatyvių lošimų rezultatą. Iškėlėme mintį, tiesa, 

jos neplėtodami, kad problemos sprendimas, kurio racionalūs vei- 
kėjai neranda vieną kartą lošdami, gali rasti pakartotinai lošdami. 
Tačiau ši idėja yra karštų ginčų objektas, ir bet kuriuo atveju vien- 
kartinio lošimo problemos sprendimas būtų daug svarbesnis. Jis 
padėtų analizuoti normas, taisykles bei praktikas, saugančias indi- 
vidus nuo suboptimalių (pasak Pareto) baigmių. Dabar norėčiau 
grįžti prie šios temos ir pažiūrėti, kas dar gali būti padaryta erdvė- 
je, neužimtoje homo sociologicus modelio, pasinaudojant nauju l0- 
šimu, kuris, mano manymu, išryškina esminę problemą. Iš pradžių 
pacituosiu Hume'ą: 


Tavo javai subręs šiandien, mano - rytoj. Būtų naudinga mums abiem, 
jei aš talkinčiau tau šiandien, o tu man rytoj. Nejaučiu tau šiltų jausmų ir 
žinau, kad man atsakai tuo pačiu. Todėl nedėsiu jokių pastangų tavo labui, 
nes žinau, kad tau pagelbėjus bergždžia būtų tikėtis atsakomosios pagalbos 
iš tavęs. Todėl palieku tave triūsti vieną; tu elgiesi lygiai taip pat. Orai 
pasikeičia; abu netenkame savo derliaus dėl tarpusavio pasitikėjimo ir ga- 
rantijos stokos (1739, III kn., 2 dalis, 5 skirsnis). 


Performulavę implicitines citatos prielaidas Lošimų teorijos nau- 
dingumo matricų terminais, gauname 9.1 pav. „Šimtakojį“. (Įsigi- 
linus į 9.2 pav., paaiškėja, kodėl pasirinktas toks pavadinimas.) Šia- 
me Šimtakojyje lošėjai A ir B paeiliui gali žengti žemyn arba deši- 
nėn. Lošimą nuo viršutinio kairiojo išsišakojimo pirmasis pradeda 
A lošėjas. Jeigu jis žengia žemyn, lošimas iškart baigiasi, kiekvienas 
gauna išlošį, pavaizduotą apatinėje eilutėje (pirmasis skaičius skliaus- 
teliuose (0, 0) reiškia A išlošį, antrasis - B išlošį). Jeigu jis žengia 
dešinėn, B turi tokį pat pasirinkimą - žengti žemyn (-1, 2) arba 
dešinėn, ir tada lošimas baigiasi ties dešiniuoju atsišakojimu su iš- 
lošiais (1, 1). Abu lošėjai laimėtų, jei lošimas vyktų abiem lošėjams 
siekiant baigmės (1, 1), o nenutrūktų jau pačioje pradžioje, A žen- 
giant žemyn. Tačiau taip neįvyks, jei A ir B yra 6 skyriaus racionalūs 

veikėjai. A manys, kad B žengs žemyn, jeigu jam bus suteikta atsa- 
komojo ėjimo galimybė, nes B teikia pirmenybę baigmei (-1, 2), o 
ne (1, 1). Todėl A, teikdamas pirmenybę baigmei (0, 0) prieš baig- 
mę (-1, 2), žengia žemyn; tad abu pralošia. 


Šimtakojis 


A B 
(1, 1) 


(0, 0) (-1, 2) 
9.1. pav. Šimtakojis 


Lošimas, pavaizduotas 9.1 pav., yra ekvivalentiškas Kalinio di- 
lemai, tik skiriasi tuo, kad lošėjai daro ėjimus ne vienu metu ir 
antrajam lošėjui nėra garantuojama ėjimo galimybė. Jo kartotinį 
pobūdį rodo tai, ką lošimų teoretikai vadina jo „ekstensyviąja for- 
ma“. Kodėl lošimas vadinamas „Šimtakoju“, išaiškėja tada, kai nau- 
dojamės pavyzdžiu, kur galimi tolesni ėjimai. Tarkime, kad Džekui 
19 Džeinei siūlomas dešimties svarų prizas, jų bičiulio dovana. Jie 
turi lošti paeiliui ir kiekvienas gali pasiimti vieną arba du svarus. 
Jei paimamas vienas svaras, lošimas gali būti tęsiamas, jeigu kuris 
nors paima du svarus, lošimas nutraukiamas ir likę svarai praran- 
dami. Kiekvienas išsaugo iki tol laimėtus svarus. 

Ši lošimo versija pavaizduota 9.2 pav., kuris panašus į šimtakojį 
(17 būtų dar panašesnis, jei būtų lošiama iš šimto svarų). Deja, jo 
baigtis yra tokia pati, kaip ir anksčiau. Jei A ir B yra racionalūs 
veikėjai, tai A pasiims du svarus pirmuoju ėjimu užbaigdamas loši- 
mą. Jis gali atrodyti juokingas, tačiau jo logika nepriekaištinga. Jei 
lošimas pasiektų kraštutinį dešinįjį atsišakojimą, A žengtų žemyn 

teikdamas pirmenybę šešiems svarams prieš penkis, o B žengtų že- 
myn ankstesniamė atsišakojime. A, numatydamas tokį jo žingsnį, 
žengtų žemyn dar ankstesniame atsišakojime ir t. t. Ši „grįžtamoji 
indukcija“ lošėjus grąžina prie pirmojo atsišakojimo, tad A žengia 
žemyn. Tikras absurdas! 


A B A B A B A B 
(5, 5) 


(2,0) (1,2) (3,1) (2,3) (4,2) (3,2) (5,3) (4,5) (6, 4) 
9.2 pav. 


Man rodos, Šimtakojis aiškiai atskleidžia problemos esmę. Su- 
prantama, galima pripažinti, kad logika liepia pirmajam lošėjui ženg- 
ti žemyn ir susitaikyti su padėtimi. Tačiau jeigu toks susitaikymas 
su abipus suboptimalia baigme Kalinio dilemos atveju galėtų būti 
laikomas susitaikymu su nemalonia gyvenimo realybe, Šimtakojo 
baigmė būtų tikra nesėkmė Lošimų teorijai. 

Be to, nesėkmės priežastį nesunku nustatyti. 9.2 pav. A ir B lai- 
mėtų abu, jeigu jie norėtų ir galėtų susitarti ir to susitarimo laiky- 
tis. Tada A galėtų daryti ėjimą ir pasiimdamas vieną svarą (žengda- 
mas dešinėn) teikti lošėjui B pasiūlymą, kurį B galėtų priimti pasi- 
imdamas vieną svarą (žengdamas dešinėn). Panašiai ir Hume'o 
ūkininkai abu nuimtų savo derlių, jei racionalūs 9.1 pav. veikėjai 
galėtų vienas kitam duoti ir tesėti vienintelį pažadą. Kadangi abu 
laimi iš šios naudingos ir, tiesą sakant, įprastos praktikos, ji turi 
būti priimtina racionaliems veikėjams. Jei taip, tai galima reikalau- 
ti atitinkamų Lošimų teorijos pataisų. 

„GYVULYS, GALINTIS ŽADĖTI“ 


Tačiau, pasirodo, šios pataisos nėra mažmožis. Kaip rašo Nietzsche 
Moralės genealogijoje (II, 1), „įveisti gyvulį, galintį duoti pažadus 
(das versprechen darf) - argi tai ne paradoksalus uždavinys, kurį gamta 
užsikrovė sau ir užkrovė žmonijai?“ Jis paradoksalus tuo, kad „darf““ 
(reiškiantis ir galią, ir teisę) turi moralinę konotaciją, priešišką gam- 
tai ir prigimčiai. Privalomasis pažadų pobūdis yra būtent tas ele- 
mentas, kuris išslysta iš mūsų teorinių gniaužtų. Kliūtis yra tai, kad 
Lošimų teorijos pripažįstami veiksmo motyvai visada nukreipti į at- 
eitį, tačiau pažadų logika reikalauja pripažinti į praeitį nukreiptus 
motyvus. Kai Džekas šiandien pažada Džeinei kažką padaryti rytoj, 
jis įsipareigoja, kad šiandienos pasižadėjimas bus jo veiksmų moty- 
vas rytoj. Šis įsipareigojimas nebūtinai turi būti besąlygiškas. Jei pa- 
sižadėjęs padėti nuimti derlių jis netikėtai turi gelbėti savo vaikus 
nuo mirtino pavojaus, ji negali teisėtai reikalauti vykdyti pažadą. 
Tokios išlygos nereiškia, kad pažado galima nepaisyti tik todėl, kad 
rytdienai išaušus būtų naudingiau jo nepaisyti. 

Tačiau būtent tokią išvadą teikia standartinis, nekoreguotas teo- 
rinis aparatas. Veikėjui, kurio racionalus pasirinkimas grindžiamas 
tik tikėtino naudingumo palyginimais, kas buvo, tas pražuvo. Kiek- 
vienas, kuris žengia dešinėn Šimtakojo atsišakojime, paprasčiau- 
siai nėra racionalus veikėjas, kaip iki šiol jis buvo apibrėžiamas. 
Bet ar šio keblumo negalima išvengti šiek tiek pakoregavus teori- 
ją? Juk 9.1 ir 9.2 pav. kažin ar papasakoja visą istoriją. Jei Džekas 
nori ateityje palaikyti ryšius su Džeine, jam neapsimoka su ja elgtis 
negarbingai. Net jeigu tie ryšiai jam nerūpėtų, Džeinė galėtų pa- 
skleisti žinias apie jo bjaurų elgesį, ir jo reputacija nukentėtų. Net 
jeigu ji to nedarytų, galbūt jį vis vien graužtų sąžinė. Žodžiu, gali 
būti neracionalu vadovautis „siauros naudos“ sumetimais. 

Taip, tai tiesa, tačiau mes vis dar esame ten, kur buvome 6 sky- 
riaus pabaigoje. Jei tokie veiksniai gali turėti reikšmės Šimtakojo 

lošime, tai naudingumo matricos 9.1 ir 9.2 pav. buvo neteisingai 
sudarytos. Racionalaus pasirinkimo teorija nepostuluoja savanau- 
džių, o tuo labiau kvailų veikėjų, nesuprantančių, kad gera reputa- 
cija jiems gali būti naudinga. Racionalūs veikėjai gali vadovautis 
bet kokiomis preferencijomis, taip pat tomis, kurios siejamos su 
dosnumu, draugiškumu ir visuomeniškumu. Tačiau po to jie visa- 
da daro tik tai, kas maksimizuoja jų pačių preferencijų tenkinimą. 
Tai galbūt nevisiškai akivaizdu iš Šimtakojo, nes 9.2 pav. kalbama 
apie svarus, o 9.1 pav. - apie javus. Tačiau naudingumas yra bend- 
ra valiuta, kuria vertinami visi preferencijų tenkinimo aspektai. 
Modelio pataisa, kuri leistų racionaliems individams veikti prieš 
teisingai sudarytos naudingumų matricos logiką, griautų paties mo- 
delio pagrindus. 

Viena yra perrašyti naudingumų matricos skaičius ir visai kas 
kita — pakeisti teorinę poziciją. Viena yra perrašyti išlošius 9.1 ir 
9.2 pav. taip, kad atsižvelgus į visus naudingumo šaltinius proble- 
ma būtų išspręsta, ir visai kas kita — teigti, jog tikrai racionalūs 
veikėjai gali išvengti dominavimo logikos po to, kai problemos są- 
lygos buvo nustatytos. Jei rūpinimasis kitais yra grynai instrumen- 
tinis, tai siekiant savo paties interesų individui dažnai bus naudin- 
giausia laikytis veltėdžio strategijos. Jam vis vien racionalu jos lai- 
kytis, ir neturiu pagrindo abejoti, kad 9.1 ir 9.2 pav. nurodyti išlošiai 
atspindi pakankamai įprastas situacijas net po to, kai buvo atsi- 
žvelgta į visus padarinius. 

Tiesa, kasdieniame gyvenime daug kas priklauso nuo lošėjų kon- 
krečių santykių ir nuo to, kiek kiekvienam iš jų rūpi kito gerovė. 
Nepažįstami žmonės, kuriuos sieja tik piniginiai sandėriai, skiriasi 
nuo įsimylėjėlių, draugų ar kaimynų. Ir tai, aišku, turi įtakos rea- 
liems dviejų asmenų lošimams. Tai gali turėti reikšmės ir lošimams 
su 7 lošėjų, nors kuo daugiau lošėjų, tuo labiau nuasmeninti tampa 
jų santykiai. Tačiau visa tai nekeičia esminio dalyko, - kad Lošimų 
teorija operuoja tik naudingumo sąvoka, todėl homogenizuoja visų 

rūšių motyvus. Konkretūs socialiniai santykiai gali turėti tik tą reikš- 
mę, kurią atspindi naudingumų matrica; tad visiškai nekeista, jog 
veikėjai, kurių elgesys visada yra instrumentinis, pasirinkimo mo- 
mentu dažnai išsižada susitarimų, kurių laikytis būtų nenaudinga. 

Mūsų Šimtakojai atskleidžia reikalo esmę parodydami, jog, kai 
kurie „racionalūs“ pasirinkimai yra skandalingai iracionalūs. Skan- 
dalas kyla dėl šių visa apimančių naudingumų. Įsimylėjėlių padėtis 
nėra geresnė už mizantropų ar už nepažįstamųjų, susitinkančių rin- 
koje. Surikiavus naudingumus, nesvarbu, koks būtų jų šaltinis ir 
lošėjų santykiai, problema jau paspęsta ir racionalūs veikėjai jau 
pagauti dominavimo logikos. Štai kodėl turime atlikti radikalią mo- 
delio reviziją, jei norime sukurti „gyvulį, galintį žadėti“. 


IŠEITIS: SPRENDIMO IR SUPRATIMO GALIA? 


Tad imkimės radikalios revizijos pradėdami įtaigia Hume'o Trak- 
tato citata, kur kalbama apie „teisingumo ir nuosavybės ištakas“. 
Pasak Hume'o, „prigimtinė mūsų nuostata - rūpintis daugiausia 
pačiais savimi; mažiau rūpinamės giminaičiais ir pažįstamais; ma- 
žiausiai mums rūpi svetimi ir nepažįstami.“ Šis „šališkumas“, anot 
jo, trukdo veikti socialinėms institucijoms, kurių paskirtis - taisyti 
žmogaus prigimties „netobulumą“, o mūsų „prigimtinės neišlavin- 
tos moralės idėjos“, priklausydamos nuo jausmų, šį šališkumą tik 
didina. Tačiau išeitį teikia teisingumo ir nuosavybės institucijos, 
jeigu jos deramai grindžiamos nešališkumu. Hume'as taip apibūdi- 
na jos šaltinį: 


Tad išeitį teikia ne prigimtis, o išmonė, arba, kalbant tiksliau, prigimtis 
mums teikia sprendimo ir supratimo galią, kuri padeda įveikti mūsų jaus- 


mų nepastovumą ir nepatikimumą (1739, III kn., 2 dalis, 2 skirsnis). 

Įdomiausia čia ne pati išeities idėja - faktiškai ūkininkai bendra- 
darbiauja derliaus nuėmimo metu, o tai, kad jos ieškoma sprendi- 
mo ir supratimo galioje. Kas yra ši nauja išeitis ir ar gali ja pasinau- 
doti Komo economicus? Jei taip, tai mums prireiks sudėtingesnės 
moralinės psichologijos nei toji, su kuria iki šiol susidūrėme. Har- 
ry Frankfurtas (1971) siūlo tokią psichologiją, kur veikėjas vado- 
vaujasi dviejų lygmenų preferencijomis: viename lygmenyje, kaip 
ir anksčiau, išdėstomos preferencijos baigmių atžvilgiu, kitame — 
preferencijos pirmojo lygmens preferencijų atžvilgiu. Pavyzdžiui, 
Džekas yra alkoholikas, teikiantis džinui pirmenybę prieš vandenį, 
tačiau jis yra ir nelaimingas alkoholikas, kuris norėtų, kad jo pre- 
ferencijos būtų priešingos, t. y. kad jis teiktų pirmenybę ne džinui, 
o vandeniui. Galbūt sprendimo ir supratimo galia jį paskatins veikti 
vadovaujantis antrojo lygmens preferencijomis. Panašiai Johnas 
Harsanyi (1955) rašė, jog, be įprastųjų preferencijų, turime „eti- 
nių preferencijų“. Antai Džeinė gali teikti pirmenybę rankų darbo 
persiškiems kilimams prieš fabrikinės gamybos kilimus, tačiau gali 
išsižadėti šios preferencijos sužinojusi apie vaikų darbo išnaudoji- 
mą audžiant originalius kilimus. Panašiai Džekas ir Džeinė galėtų 
kartu nueiti visą kelią 9.2 pav. „svarų“ lošime, jeigu jų „sprendimo 
ir supratimo galia“ pastūmėtų juos susitarti ir laikytis susitarimo. 

Tačiau ši išeitis nėra tokia paprasta, kaip atrodo. Pirma, dviejų 
lygmenų preferencijų aparatas nėra pakankamas. Nors alkoholikui 
būtų naudingiau veikti prieš savo pirmojo lygmens preferenciją dži- 
nui, kaltės jausmo kamuojamam homoseksualistui būtų naudingiau 
atsikratyti savo antrojo lygmens preferencijos, kuri pakeitė jo seksu- 
alinę orientaciją. Jei taip, tai „sprendimo galia“ neturi būti tapatina- 
ma su aukštesniojo lygmens preferencijų atranka. Pasvarstykime di- 
lemą, su kuria susiduria moteris, anksčiau buvusi laiminga namų 
šeimininkė ir motina, tačiau dabar suvokianti, jog iš tikrųjų ji aukoja 
savo gyvenimą kitiems. Ar ji laikysis savo ankstesnių preferencijų, 
priklausančių tiek antrajam, tiek pirmajam lygmeniui, ar radikaliai 

jas pertvarkys? Atsakymas į šį klausimą reikalauja dar aukštesnio 
lygmens sprendimo, kurio negali pateikti įprastas alternatyvų nau- 
dingumo svėrimas mintinėmis svarstyklėmis. 

Tiesą sakant, pradeda kliudyti pats mintinių svarstyklių įvaizdis. 
Galbūt jis parankus tada, kai, pavyzdžiui, svarstome klausimą, ar 
rinktis garantuotą 100 svarų išlošį, ar tik tikėtiną 500 svarų išlošį, 
kur nekyla abejonių, kad „daugiau“ išties reiškia „geriau“. Tačiau 
du pastarieji pavyzdžiai kelia problemų dėl veikėjo tapatybės, kur 
toli gražu nėra akivaizdu, kas ir kam geriausia. Tokias problemas 
anksčiau buvo galima nustumti į šalį specifinį „naudingumo“ turi- 
nį homogenizuojant taip, kad jis galėtų būti tapatinamas su „prefe- 
rencijomis“: kiekvieno dalyko naudingumas galėjo būti palygina- 
mas su bet kurio kito dalyko naudingumu, nes buvo tariama, kad 
visos veikėjo preferencijos yra nuosekliai sutvarkytos. Leidę mote- 
riai užimti tam tikrą distanciją jos preferencijų atžvilgiu, suspen- 
duojame jos racionalaus pasirinkimo tarp konkrečių gėrybių ar veik- 
los krypčių galią, nes suteikiame jai galimybę spręsti, kokio tipo 
asmenybe tapti. Neatrodo, kad kokia nors „sprendimo ir suprati- 
mo galia“ gali mums padėti išvengti tokių netikėtumų. 

Antra, kaip konkrečiai sprendimo galia padeda spręsti strategi- 
nio pasirinkimo klausimus? Viltis, kad Šimtakojis gali būti įveiktas 
refleksijos, atskleidžiančios abipusę susitarimų laikymosi naudą, 
yra apgaulinga. Ši „išmonė“ neveiks, jei kiekvienas lošėjas išliks 
savo naudos maksimizatoriumi ir todėl žengs žemyn paskutiniame 
lošimo atsišakojime. Išliekančios problemos esmė yra ta, kad žing- 
snis dešinėn gali būti motyvuotas tik tuo atveju, jeigu jis lošėjui 
žada geresnę baigmę, palyginti su baigmėmis, jau įtrauktomis į nau- 
dingumų matricą. Nesunku nuspėti, kokius motyvus turėtų pasi- 
telkti „sprendimo galia“. Pavyzdžiui, pats faktas, kad įvyko šalių 
(implicitinis) susitarimas, paprastai traktuojamas kaip jo tesėjimo 
motyvas. Tai, kad baigmė (5, 5) priimtina abiem pusėms, dažnai 
laikoma motyvu, kuriuo remdamosi abi šalys teiks pirmenybę baig- 

mei (5, 5) prieš baigmę (6, 4). Tačiau tokie faktai nieko nekeičia, 
nes teorija gali pasakyti tik tiek, kad jeigu jie daro įtakos lošėjams, 
tai 9.2 pav. naudingumų matrica nėra tiksli. „Sprendimo ir supra- 
timo galia“ vis dar neteikia priemonių, kurios racionaliems veikė- 
jams leistų vadovautis kitokiais motyvais nei padarinių naudingu- 
mo palyginimais. 

Nenoriu kategoriškai teigti, jog Žomo economicus negali susi- 
kurti moralinės psichologijos, leidžiančios jam pripažinti privalo- 
mus susitarimus ir retrospektyvius veiksmo pagrindus, kurie jį vis 
dėlto motyvuotų. Juk atradome tam tikrų galimybių padaryti są- 
moningesnius racionalius veikėjus, sprendžiančius konfliktus tarp 
savo pirmojo ir antrojo lygmens preferencijų. Atitinkamai jų pre- 
ferencijos gali būti mažiau „duotos“, o jie patys mažiau panašūs į 
mašinas, kurios tam tikrą įeigą transformuoja į tam tikrą išeigą. 
Tačiau reikia kažko iš esmės daugiau, kad naudodamiesi savo spren- 
dimo ir supratimo galia jie galėtų išvengti suboptimalių baigmių. 
Ar gali Racionalaus pasirinkimo teorija atlaikyti tolesnį jos kore- 
gavimą, ar jos ištekliai nėra išsemti? Kadangi teoretikų nuomonės 
šiuo klausimu smarkiai skiriasi, palieku į jį atsakyti skaitytojams. 

Mes radome keletą būdų homo economicus padaryti mažiau 
trumparegišką nesuardant paties modelio. Tačiau Šimtakojis kelia 
daugiau rūpesčių ekonomiškai racionaliam veikėjui, o ne lankstes- 
niam homo sociologicus, kuris atlikdamas savo veiksmus gali va- 
dovautis socialinėmis normomis pats dėl to netapdamas jų dari- 
niu. Individai, kurie išmintingai vadovaujasi taisyklėmis, nesun- 
kiai išsprendžia Šimtakojo problemą. Tai matyti ir iš to, kad realioje 
praktikoje ūkininkai nepraranda savo derliaus dėl tarpusavio pasi- 
tikėjimo ir garantijų stokos. Tačiau reikia atkreipti dėmesį į tai, jog 
šiame modelyje išlieka ankstesnės asmens ir jo vaidmenų santykio 
problemos. Jos susijusios su „išmintingo“ vadovavimosi taisyklė- 
mis sąvoka ir atsiskleidžia tada, kai vaidmenų atlikėjams iškyla ne 
tik klausimas, kokių veiksmų iš jų reikalauja konkreti taisyklė, bet 

ir klausimas, ar jie turi pakankamą pagrindą jos laikytis. Nors filo- 
sofams ir tektų užimti socialiai orientuotą poziciją mąstant apie 
praktinį protą ar net apie asmens tapatybę, sociologai neturi apy- 
lankos pavadinimu „socialinė tapatybė“. 

Pradėjome nuo hipotezės, kad socialinis veiksmas yra instrumen- 
taliai racionalus pasirinkimas laikantis tam tikrų socialinių normų. 
Tačiau pasirodė, jog pasirinkimas gali būti individualus ir protin- 
gas nebūtinai būdamas instrumentinis. Tiesą sakant, jei visi pasi- 
rinkimai būtų tik instrumentiniai, socialinis gyvenimas apskritai 
būtų negalimas. Tačiau prie pasirinkimo sąvokos grįžome ne to- 
dėl, kad leistume normatyvinio elgesio sąvokai ją praryti. Pirmi- 
niame įvaizdyje turėjome du filtrus, kur normatyvinis kontekstas 
teikė alternatyvų meniu, iš kurio racionaliai pasirenkama konkreti 
alternatyva. Manau, kad galiausiai tie filtrai susilieja. Strateginiai 
racionalūs sprendimai priklauso nuo normatyvinių lūkesčių, kurie 
savo ruožtu priklauso nuo to, ką strategiškai racionalu pasirinkti 
socialiniam veikėjui. Neįmanoma išnarplioti asmens, vaidmenų ir 
motyvų tarpusavio priklausomybės mazgą. 


TAISYKLĖS, MOTYVAI IR PRIEŽASTYS 


Dėl tokio neapibrėžto rezultato neapibrėžti liko ir šiame skyriuje 
nagrinėjami priežastingumo bei priežastingumo lygmens santykio 
su prasmingumo lygmeniu klausimai. Norint visus juos išsiaiškinti, 
reikėtų padvigubinti knygos apimtį, todėl kalbėsiu labai glaustai. 
Ar veiksmo motyvai yra veiksmo priežastys? Pirmoji reakcija į šį 
sunkų filosofinį klausimą veikiausiai būtų teigiama: ar galima abe- 
joti, jog Žmonės veikia todėl, kad turi tam tikrus siekius ir įsitikini- 
mus? Tačiau toks atsakymas kelia kitą klausimą: ar kalbant apie 
veiksmus „todėl“ vartojamas ta pačia prasme, kuria jis vartojamas 
kalbant apie priežastinį aiškinimą? Tai būtų naudingas klausimas, 

jeigu jau turėtume vienareikšmę natūralistinę „todėl“ interpretaci- 
ją. Deja, mūsų rezultatai buvo gana kuklūs. 2, 3 ir 4 skyrius mus 
įtikino, jog priežastinis aiškinimas nėra vien empirinių koreliacijų 
nustatymas. Nors prognozių pasitvirtinimas mums nebuvo kriteri- 
jus, bet vis tiek liko neaišku, ką daryti su „gamtos dėsnio“ ar „gam- 
tinio būtinumo“ sąvokomis ir su realistinėmis tezėmis apie prie- 
žastinių mechanizmų bei priežastinių galių egzistavimą. Taigi nors 
negalime pasitikėti Weberio tikinimu, jog priežastinis aiškinimas 
grindžiamas statistinės tikimybės sąvokomis, neturime ir įtikina- 
mos priežastingumo koncepcijos, kuria remdamiesi galėtume atsa- 
kyti į klausimą, ar veiksmo motyvai yra jo priežastys. 

Tačiau galime drąsiai teigti, jog standartinėje Racionalaus pasi- 
rinkimo teorijoje racionalių veikėjų veiksmų motyvai yra ir jų prie- 
žastys. Jei preferencijos yra duotos, o pasirinkimas tėra išskaičiavi- 
mo rezultatas, tai veikėjų vidinės būsenos tėra priežastinio proceso 
stadijos pagal bet kurį „priežastingumo“ apibrėžimą. Tiesa, šį vaiz- 
dą gali komplikuoti įsitikinimai, jeigu jie suvokiami kaip raciona- 
liu būdu įgyjami dalykai, o ne vien kaip subjektyvūs sprendimų 
priėmimo proceso elementai. Aišku, negalime tvirtinti, kad racio- 
nalų protavimą galima interpretuoti vien kaip psichologinių prie- 
žasčių ir padarinių seriją. Tačiau nedvejodami galime teigti, kad 
motyvai yra priežastys, jei turime reikalą su veikėju, kuris suvokia- 
mas kaip įeigos transformavimo į išeigą mašina. 

Taisyklėmis pagrįsto veiksmo analizė yra keblesnė. Jei instituci- 
jos ir praktikos būtų „sistemos“ iš viršutinio kairiojo langelio, va- 
dovavimąsi taisyklėmis galėtume nesunkiai interpretuoti kaip veiks- 
mą, kurio priežastis yra sistemos spaudimas, perduodamas per vei- 
kėjo psichologiją. Tačiau įsitikinome, jog Wittgensteino „žaidimų“ 
samprata priklauso Supratimui. Tai mus paskatino veiksmus inter- 
pretuoti kaip žaidimo ėjimus, kurių motyvacija yra jų prasmė. Kad 
ir kokią poziciją tokia interpretacija implikuotų sąmonės filosofi- 
joje, ji neleidžia veiksmą traktuoti kaip fizinę elgseną, kauzališkai 

sąlygotą psichikos būsenų. Priešingai, rekonstruodami taisykles, 
kuriomis tas veiksmas grindžiamas, sužinome visa, kas būtina no- 
rint suprasti, ką ir kodėl veikėjas daro. Netgi susidaro įspūdis, kad 
pati psichinės būsenos idėja paprasčiausiai nereikalinga. 

Tačiau tai nėra taip paprasta, jei prisiminsime Wittgensteino tei- 
ginį, jog veikėjai kuria taisykles jas interpretuodami ir taikydami. 
Tada kyla klausimas, kaip patys veikėjai supranta vadovavimąsi tai- 
sykle. Pabrėždami, kad vadovavimasis taisykle gali būti protingas 
ir kūrybingas, išliekame prasmingumo erdvėje nesugestijuodami, 
jog motyvai gali turėti jos atžvilgiu išorines priežastis. Išvada, kad 
veiksmo motyvai, atsirandantys veikėjui perprantant žaidimą, ne- 
turi jokių priežasčių, mažų mažiausiai gali būti diskutuojama. 

"Tačiau svarstydami taisyklių sąvoką jautėme poreikį į savo akiratį 
įtraukti subjektą, nesitapatinantį su atliekamais vaidmenimis ir iš 
principo galbūt net visiškai nepriklausomą nuo visų taisyklių, kurio- 
mis jis vadovaujasi. Taip pat iš naujo analizuodami homo economi- 
cus, jautėme būtinumą netapatinti racionalių veikėjų su preferenci- 
jomis, kurios anksčiau apibrėžė pačią jų būtį. Mūsų problema dėl to 
tik tapo dar painesnė, ir negalėdamas ką nors glaustai pasakyti apie 
Kanto iškeltas proto ar moralės autonomijos idėjas skaitytoją galiu 
tik patikinti, jog daug ko galima išmokti skaitant jo Dorovės metafi- 
zikos pagrindus (1785) ir Praktinio proto kritiką (1788). 

Taigi šie komentarai palieką atvirą klausimą, kaip spręsti deter- 
minizmo keliamas problemas, nes mums nepavyko nustatyti, ką iš 
tikrųjų reiškia tezė, kad kiekvienas įvykis turi savo priežastį, arba 
priežastinį paaiškinimą. Jei laimėtų natūralizmas, tai veiksmo lais- 
vės atžvilgiu lemiamas būtų klausimas, ar kompatibilistai gali pa- 
grįsti savo tezę, jog laisvė ne tik suderinama su priežastingumu, 
bet ir jį suponuoja. Millio viltis, kad jokių problemų nebeliks pri- 
pažinus, jog priežasčių nesieja būtinas ryšys su jų padariniais, da- 
bar atrodo pernelyg optimistiška. Tačiau net jeigu motyvai yra prie- 
žastys ir savo ruožtu turi savo priežastis, vis vien išlieka daugybė 

ginčijamų klausimų, tad negalime daryti jokių vienareikšmių išva- 
dų dėl veiksmo laisvės galimybės. O ir tuo atveju, jeigu veiksmo 
motyvų ir veiksmo santykis nėra priežastinis jokiame lygmenyje, 
klausimas, ar determinizmas vis dar kelia grėsmę, tebėra atviras. 


RACIONALŪS IR NORMATYVINIAI LŪKESČIAI 


Paskutinis klausimas - tai lygmenų santykio ir Aiškinimo bei Su- 
pratimo ryšio problema. Galutinę išvadą šiuo klausimu padarysiu 
paskutiniame skyriuje. Baigdamas šį skyrių, norėčiau iškelti onto- 
loginę hipotezę apie socialinį pasaulį, kuriame visi sprendimai yra 
strateginiai, o taisyklės kuriamos jas interpretuojant. 

Strateginėje racionalių individų sąveikoje kiekvienas individas va- 
dovaujasi tuo, ką ekonomistai vadina „racionaliais lūkesčiais“. Ši 
frazė nusako ištisą aibę idėjų, tarp jų ir tezę, kad kiekvienas veikėjas 
vadovaujasi tam tikru ekonomikos modeliu ir žino, kad tuo pačiu 
modeliu vadovaujasi visi kiti. Pasvarstykime: juk Džekas turi žinoti, 
kaip Džeinė įsivaizduoja savo situacijos teikiamas galimybes, kad jis 
galėtų vadovautis racionaliais lūkesčiais, kaip ji elgsis; bet ir Džeinė 
negali pasirinkti savo strategijos nežinodama, kaip Džekas suvokia 
šias galimybes. O tai reiškia, kad jiems abiem priskiriamas sugebėji- 
mas išspręsti ginčijamą klausimą, kaip iš tikrųjų veikia ekonomika. 
Paprastai šio keblumo išvengiama jiems abiem priskiriant sugebėji- 
mą vadovautis ta pačia ekonomikos teorija, t. y. įprasta, standartine 
teorija. Dabar pasvarstykime intriguojančią mintį. 

Tarkime, kad standartinė teorija yra monetaristinė, pagal kurią 
valdžia, didinanti viešąsias išlaidas recesijos metu, sukelia infliaci- 
ją. Prasideda recesija, ir valdžia skubiai padidina viešąsias išlaidas. 
Racionalūs veikėjai, numatydami įvyksiančią infliaciją ir žinoda- 
mi, kad kiti racionalūs veikėjai ją taip pat numato, elgiasi raciona- 
liai. Verslininkai mažina gamybos apimtis; darbininkai reikalauja 

didesnių atlyginimų. Tad inflicija įvyksta, kaip ir buvo teorijos pro- 
gnozuojama. Elegantiškas įrodymas! Tačiau kritikai, ypač tie, ku- 
rie nepalaiko monetarizmo, iškart atkreipia dėmesį į įrodymo ra- 
tą. Tarkime, kad standartinė yra Keyneso teorija, pagal kurią vie- 
šųjų išlaidų didinimas recesijos metu skatina ekonomikos kilimą. 
Prasideda recesija, ir valdžia padidina viešąsias išlaidas. Raciona- 
lūs verslininkai, numatydami ekonomikos kilimą, didina gamybos 
apimtis, o racionalūs darbininkai švelnina savo reikalavimus. Šių 
strateginių sprendimų baigmė yra ekonomikos kilimas, kaip ir bu- 
vo teorijos prognozuojama. Kyla pagunda (kuriai keinesistai pasi- 
duoda lengviau nei monetaristai) teigti, kad įvykių eigą lems tai, 
kuria ekonomine teorija vadovausis racionalūs veikėjai. Kitaip sa- 
kant, racionalūs lūkesčiai yra panašūs į savirealizuojančias prana- 
šystes, kurios generuoja tai, ką jos prognozuoja. 

Tai yra išties intriguojanti idėja (plačiau ją dėsto Hahnas (1980)). 
Kaip ekonomikos teorijos tezė, ji nesusijusi su mūsų tematika, tuo 
labiau kad net keinesistai nemano, jog galime sukurti klestinčią 
ekonomiką paprasčiausiu visuotiniu įtikėjimu, kad gerovė ranka pa- 
siekiama. Tačiau jos įtaigumą galime suvokti pakeitę pavyzdį. Tran- 
sporto kamščio susidarymas dažnai priklauso nuo to, ar vairuoto- 
jai įsitikinę, kad toks kamštis pradeda susidaryti. Jeigu jie įsitikina, 
kad kamštis pradeda susidaryti, ir didina greitį norėdami jo išvengti, 
tai būtent tokiomis pastangomis gali kamštį sukelti. Kita vertus, jei 
esama alternatyvių kelių, toks jų įsitikinimas gali išlaisvinti kelią 
vairuotojui, kuris dėl savo kvailumo - arba įžvalgumo - nekreipė 
dėmesio į šį pavojų! Tad transporto srautų prognozės labai skiriasi 
nuo orų prognozių. Jeigu jūreiviai atsižvelgia į audros prognozę, 
audra vis vien įvyksta, bet jie būna saugiai pasitraukę iš jos kelio; 
jei vairuotojai atsižvelgia į įvyksiančio kamščio prognozę, nesusi- 
daro jokio kamščio, kurio reikėtų vengti. Kitaip sakant, socialinių 
įvykių formą dažnai lemia socialinių veikėjų lūkesčių forma. 

Keynesas ekonomiką yra palyginęs su laikraštyje paskelbtu kon- 

kursu, kur skaitytojams siūloma surikiuoti pagal grožį jaunų mote- 
rų nuotraukas ir žadama įteikti prizus tiems, kurie jas surikiuos 
populiariausia tvarka: 


Kiekvienas konkurso dalyvis turi pasirinkti ne tuos veidus, kurie jam 
pačiam gražiausi, bet tuos, kuriuos, jų įsitikinimu, tikriausiai pasirinks kiti 
dalyviai, traktuojantys problemą lygiai taip pat. Pasirenkami ne tie veidai, 
kurie, besirenkančio nuomone, iš tiesų yra dailiausi, ir net ne tie, kurie, 
visų nuomone, atrodo dailiausi. Pasiekėme trečiąjį lygmenį, kai savo inte- 
lektinėmis pastangomis siekiame išsiaiškinti, kaip bendra nuomonė įsivaiz- 


duoja bendrą nuomonę (19236, p. 154). 


Suprantama, tam reikia tam tikrų pradinių bendrų moters dai- 
lumo kriterijų, antraip susidursime su begaline regresija. Tačiau 
vis vien lieka vietos idėjai, kad ne realybė, o pats konkursas lemia 
gražuolių surikiavimą. Keyneso pavyzdys ragina radikaliai inter- 
pretuoti lošimų teorijos idėją, jog bendras vyksmas yra strategi- 
nių pasirinkimų suma. Jei radikalizuojame šią idėją, tai raciona- 
lūs lūkesčiai socialinio pasaulio atžvilgiu yra ne tik prognosti- 
niai, bet ir generatyviniai. Tuo jie ryškiai skiriasi nuo prognozių 
apie gamtos pasaulį. 

Šio skirtumo dydis priklauso nuo to, ar radikaliai interpretuoja- 
me idėją, jog socialinių veikėjų lūkesčiai gali kurti ir keisti socialinį 
pasaulį. Tačiau net jeigu tas skirtumas nėra absoliutus, turime su- 
vokti, kuo lošimai prieš gamtą skiriasi nuo lošimų prieš strategiš- 
kai mąstančius veikėjus. Glaustai pasvarstykime tikimybę. Sakyda- 
mi, kad gamtos reiškinio, pavyzdžiui, lietaus, tikimybė yra mažes- 
nė nei 100 procentų, kartais turime omeny, jog pačioje gamtoje 
esama atsitiktinumo, priešingai nei teigia griežtas determinizmas. 
Tačiau dažniausiai turime omeny, kad, tarkime, 80 procentų yra 
didžiausias prognozės tikslumas, kurį galime pasiekti remdamiesi 
turimais duomenimis. Taigi skiriame fizinę ir episteminę tikimybę. 


240 SOCIALINIŲ MOKSLŲ FILOSOFIJA 


(Po to, kai mesta moneta nukrenta, tačiau prieš mums sužinant, 
kuria puse ji nukrito, fizinė tikimybė, kad iškris „herbas“, yra 100 
arba 0 procentų; kadangi dar nežinome, kuria puse ji nukrito, epis- 
teminė tikimybė, kad iškris „herbas“, yra 50 procentų.) Mūsų ži- 
nioms gausėjant, episteminės tikimybės atitinkamai keičiasi artė- 
damos, kaip mes viliamės, prie fizinių tikimybių. Ar šis kalbėjimo 
būdas dar turi prasmę, jei Džekas svarsto, kiek tikėtina, jog Džeinė 
padarys tam tikrą ėjimą, o jos sprendimas priklauso nuo to, kokį 
tikimybės dydį, jos požiūriu, Džekas priskiria tokiam jos pasirinki- 
mui? Galima teigti, kad santykis tarp episteminės ir fizinės tikimy- 
bės čia apverčiamas tiek, kiek baigmės yra pasirinkimų sumos. Tie- 
są sakant, galbūt fizinės tikimybės sąvoka čia apskritai neturi pras- 
mės. Jei taip, tai mes, atrodo, atsiduriame prasmingumo valdose, 
visiškai atskirtose nuo gamtinio priežastingumo valdų. 

Pridurkime dar tai, kas buvo kalbėta apie normatyvinius lūkes- 
čius. Jei racionalūs lūkesčiai gali sukelti transporto kamštį, tai nor- 
matyviniai lūkesčiai yra socialinio gyvenimo medžiaga. 7 skyriuje 
konstitutyvias vitgenšteiniškojo žaidimo taisykles, be kurių nebūtų 
paties žaidimo, atskyrėme nuo reguliatyvių taisyklių, reglamentuo- 
jančių elgesį žaidimo metu. Tačiau abi taisyklių rūšys priklauso nuo 
to, kaip žmonės interpretuoja normatyvinius lūkesčius, susijusius 
su jų socialinėmis padėtimis. O ir socialines padėtis apibrėžia jų 
vieta normatyvinių lūkesčių tinkle. Tad galima teigti, jog visa, kas 
specifiškai socialu socialiniame pasaulyje, priklauso nuo to, kokio 
elgesio žmonės tikisi iš kitų žmonių. 

„Tikisi“ čia vartojamas tiek normatyvine, tiek prognostine pras- 
me. Tačiau šios prasmės yra skirtingos - iš dalies dėl to, kad vaid- 
menys niekada nėra visiškai apibrėžti ir tą neapibrėžtumą dar didi- 
na jų tarpusavio konfliktai, iš dalies dėl to, kad žmonės kartais 
nedaro to, ko iš jų tikimasi. Tad prognostinė prasmė turi būti su- 
sieta su atskiru atskaitos tašku. Būtent čia atsiranda galimybė suar- 
tėti su rafinuotesne Racionalaus pasirinkimo teorija. 

IŠVADOS 


Idėja, kad lūkesčiai yra ne tik socialinio gyvenimo variklis, bet ir to 
gyvenimo medžiaga, nesusilauks natūralistų palankumo. Atstatyda- 
mi pusiausvyrą, reziumuokime tai, kas buvo sakyta, iš jų pozicijos. 

Ontologiniu požiūriu buvo pateikta daugiau spėlionių negu įro- 
domų dalykų. Lūkesčiai, aišku, yra svarbūs, tačiau jie gaubia realų 
materialųjį pasaulį, kur materialiai valdomi žmonės ir ištekliai, kur 
esama skurdo ir prabangos, kur plušama ir juokiamasi, kur lieja- 
mas kraujas ir ašaros. Gamtos pasaulis nesustoja ties socialumo 
riba. Gyvulys, galintis žadėti, vis dar yra gyvulys, o taisyklės, ku- 
riomis jis vadovaujasi, vis dar yra gyvulių elgsenos taisyklės pasau- 
lyje, kurio socialiniai mechanizmai yra priežastiniai. 

Tad metodologiniu požiūriu Aiškinimas vis dar pretenduoja į 
paskutinį žodį. Tačiau natūralizmas gali nusileisti suteikdamas pir- 
mojo žodžio teisę hermeneutikai, kaip naudingai euristinei prie- 
monei. Kai kurie natūralistai laikosi labai griežtos bihevioristinės 
nuostatos ir nepripažįsta jokių mūsų mėginimų suprasti socialinį 
gyvenimą iš vidaus. Tuo tarpu kiti, pripažindami stebėtojo ir vei- 
kėjo perspektyvų skirtumą, pripažįsta prasmingumo lygmens re- 
konstravimo iš vidaus naudą. Tačiau po to turi būti atliktas aiški- 
namasis darbas. Kai kurie jo imasi tiesiogiai manydami, kad her- 
meneutika teikia priimtinas priežastines hipotezes, jeigu prasmės 
ir motyvai yra veiksmų priežastys. Tokiu atveju net vitgenšteiniš- 
koji rekonstrukcija tėra gamtos reiškinių komentavimas iš vidaus. 
Kiti jį dirba netiesiogiai leisdami heremeneutikai žaisti savo žaidi- 
mus, po to išoriškai aiškindami, kodėl šios prasmių valdos yra to- 
kios, kokios jos yra. 

Epistemologiškai lemiamas yra klausimas, iš kurio žinome, jog 
tam tikras „veiksmas realiai bus tas, kuris prasmingumo požiūriu 
yra adekvatus“. Pripažįstu, jog čia laimėtojas nėra aiškus. Natū- 
ralistai, kurie laikosi realizmo nuostatos giluminių mechanizmų 

ir struktūrų atžvilgiu, vis dar nėra mums pateikę jos epistemolo- 
ginio pagrindimo. Tie, kurie anksčiau yra patyrę pragmatizmo 
įtaką, vis dar laikosi bauginančios pozicijos, kuri fizinius objek- 
tus paverčia kultūros dariniais, o mūsų pažįstamą pasaulį transfor- 
muoja į įsitikinimų tinklą. Tokiu atveju hermeneutika galbūt iš- 
laikytų savo kozirius. Tad šis skyrius, kaip jau įprasta, daugelį 
klausimų palieka atvirus. 


10 SKYRIUS 


VERTYBIŠKAI NEUTRALUS SOCIALINIS MOKSLAS? 


Taigi vis dar turime du požiūrius į socialinį pasaulį ir jo funkciona- 
vimo būdą. Dar nesame tikri, ar jie yra visiškai skirtingi. Vienas iš 
jų pateikiamas kaip vidinis, t. y. paties veikėjo, pasakojimas, ką 
reiškia socialinis gyvenimas, kitas - kaip išorinis, t. y. stebėtojo, 
pasakojimas apie socialinio elgesio ir socialinių įvykių priežastis. 
Tačiau abu pasakojimai - ir natūralistinis, ir heremeneutinis - turi 
versijų, kuriose veiksmas racionaliai rekonstruojamas iš vidinės 
perspektyvos. Abiejuose gali būti pripažįstama, kad socialinis gy- 
venimas vyksta materialaus pasaulio aplinkoje ir kad sąlygų bei 
išteklių, individualių ir kolektyvinių, skirtumas turi įtakos tam, kas 
vyksta. Nėra taip, kad natūralizmas domisi tik materialiomis sąlygo- 
mis ir elgsena, o hermeneutika - tik veiksmais ir idėjų rezginiais. 
Nesutarimas veikiau kyla dėl to, kas turi tūzus - Aiškinimas ar 
Supratimas? Bet ir tai komplikuoja ginčas, kokias kortas kuri ran- 
ka laiko. Natūralistai, veiksmo motyvus laikantys jo priežastimis, 
gali įrodinėti, kad racionali rekonstrukcija yra aiškinamasis proce- 
sas, iš esmės nesiskiriantis nuo bet kurių kitų pastangų išsiaiškinti 
priežastinę tvarką gamtoje. Be to, kadangi institucinė konkrečios 
kultūros sąranga veiksmui įtaką daro tik per veikėjų įsitikinimus 
bei siekius, tai kaip žmogaus psichologiją susieti su socialiniu kon- 
tekstu, yra grynai mokslinis klausimas, nekeliantis jokios grėsmės 
natūralizmo visuotinumo pretenzijoms. Ir atvirkščiai, hermeneuti- 
ka gali atsakyti, jog psichologija, operuojanti prasmių ir motyvų 
sąvokomis, radikaliai skiriasi nuo gamtos mokslų, nes specifinis 

taisyklių, normų ir vaidmenų analizės būdas jai neleidžia sociali- 
nių ir psichologinių elementų santykį traktuoti kaip priežastinį skir- 
tingų elementų santykį. 

Vykstant šiam ginčui, iškyla paini objektyvumo problema. Na- 
tūralistai pabrėžtinai kelia objektyvumo reikalavimus juos suvok- 
dami kaip bendrą visų mokslų imperatyvą, kurio galutinis rezulta- 
tas turi būti vieningos formos priežastinis paaiškinimas. Herme- 
neutika, bent jau tos jos atmainos, su kuriomis susidūrėme iki šiol, 
tenkinasi intersubjektyvumu ir prasminga tvarka, kuri suprantama 
tik iš vidaus. Ši takoskyra išties yra esminė. Ją gali nustumti į šešėlį 
kiekvienoje stovykloje holistų ir individualistų ginčai, kurie skati- 
na horizontalių aljansų atsiradimą mūsų schemos lange. Tačiau bū- 
damas įsitikinęs, kad vertikalūs aljansai yra stipresni, dabar siūlau 
aptarti Aiškinimo ir Supratimo nesantaiką objektyvumo klausimu. 

Hermeneutika dažnai kaltinama reliatyvizmu. Iš pradžių nėra 
aišku, ką toks kaltinimas reiškia, neaišku ir tai, ar reliatyvizmas iš 
tiesų yra blogas dalykas. Tačiau kaltinimas grindžiamas prielaida, 
kad socialiniai mokslai tampa įtartini, jeigu jie negali būti objekty- 
vūs kaip gamtos mokslai, kurių atradimai yra objektyvios tiesos 
ieškojimo objektyvūs rezultatai. Jei Supratimas negali pasiūlyti nieko 
daugiau, tik subjektyvius arba intersubjektyvius rezultatus, visas 
hermeneutinis projektas pasmerktas reliatyvizmui. Čia daug kas 
pastatyta ant kortos, tad aistros kunkuliuoja. Tačiau šiame ginče 
dažnai suplakamos į viena skirtingos temos, todėl jį aptarsime dviem 
etapais. Šiame skyriuje daugiausia nagrinėsime teiginį, kad sociali- 
niai mokslai gali ir turi būti „vertybiškai neutralūs“, be to, komen- 
tuosime moralinio reliatyvizmo idėją. Kitame skyriuje nagrinėsi- 
me kitas reliatyvizmo atmainas, kurių neišvengia nė vienas tiesos 
ieškantis mokslas ir kurios yra šiuolaikinių diskusijų tema. 

Skyrių pradėsime nuo originalios Švietimo prielaidos, kad moks- 
lo ir moralės pažanga žengia koja kojon. Nustatę, kaip „faktų ir 
vertybių“ priešprieša nuslopino šį optimizmą, grįšime prie Weberio, 

kurio vertybinio neutralumo ir vertybinio aktualumo koncepcija te- 
bėra įtaigi ir autoritetinga. Tačiau ji reikalauja tikslinimo ir verčia 
kelti nuodugnesnius klausimus, skatinančius dar kartą susimąstyti 
apie socialinio tyrimo ypatumus, apie visų mokslinių teiginių inter- 
pretacinio pobūdžio implikacijas ir aptarti etinio reliatyvizmo ribas. 
Nors šioje kelionėje dažnai susidursime su skepticizmu, mūsų išvada 
skelbs, kad tikėjimas moralės pažanga nėra beviltiškas. 


FAKTAI IR VERTYBĖS 


Condorcet neabejojo, kad „tiesą, dorą ir laimę sieja neišardomas 
ryšys“ (1795, X stadija). Toks švietėjų optimizmas dabar atrodo 
stebėtinai naivus. Per du šimtmečius pažinimas padarė didžiulę pa- 
žangą, o mes įgijome didžiulę galią valdyti pasaulį. Bet ši galia gali 
būti panaudojama ir geriems, ir blogiems tikslams, ir, kaip žinome, 
kartais ja buvo naudojamasi pasibaisėtinu būdu. Tad kyla įtarimas, 
kad šio neišardomo ryšio nėra nei teoriškai, nei praktiškai. Dauge- 
lis dar pridurtų, kad šios idėjos nepatikimumą rodo akivaizdi fak- 
tų ir vertybių painiava: mokslas yra neutralus skirtingų moralės 
teorijų atžvilgiu ir nesprendžia savo panaudojimo klausimų; jis su- 
teikia mums galių nesuteikdamas moralinių gairių. 

Socialiniams teoretikams ši nuostata mažiau priimtina nei gam- 
tamokslininkams. Paprastai laikomasi prielaidos, jog žmonių san- 
tykių sritis yra išskirtinė, galbūt iš dalies dėl to, kad žmonių pripa- 
žįstamos vertybės yra esminis jų veiklos komponentas, iš dalies dėl 
to, kad socialiniai teoretikai yra žmonės. Šį išskirtinumo pojūtį 
sustiprina aiškinimo ir supratimo priešprieša. Jei socialinis moks- 
las yra pasakojimas iš vidaus, iš veikėjo pozicijos, tai griežtas faktų 
ir vertybių atskyrimas atrodo mažiau įtikinamas. Galbūt „dora“ 
išties neatskiriama nuo socialinio pažinimo ir socialinės galios — 
kad ir ne dėl Condorcet nurodytų priežasčių ir jo puoselėtų vilčių. 

Kadangi šis samprotavimas darosi vis painesnis, iš pradžių aptar- 
sime etikos ir gamtos mokslų santykį, pateikdami šią problemą ilius- 
truojantį pavyzdį. Atominė bomba, numesta ant Hirosimos ir Naga- 
sakio, užbaigė 1939-1945 metų karą. Tačiau nugalėtojų džiaugsmą 
netrukus aptemdė žinia apie jos padarinius tiems, kas liko gyvi. Tai 
ypač paveikė bombą sukūrusius mokslininkus. Bepigu jiems buvo 
dirbti atokių laboratorijų tyloje įsitikinus, kad to darbo rezultatų 
panaudojimas - ne jų reikalas. Tačiau nuotraukos ir reportažai, ku- 
rie netrukus pasklido po pasaulį, privertė juos suvokti ypatingą savo 
vaidmenį sąjungininkų pergalėje. 1947 metais grupė žymių moksli- 
ninkų, tarp jų Albertas Einsteinas ir Bertrandas Russellas, surengė 
Pagvošo konferenciją etinėms atsakomybės problemoms aptarti. 

Konferencija atmetė patogų požiūrį, jog mokslininkai tėra tech- 
nikai, atrandantys priemonių valdžios nustatytiems tikslams įgy- 
vendinti. Būtų galima manyti, kad tie, kurie teikia priemones, tėra 
tokie pat piliečiai, kaip ir visi kiti, kai valdžia sprendžia, kaip tos 
priemonės turi būti naudojamos. Bet kadangi atominė bomba bu- 
vo visiškai naujas ginklas, tik jos kūrėjai galėjo žinoti jos panaudo- 
jimo padarinius. Ar dėl to jie neturėjo prisiimti ypatingos atsako- 
mybės? Į teiginį, jog net kūrėjai nenumatė šio naujo ginklo padari- 
nių, buvo atsakyta, kad jie privalėjo juos numatyti: nežinojimas 
nebuvo pateisinimas. Kai kam šis kaltinimas atrodė per griežtas. 
Bombą kūrę mokslininkai nuolat pabrėždavo, kad tai precedento 
neturintis ginklas, kuris turi būti nuodugniai išbandytas ir gali būti 
panaudotas tik toli nuo civilizacijos ir tik kaip bauginimo priemo- 
nė, priverčianti priešą pasiduoti. Be to, jie buvo oficialiai tikinami, 
jog būtent taip ir bus elgiamasi. Tačiau ši gynybos linija taip pat 
buvo atmesta motyvuojant tuo, kad jų naivumas dėl politinio me- 
chanizmo funkcionavimo karo sąlygomis yra nepateisinamas. Žo- 
džiu, mokslininkai privalėjo suprasti ne tik tai, kokią galią jie iš- 
plėšė iš gamtos, bet ir tai, į kokias rankas ją įduoda. Ekspertinės 
žinios reikalauja ypatingos etinės atsakomybės. 

Atominė bomba buvo ne vienintelis naujas karo ginklas. Biolo- 
gijos ir chemijos tyrimai leido sukurti kitokių, ne mažiau pavojin- 
gų ginklų, tad šiandien valstybės disponuoja ginkluote pradedant 
nervus paralyžiuojančiomis dujomis ir baigiant branduolinėmis ra- 
ketomis. Panašių, nors ne tokių fatališkų problemų kyla dėl atsi- 
randančios galios manipuliuoti žmogaus gyvybe medicinos arba 
informacinės technologijos priemonėmis. Suprantama, būtų klai- 
dinga manyti, kad gamtos mokslai pažinimo etikos problemas gali 
išspręsti labai paprastai ir kad į tuos sprendimus gali orientuotis 
socialinis teoretikas, spręsdamas savo moralinės atsakomybės klau- 
simus. Tačiau Pagvošo konferencija mums teikia starto poziciją, be 
to, vienas iš jos organizatorių laikėsi etinių įsitikinimų, kurie glau- 
džiai siejasi su mūsų bendra tema. Bertrandas Russellas pripažino 
faktų ir vertybių priešpriešą, kuri etikos pagrindus iškelia už racio- 
nalumo ribų. Etiką jis traktavo kaip grynai asmeninę poziciją ir 
būdamas blaivaus mąstymo paprasčiausiai ragino mokslininkus, 
kaip ekspertus ir šviesuolius, perimti jo paties moralinius įsitikini- 
mus. Šis ryšys tarp šviesuoliškumo ir moralinio angažavimosi atro- 
do gana intriguojantis. 

Tačiau pirmiausia išsiaiškinkime faktų ir vertybių priešpriešos 
esmę. Condorcet laikėsi Šviečiamaisiais laikais vyravusio požiūrio, 
jog etika grindžiama racionaliais argumentais, todėl mokslo pa- 
žangos kelias esąs ir dorovinės pažangos kelias. Tai atitiko tiek ank- 
stesnes racionalizmo ambicijas, tiek naujesnį empirizmą. Raciona- 
listai moralinį pažinimą dažniausiai aiškindavo pagal analogiją su 
matematika, pradėdami nuo tariamai akivaizdžių gėrio ir blogio, 
teisingumo ir neteisingumo aksiomų, po to iš jų dedukuodami spe- 
cifines moralines tiesas. Empirikai buvo linkę pasitikėti empirinė- 
mis tiesomis apie žmogaus prigimtį ir laimę ir grindė kelią instru- 
mentiniam mokslui apie laimę ir priemones jai pasiekti. Abiem at- 
vėjais tiesa, dora ir laimė išties buvo siejamos neišardomo ryšio. 

Šis požiūris būtų visiškai įtikinamas, jei pasaulis turėtų moralinius 

pamatus, kaip postulavo antikinė filosofija ir krikščioniškoji teolo- 
gija. Jei, anot Keplerio, „mokslas yra Dievo minčių atkartojimas“, 
tai jis mums atskleidžia visus Dievo sumanymus, taip pat Dievo 
planus žmogaus gyvenimo atžvilgiu. Tai reikštų, kad mokslas yra 
ne tik daiktų priežasčių, bet ir jų prasmės, tikslo bei paskirties tyri- 
mas. Tačiau XVIII a. pabaigoje ši tradicinė vienybė pradėjo nykti. 
Maąstytojai vis aiškiau suvokė, kad ją griauna naujieji mokslo revo- 
liucijos metodai. Racionalios priežastinės tvarkos ieškojimas jau 
nebuvo grindžiamas tais metodais, kuriais buvo mėginama atskleisti 
visatos prasmę ar tikslą. Kilo vis didesnis įtarimas, kad nei juslinis 
patyrimas, nei apriorinis mąstymas negali suteikti moralinių žinių, 
kurias tradiciškai teikė Protas. Patyrimas, talkinamas mokslo me- 
todų, mums tegali (tikimybiškai) pasakyti, koks pasaulis yra, buvo 
ir bus, tačiau jis nieko nesako apie tai, koks jis turi būti. Apriorinis 
protavimas tik atskleidžia to, ką jau žinome, implikacijas; tačiau 
jokių moralinių išvadų deduktyviai negalima gauti nesiremiant mo- 
ralinėmis prielaidomis; nei patyrimas, nei intuicija neteikia tokių 
moralinių prielaidų. 

Toks skepticizmas jau pasireiškė XVIII amžiuje. Hume'as jį iš- 
reiškia Traktate, ypač skyriuje „Doroviniai vertinimai nėra kildi- 
nami iš proto“: 


Imkime bet kurį veiksmą, kuris laikomas ydingu, pavyzdžiui, sąmonin- 
gą nužudymą. Išnagrinėkime jį visais požiūriais ir mėginkime išsiaiškinti, 
ar egzistuoja kaip faktas, kaip reali būtis toks dalykas, kurį vadinate yda. 
Kad ir kaip į jį žiūrėsite, atrasite tik tam tikras aistras, motyvus, norus ir 
mintis, ir nieko daugiau. Yda nesuvokiama, jei svarstote tik patį objektą. 
Jūs niekada jos nesurasite, jei neatsigręšite į save patį ir neatrasite nepri- 
tarimo jausmo, kurį jums sukelia toks veiksmas. Ir tai yra faktas; tačiau 
tai jausmų, O ne proto faktas. Jis glūdi jumyse, o ne pačiame objekte (1739, 
III kn., I dalis). 

Tai, aišku, nėra neatremiamas argumentas, nors už jo stovi visas 
Traktatas. Tačiau Hume'as tapo standartiniu atskaitos tašku for- 
muluojant faktų ir vertybių priešpriešą, o kartu ir tezę, dažnai va- 
dinamą „Hume'o dėsniu“, jog „privalo“ neišplaukia iš „yra“. 

Būtų didelė klaida paprasčiausiai teigti, kad vadinamieji vertybiniai 
sprendimai gali būti griežtai ir aiškiai atskirti nuo kitokio pobūdžio 
teiginių ar kad jie negali turėti jokio racionalaus pagrindo. Tačiau trum- 
pam tai pripažinkime, nes šia prielaida paprastai remiasi vadovėliniai 
etikos vaidmens socialiniuose moksluose aiškinimai. Mokslinių ir ver- 
tybinių teiginių skirtumas gali būti atskleistas įvairiais būdais. Vienas 
iš jų — mokslinių teiginių klasifikavimas analitiškumo ir sintetiškumo 
priešpriešos pagrindu teigiant, kad vertybiniai teiginiai nėra nei ana- 
litiniai, nei sintetiniai. Tai yra paprasčiausias būdas, artimas Pozity- 
viojo mokslo siekiams, ir jis būtų priimtinas, jei Pozityviojo mokslo 
pretenzijos, kurias dėstėme 3 skyriuje, būtų pagrindžiamos. Prag- 
matizmas siūlo kitą būdą, jei faktų priklausomybę nuo teorijų ir fak- 
tų priklausomybę nuo vertinimų suvokiame kaip skirtingus dalykus. 
"Tuomet galima pripažinti, jog moksliniai teiginiai turi neredukuoja- 
mą interpretavimo elementą, nebūtinai pripažįstant, kad dėl to jie 
tampa užteršti vertybinių nuostatų. Realistai, kuriems įtaką darė Mar- 
xas, laikosi ideologijos teorijos, kuri ideologiją griežtai skiria nuo 
mokslo. Taigi faktų ir vertybių priešprieša yra visuotinai pripažįsta- 
ma, nors grindžiama labai skirtingais argumentais. 


VERTYBINIS NEUTRALUMAS 
IR VERTYBINIS ANGAŽUOTUMAS 


Po šios įžangos idėja, kad mokslas yra vertybiškai neutralus, jau 
nestebina. Socialiniai mokslai paprastai remiasi klasikine Webe- 
rio vertybinio neutralumo, arba nepriklausomumo (Wertfreibeit), 
ir vertybinio angažuotumo (Wertbeziebung) priešprieša, pateikta 

Socialinių mokslų metodologijoje (1904). Mokslinio tyrimo pro- 
cesą Weberis skirsto į tris fazes: pradinę, galutinę ir tarpinę. Glaus- 
tai jas apibūdinsime. 

Pradinėje fazėje atrenkamos tyrimų temos. Atranką lemia tie, 
kurie mano, kad jas verta tyrinėti, tad vertybiniai sprendimai aki- 
vaizdžiai daro poveikį atrankai. Tai galbūt akivaizdžiausia tais at- 
vejais, kai įsitvirtinusios grupės siekia sustiprinti savo galią, pavyz- 
džiui, kai diktatūra mėgina išsiaiškinti, ar mirties eskadronai nesu- 
kelia didesnį pasipriešinimą, nei jį nuslopina. Tačiau vertybės yra 
implikuotos ir kilnesniuose tyrimuose, kuriais siekiama, tarkime, 
prisidėti prie skurdo įveikimo programų ar paprasčiausiai mėgina- 
ma išsiaiškinti tiesą apie kokį nors socialinio gyvenimo aspektą. 
Gali būti atsirenkamos pačios įvairiausios temos, ir lemiami atran- 
kos veiksniai visada yra vertybiniai, nes išreiškia paties socialinio 
teoretiko arba jo užsakovo vertybes. 

Vertybės lygiai taip pat implikuotos galutinėje fazėje, tyrimų re- 
zultatuose. Kokia vertė bus teikiama tyrimo rezultatams ir kas su jais 
bus daroma, priklausys nuo kieno nors vertybinio - kilnaus ar sava- 
naudiško - sprendimo, bet nebūtinai nuo paties socialinio teoretiko 
sprendimo. Tiesos siekimas ir kitokie mokslininkų, kaip mokslinin- 
kų, imperatyvai negarantuoja neutralumo. Šiuo požiūriu mokslas 
nėra vertybiškai neutralesnis, pavyzdžiui, už žemėtvarką. 

Tačiau tarpinėje fazėje tyrimo procesas gali ir turi būti vertybiš- 
kai neangažuotas. Mokslininkui, kaip mokslininkui, rūpi, anot We- 
berio, tik faktai ir aiškinimai, nesvarbu, prie ko jie vestų. Nors ir 
pripažindamas, kad mokslininkai gali turėti ir kitokių vaidmenų ir 
todėl negali išsižadėti savo politinės ir žmogiškosios atsakomybės, 
jis atkakliai gina moksliškumo reikalavimus ir atmeta bet kokias 
kalbas, kad toks vertybinis neutralumas negalimas. Antai kankini- 
mo būdų mokslinis tyrimas, diktatoriaus užsakytas siekiant išsiaiš- 
kinti, kaip galima pigiausiai ir efektyviausiai išgauti informaciją, 
gali būti atliktas visiškai nešališkai siekiant išsiaiškinti tiesą. Kitas 

dalykas - ar tyrinėtojas privalo imtis tokios užduoties. Tas pat pa- 
sakytina apie empirinių duomenų rinkimo etiką. 

Labai aiškiai girdime Pozityviojo mokslo balsą, kuriuo, deja, jau 
negalime besąlygiškai kliautis. Tačiau Weberis nebuvo grynas em- 
pirikas, nes, kaip matėme, „idealius tipus“ laikė esminiu mokslo 
komponentu. Jo „idealūs tipai“ nėra vien dirbtinės rubrikos kata- 
logavimo sistemoje, grindžiamoje griežta sąvokų ir objektų prieš- 
prieša. Be to, 4 skyriuje pateikėme argumentų, pagrindžiančių idė- 
ją, kad interpretacija persmelkia visus mokslinio tyrimo aspektus. 
Taigi mokslinio proceso vertybinio neutralumo tezė turi būti for- 
muluojama subtiliau. 

Čia reikėtų prisiminti Popperio nubrėžtą atradimo ir pagrindimo 
kontekstų skirtumą. Net jeigu vertybės būtų infiltruojamos į sąvokinį 
procesą, kuriame atsiranda hipotezės, vis vien išlieka vertybiškai neut- 
ralūs objektyvios tiesos aspektai, kai hipotezėms iškyla empirinio pa- 
neigimo rizika. Šie kritiniai momentai skiria mokslą nuo pseudomokslo, 
maža to, jie skiria atvirąsias visuomenes nuo uždarųjų: kritinio moks- 
lo atitikmuo yra liberalioji demokratija (Popper, 1945). Weberio po- 
zicija yra ambivalentiškesnė. Kaip ir Popperis, jis mano, jog atvira 
visuomenė yra labai trapus darinys, kurį reikia budriai saugoti, jei 
apskritai pavyksta jį sukurti. Tačiau jis mažiau linkęs tikėti, jog protas 
besąlygiškai palaiko pažangą. Racionalumas, bent jau modernia ra- 
cionaliai legalistine forma, gali būti pavojingas. Nors tradicinės visuo- 
menės grindžiamos priespauda, racionalios tvarkos įsigalėjimas nebū- 
tinai mus išlaisvina iš tos priespaudos. Be abejo, iš dalies tai paaiškina- 
ma tuo, kad racionali tvarka koncentruoja valdžią, bet niekas negali 
garantuoti, kad tokia valdžia bus naudojama geriems tikslams. Webe- 
ris abejoja ir pačios racionalios tvarkos neutralumu. 

"Tačiau nesigilindami į šiuos klausimus suformuluokime oficialų 
požiūrį į socialinių mokslų vertybinį angažuotumą ir vertybinį 
neutralumą - požiūrį, kuris grindžiamas griežta faktų ir vertybių 
priešprieša. Protas gali veikti kaip nešališkas konfliktuojančių moksli- 

nių hipotezių teisėjas, bet negali spręsti skirtingų vertybių konflik- 
tų. Nors jis pats yra viena iš mokslo vertybių, tačiau negali įrodyti 
net šių vertybių pagrįstumo. Kiekvieno konkretaus tyrimo pradžia 
ir jo rezultatas yra neišvengiamai vertybiškai angažuoti. Bet moks- 
linio proceso „šerdis“ gali ir turi būti vertybiškai neutrali. 

Šis standartinis požiūris atrodo paprastas ir įtaigus. Pasvarstyki- 
me, kaip juo vadovaujantis sprendžiamos kai kurios painios moks- 
linio tyrimo etikos problemos. Ar mokslas leidžia išbandyti kos- 
metikos, medicinos, chirurgijos naujoves tam panaudojant gyvu- 
lius? Ar jis pateisina vivisekciją, bent jau tam tikrais tikslais? 
Standartiniu požiūriu mokslas šiais atvejais užima neutralią pozici- 
ją. Mokslininkai, kaip piliečiai, yra socialinių debatų dalyviai ir 
turi teisę tokius dalykus vertinti patys, tačiau kaip mokslininkai jie 
turi būti nešališki. Toks požiūris atrodo gana logiškas. 

Vis dėlto mokslininko ir piliečio priešprieša atrodo nenatūrali. 
Panagrinėkime placebų naudojimą tyrimams, kur tiriamieji būti- 
nai turi likti nežinomi. Ar mokslas yra neutralus, kai išbandant 
naują kontraceptinę piliulę eksperimentuojama su neturtingomis 
meksikietėmis, jei kai kurios, gavusios placebus, pastoja? Ar jis ne- 
utralus Amerikos vyriausybės užsakyto eksperimentų atveju, kai 
keletas šimtų juodaodžių vyrų manė, jog yra gydomi nuo sifilio, 
nors iš tikrųjų buvo „gydomi“ placebais keturiasdešimt metų mė- 
ginant nustatyti ilgalaikius ligos padarinius? Ar jis neutralus nacių 
eksperimentų su žmonėmis koncentracijos stovyklose atveju? 

O gal tam tikros rūšies žinios yra moraliai ydingos ir neturi būti 
įgyjamos? (Ar tai reiškia, kad Osvencimo stovykloje surinkti duo- 
menys dabar neturi būti naudojami geriems tikslams?) Galime mė- 
ginti sutikti, kad „mokslo vertybės“ neleidžia tiesos siekti bet ko- 
kiomis priemonėmis, neneigdami, kad pats mokslas gali būti plė- 
tojamas vertybiškai neutraliu būdu. Pats mokslas nenurodo jokių 
moralinių apribojimų mokslininkams, išskyrus draudimą iškreipti 
tiesą. Aišku, tai griežtas reikalavimas, nors galima ginčytis, kiek 

toli jis siekia. Ar tyrinėtojai turi skelbti aliarmą, kai vyriausybė, 
užsakiusi jos vykdomos politikos efektyvumo tyrimą, nuslepia jai 
nenaudingas išvadas ir paskelbia, kad jos politika puikiausiai pasi- 
teisino? Ar jie turi skelbti aliarmą, kai verslo kompanija iškreipia 
tas išvadas siekdama parduoti daugiau savo produktų arba laimėti 
teismo bylą? Netgi nekvestionuojant faktų ir vertybių priešprie- 
šos, mokslinio tyrimo etika vis dėlto yra gana sudėtingas dalykas. 
Mokslininkams dažnai prireikia drąsos, ne tik smalsumo, vykdant 
savo, kaip mokslininkų, pašaukimą. Tačiau apmąstymai ir profesi- 
nės etikos kodeksai, kuriems pastaruoju metu skiriama vis daugiau 
dėmesio, paprastai postuluoja objektyvumą mokslo „šerdyje“. Eti- 
nėms dilemoms neleidžiama mesti abejonės šešėlio ant mokslo me- 
todų ir rezultatų objektyvumo. 


OPESN1I KLAUSIMAI 


Oficialus požiūris vis dar atrodo pakankamai įtaigus. Tačiau esama 
ir opesnių klausimų, iš kurių trys mums ypač svarbūs. Pirma, ar 
socialiniai mokslai turi kokių nors specifinių bruožų, kuriuos nu- 
slepia bendros diskusijos dėl mokslo ir vertybių santykio? Antra, 
ar teorinis angažuotumas gali būti pakankamai griežtai atskirtas 
nuo vertybinio angažuotumo, turint galvoje tai, kas buvo kalbėta 
apie objektyvumą ankstesniuose skyriuose? Trečia, ar socialiniai 
mokslai gali atsiriboti nuo ginčų etinio reliatyvizmo klausimu? 


1) Vertybės socialiniuose moksluose 
Jei prasmė yra „specifinė gyvenimo ir istorinio pasaulio kategori- 


ja“, tai vertybės turi būti socialinių mokslų dėmesio centre. Gali- 
ma pagalvoti, jog tai reiškia, kad norint suprasti žmonių veiksmus 

reikia atsižvelgti į jų vertybes. Kad Jehovos liudytojai savo veikloje 
vadovaujasi Biblija, yra toks pat faktas, kaip kad katės gaudo pe- 
les. Kultūrų ir vertybių įvairovė gali apsunkinti socialinių mokslų 
užduotį, tačiau neatrodo, kad prasmių pripažinimas keltų grėsmę 
vertybiniam neutralumui. 

Iš kur galėtų kilti tokia grėsmė? Pasvarstykime sprendinius, ku-: 
riais reiškiamas veiksmų bei praktikų supratimas iš vidaus. Taria- 
ma, kad socialinis pasaulis yra prasmingas jo gyventojams, tačiau 
jie nėra neklystantys jo gidai. Galbūt jie negali radikaliai klysti dėl 
pasaulio, kurį sudaro jų pačių įsitikinimai, santykiai bei taisyklės. 
Tačiau jų teikiama interpretacija ne visada bus išsami ir teisinga. 
Individai gali klysti savo pačių norų, motyvacijos ir įsitikinimų at- 
žvilgiu - pavyzdžiui, pasimetimo arba saviapgaulės atvejais. Jie ga- 
li turėti tarpusavyje nesuderinamų norų, vadovautis prieštaringais 
įsitikinimais, kaip ir tuo atveju, kai Džeko tikinimas, kad jis mano, 
jog p neleidžia mums daryti išvados, kad jis nemano, jog g, nors p 
implikuoja ne-g. Skirtingi individai gali teikti skirtingas viso pa- 
saulio interpretacijas - pavyzdžiui, nesutardami, ką reiškia būti ka- 
taliku, konservatoriumi ar socialiniu darbuotoju. Be to, ir atskiri 
individai, ir jų grupės smalsaujančiam socialiniam teoretikui gali 
sąmoningai teikti klaidinančią interpretaciją, ypač jeigu jį laiko įsi- 
veržėliu. Tad tyrinėtojai negali būti tik patiklūs metraštininkai. Jie 
turi vertinti teikiamas interpretacijas. Klaidų tikimybė dar labiau 
padidėja Weberio „aiškinamojo supratimo“ atveju. Su šia proble- 
ma susiduria ne vien tyrinėtojas. Kai politinė partija savo kampa- 
niją grindžia pažadais pagerinti viešųjų tarnybų veiklą ir yra drąsi- 
nama viešosios nuomonės apklausų, rodančių daugumos pritari- 
mą, bet po to rinkimuose patiria pralaimėjimą, jai kyla klausimas, 
kokiais motyvais iš tikrųjų vadovavosi rinkėjai. Kai bažnyčia su 
savo tradiciškai vyriška dvasininkija svarsto moterų priėmimo į šį 
luomą klausimą mėgindama išsiaiškinti, ar tokia naujovė bus pa- 
žangus žingsnis, ar išdavystė, ji mėgina suprasti savo pačios tradi- 

ciją. Socialiniai vaidmenų atlikėjai ne mažiau nei socialiniai teore- 
tikai susiduria su individų sąmonės ir ją supančio kultūrinio tinklo 
supratimo problema. Kadangi pačios pastangos spręsti šią proble- 
mą yra kaitos šaltinis, socialiniai vaidmenų atlikėjai negali pasiša- 
linti iš scenos, kuri keičiasi būtent dėl jų pastangų ją suprasti. 
Socialiniai teoretikai galbūt norėtų į socialinį pasaulį žvelgti iš 
Olimpo aukštumų. Tačiau aiškinamasis supratimas jiems kelia tas 
pačias problemas, su kuriomis tenka dorotis socialiniams veikė- 
jams. Stebėtojas ne visada žaidime mato daugiau nei žaidėjas. Pa- 
vyzdžiui, ekonomistai negali taip aukštai pakilti virš verslo žmo- 
nių, buhalterių, viešųjų finansų tarnautojų, darbininkų ir vartoto- 
jų, kad galėtų su visažinių atlaidumu komentuoti jų suklydimus. 
Tačiau jie neišvengiamai turi juos komentuoti. Kuriais vaidmenų 
atlikėjų įsitikinimais galima tikėti? Kurios iš įvairiausių jų transak- 
cijų yra reikšmingos? Kieno prognozės bus įtakingiausios? Komen- 
tuodami jie iš dalies yra ekonominio žaidimo dalyviai, iš dalies - jo 
stebėtojai. Kadangi pats ekonominis teorizavimas yra vieša veikla, 
ekonomistai dažnai yra ir žaidėjai, ir stebėtojai. Tad ekonomika 
skiriasi nuo fizikos. Fizikai nesvarsto, ar atomų teikiamos atomi- 
nio pasaulio interpretacijos yra patikimos. Atomai, priešingai nei 
ekonominiai veikėjai, jokių interpretacijų neteikia; tad ekonomis- 
tas, kuris pripažįsta tokių interpretacijų svarbą, negali išvengti spren- 
dimo, atsakančio į klausimą, kuriomis iš jų galima pasitikėti. 
Kadangi veikėjų interpretacijose gausu vertybinių sprendimų, 
gali atrodyti, jog ekonomikos teorija turi pateikti ir tų vertinimų 
vertinimą. Bet čia privalome būti atsargūs, nes nėra akivaizdu, kad 
stebėtojai tokiais atvejais turi užimti šališkas pozicijas. Pavyzdžiu, 
kuris verčia susimąstyti, gali būti funkcionalistinė karalienės Vikto- 
rijos laikų vertybių analizė, kurią galėtų pateikti marksistinė ideolo- 
gijos teorija. Dori viktorianiečiai supratimo apie savo pareigas sė- 
mėsi iš tuometinės krikščionybės. Bažnyčios teikė griežtas krikš- 
čioniškojo gyvenimo gaires: susitaikymą su savo padėtimi ir tos 

padėties priedermėmis bei pagarbą autoritetui. Vadovaudamiesi šio- 
mis gairėmis, jie aiškino ir teisino savo požiūrį į vaikus, nusikaltė- 
lius, prispaustąsias rases, bepročius, moteris, pagimdžiusias nesan- 
tuokinius vaikus, ir kitus asmenis, reikalingus griežtos tėviškos prie- 
žiūros. Tačiau marksizmo požiūriu Viktorijos laikų krikščionybė 
tebuvo ideologija, tarnavusi įvairiems tikslams. Skatindama žmones 
socialinį gyvenimą suvokti moralės terminais, ji maskavo ekonomi- 
nį visuomenės pagrindą - gamybines jėgas ir gamybinius santykius, 
taip pat ekonominius valdančiosios ir valdomosios klasės interesus. 
Ji guodė varguolius tikindama juos, kad esama tvarka nustatyta Ap- 
vaizdos ir kad už nuolankumą bus atlyginta kitame gyvenime. 

Šios interpretacijos yra veikiau įtarios viena kitos atžvilgiu, o ne 
priešiškos. Bažnyčios nebuvo aklos visiems socialiniams pokyčiams, 
sukeltiems pramonės revoliucijos, ir smerkė aukso veršio garbini- 
mą. Jos vykdė paramos varguomenei misijas ir priminė turtuoliams, 
kad turtai neatveria vartų į dangaus karalystę. Visa tai buvo grin- 
džiama moralinėmis prielaidomis, o tai nepriimtina funkcionali- 
stinei interpretacijai. Ar funkcionalistinė interpretacija yra neutra- 
li? Arji implikuoja, kad viktorianiškieji vertybiniai sprendimai klai- 
ding;? Iš pirmo žvilgsnio ji atrodo neutrali. Tam tikrą praktiką laikyti 
„funkcine“ - nereiškia, kad jai pritariama arba kad ji smerkiama. 
Kai kurie funkcionalistai yra konservatoriai, ginantys visa, kas pa- 
deda išlaikyti stabilią tvarką. Kai kurie iš jų yra marksistai, siekian- 
tys demaskuoti visa, kas tarnauja kapitalistinei sistemai, ir į tai nu- 
kreipti griaunamąją revoliucinės minties ir veiklos jėgą. Pats funk- 
cionalizmas, atrodo, leidžia laikytis bet kurios iš šių nuostatų. 

Taip yra iš tikrųjų. Bet atkreipkime dėmesį į tai, kad abi šios 
nuostatos pagrįstos prielaida, jog atskleidžiant reiškinio funkciją 
pateikiamas ir jo paaiškinimas. Patys veikėjai kitaip suvokia savo 
įsitikinimus ir veiksmus. Krikščionys gali sutikti, kad krikščioniš- 
kų pažiūrų vyravimas visuomenėje sukelia socialinių padarinių, ta- 
čiau jie negali sutikti su socialiniu tų pažiūrų išpažinimo aiškini- 


Vertybiškai neutralus socialinis mokslas? 257 


mu. Jų interpretacija išreiškiama dvasinės ontologijos ir tikėjimo 
pagrįstumo sąvokomis. Funkcionalistinė interpretacija griauna šį 
jų savivokos būdą. Gali pasirodyti, kad ji palieka vietos interpreta- 
cijai iš vidaus, bet iš tikrųjų ją diskredituoja. Krikščionybė atlieka 
savo socialinę funkciją tik tuo atveju, jeigu ji nuoširdžiai išpažįsta- 
ma. Nuoširdumas reiškia įsitikinimą, kad vidinis dvasingumo dis- 
kursas grindžiamas tiesa. Žvelgiant iš krikščioniškojo diskurso vi- 
daus, jokia socialinė krikščionybės funkcija nėra tikėjimo krikščio- 
niškomis dogmomis pagrindas. Tai išplaukia iš teiginio, kad 
nuoširdumas būtinas socialinei funkcijai atlikti. Krikščionys, aiš- 
ku, gali pasimokyti iš funkcionalistų ir, pavyzdžiui, skelbdami krikš- 
čioniškąją doktriną jautriau atsižvelgti į pramoninio proletariato 
situaciją. Tačiau jie nepripažins tos jų tikėjimo interpretacijos, kuri 
apeliuoja tik į socialines jo funkcijas. 

Tad teigti, kad apeliavimas į funkcijas atlieka visą aiškinamąjį dar- 
bą, reikštų neigti veikėjų kai kurių įsitikinimų pagrįstumą. Jei tie 
įsitikinimai sieja faktus, teorijas ir vertybes ir sudaro integruotą pa- 
saulėžiūrą, tai reikštų ir kai kurių moralinių įsitikinimų pagrįstumo 
neigimą. Ar tai reiškia, kad siūloma alternatyvi pasaulėžiūra, ar tik 
reikalaujama suspenduoti sprendimą? Tai antras opus klausimas. 


2) Vertybinis ir teorinis angažavimasis 


Pragmatizmas 4 skyriuje mėgino mus įtikinti, kad protas yra visa- 
da aktyvus sprendžiant hipotezių priėmimo, modifikavimo ar at- 
metimo klausimus, kad nėra jokių faktų iki interpretacijos, todėl 
vien logika ir patyrimas negali teikti to, kuo galėtume racionaliai 
tikėti. Kadangi bičių sugebėjimas transformuoti medžiagą prieš 
ją dedant į savo atmintį liko mįslingas, dabar atsiranda puiki pro- 
ga iškelti idėją, kad vertybiniai sprendiniai apima visa, kas laiko- 
ma pažinimu. Interpretacija ir teorijų atranka neišvengiamai turi 

neredukuojamą normatyvinį pradą, nes hipotezių racionalios at- 
rankos taisyklės bei kriterijai yra vertybiškai angažuoti. Nuo šio 
normatyvinio įsitikinimų tinklo prado priklauso, kaip pasirenka- 
me ir apibrėžiame atitinkamas sąvokas, kaip jas taikome ir kaip 
jungiame į visumą įvairias interpretacijas. Teiginys, kad visos trys 
mokslinio proceso fazės yra valdomos taisyklių, prieštarauja We- 
berio įsitikinimui, jog pats mokslas yra (arba gali būti) vertybiškai 
neangažuotas tiesos siekimas. 

Panagrinėkime, pavyzdžiui, šiuo metu vykstančią diskusiją dėl 
skurdo lygio Britanijoje. Yra trys alternatyvios skurdo koncepci- 
jos. B. S. Rowntree (1901) skurdą apibrėžė pragyenimo minimu- 
mo (subsistence) sąvokomis - kaip pajamas, mažesnes už tas, kurių 
„pakanka įsigyti gėrybių, būtinų fizinėms jėgoms palaikyti“ (1901, 
p. 86). Tokių gėrybių sąraše minima apranga, kuras, kai kurie kiti 
dalykai, bet pirmiausia - pagrindinis maisto racionas. Šiuo apibrė- 
žimu naudojosi W. H. Beveridge'as savo 1942 metų Ataskaitoje, 
kuri įkvėpė pokario globos valstybės idėjas. Socialinės rūpybos ir 
socialinio draudimo agentūrų pateikti statistiniai skurdo rodikliai 
pasirodė gana žemi, todėl aštuntajame dešimtmetyje buvo priim- 
tas dosnesnis skurdo apibrėžimas, formuluojamas pagrindinių po- 
reikių terminais. Tarptautinė darbo agentūra (International Labour 
Office) 1976 metais nurodė du tokių poreikių komponentus: „mi- 
nimalias asmeninio vartojimo reikmes“ (maistas, būstas, apranga, 
baldų, įrangos minimumas) ir „pagrindines paslaugas, teikiamas 
visai bendruomenei, tokias kaip geriamasis vanduo, sanitarija, vie- 
šasis transportas, medicininis švietimas ir kultūros renginiai“ (1976, 
p. 24-25). Šis poslinkis bendruomenės gerovės link iš esmės ski- 
riasi nuo Rowntree apibrėžimo, kur apsiribojama individais ir jų 
fizine gerove. Tačiau mėginant konkretizuoti pagrindinių poreikių 
sąrašą šis apibrėžimas tampa problemiškas. Tos problemos, kai ku- 
rių kritikų požiūriu, gali būti išspręstos tik socialinės skurdo sam- 
pratos, vadinamojo santykinio nepritekliaus, terminais, kurie yra 

„vienintelis būdas skurdo sąvoką apibrėžti objektyviai ir ją nuosek- 
liai taikyti“ (Townsend, 1979). Žmonės esą patiria „santykinį nepri- 
teklių“ tada, kai jų ištekliai neleidžia jiems tenkinti savo narystės 
visuomenėje reikalavimų, — tad šie reikalavimai transponuojami į 
pajamų minimumo, kuris būtinas jiems patenkinti, reikalavimą. 

Šios trys koncepcijos yra labai skirtingi požiūriai į tai, kas laiky- 
tina skurdu ir kokios politinės priemonės gali padėti jį sumažinti. 
Jei skurdas yra santykinis nepriteklius, tai net minimalus maisto 
racionas negali apsiriboti vien mitybiniu jo aspektu. Maistas nėra 
tik kalorijos, nes tai, ką žmogus valgo, kaip jis gauna savo maistą, 
kur ir su kuo jį valgo, yra asmens socialinės tapatybės dalis. Nepri- 
teklius yra daugiau nei kalorijų, aprangos, būsto ir kitų fizinių gėry- 
bių trūkumas. Atsiranda socialinis skurdo matmuo, kuris griauna 
ankstesnę prielaidą, jog skurdą galima stebėti paprasčiausiai ste- 
bint individus. Be to, skurdo santykinumas reiškia, jog turtingie- 
siems tampant turtingesniems neturtingieji tampa neturtingesni. 
Pavyzdžiui, 1945 metais televizoriai Britanijoje buvo pernelyg di- 
delė retenybė, kad jų neturintys žmonės jaustų nepriteklių. Tačiau 
šiandien jau galime sakyti, jog tie, kurie neišgali jo įsigyti, neturi 
pagrindinės kultūrinės priemonės būti visaverčiais piliečiais: pa- 
galvokime apie vienišus nusenusius žmones, kurių suaugę vaikai 
gyvena socialiai ir geografiškai mobilų gyvenimą. Tęsiant šią min- 
tį, ji tampa radikalesnė, nei sugestijuoja Townsendo „apibrėžimo 
objektyvumas ir taikymo nuoseklumas“. Ji faktiškai implikuoja, 
kad skurdo neįmanoma pašalinti neegalitarinėje visuomenėje, nors 
Beveridge'as, vadovaudamasis kitokiu apibrėžimu, manė, jog ši pro- 
blema išsprendžiama esamos visuomeninės tvarkos sąlygomis. Ta- 
čiau tokie socialiniai pokyčiai kaip pailgėjusi gyvenimo trukmė (Na- 
cionalinės sveikatos apsaugos tarnybos nuopelnas), struktūrinis ne- 
darbas ir naujai iškilusi vienišų motinų problema sugriovė jo 
draudimo principais grindžiamą schemą, tad problemos sprendi- 
mo perspektyvos tapo dar miglotesnės. 

Tikiuosi, skaitytojas jau suprato, jog visi teiginiai apie skurdą 
yra ginčytini. Kuria skurdo koncepcija vadovautis? Šis teorinis gin- 
čas susijęs tiek su skurdo faktų nustatymo, tiek su politinių prie- 
monių, kuriomis mėginama skurdą mažinti, tikėtinų padarinių pro- 
blema. Skurdo problema nėra išimtis. Ginčytinos, bet vis dėlto 
orientuojančios veiklą, yra ir valdžios, laisvės, nusikaltimo, demo- 
kratijos ir daugelis kitų sąvokų. Jų sąrašas sparčiai ilgėja, ir kyla 
grėsmė, kad jame netrukus atsidurs pamatinės mokslo ir epistemo- 
logijos sąvokos. Ar negali būti taip, kad sunkumus, su kuriais susi- 
dūrėme mėgindami išsiaiškinti tokių sąvokų kaip priežastingumas, 
aiškinimas, supratimas ir pažinimas turinį, lemia nesuvokimas, jog 
tokiais atvejais visada esama vertinimo elementų? 

Vis dėlto teiginys, kad teorinis angažavimasis tolygus vertybi- 
niam angažavimuisi, nėra lengvai įrodomas, o jeigu ir būtų įrody- 
tas, jis mūsų nepriverstų, neturint papildomų argumentų, pripa- 
žinti reliatyvizmą ir išsižadėti objektyvumo. 

Pirma, vis vien gali išlikti racionalūs teorijų atrankos ar specifi- 
nio sąvokos apibrėžimo pasirinkimo kriterijai. Pavyzdžiui, Plato- 
no dialoguose drąsos, išminties ar teisingumo apibrėžimai, teikiantys 
pagrindą racionaliai svarstyti šiuos dalykus, suformuluojami tik 11- 
go sokratiško dialogo eigoje. Šios tradicijos racionalistai visada buvo 
įsitikinę, kad yra tikrieji ir realūs sąvokų apibrėžimai, nusakantys 
aprašomo dalyko esmę. Mokslo revoliucijos pradininkai, pavyz- 
džiui, Descartes'as, savo aksiomas teikė kaip atradimus, bet kartu 
1r kaip apriorines tiesas. Kantas mėgino identifikuoti unikalias skir- 
tingų sąvokinio mąstymo sričių kategorijas. Naujesnis šio pobū- 
džio mėginimas yra Johno Rawlso Teisingumo teorijos (1971) tei- 
singumo samprata, pretenduojanti apibrėžti „tikrąją“ teisingumo 
sąvoką (nors 1993 metų knygoje jis pakeitė savo poziciją). Vado- 
vaujantis tokiomis teorijomis, būtų galima objektyviai kelti klau- 
simą, ar skurdas išties sietinas su santykiniu nepritekliumi; o bū- 
tinumas atsakymą grįsti argumentais neįrodo paties klausimo 

neobjektyvumo. Įsitikinimas, kad egzistuoja protui prieinama spe- 
cifinė teorinės tiesos sritis, nors jis dabar nėra madingas, vis dar 
gali būti ginamas. 

Antra, net jeigu pasirodytų, kad teorinis ir etinis supratimas nė- 
ra visiškai skirtingi, tai dar nebūtų katastrofa. Galėtume net džiaugtis 
atradę, kad socialinis mokslas turi etinių implikacijų! Tai reikštų, 
jog ginčai dėl vienokios ar kitokios socialinės politikos moralumo 
turėtų reikšmės sprendžiant jas implikuojančių socialinių teorijų 
teisingumo klausimą. Kodėl turėtume atmesti tokią galimybę? Kuo 
grindžiama prielaida, kad moraliniai nesutarimai, ar valstybė pri- 
valo spręsti skurdo problemą, neturi jokio ryšio su teoriniais nesu- 
tarimais dėl skurdo sąvokos apibrėžimo? Faktų ir vertybių prieš- 
statos šalininkai paprastai teigia, jog kadangi etikoje nėra objekty- 
vumo, moksliniai teiginiai negali būti objektyvūs ir kartu implikuoti 
moralines išvadas. Bet tuomet kyla klausimas, ar privalome pripa- 
žinti tą priešstatą ir sutikti, kad mokslas nuo etikos skiriasi tuo, jog 
mokslas yra objektyvus, o etika reliatyvi? 


3) Reliatyvizmas etikoje? 


Teigdamas, kad „tiesą, dorą ir laimę sieja neišardomas ryšys“, Con- 
dorcet neabejojo, jog dora gali būti mokslinio tyrimo objektas. Etiką 
jis laikė pažinimo sritimi, kur sprendžiami gyvenimo gerinimo tiek 
individualiu, tiek kolektyviniu lygmeniu uždaviniai. Žmonių tiks- 
lai jam atrodė gana akivaizdūs - sveikata, gerovė ir laimė, tiksliau, 
vienintelis jų tikslas yra laimė, kurią pasiekti padeda sveikata, ge- 
rovė, laisvė ir teisingumas; „moralinių mokslų“ paskirtis — rasti 
būdus, kaip tai įgyvendinti visuomenėje. Taigi jis iškėlė dorovės 
pažangos idėją „dorą“ traktuodamas kaip specifines nuostatas, ku- 
rias reikia atrasti ir kultivuoti tiek sau patiems, tiek visuomenei, 
kurios nariai esame. Etika - tai proto agrokultūra. 

Šis beribis Šviečiamosios epochos optimizmas, teigiantis, kad žmo- 
gaus prigimtis visur esanti vienoda, kad tikslus galima harmonizuoti 
ir rasti priemonių jiems pasiekti ir kad mokslas gali sudaryti atitin- 
kamą savo darbotvarkę, lengvai tampa kritikos taikiniu. Atrodo, la- 
biausiai pažeidžiama yra tikslų harmonijos prielaida. Tačiau ji ne 
tokia svarbi kaip kitos. Toji šviečiamosios minties tradicija, kurios 
pradininkas yra Hobbesas, žmogaus ir visuomenės analizę grindžia 
konflikto postulatu ir kelia mokslui uždavinį kurti harmoniją, kad ir 
kokia trapi ji būtų. Tarus, kad konfliktas visada tėra nežinojimo pa- 
darinys, jis gali būti pašalintas įgyjant daugiau žinių, tad, kaip skelbė 
Condorcet, „ateis laikas, kai saulė žemėje švies tik laisviems žmo- 
nėms, pripažįstantiems vienintelį valdovą - savo protą“. 

Žmogaus prigimties universalumo kritika kelia didesnį pavojų. 
Hume'as, nepaisant jam būdingo skepticizmo, teigė: 


Garbės troškimas, godumas, savimeilė, tuštybė, draugiškumas, kilnu- 
mas, patriotizmo dvasia — visi šie jausmai, įvairiai sumišę ir paplitę visuo- 
menėje, nuo pat pasaulio pradžios buvo ir iki šiol tebėra visų žmogiškųjų 
pastangų ir veiksmų šaltinis <--+> Žmonės visais laikais ir visur tokie vie- 
nodi, kad istorija nepasako mums nieko nauja ar neįprasta šiuo klausimu 
(1748, VIII skyrius, I dalis, p. 65). 


Įtariu, kad su tuo sutiktų nedaugelis. Įvairovė atrodo akivaiz- 
džiausias gyvenimo faktas, kurį patvirtina antropologija ir, tiesą 
sakant, istorija, ir tai nestebina tų, kurie mano, jog socialinių struk- 
tūrų ir kultūrų skirtumai lemia aistrų ir veiksmų skirtumus. 

Tai neturėtų turėti reikšmės etikai, jei vis dar mąstytume nuo 
žmogaus gyvenimo nepriklausomos moralinės tvarkos kategorijo- 
mis ir tikėtume, kad mokslas vienu metu gali ieškoti priežasčių, 
funkcijų, motyvų, tikslų ir prasmių. Tokiu atveju galėtume pripa- 
žinti įvairovę, bet vis dar manyti, kad yra apibrėžta moralinių tiesų 
aibė, kurią kiekvienas privalo pripažinti. Tačiau hermeneutinės tra- 

dicijos svarstymą pradėjome nuo Dilthey teiginio, kad „gyvenimo 
prasmė yra pats gyvenimas“. Atrodo, iš čia tiesiogiai išplaukia vi- 
siškai destruktyvus reliatyvizmas. 

Etinis reliatyvizmas nebūtinai atmeta teiginį, kad moraliniai įsi- 
tikinimai gali būti teisingi arba klaidingi. Kai kurie reliatyvistai ma- 
no, kad būdami Romoje turime elgtis kaip romėnai, o būdami 
Atėnuose - kaip atėniečiai arba kad aš privalau laikytis savo įsipa- 
reigojimų, o jūs - savųjų. Tačiau jie vieningai teigia, kad nėra jokių 
universalių moralės principų, kuriais būtų galima pagrįsti tradici- 
nės etikos pretenzijas į objektyvumą. Moralinių įsitikinimų galia 
daryti įtaką veiksmui visada yra tik lokalinės kilmės - tai rodo ir ką 
tik pateikti socialinės ir personalinės jų kilmės pavyzdžiai. Pats fak- 
tas, jog įvairių tautų, periodų ir kultūrų moraliniai įsitikinimai smar- 
kiai skiriasi, verčia pripažinti etikos reliatyvizmą. Nuo čia daugelis 
reliatyvistų žengia toliau - į moralinį skepticizmą. Socialiniu lyg- 
meniu funkcinė normų traktuotė, pavyzdžiui, marksistinė Viktori- 
jos laikų moralės analizė, leidžia paaiškinti įsitikinimų galią daryti 
įtaką žmonių elgesiui, o kartu sugriauti jų pretenzijas į objektyvu- 
mą. Personaliniu lygmeniu čia labiau tinka filosofinė teorija, pa- 
vyzdžiui, emotyvizmo doktrina, pagal kurią moraliniai teiginiai iš- 
reiškia tik kalbančiojo nuostatą, todėl negali būti kam nors, net 
pačiam kalbančiajam, privalomi. 

Ši pastraipa formaliai nieko neimplikuoja. Pats įvairovės faktas 
nieko neįrodo. Jis neįrodo nei to, kad kiekvienas moralinis įsitiki- 
nimas yra objektyviai klaidingas, nei to, kad jis yra teisingas tiems, 
kurie jį pripažįsta. Jis neįrodo ir to, kad nėra jokių pamatinių mo- 
ralinių nuostatų, tokių kaip pareiga rūpintis savo tėvais, kurios, jei 
reikiamai atsižvelgiama į jų kontekstą, yra universalios. Visos eti- 
nio reliatyvizmo versijos kelia abejonių ir jas reikia pagrįsti. Tačiau 
įsitikinimų įvairovė, jų sąsaja su socialine padėtimi bei asmenybės 
tipu, taip pat faktų ir vertybių priešpriešos populiarumas - visa tai 
etinį reliatyvizmą daro įprastu palydovu vyraujančio požiūrio, kad 

socialiniai mokslai yra vertybiškai neutralūs. Be to, yra etikos teo- 
rijų, kurios mėgina išsaugoti objektyvumo ir racionalumo principą 
neapeliuodamos į tradicinę objektyvios moralinės tvarkos idėją. 
Dvi iš jų ypač svarbios socialiniams mokslams. 

Viena yra utilitarizmas, kuris teigia, anot Millio, jog „veiksmų 
teisingumą nusako tai, kiek jie padeda pasiekti laimę“ (1861, 2 sky- 
rius). Teigdamas, kad visi žmonės siekia laimės, ir siekdamas užkir- 
sti kelią prieštaravimams, grindžiamiems žmonių įvairove, „laimę“, 
arba „naudą“, utilitarizmas, panašiai kaip ir Racionalaus pasirinki- 
mo teorija, paprastai apibrėžia taip, kad visa, ko tam tikras indivi- 
das geidžia, gali būti apibūdinama laimės, arba naudos, siekimo 
terminais. Nors čia negalime net mėginti įvertinti utilitarizmo, kaip 
moralės filosofijos, privalumų ar trūkumų, jo įtaka socialiniams 
mokslams, ypač ekonomikai, yra neabejotina. Jei kiekvieną veiks- 
mą universaliai motyvuoja individo preferencijos, tai galima leng- 
vai sutikti, jog preferencijų gali būti įvairiausių. Ir jeigu Žmogaus 
gerovė apibrėžiama kaip preferencijų tenkinimas, tai socialinis 
mokslas gali pasakyti, kokiomis sąlygomis arba kokią politiką vyk- 
dant tos preferencijos gali būti tenkinamos geriausiai, jis net gali 
pasakyti, kurias iš tų preferencijų verta skatinti. Tad reliatyvumas 
nesugriauna objektyvumo. 

Kita teorija - tai Kanto pareigos etika, kurios pagrindinė idėja — 
kad objektyvumas pasiekiamas apmąstant moralaus veiksmo mo- 
tyvaciją. Pasak Kanto, yra objektyvus bet kurios etinės koncepcijos 
objektyvumo kriterijus: ar jos siūlomos maksimos yra universa- 
lios, nešališkos ir beasmenės? Negali būti, kad aš turiu teisę sulau- 
žyti jums duotą pažadą, nebent jūs taip pat turite teisę sulaužyti 
man duotą pažadą, nes pamatinė maksima reikalauja, kad visi pa- 
žadai būtų vykdomi. Maža to, jie turi būti vykdomi ne todėl, kad 
jie yra priemonė pasiekti tikslą, kurio mes (ar kai kurie iš mūsų) 
siekiame - net jeigu tas tikslas būtų didžiausia visų žmonių laimės 
suma, o tik todėl, kad jie buvo duoti. Kalbant Kanto terminais, 

moralinis imperatyvas yra „kategorinis“ (besąlygiškas), tuo tarpu 
visi išmintingo apdairumo (prudentia!) imperatyvai yra tik „hipo- 
tetiniai“ (galiojantys tik tuo atveju, jeigu individas geidžia tų pada- 
rinių, kurie atsirastų juos vykdant). „Autonomiškų“ (realiai laisvų) 
būtybių santykius apibrėžia kategorinis imperatyvas, priešingu at- 
veju kitus naudotume tik kaip priemones savo pačių tikslams, pa- 
žeisdami maksimų taikymo nešališkumą. Reikalauti autonomijos 
sau - vadinasi, pripažinti tokio pat reikalavimo teisėtumą kitiems. 
Šioje perspektyvoje morali bendruomenė yra „tikslų karalystė“, 
kurioje autonomiški veikėjai pripažįsta vienas kito nepriklausomybę 
ir paklūsta tik nešališkai teisės viršenybei (Recbtsstaat). Tad protas 
įgyja objektyvų kriterijų sprendžiant konkuruojančių etinių teori- 
jų nesutarimus ir išfiltruojant netinkamus moralės kodeksus. Ref- 
leksijos dėka galime apibrėžti moralės poziciją, nepaisant reliaty- 
vistų pastangų paneigti tokios pozicijos galimybę. 

Taigi utilitarizmas siūlo žmogaus gerovės teoriją, grindžiamą ob- 
jektyviomis žmogaus prigimties savybėmis. Kantas siūlo objekty- 
vią pačios moralės analizę. Abi šios pozicijos tebėra įtakingos so- 
cialiniams mokslams. Jomis iš esmės grindžiamos demokratijos te- 
orijos bei įvairios demokratijos tobulinimo koncepcijos. Visas jas 
vienija bendras įsitikinimas, jog yra tam tikras ryšys tarp proto, 
laisvės ir moralės - ryšys, kurį daugmaž nusako vadinamasis libe- 
ralizmas. Standartinės faktų ir vertybių priešpriešos šalininkai čia, 
be abejonės, pareikš, jog liberalai neteisėtai suvelia į vieną krūvą 
mokslą ir etiką, taip pat atkreips dėmesį į akivaizdžią įtampą tarp 
utilitaristinės socialinės gerovės idėjos ir kantiškosios individo lais- 
vių idėjos. Tačiau net jeigu liberalizmas išties yra „ideologija“, kan- 
kinama vidinių nesutarimų, negalime nepripažinti, kad jis yra vie- 
na iš pastangų apginti mokslo ir etikos objektyvumą. 

Yra ir kitokių šiuolaikinių moralės ir politinės filosofijos kon- 
cepcijų, kurios, nepasiduodamos reliatyvizmui, mėgina spręsti vis 
didėjančio šiuolaikinių visuomenių pliuralizmo problemą. Tačiau 

Kanto ir utilitarizmo pozicijos tebėra įtakingos ir teikia mums pa- 
kankamai įžvalgų baigiamosioms mintims apie vertybinį neutralu- 
mą. Galima sakyti, jog utilitaristai pripažįsta pačių vertybių relia- 
tyvumą, bet po to atsikovoja strategines aukštumas mums pateik- 
dami preferencijų tenkinimo mokslą. Kantininkai nepripažįsta 
vertybių reliatyvumo, bet nesiūlo ir konkretaus moralės kodekso 
ar specifinės politinės konstitucijos. Protas etikoje ir politikoje ten- 
kinasi universaliais principais, kurie atmeta kai kurias normas ir 
konstitucijas, palikdamas erdvės kitoms. Abi filosofijos turi savo 
požiūrį į žmogaus prigimtį, remiasi tam tikromis to, kas anksčiau 
buvo vadinama „moralės psichologija“, prielaidomis. Šių prielai- 
dų skirtumai lemia skirtingus socialinių mokslų vertybinio neutra- 
lumo problemos sprendimus. 


IŠVADOS 


„Tiesą, dorą ir laimę sieja neišardomas ryšys“. Prabėgus dviem šimt- 
mečiams, šis teiginys atrodo pernelyg drąsus ir paprastas. Pagal 
dabartinę oficialią nuostatą mokslas reiškinius gali aprašyti, inter- 
pretuoti ir aiškinti, bet negali jų teisinti. Jis teikia žinių, tad kartu 
ir galios keisti pasaulį, tačiau visų jo preskripcijų forma yra „Pasa- 
kykite, ko norite, ir mes pasakysime, kaip tai pasiekti“. Mokslinin- 
kai gali turėti specifinių priedermių, nes jie atlieka tyrimus ir nu- 
mato, kaip gali būti panaudoti jų rezultatai; tačiau viena iš šių prie- 
dermių - šalinti iš paties mokslo vertybinius sprendinius. Tai galio- 
ja ir socialiniams mokslams, nepaisant to, kad socialinis pasaulis 
persmelktas vertybių ir kad jame gyvena patys socialiniai teoreti- 
kai. Apie dorą mokslas negali pasakyti jokio kategoriško teiginio. 

Šios linijos šalininkų poziciją, atrodo, stiprina faktų ir vertybių 
priešpriešos pripažinimas, taip pat individų bei grupių pripažįsta- 
mų vertybių įvairovė. Atrodo, ir moralės filosofija, ir gyvenimo 

faktai rodo vertybinių sprendinių reliatyvumą. Jei taip būtų iš tik- 
rųjų, tai mokslas, turintis moralinių implikacijų, negalėtų preten- 
duoti į moksliškumo statusą. Tačiau turime vengti skubotų išvadų. 
Galima ginčyti faktų ir vertybių priešpriešą ir tai, kas dažnai daro- 
ma jos vardu. Dabartinė moralės filosofija neverčia vertybinį neut- 
ralumą priimti kaip mažiausiai blogą iš blogų sprendimų. Be to, 
radome tam tikrų argumentų, kad socialinis gyvenimas negali būti 
suprastas iš vidaus nesprendžiant tam tikrų moralinių įsitikinimų, 
kuriais vadovaujasi veikėjai, teisingumo klausimo. Socialiniai vei- 
kėjai, be abejonės, turi konfliktuojančių teorijų apie save pačius, 
socialinį pasaulį ir savo vietą tame pasaulyje. Kai kurios iš šių teo- 
rijų konfliktuoja su tyrinėtojo teorijomis. Esminis klausimas - ar 
„moralinį“ turime apibrėžti pakankamai plačiai, kad kai kurie iš 
šių nesutarimų taptų moraliniais. Dogmatiškai laikantis faktų ir 
vertybių priešpriešos, užkertamas kelias šio klausimo svarstymui. 

Tad, grįžtant į pradžią, mums dar nepaaiškėjo, ką hermeneuti- 
nis imperatyvas implikuoja reliatyvizmo klausimu. Atrodo, jog in- 
terpretacinis socialinis mokslas, kuris remiasi subjektyvių ir inter- 
subjektyvių prasmių racionalios rekonstrukcijos iš vidaus meto- 
dais, pats susikuria sau pagrindus. Todėl negalime daryti galutinių 
išvadų apie vertybinį neutralumą išsamiau neapsvarstę mokslinės 
nuostatos pretenzijų į objektyvumą, nešališkumą ir universalumą. 
Taigi svarstymas, prasidėjęs nuo moralės pažangos problemos, bus 
pratęstas kitame skyriuje. 


11 SKYRIUS 


RACIONALUMAS IR RELIATYVIZMAS 


Jeigu iki interpretacijos nėra jokių faktų, tai ar visos pretenzijos į 
pasaulio pažinimą nėra reliatyvios tam tikrų įsitikinimų, kurių lai- 
komasi konkrečiomis laiko ir vietos aplinkybėmis, atžvilgiu? Tai 
yra pažinimo problema, su kuria susidūrėme ankstesniuose sky- 
riuose. Jei veiksmas suprantamas racionaliai rekonstruojant jo pras- 
mę iš vidaus, tai jau turime „dvigubą hermeneutiką“ ir dar vieną 
stumtelėjimą reliatyvizmo link. „Kitų sąmonės“ problema darosi 
grėsminga. Tačiau būdama grėsminga teorinės abstrakcijos lygme- 
niu, atrodo, ji gana lengvai sprendžiama praktiškai. Žmonėms daž- 
nai pavyksta perteikti tai, kas glūdi jų galvose. Sunkumų kyla susi- 
dūrus su kultūrų ir periodų barjerais. Tačiau šią problemą sėkmin- 
gai gali spręsti archeologai, iš pelenų, kaulų ir molinių puodų nuo- 
laužų rekonstruojantys senovės miestą. Ją sprendžia istorikai at- 
kurdami istoriją iš bažnyčių metrikų ir kitokių archyvų. Ją spren- 
džia antropologai, kai, perpratę visiškai svetimą kalbą ir kultūrą, 
atranda, pavyzdžiui, kad azandžiai tiki raganomis, o nuerai žmo- 
nių dvynius laiko paukščiais. 

Kaip jiems tai pavyksta? Paprastai teikiami du skirtingi atsaky- 
mai. Pagal pirmąjį, kadangi skirtingi žmonės gyvena intelektiniuo- 
se pasauliuose, kurie visai nepanašūs į mūsų pasaulį, tyrimas turi 
vykti be jokių išankstinių prielaidų apie galimus jo rezultatus. Pa- 
gal antrąjį, mes negalėtume nei klasifikuoti tų skirtumų, nei pa- 
grįsti savo klasifikacijų, jei nesiremtume prielaida, jog Kitų sąmo- 
nė iš esmės nesiskiria nuo mūsų pačių sąmonės; būtent tie panašu- 

mai yra mūsų placdarmas. Pirmasis atsakymas veda į vienokį ar 
kitokį reliatyvizmą, antrasis - į vienokios ar kitokios atmainos uni- 
versalizmą. Kuris iš jų yra teisingas ir ar jie gali būti jungiami — tai 
aršios polemikos objektas ir turi esminę reikšmę mėginant suvokti 
socialinių mokslų specifiką. 

Filosofiniu požiūriu tai atrodo sunkiai išsprendžiamas uždavi- 
nys, ir ne tik tais atvejais, kai tiriamieji veikėjai yra mirę arba labai 
tolimi. Ir kasdienis tarpusavio supratimas neįmanomas be inter- 
pretacijos žygdarbių, net jeigu kiekvienas veikėjas juos nuolat at- 
lieka. Pirmiausia suformuluosime Kitų sąmonės problemą ir paro- 
dysime, kodėl ji iš tikrųjų yra problema. Po to aptarsime Kitų kul- 
tūrų klausimą ir panagrinėsime bendrą teiginį, jog norint suprasti 
kitas kultūras būtina išsiaiškinti, ką jų atstovai laiko realumu ir ra- 
cionalumu. Šis teiginys iškels dar vieną klausimą - „pagal kieno, — 
mūsų ar jų - kriterijus?“, kuris vėl mus panardins į painias raciona- 
lumo ir reliatyvizmo problemas. Aptarę įvairias reliatyvizmo at- 
mainas, susidursime su „hermeneutiniu ratu“, kur mums bus pa- 
siūlyti keturi išsiveržimo iš jo keliai. Baigiamieji komentarai - jau 
dabar galiu tai pasakyti - atspindi mano paties požiūrį į tai, kuris iš 
tų būdų perspektyviausias. 


KITŲ SĄMONĖ 


Pradedantiesiems ši problema paprastai pateikiama pasitelkiant 
griežtą dvasinių ir fizinių asmens aspektų priešpriešą. Kaip Džekas 
sužino, ką Džeinė galvoja, jaučia, suvokia ar ko nori, - žodžiu, kas 
vyksta jos sąmonėje? Jis gali remtis tik jos fizinio elgesio faktais: 
garsais, kuriuos ji taria, ženklais, kuriuos ji užrašo popieriuje. Su- 
prantama, jis postuluoja, kad panašiai kaip jo elgesį lemia jo sąmo- 
nės būsenos, jos elgesį lemia jos sąmonės būsenos. Tiesiogiai jis 
suvokia tik savo paties, bet ne jos sąmonės būsenas. Taigi, atrodo, 

jos sąmonės būsenas jis gali pažinti tik išvestiniu būdu. Tačiau kaip 
tokias išvadas pagrįsti? 

Iš pirmo žvilgsnio problema neatrodo labai paini. Kai Džeinė 
užsigavusi alkūnę sudejuoja arba kai žvelgdama į katę sako: „Ma- 
tau katę“, Džekas gali daryti tokias išvadas: 


1) Kai aš užsigaunu alkūnę, dejuoju, nes man skauda. 
2) Džeinė užsigavo alkūnę ir dejuoja. 
3) Taigi jai skauda. 


arba 


1) Tupi matoma katė. 
2) Matydamas katę (dažnai) sakau: „Matau katę“. 
3) Taigi ji mato katę ir tai sako. 


Antroji išvada taip pat sugestijuoja, kad jeigu Džeinė būtų išta- 
rusi „Ich sebe eine Katze“, Džekas pradėtų suprasti, jog vokiečių 
kalba tai reiškia „Matau katę“. Taigi gana įtikinama pradinė idėja, 
kad Kitų sąmonės turinį, taip pat žodžių prasmę suvokiame iš ana- 
logijos su savimi. 

Tačiau gerai pagalvojus tokia analogija atrodo labai keista. Jei 
Džekas mato laikrodį su durelėmis, jis gali daryti išvadą, kad už jų 
tupi gegutė, - darydamas analogiją su kitais kaimiškos išvaizdos 
laikrodžiais, kurių gegutes jis yra matęs. Išvada gali būti empiriškai 
patikrinta, pavyzdžiui, sulaukus išmušamos valandos, kai durelės 
atsidaro. Turime reikalą su indukcine išvada: 


1) Kiti laikrodžiai, turintys savybes f, g, b, turi savybę i. 
2) Šis laikrodis turi savybes f, g, b. 
3) Taigi tikėtina, kad jis turi savybę i. 

Tačiau šis modelis nepaaiškina, kaip Džekas gali suprasti Džeinę 
ar pagrįsti savo įsitikinimą, jog žino, kas vyksta jos galvoje. Juk jis 
niekada nestebėjo ir niekada nestebės jokių jos sąmonės būsenų. 
Vienintelės sąmonės būsenos, kurios jam gali būti suvokiamos, yra 
jo paties sąmonės būsenos. Atrodo, tarsi būtų argumentuojama, 
jog laikrodyje slepiasi nematoma gegutė, nes esą aplinkui esama 
daugybės nematomų gegučių. Kitaip sakant, išvada apie Džeinės 
sąmonės būsenas, jeigu ji grindžiama analogija, suponuoja, kad ji 
iš tikrųjų panaši į jį; tačiau tai yra akivaizdus petitio prtacipii. Juk 
gali būti, kad sakydama, jog mato kažką raudoną, Džeinė patiria 
įspūdį, kurį Džekas patirtų kaip žalios spalvos įspūdį, jeigu jam 
būtų prieinami jos suvokiniai; tačiau jų bendrinė kalba nuslepia 
šiuos skirtumus. Maža to, Džeinė ir visi kiti gali būti tik sudėtingos 
mašinos, neturinčios jokių sąmonės būsenų. Iš kur Džekas gali ži- 
noti, kad iš tikrųjų taip nėra? 

Be abejo, tokios skeptiškos abejonės atrodo absurdiškos. Gal- 
būt logiškai įmanoma, kad žmonės iš esmės skiriasi savo suvoki- 
niais net jeigu jų kalbėsenos ir elgsenos būdai neleidžia šiems skir- 
tumams atsiskleisti. Galbūt formaliai galima teigti, jog Džekas 
yra vienintelis žmonių giminės atstovas robotų pasaulyje. Aki- 
vaizdu, kad į tai būtų atsakyta, jog kvaila tikėtis tokios galimy- 
bės: jeigu logiškai tai ir būtų įmanoma, praktiškai tai visiškai ne- 
įtikėtina. Tačiau toks atkirtis nėra pakankamas. Jei tikimybė grin- 
džiama išvadomis einant nuo žinomų prie panašių atvejų, tai 
negalima kalbėti apie jokias tikimybes ten, kur nėra žinomų atve- 
jų. Būtent į tai atkreipia dėmesį skeptikas ir atmeta būdą, kuriuo 
formulavome Kitų sąmonės problemą. Atrodo, tarsi buvome su- 
vilioti įsivaizduoti save vienviečių povandeninių laivų kapitonais, 
kurie vadovaujasi tik prietaisų parodymais, bet niekada tiesiogiai 
nemato jokių objektų jūros paviršiuje ir, aišku, kitų povandeni- 
nių laivų vidaus. Taigi niekas anksčiau negalėjo palyginti prietaisų 
parodymų su daiktais jūros paviršiuje, todėl niekas dabar negali 

patvirtinti ir tikėtinų teiginių, juo labiau kad niekas prietaisų pa- 
rodymų kituose laivuose negali palyginti su savaisiais. Anot skep- 
tiko, Kitų sąmonės problema iš esmės yra neišsprendžiama, jeigu 
ji sprendžiama tokiu būdu. 

Čia paliečiamos ne vien Kitų sąmonės problemos. Metamas iš- 
šūkis ir įprastam įsitikinimui, jog suvokiniai yra išorinių fizinių 
priežasčių poveikio sąmonei padariniai. Tačiau mus tai per daug 
atitrauktų nuo rūpimos temos. Todėl sutelkime dėmesį į teiginį, 
jog Džeko išvados, daromos atsižvelgiant į Džeinės elgesį, nėra 
pagrįstos, jeigu jos grindžiamos tik tuo, ką jis žino apie savo sąmo- 
nės būsenų ryšį su savo paties elgesiu. Galbūt tai yra paspirtis radi- 
kaliam biheviorizmui, kuris apskritai neigia sąmonės elgesį lemian- 
čių būsenų egzistavimą. Tačiau mums nebūtina taip manyti. Tad ir 
toliau vadovausimės prielaida, jog Džeinės mirktelėjimas skiriasi 
nuo jos vokų virptelėjimo, nes jis reiškia ženklą, kurio prasmę Dže- 
kas gali suprasti (nors toks ženklas gali būti panaudotas ir tikrajai 
jos sąmonės būsenai nuslėpti). Tad Kitų sąmonės problema - kaip 
pagrįsti išvadas, kurios gali būti klaidingos tiek konkrečiais atve- 
jais, tiek apskritai. Kaip galime pripažinti dvigubos hermeneutikos 
reikalingumą neišsprendę tokių išvadų pagrįstumo problemos? 

Weberio sprendimas, kaip matėme anksčiau, buvo elgsenos ir 
veiksmo sulydymas pamatiniame „tiesioginio supratimo“ lygme- 
nyje. „Empatijos“ būdu suvokiame, kad žmogus kirviu kapoja mal- 
kas, o žmogus šautuvu nusitaiko į taikinį. Po to įvairiais būdais — 
priklausomai nuo konteksto ir nuo to, ką siekiame sužinoti, - artė- 
jame prie „aiškinamojo supratimo“. Ir suvokiame, kad medkirtys 
tokia savo veikla užsidirba pragyvenimui, nes jo ekonominėmis 
sąlygomis tai yra racionaliausias būdas pasiekti šį tikslą. Mūsų šau- 
lys siekia atkeršyti už giminaičio nužudymą, nes gyvena visuome- 
nėje, kur egzistuoja vendetos institucija. Kuo remiantis daromi to- 
kie atradimai? Bendriausias Weberio atsakymas - kad veiksmai pa- 
prastai yra „racionalūs“, o aiškinamasis supratimas juda į priekį 

šio racionalumo eksplikavimo būdu. Tad „adekvatumas prasmių 
lygmeniu“ grindžiamas metodologine prielaida, jog racionalumas 
yra raktas į Kitų sąmonę. 

Tačiau čia kyla akivaizdus klausimas. Ar mes iš tikrųjų „mato- 
me“, kad šaulys nutaiko šautuvą į taikinį? Šautuvas yra medžio ir 
metalo komponentų junginys. Kad jį suvoktume kaip šautuvą, tu- 
rime pasitelkti ištisą virtinę sąvokų ir daugybę socialinių žinių. At- 
vykėlis iš Marso, turintis tokius pat kaip mūsų regos organus, ne- 
matytų šautuvo. Tiesą sakant, mes taip pat nematytume šautuvo, 
jei iš arčiau jį apžiūrėjus pasirodytų, jog tai tėra lazda. Tad ar em- 
patija nesiremia išvadomis, daromomis fizinių duomenų pagrin- 
du? Tačiau Weberis atsakytų, kad visas juslinis suvokimas remiasi 
sąvokomis, o socialines funkcijas nusakančios sąvokos nėra išskir- 
tinės. Galbūt mūsų marsietis dar nepažįsta nei medžio, nei metalo. 
Tačiau jei objektas, padarytas iš medžio ir metalo, yra matomas, 
tai lygiai taip pat matomas ir šautuvas. Be to, kiekvienas juslinis 
sprendinys yra spėjimas. Jei šautuvas pasirodo esąs plastikinis žais- 
las, tai buvo klaida jį laikyti šautuvu; bet buvo klaida jį laikyti ir 
objektu, padarytu iš medžio ir metalo. Fizinių objektų ir fizinio 
elgesio identifikavimas pagrįstas interpretacija. Šautuvai nekelia pa- 
pildomų problemų. 

Toks atsakymas tenkins natūralizmo šalininkus, nes veiksmus jis 
suvokia tame pačiame suvokimo lygmenyje, kaip ir kitus įvykius. 
Šauliai su savo nutaikytais šautuvais epistemologiškai nėra proble- 
miškesni už kates, gaudančias peles. Be abejo, aiškinamasis supra- 
timas, reikalaujantis į pasakojimą įtraukti vendetą, bus sudėtinges- 
nis. Tačiau net jeigu jis reikalaus socialinio naratyvo, pasakojamo 
iš vidaus, pamatiniame „priežastingumo lygmenyje“ visa tai bus 
aprašyta bendro mokslinio metodo kategorijomis. Tad natūralis- 
tas gali teigti, jog Kitų sąmonės problema tėra specifinis Pažinimo 
problemos atvejis. 

Kita vertus, Wittgensteino šalininkas galėtų prieštarauti, jog toli 

gražu nėra akivaizdu, kad vendetos gali būti suprastos koncepcijo- 
je, aiškiai orientuotoje į individualius veiksmus, kurių subjektyvi 
prasmė suvokiama tiesiogiai. Anksčiau jau nubrėžėme skirtumą tarp 
veiksmo prasmės ir jį atliekančio veikėjo intencijos. Po to, Witt- 
gensteino idėjų vedami, iškėlėme hipotezę, kad toji intencija gali 
priklausyti nuo veiksmo prasmės, panašiai kaip ėjimas žaidime pri- 
klauso nuo konstitutyvių žaidimo taisyklių. Taigi subjektyvios pras- 
mės (intencijos) negali būti ankstesnės už intersubjektyvias pras- 
mes; tad Weberis klysta manydamas, jog empatija yra socialinio 
veiksmo supratimo pagrindas. O Wittgensteino šalininkas galėtų 
sakyti, kad jeigu ir egzistuoja atskira ir ypatinga Kitų sąmonės pro- 
blema, ji neturi individualistinio sprendimo. Net tarus, kad apskri- 
tai nėra stebinių be sąvokų ir faktų be interpretacijos, išlieka ypa- 
tingas reikalavimas, kad veiksmo supratimas turi remtis pirminiu 
socialinių praktikų supratimu. Tačiau niekas iš to, kas iki šiol buvo 
sakyta, neparodo, kaip identifikuoti tas praktikas, kurios teikia pro- 
blemos sprendimo raktą. 

Šis prieštaravimas mažiau įtikinamas kalbant apie asmeninius 
Džeko ir Džeinės santykius. Galbūt jis nesuprastų, kad ji šaukia 
dviejų kryžių, jei neišmanytų bridžo ir nežinotų atitinkamų šau- 
kimo taisyklių. Bet neatrodo, kad jos vaitojimas užsigavus alkūnę 
suponuoja taisykles ir socialines praktikas. Be to, Džekas viliasi, 
jog emocijos, kurias jie reiškia vienas kitam meilės laiškuose, nė- 
ra tik ėjimai pagal meilės romano taisykles. Jeigu tai ir pripažįs- 
tame, prieštaravimas vis vien galioja vendetos atveju jau vien to- 
dėl, kad mėginant suprasti ėjimus vendetos žaidime klausimas, ar 
žaidėjai iš tikrųjų jaučia jų reiškiamas emocijas, gali neturėti reikš- 
mės. Tad panagrinėkime institucinius Kitų sąmonės problemos 
aspektus. 

KITOS KULTŪROS 


Weberio idėja, kad racionalumas yra problemos sprendimo raktas, 
atrodo įtaigi ir šiuo atveju. Tiesa, čia ji tampa mažiau apibrėžta. Jei 
ritualinė samurajaus savižudybė racionaliai suprantama ją lokali- 
zuojant bušido garbės kodekso kontekste, veikėjo sąmonė mums 
darosi prieinamesnė. Tačiau tas kontekstas mums nepadės suprasti 
Londono paauglio savižudybės. Veiksmų motyvai, kurie kildinami 
iš institucijų, veikiausiai sietini su specifinėmis institucijomis. To- 
dėl ši hermeneutinio požiūrio versija, atrodo, tiesiogiai implikuoja 
reliatyvizmą. Veiksmo racionalumas yra reliatyvus konteksto at- 
žvilgiu, o pačiuose kontekstuose nėra nieko universalaus. 

Gausybę pavyzdžių, iliustruojančių šią temą, teikia antropolo- 
gija. Vienas iš jų, turėjęs įtakos filosofiniam mąstymui, vis dar 
tebėra labai pamokomas. Tai 1997 metais pasirodžiusi E. Evans- 
Prichardo knyga Azandžių raganavimai, orakulai ir magija, ku- 
rioje vaizdžiai išryškinamas racionalumo vaidmuo interpretuo- 
jant kultūrą iš vidaus ir reliatyvizmo galimybes atskleidžiant kul- 
tūrų skirtumus. Knygoje iš vidaus piešiamas portretas kultūros, 
kurios pasaulis skiriasi nuo mūsiškio tiek sandaros, tiek veikimo 
principų požiūriu. 

E. Evans-Prichardas tiria socialinį pasaulį, kuriame beveik visa, 
kas vyksta, laikoma raganavimo padariniais, o pikti raganų kėslai 
gali būti atskleisti pasitelkiant orakulus ir (kartais) gali būti atremti 
magija. Antai sugriuvus daržinei akivaizdžiai dėl joje įsiveisusių ter- 
mitų, savininkas stengiasi išsiaiškinti, kodėl sugriuvo būtent jo dar- 
žinė. Kreipdamasis į orakulą, jis mėgina sužinoti jam pasiųsto pra- 
keiksmo šaltinį ir pobūdį. Po to jis gali kreiptis į magą, kad tas 
imtųsi keršto magijos, neutralizuojančios prakeiksmą. Visa tai — 
tvarkinga ir įprasta procedūra; kadangi raganos nuolat kišasi į kas- 
dienį gyvenimą, atitinkamos apsaugos nuo jų priemonės yra natūra- 
liai įpintos į įprasto gyvenimo audinį. Kaip rašo Evans-Prichardas, 

jis pats aštuoniolika mėnesių savo ūkį tvarkė vadovaudamasis azan- 
džių įsitikinimais bei normomis ir buvo visiškai patenkintas. 

Knygoje azandžiai mums atrodo kaip subtilūs, dažnai mokslingi 
mąstytojai, jei atsižvelgiame į jų prielaidą dėl raganų viešpatavimo 
pasaulyje. Pavyzdžiui, į orakulą kreipiamasi tam tikra hierarchine 
tvarka. Paprasčiausias, arba pats pirmasis, kreipimosi būdas - len- 
tos trynimas, teikiantis tik labai apytikrę nuorodą į negandos šalti- 
nį. Po to kreipiamasi į išmintingesnį orakulą nuodytoją siekiant 
gauti atsakymą „taip“ arba „ne“. Ieškodamas atsakymo į kiekvieną 
klausimą, šventikas paeiliui dviem viščiukams sulesina apnuodytus 
grūdus benge. Pirmojo viščiuko nugaišimas reiškia atsakymą „taip“, 
antrojo - „ne“. Atsakymas gali būti prieštaringas, jei benge yra la- 
bai stiprūs ir numarina abu viščiukus, arba labai silpni, jei abu viš- 
čiukai lieka gyvi. Neprieštaringas atsakymas gali būti gautas tik 
tuo atveju, jei ta pati dozė sukelia skirtingus padarinius, — išties 
moksliškas principas. Tačiau klausėjui dar gali kilti abejonių, nes 
benge paruošimo ritualas gali būti atliktas neteisingai ar net pa- 
veiktas raganavimo kerų. Tokiu atveju galutinė apeliacija paduo- 
dama Karaliaus orakului. Žodžiu, 


raganavimas, orakulai ir magija sudaro intelektualiai neprieštaringą sis- 
temą. Kiekvienas jos elementas paaiškina ir patvirtina kitus. Mirtis yra ra- 
ganavimo įrodymas. Už ją keršijama magijos priemonėmis. Keršto magijos 
veiksmingumą parodo orakulas nuodytojas. Orakulo nuodytojo sprendi- 
mų tikslumą nustato Karaliaus orakulas, kurio sprendimai neapskundžia- 
mi (1937, p. 388). 


Tačiau Evans-Prichardas šioje sistemoje pastebėjo nenuoseklu- 
mų. „Sprendžiant iš to, kaip azandžiai aprašo raganavimą, jis ne- 
gali būti objektyviai nustatomas dalykas <--->. Raganų, kokias jas 
įsivaizduoja azandžiai, negali būti“ (1937, p. 63). Vienas iš tokių 
nenuoseklumų - azandžių įsitikinimas, kad kiekvienas raganos pa- 

likuonis automatiškai yra ragana arba raganius. Tai reikštų, kad 
Evans-Prichardo apsilankymo laikais kiekvienas azandis buvo ra- 
ganius arba ragana, bet azandžiai to nepripažino. 


Azandžiai suvokia šio argumento esmę, bet nepripažįsta jo išvadų; su- 
prantama, jeigu jie pripažintų jas, visa jų išpažįstama raganavimo sistema 
taptų prieštaringa <--->. Azandžiai šį prieštaravimą suvokia ne taip, kaip jį 
suvokiame mes, nes jie visiškai nesidomi šia problema teoriškai, o prakti- 
nėse situacijose, kuriose jie tiki raganavimu, ši problema jiems neiškyla 
(1937, p. 24-25). 


Nors orakulai vadovavosi moksliškumo metodais, bet dažnai 
klysdavo ir spręsdami klausimą, ar raganavimo kerų grėsmė išlie- 
ka, jeigu apie ją sprendžiama iš to, ar nemalonūs įvykiai tęsiasi. 
Tačiau tokiems įvykiams niekada neleidžiama mesti abejonės šešė- 
lio ant pamatinės teorijos. Prognozavimo nesėkmės aiškinamos tuo, 
kad į visą reikalą įsivelia dar daugiau raganų, kad buvo padaryta 
klaidų rituale ir t. t. - tokiu būdu ginant bendrą sistemos patiki- 
mumą: 


Azandžiai ne blogiau už mus supranta, kad jų orakulų pranašysčių ne- 
sėkmės reikalauja paaiškinimo, tačiau jie taip apimti mistinių idėjų, kad tik 
jomis sugeba aiškinti tas nesėkmes. Patyrimo faktų prieštaravimas kuriai 
nors mistinei idėjai aiškinamas apeliuojant į kitas mistines idėjas (1937, 
p. 338). 


Apskritai Evans-Prichardas azandžius laiko tokiomis pat racio- 
naliomis būtybėmis, kaip ir mes, nors jie saistomi savo intelektinės 
sistemos ribotumo - sistemos, kuri remiasi klaidingomis ar net prieš- 
taringomis prielaidomis ir kurios nesėkmės užglaistomos apeliaci- 
jomis į mistines idėjas. O svarbiausia, kad: 

Šiame įsitikinimų tinkle kiekviena gija priklauso nuo kiekvienos kitos 
gijos ir nė vienas azandis negali ištrūkti iš šio tinklo, nes tai yra vienintelis 
pasaulis, kurį jis pažįsta. Tas tinklas nėra kokia nors išorinė struktūra, kuri 
jį riboja. Veikiau tai yra jo mąstymo būdas, ir jis negali suvokti minties, jog 
klaidingas pats jo mąstymo būdas (1937, p. 195). 


Evans-Prichardas vadovaujasi prielaida, kad mokslinį raciona- 
lumą galima atskirti nuo mistikos. Kalbant racionalistų kalba, azan- 
džiai panašūs į mus tuo, kad mėgina numatyti savo pasaulio įvy- 
kius ir juos kontroliuoti. Jie protauja remdamiesi prielaidomis ir 
darydami išvadas, kaip ir mes atsižvelgdami į patirtį ir naudoda- 
miesi moksliniais metodais. Tačiau jų mistinės idėjos kelia pavojų 
šiai objektyviai logikai, nes jos, pavyzdžiui, užkerta kelią kritiniam 
patirties faktų apmąstymui. Loginį mąstymą jungdami su mistiniu, 
jie mezga sąvokinį tinklą, iš kurio negali išsprukti, nes negali su- 
vokti minties, jog klaidingas pats jų mąstymo būdas. 

Visa tai gali atrodyti kaip empirinis atsakymas į empirinį klausi- 
mą: kokiais įsitikinimais apie pasaulio sąrangą vadovaujasi azan- 
džiai? Atsakymas skelbia: jie vadovaujasi mūsų racionalumo sąvo- 
komis, tačiau jas taiko lokaliame kontekste. Metodologiškai bend- 
ra strategija atrodytų taip: nepriimk jokių išankstinių prielaidų; 
būk pasiruošęs susidurti su įsitikinimais, kurie atrodys iracionalūs; 
mėgink juos suprasti suvokdamas juos kaip racionalius lokaliame 
kontekste. Žodžiu, kitos kultūros atsiskleidžia kaip racionalios, jei 
racionalumą atskiedžiame nuosaikia reliatyvizmo doze. 


EMPIRIZMO RIBOS:? 
Klausimas ir atsakymas tampa mažiau empiriniai, kai pagalvoja- 


me, jog Evans-Prichardas turėjo išmokti azandžių kalbą, kad galė- 
tų identifikuoti jų savokinę schemą, po to jų „įsitikinimų tinklą“ 

aprašyti anglų kalba. Skaitydami knygą įsitikiname, kiek daug ben- 
dro tarp mūsų ir azandžių jis suponuoja. Pavyzdžiui, jis papras- 
čiausiai postuluoja, kad azandžiai ir jo skaitytojai, matydami medį, 
žino, jog tai medis; vadinasi, azandžių kalboje yra atitinkamas žo- 
dis, kuris vartojamas tada, kai medis yra regimas pokalbio objek- 
tas; tad išvertęs jį į žodį „medis“, skaitytojų jis turįs būti suprastas. 
Tai skamba banaliai; tačiau čia remiamasi ne tik tam tikromis em- 
pirinėmis hipotezėmis, bet ir viena prelaida, kuri, atrodo, nėra em- 
pirinė. Hipotezės yra tai, kad jis rado azandžių žodį, reiškiantį „me- 
dis“, ir kad tas žodis yra reikšmingas elementas azandžių fizinių 
daiktų klasifikacijos sistemoje. Tai yra hipotezės ta prasme, kad 
jomis remdamasis jis pradeda interpretuoti ir, jeigu tolesnės inter- 
pretacijos eigoje atsiskleidžia kiek kitokia klasifikacinė schema, nei 
iš pradžių buvo manyta, gali jas atmesti. Tačiau tokios pataisos 
negali būti visa apimančios, nes jos turi būti daromos patikimų 
vertimų pagrindu. Jis galėtų suklysti dėl tam tikro žodžio reikšmės 
tik jeigu tuo pat metu jau būtų tikras dėl daugelio kitų žodžių reikš- 
mės. Visoje knygoje jis suponuoja, kad apskritai azandžiai suvokia 
tai, ką suvokia jis pats, ir kad suvokiamus objektus jie klasifikuoja 
į rūšis tokiais pačiais būdais kaip ir jis. 

Akivaizdu, kad Evans-Prichardas remiasi šia prielaida, o kadan- 
gi ji labai patogi, jis neturi pagrindo ja abejoti. Tiesą sakant, norisi 
pridurti, kad ji tokia patogi, jog galima ją laikyti visiškai patvirtin- 
ta; O tarus, kad jis galėtų ją atmesti, jei patyrimas jai prieštarautų, 
kodėl turėtume abejoti, kad ji yra bendra empirinė hipotezė? Juk 
įvairios klasifikacinės sistemos yra labai skirtingos, o ir pats klausi- 
mas, kaip įvairios kultūros klasifikuoja objektus, atrodo empirinis. 
Reliatyvisto požiūriu ši įvairovė neturi jokių teorinių ribų. Kodėl 
turėtume manyti kitaip? 

Atsakymas, kurį galima pavadinti „racionalistiniu“, būtų toks. 
Vertimas atliekamas ne telepatijos būdu. Pradiniai jo žingsniai gali 
būti daromi tik siejant azandžių tariamus garsus tam tikrų objektų 

ar įvykių akivaizdoje su vertėjo kalbos žodžiais ir sakiniais, kurie 
teisingai vartojami tokiomis aplinkybėmis — „teisingai“ vartojami 
ta prasme, kad jais artikuliuojami teisingi teiginiai. Tad kiekvieno 
vertimo pagrindas yra palyginimas to, ką skirtingų kalbų vartoto- 
jai galėtų tiksliai pasakyti apibūdindami paprastus objektus ir įvy- 
kius, kurie jiems visiems atsiskleidžia ir yra suvokiami vienodai. 
Sėkmingas vertimas nėra empirinis šios tezės patvirtinimas, nes iš 
pat pradžių jis suponuoja tokį suvokinių bendrumą. Kalbant tiks- 
liau, nors vertimas empiriškai įrodo, kad turime reikalą su kalba, 
ne vien su sudėtinga instinktyvia elgsena, pavyzdžiui, beždžionių 
ar bičių, bet jis neįrodo, kad azandžių suvokiniai ir klasifikacinės 
sistemos pradmenys yra panašūs į tuos, kuriais operuojame mes 
patys, nes tai yra neišvengiama kiekvieno vertimo prielaida. Lygiai 
taip pat, nors konkretus vertimas vėliau gali būti atmestas, jis gali 
būti laikomas klaidingu tik tuo atveju, jei pakankamai didelis loka- 
linės kalbos fragmentas jau yra susietas su šia universalia sistema, 
teikiančia pagrindą tokiam vertinimui. 

Panašiai, — toliau aiškina „racionalistas“, - kiekvienas vertimas 
suponuoja pamatinį universalų racionalumą, kurio grynai loginiai 
elementai yra neigimo, neprieštaringumo ir dedukcijos principai. 
Tarkime, kad taip nėra. Pavyzdžiui, tarkime, kad kalbos K vartoto- 
jai sakinius P, O, P*O ir /O sieja taip, kad priėmus P ir P*O galima 
išvesti /O; be to, tarus, kad P yra patikimai išverstas į „Lyja“, kyla 
klausimas, ar O reiškia „Netiesa, kad lyja“, ar veikiau jis reiškia 
„Dievai pyksta“. Tarkime, kad „*“ ir „!“ yra loginės jungtys (rizi- 
kuodami tuo, kad postuluojame dar įrodytiną dalyką). Peršasi hi- 
potezė, kad kalbos K išvada turi būti išversta taip: 


1) Lyja. 
2) Jeigu lyja, tai dievai pyksta. 
3) Vadinasi, dievai pyksta. 

O dabar įsivaizduokime, kad K logika radikaliai skiriasi nuo mūsų 
logikos. Tarkime, jog „O“ reiškia „Netiesa, kad lyja“, „*“ reiškia 
„Jeigu ... tai netiesa, kad“ ir „|“ reiškia „Vadinasi“: 


1) Lyja. 
2) Jeigu lyja, tai netiesa, kad lyja. 
3) Vadinasi, netiesa, kad lyja. 


Arba pamėginkime O išversti į „dievai pyksta“, „*“ — į „jeigu... 
tai“ ir „I“ — į „netiesa, kad“: 


1) Lyja 
2) Jeigu lyja, tai dievai pyksta. 
3) Vadinasi, netiesa, kad dievai pyksta. 


Susiduriame su logika, kur, atrodo, „P“ implikuoja „Netiesa, 
kad P“, taigi bet kas implikuoja bet ką, - nebent, žinoma, jeigu 
pripažįstame, jog yra interpretacijų įvairovės teorinės ribos. 

Bet atkreipkime dėmesį į tai, kad šios dvi „išvados“ negalėtų 
būti teisingai išverstos į mūsų kalbą. Nė viena iš jose esančių logi- 
nių jungčių nereiškia to, ką reiškia „netiesa, kad“ mūsų kalba. Ir 
tai nėra tik mūsų kalbos ypatumas. Tariamai susiduriame su logi- 
ka, kur „P“ implikuoja savo paties neigimą, taigi implikuoja bet 
ką. Kadangi tokia anarchiška logika apskritai nėra logika, ji negali 
būti išversta į jokią kalbą, kur reikšmės priklauso nuo neiginio var- 
tojimo taisyklių. Ir kadangi anarchiška kalba apskritai nėra kalba, 
tie, kas vadovaujasi tokia „logika“, neturėtų kalbos. Tad ši hipote- 
zė mums visiškai nesuprantama ir labai abejotina, ar apskritai ko- 
kia nors prasme galėtų būti teisinga. 

Dvi paskutinės pastraipos perša mintį, jog vertimas, taigi ir su- 
pratimas, prasideda nuo to, kad nežinomoje kalboje pirmiausia 
susikuriame „placdarmą“, kurį sudaro universalūs komponentai. 
Išeities pozicija yra apriorinė: 

Kad susikurtų placdarmą - tam tikrą teiginių, apibrėžiančių įprastas žo- 
džių prasmes, aibę, - [antropologas] turi vadovautis prezumpcija, kad jo ir 
čiabuvių stebiniai yra daugmaž panašūs ir kad paprastose situacijose abu 
pripažins tuos pačius empirinius teiginius. Čia jau yra implikuojamos tam 
tikros prielaidos apie empirinį teisingumą ir referenciją, kurios savo ruožtu 
implikuoja, kad čiabuviams jis priskiria savo loginio mąstymo schemą <--->. 
Bus daugiau pagrindo jo interpretaciją pripažinti, nei ją atmesti, tik tuo 
atveju, jeigu toje interpretacijoje čiabuvių įsitikinimai atrodys daugmaž nuo- 
seklūs ir racionalūs, o dauguma jų empirinių įsitikinimų — teisingi. Šios 
prielaidos yra apriorinės ta prasme, kad jos yra jo tyrimo įrankiai, o ne 
tyrimo rezultatai; jos teikia kriterijus, kuriais remdamasis jis priima arba 


atmeta galimas interpretacijas (Hollis, 1968, p. 246). 


Šiam drąsiam pareiškimui galima prikišti, kad jis postuluoja kaip 
išspręstus ginčijamus dalykus, ypač jeigu jis taikomas supratimui 
(„vertimui“) toje pačioje kalboje arba kultūroje. Psichologai vei- 
kiausiai atsakytų, kad žmonės labai skiriasi tuo, kaip jie suvokia 
pasaulį, o psicholingvistai suvokimo skirtumus sietų su kalbų skir- 
tumais. Logikai tikriausiai suabejotų dėl jame postuluojamo uni- 
versalaus logikos branduolio ir nurodytų į trireikšmes bei kitokias 
alternatyvias logikas bei į ginčus dėl logikos prigimties, pavyzdžiui, 
tarp klasikinių ir intuicionistinių teorijų. Tad „placdarmo“ argu- 
mentas, kad būtų įtikinamas, turi būti naudojamas atsargiai. Klau- 
simas susijęs su „pačia sąvokinės schemos idėja“ (taip pavadintas 
įtakingas Davidsono straipsnis (1984)) ir galimomis tokių schemų 
įvairovės ribomis. Norėdami jį išnagrinėti, pirmiausia turime iš- 
skirti įvairias reliatyvizmo formas. 

RELIATYVIZMO FORMOS 


Trumpam sugrįžkime prie pradinės Pozityvaus pažinimo idėjos, pa- 
gal kurią pasaulis laukia mokslininko ir teikia jam objektyvius moks- 
linių hipotezių tikrinimo kriterijus. Pretenzijos į mokslinį pažini- 
mą turi būti suderinamos su stebėjimo faktais, o ten, kur jos per- 
žengia stebėjimo ribas, turi bent neprieštarauti logikos principams. 
Tad nebuvo jokio „reliatyvumo“ nei empirinio teisingumo, nei l0- 
giškumo kriterijų atžvilgiu. Tačiau liko akivaizdi reliatyvizmo gali- 
mybė kituose dviejuose frontuose — moraliniame ir sąvokiniame. 
Be to, Pozityvizmo pataisos, kurias 4 skyriuje siūlė Pragmatizmas 
ir kitos koncepcijos, atvėrė duris reliatyvizmui „stebėjimo faktų“ 
ir logikos bei tiesos objektyvumo atžvilgiu. 


1) Moralinis reliatyvizmas 


Nors šiam skyriui moralinis reliatyvizmas nėra svarbiausias, ne- 
sunku suprasti, kokiais argumentais jis grindžiamas. Jau anksčiau 
aptarėme teiginį, jog nėra jokių faktų - nei moralinių, nei kitokių, 
kuriais remiantis būtų galima patikrinti moralinių įsitikinimų pa- 
grįstumą; o ir reikalavimas, kad jie neprieštarautų vienas kitam, 
menkai juos riboja. Tad suprantama, kodėl jie taip smarkiai skiria- 
si priklausomai nuo tautų, istorijos periodų ir kultūrų, ir tai teikia 
pagrindą reliatyvizmui. Kadangi šį klausimą jau nagrinėjome, čia 
nesikartosiu. Tačiau verta pabrėžti dvi esmines mintis. Pirma, mo- 
raliniai reliatyvistai nebūtinai turi būti moraliniai skeptikai. Jie ga- 
li atmesti absoliučius ir universalius moralės principus, bet turi pri- 
pažinti, kad Romoje privalome elgtis kaip romėnai, o Atėnuose - 
kaip atėniečiai ir kad jūs privalote vykdyti savo įsipareigojimus, 
kaip ir aš — savuosius. Reliatyvistai gali būti objektyvistais, nors 
gali jais ir nebūti. Antra, pati moralinių įsitikinimų įvairovė nieko 

neįrodo. Ji nejįrodo, kad bet kuris moralinis įsitikinimas yra objek- 
tyviai klaidingas ir kad kiekvienas moralinis įsitikinimas teisingas 
tiems, kurie jo laikosi. Ji neįrodo net to, kad nėra jokių pamatinių 
moralinių įsitikinimų, tokių kaip rūpinimosi savo tėvais pareiga, 
kurie yra visuotiniai, jei reikiamai atsižvelgiame į kontekstų skir- 
tingumą. Tad visos moralinio reliatyvizmo versijos, kad ir kokios 
pažįstamos ir gundančios būtų, tebėra ginčytinos. 


2) Sąvokinis reliatyvizmas 


Pripažinus, kad patyrimas ir logika vienareikšmiai neapibrėžia, ku- 
rie mūsų įsitikinimai pasaulio atžvilgiu yra racionaliausi, atsiveria 
gana daug galimybių sąvokinių schemų variacijoms. Įvairios kultū- 
ros labai skiriasi tuo, kaip jos klasifikuoja, konceptualizuoja ir siste- 
mina savo patyrimą. Kai kuriose schemose pasaulis apgyvendina- 
mas medžių dvasiomis, o vėtros suvokiamos kaip Dievo rūstybės 
apraiškos, tačiau kitose kalbama apie subatomines dalelytes ir ku- 
riamos kinetinės energijos teorijos. Vakarų kultūra savo patyrimą 
organizuoja, tvarko ir suvokia erdvės, laiko, priežastingumo, skai- 
čiaus, veiksmo ir asmens kategorijomis, kurios aiškiai nėra universa- 
lios, bent jau savo detalėmis. Kitos kultūros neturi mums įprastos 
asmens sąvokos, o kai kurios, atrodo, apskritai neturi jokios asmens 
tapatumo sąvokos. Net vienoje kultūroje paprastai būna esminių 
nesutarimų sąvokų lygmeniu — tai liudija aršūs filosofų ginčai dėl 
asmens tapatybės, sąmonės ir kūno santykio sąmonės filosofijoje ir 
radikalūs nesutarimai dėl materijos prigimties teorinėje fizikoje. 
Didžiulė sąvokinių schemų įvairovė yra neginčijamas dalykas. 
Tačiau kaip ir moralinio reliatyvizmo atveju, čia turime būti atsar- 
gūs. Formaliai pats įvairovės faktas nepaneigia idėjos, kad yra vie- 
na tiesa apie giluminę daiktų sąrangą arba apie tai, kokiomis sąvo- 
komis žmogaus protas gali neprieštaringai suvokti patyrimo įvai- 

rovę. Antai Loginiai pozityvistai atmeta visas tradicines etikos ob- 
jektyvumo idėjas ir pripažįsta mokslo sąvokinių schemų įvairovę. 
Tačiau alternatyvius racionalios tvarkos aiškinimus jie laiko kon- 
kuruojančiomis hipotezėmis, kurių atrankos kriterijų iš principo 
teikia patyrimo testas. Sąvokinė įvairovė neverčia mus išsižadėti 
absoliučios pasaulio tvarkos idėjos, nors ir verstų abejoti, ar daug 
apie ją Žinome. 

Tačiau mūsų ankstesnė teorijos ir patyrimo santykio analizė ra- 
gina iškelti radikalesnę hipotezę - kad sąvokinės schemos tą tvar- 
ką ne atspindi, bet primeta. Prisiminkime Evans-Prichardo teiginį, 
kad azandis negali ištrūkti iš savo įsitikinimų tinklo, nes tas tinklas 
yra „jo mąstymo būdas ir jis negali suvokti minties, jog klaidingas 
pats jo mąstymo būdas“. Jeigu taip yra iš tikrųjų, tai tas pat pasa- 
kytina apie bet kurį „įsitikinimų tinklą“, taip pat apie tą, kuris su- 
pa Evans-Prichardą ir mus pačius. Priešingu atveju azandis galėtų 
iš savo tinklo išsiveržti kalbėdamasis su Evans-Prichardu, klausy- 
damasis BBC arba keliaudamas po užsienį. Jei toks išsiveržimas iš 
tikrųjų negalimas dėl to, kad sąvokinė schema nėra „išorinė struk- 
tūra“, o veikiau „„mąstymo būdas“, tai sąvokinis reliatyvizmas savo 
gniaužtuose laiko visus vienodai. 


3) Juslinio suvokimo reliatyvumas 


Tezė, kad tvarką veikiau primetame, o ne atrandame, meta iššūkį 
įsitikinimui, kad juslinis suvokimas mums teikia nepagražintas ob- 
jektyvias Žinias apie pasaulį. Ji gali būti suformuluota kaip tezė 
apie kalbos ir suvokimo santykį, kuri antropologams žinoma kaip 
Sapiro-Whorfo hipotezė: 


„Realus pasaulis“ konstruojamas, dažniausiai nesąmoningai, lingvistinių 


grupės įpročių pagrindu. Pasauliai, kuriuose gyvena skirtingos visuomenės, 

yra skirtingi pasauliai, o ne vienas pasaulis su skirtingomis daiktų etiketė- 
mis. Tai, kaip daiktus matome, girdime ir apskritai suvokiame, iš esmės 
priklauso nuo to, kokią jų interpretaciją lemia mūsų bendruomenės įpro- 
čiai (Sapir, 1929, p. 209). 


Gamtą mes klasifikuojame pagal principus, kuriuos nustato gimtoji kalba. 
Kategorijas ir klases, kurias abstrahuojame iš reiškinių pasaulio, jame atran- 
dame ne todėl, kad jos akivaizdžios; priešingai, pasaulis reiškiasi kaip kalei- 
doskopinis įspūdžių srautas, kurį turi organizuoti mūsų protai, o tai reiškia — 


pirmiausia lingvistinės sistemos mūsų protuose (Whorf, 1954, p. 213). 


Šią temą jau lietėme svarstydami Peterio Wincho teiginį, esą „nėra 
rakto, atveriančio duris į tikrovę“, ir Thomaso Kuhno idėją, jog 
įvykus paradigmų pasikeitimui mokslininkai įžengia į kitą pasaulį. 
Jeigu tai tiesa, tai „placdarmo“ argumentas žlunga, nes negalime 
teigti, kad įprastų objektų stebiniai yra daugmaž vienodi. 


4) Tiesos reliatyvumas 


Radikaliausia reliatyvizmo forma neigia net logikos universalumą. 
Kaip rašo Winchas, „logikos kriterijai nėra tiesioginė Dievo dova- 
na, veikiau jie susiklosto socialinio gyvenimo formų kontekste ir 
tik šiame kontekste yra suprantami“ (1958, p. 100). Jei pačios mąs- 
tymo taisyklės, apibrėžiančios galimų įsitikinimų ribas, yra kinta- 
mos, tai apie kitas kultūras nieko negalima žinoti a priori. Galbūt 
azandžiai nepastebėjo prieštaravimo savo samprotavimuose todėl, 
kad pagal jų logikos kriterijus to prieštaravimo nebuvo. 

Tokiu atveju vienas iš interpretacijos uždavinių būtų išsiaiškini- 
mas nuoseklaus protavimo taisyklių, kuriomis vadovaujasi kon- 
kreti kultūra. Jei savo pamatinės neigimo, neprieštaringumo ir de- 
dukcijos idėjas laikome nuoseklaus protavimo tvirtove, tai reliaty- 

vizmui įveikus šią tvirtovę jam turės nusilenkti visi kiti loginiai ir 
kvaziloginiai santykiai. Įsitikinimas vieno teiginio tiesa tada ne- 
teiktų jokio būtino pagrindo tikėti kito teiginio tiesa. Klausimas, 
ar atskiras tam tikro įsitikinimų tinklo įsitikinimas turi kokį nors 
ryšį su kitais įsitikinimais, taptų grynai empirinis. 


RELIATYVIZMO RIBOS? 


Nedaug yra reliatyvistų, kurie išpažintų visas šias reliatyvizmo for- 
mas. Pavyzdžiui, marksizmo tezė, kad ideologijas lemia ekonomi- 
nės struktūros, aiškiai suponuoja tai, jog ekonominės struktūros 
yra realūs socialinio gyvenimo pagrindai, kuriuos gali atskleisti ob- 
jektyvus socialinis mokslas. Panašiai ir Winchas, pažymėdamas, jog 
logikos kriterijai nėra tiesioginė Dievo dovana, priduria, kad jie 
vis dėlto yra suprantami tam tikros socialinio gyvenimo formos 
kontekste. Iš pirmo žvilgsnio gali atrodyti, jog tai reiškia, kad so- 
cialinio gyvenimo formas suvokiame anksčiau, nei identifikuoja- 
me lokalinius logikos kriterijus. 

Tačiau Winchas taip pat mano, kad socialiniai pasauliai gali būti 
suprasti tik iš vidaus ir kad apskritai „nėra rakto, atveriančio duris 
į tikrovę“. O tai jį veda į platesnį, netgi gryną reliatyvizmą. „Gyve- 
nimo formos“ apima klasifikacijos taisykles, kurios apibrėžia, kas 
laikytina realybe, ir protavimo taisykles, kurios apibrėžia įsitikini- 
mų ir veiksmų racionalumą (Winch (1964)). Tačiau dabar kritikai 
gali paprieštarauti, kad kitų kultūrų supratimą jis įklampina į ydin- 
gą ratą. Kad išsiaiškintume azandžių protavimo taisykles, turime 
žinoti, jog raganų galią jie laiko realia; kad šitai sužinotume, turi- 
me žinoti kai kurių žodžių, kuriais jie įvardija kasdienius objektus, 
reikšmę; kad sužinotume šių žodžių reikšmę, turime žinoti azan- 
džių protavimo taisykles. Nei juslinis suvokimas, nei logika negali 
padėti išsiveržti iš šio rato, nes abu priklauso gyvenimo formai, 

kuri gali būti suprasta tik iš vidaus. Žodžiu, prieš aiškindamiesi, 
kas lokaliai laikoma realumu, turime žinoti, kas lokaliai laikoma 
racionalumu; o prieš aiškindamiesi, kas lokaliai laikoma raciona- 
lumu, turime žinoti, kas lokaliai laikoma realumu. 

Čia susiduriame su vadinamojo hermeneutinio rato variantu. 
Rato grėsmę kelia pats hermeneutinis imperatyvas. Mėgindami so- 
cialinį pasaulį suprasti iš vidaus, linkstame atmesti tas interpretaci- 
jas, kurios nagrinėjamai visuomenei priskiria iracionalius įsitikini- 
mus. Tačiau kartu suvokiame, jog įsitikinimai, kuriuos mes laiko- 
me iracionaliais, gali būti visiškai racionalūs iš vidaus. Todėl taip 
pat linkstame pripažinti ir tokius iracionalius įsitikinimus, o po to 
ieškoti tokių lokalinių racionalumo kriterijų, kurie leistų laikyti 
juos racionaliais. Gali pasirodyti, jog tai teisinga procedūra, net 
jeigu ji sukasi ratu. Tačiau ji gali užkirsti kelią skirtingų interpreta- 
cijų vertinimui. Visos interpretacijos tampa pateisinamos, bet nė 
viena iš jų negali būti laikoma pagrįstesne už kitas. Jeigu iš tiesų 
yra taip, tai ratas virsta ydingu ratu, o hermeneutiniam supratimo 
iš vidaus imperatyvui gresia visiškas žlugimas. 


KETURIOS IŠEITYS 


Kadangi radikalus reliatyvizmas baigiasi ydingu ratu, gali kilti pa- 
gunda atmesti patį hermeneutinį imperatyvą. Tačiau tai reikštų, 
jog išsižadame prasmingumo lygmens teorijų adekvatumo kriteri- 
jų paieškų. Vis dėlto galbūt mūsų problema kilo ne iš pamatinės 
idėjos, kad socialinis pasaulis turi būti interpretuojamas iš vidaus, 
o veikiau iš jos taikymo būdo. Reikia atkreipti dėmesį į tai, jog 
buvo vadovautasi vadinamuoju dosnumo principu (principle of cba- 
rity). Šis principas reikalauja laikytis prielaidos, kad kitų sąmonė 
arba kita kultūra racionaliai organizuoja savo patyrimą, todėl ver- 
čia atmesti tas interpretacijas, kurios ją vaizduoja kaip iracionalią. 

Iš pirmo žvilgsnio principas atrodo geras, ypač jeigu jis tvardo 
mūsų etnocentrinį puikavimąsi Vakarų racionalumo pranašumu. 
Bet jeigu jis daro mus tokius dosnius, kad negalime pagrįstai teikti 
pirmenybės vienai interpretacijai prieš kitą, tai jau reiškia, kad kaž- 
kur padaryta klaida. Galimos keturios išeitys. 


1) Pirmiausia - ir tai būtų mažiausiai skausminga reliatyvizmui — 
galime sau priminti, jog supratimas įgyjamas palaipsniui ir frag- 
mentiškai. Ratas, kuris atrodo toks grėsmingai ydingas, kai vaiz- 
duojamas bendru pavidalu, tėra abstrakcija, nes interpretuojant vi- 
sada žengiama nedideliais žingsniais, iš kurių kiekvienas pastūmė- 
ja į priekį. Interpretatorius turi judėti pamažu, nes visą laiką turi 
būti pasirengęs koreguoti kiekvieną interpretacijos žingsnį, jeigu 
jis tampa tolesnės interpretacijos kliuviniu; iš pradžių apytikrė, spė- 
liojanti interpretacija pamažu juda tikslesnės ir tvirtesnės interpre- 
tacijos link. Interpretatorius neišvengiamai pradeda nuo „placdar- 
mo“, tačiau jam privalu suprasti, jog ir tai tėra spėjimas, ir būti 
pasirengusiam prireikus žingsnis po žingsnio koreguoti kai kuriuos 
ar net visus paties placdarmo komponentus. 

Patarimas atrodo patrauklus. Bet, mano supratimu, jis suponuoja 
tai, ką pats neigia. Ar gali būti žengtas net mažiausias žingsnis, 
jeigu išties laikomasi požiūrio, kad galiausiai gali pasirodyti, jog 
tiriamasis kitas pasaulis neturi nieko bendra su mūsų pasauliu? Ir 
atvirkščiai, jeigu atskirų žingsnių koregavimas atliekamas bendres- 
nės interpretacijos priimtinumo sumetimais, tai jis taip pat priklauso 
nuo to, ar esama pakankamai tų pasaulių bendrumo, kad tokie 
sumetimai turėtų reikšmės. Priešingu atveju nebūtų jokio pagrin- 
do atmesti tuos drąsius spėjimus, kurie anuliuoja visas ankstesnes 
interpretacijas. „Dosnumo principas“ nereiškia, kad kiekvienas gali 
laikytis bet kokių įsitikinimų, veikiau jis reiškia, kad tam tikrų ra- 
cionalių įsitikinimų laikosi kiekvienas. Lokalinis variantiškumas pri- 
valo turėti tam tikras ribas. 

2) Tačiau kur yra tos ribos? Antroji išeitis - daryti išimtį gamtos 
pasauliui, taigi ir gamtos mokslams, atleidžiant juos nuo būtinumo 
visą pažintinę veiklą internalizuoti į atskiras gyvenimo formas: lie- 
tui lyjant reliatyvistai sušlampa kaip ir visi kiti; neįmanoma išdžiūti 
keičiant žodyną. Ši išeitis apriboja juslinio suvokimo reliatyvumo 
mastą, nes pripažįstama, jog egzistuoja išorinis pasaulis, kuriam at- 
skaitingos mūsų juslinio suvokimo konstrukcijos. Tai reikštų, jog pri- 
pažįstamas vienokios ar kitokios formos realizmas, pavyzdžiui, prie- 
žastinė juslinio suvokimo teorija, kuri juslinių sprendinių pagrindu 
laiko objektyvaus pasaulio faktus, lemiančius tuos sprendinius prie- 
žastiniu būdu. Galbūt įmanoma reliatyvizmą apriboti juslinio suvo- 
kimo sritimi kartu pripažįstant, kad stebėjimas visada teoriškai an- 
gažuotas. Galbūt galima pripažinti, kad „stebiniai be sąvokų yra ak- 
li“, nepaverčiant gamtos vidiniu kultūros dariniu. Tokiu atveju 
priešingai nei mano Sapiras visi žmonės gyventų tame pačiame pa- 
saulyje, tiesa, aplipdytame skirtingomis etiketėmis. 

Patraukli idėja. Tačiau abejoju, ar ji gali padėti spręsti tas socia- 
linės praktikos supratimo problemas, kurios nėra tiesiogiai susiju- 
sios su gamtos pasauliu. Ji nieko neduoda sprendžiant Evans-Pri- 
chardo problemą, kaip azandžių įsitikinimus apie nematomą ra- 
ganavimo pasaulį suderinti su lokaline raganų, orakulų ir magiškų 
galių ontologija. Ši ontologija priklauso azandžių sąvokinei sche- 
mai net jeigu jie patys ją neigia. Bet praktiškai ji reiškiasi kaip ob- 
jektyvūs socialiniai faktai, kaip reali azandžių visuomenės valdy- 
mo struktūra. Tokie faktai nėra mažiau realūs dėl to, kad jų realu- 
mas priklauso nuo jų stebėtojų įsitikinimų. Jie nėra mažiau realūs 
ir dėl to, kad jų nesuvoktų pas mus atklydęs marsietis. 


3) Trečioji išeitis - dvipakopė pažinimo sociologija, kuri pripa- 
žįsta, jog įsitikinimų tinklą turime suprasti iš vidaus, tačiau reika- 
lauja, kad po to jį prikabintume prie išorinių socialinių institucijų. 
Raganavimas, orakulai ir magija yra konkreti socialinė praktika. 

Norėdami ją suprasti, turime išsiaiškinti, kokia įsitikinimų sistema 
remiasi azandžių tikėjimas nematomo pasaulio egzistavimu; po to, 
norėdami ją paaiškinti, turėsime remtis funkcionalistine valdžios 
galių azandžių visuomenėje pasiskirstymo teorija. Čia tariama, jog 
valdžios struktūra gali būti aprašyta be nuorodų į tikėjimą raganų 
buvimu. Tad sąvokinis reliatyvizmas pagrįstas tik tiek, kiek sąvoki- 
nių schemų reliatyvumą daro priklausomą nuo struktūrų, nepri- 
klausančių nuo sąvokinių schemų. 

Tai jau per daug gilūs vandenys, kad šioje knygoje į juos bristu- 
me. Ši pozicija bus patraukli tiems natūralistams, kurie socialiniams 
faktams siekia suteikti tokį realumo statusą, kuris juos skirtų ir 
nuo idėjų žmonių galvose, ir nuo fizinių jėgų materialiame pasau- 
lyje. Tačiau ji turi būti ginama abiem šiais frontais ir tokiais būdais, 
kurie mūsų analizei per daug sudėtingi. Pasakysiu tik tiek, jog ma- 
nęs neįtikina socialinio gyvenimo dalijimas į idėjas ir socialines 
struktūras. Įsitikinimai neplaukioja beorėje erdvėje, o struktūroms 
gyvybės suteikia sąmoningi vaidmenų atlikėjai. Kadangi būtent jie 
judina socialinį pasaulį, būtų klaida nuo jų atskirti tai, kas yra jų 
veiklos ir sąveikos rezultatas. Be to, ši pozicija nieko neduoda spren- 
džiant reliatyvumo problemą, kuri iškyla pripažinus pamatinių ra- 
cionalaus mąstymo kriterijų lokalinį variantiškumą. 


4) Todėl ketvirtoji išeitis - grįžti prie idėjos, kad egzistuoja tam 
tikros racionalaus mąstymo universalijos. Pasak Peterio Strawsono, 


egzistuoja pamatinis žmogaus mąstymo masyvas, neturintis jokios isto- 
rijos — arba jokios istorijos rašytinėse minties istorijose; tai yra tos katego- 
rijos ir sąvokos, kurios savo fundamentaliausiais pavidalais apskritai ne- 
kinta. Akivaizdu, kad jos nėra rafinuočiausio mąstymo ypatybės. Jos yra 
net mažiausiai rafinuoto mąstymo bendrybės; kartu jos yra rafinuočiausių 


žmonių sąvokinės amunicijos neatsiejama dalis (1959, p. 10). 

Jeigu išties yra toks „pamatinis masyvas“, juo gali ir turi remtis 
kiekvienas tyrinėtojas, o visos interpretacijos, kurios nuo jo nu- 
krypsta, gali būti atmetamos. Kas šiam masyvui priklauso — tai, 
žinoma, yra sudėtingo svarstymo objektas. Tačiau jo buvimas nu- 
brėžtų esmines ribas tam, kas gali priklausyti empirinio tyrimo sri- 
čiai, ir tokiu būdu patvirtintų „placdarmo“ argumentą. Galbūt lo- 
gikos kriterijai nėra tiesioginė Dievo dovana, tačiau būdami neat- 
siejama sąvokinės amunicijos dalimi jie yra suponuojami bet kurio 
mėginimo suprasti socialinio gyvenimo formų įvairovę. 


Pripažįstant kurią nors vieną ar keletą iš šių išeičių, mėginama 
racionalumą apginti nuo reliatyvizmo. Bet žvelgiant į jas visas kar- 
tu matyti, jog nesutarimai dėl racionalumo prigimties nėra mažes- 
ni už nesutarimus dėl reliatyvizmo atmainų; ir tai visa, ką šioje 
vietoje galime pasakyti. 


IŠVADOS 


Šiame įsitikinimų tinkle kiekviena gija priklauso nuo kiekvienos kitos gijos 
ir nė vienas iš azandžių negali ištrūkti iš šio tinklo, nes tai yra vienintelis 
pasaulis, kurį jis pažįsta. Tas tinklas nėra kokia nors išorinė jį ribojanti 
struktūra. Veikiau tai yra jo mąstymo būdas, ir jis negali suvokti minties, 
jog klaidingas pats jo mąstymo būdas. 


Ką sužinojome apie prasmingumo lygmens teorijų adekvatumą, 
kaip jis siejasi su priežastingumo lygmens teorijų adekvatumu ir ar 
jos gali būti išvaduotos nuo sukimosi ydingame rate? Reziumuo- 
dami šį skyrių, pateiksime keletą baigiamųjų komentarų apie šį 
Evans-Prichardo tinklo įvaizdį. Turiu įspėti, kad jie atspindi mano 
paties požiūrį į šią sudėtingą problematiką. 

1) Azandžiui tas tinklas gali būti vienintelis jo pasaulis, tačiau 
bent jau teoriškai jis gali iš jo ištrūkti. Jokia kultūra negali būti 
visiškai uždara. Priešingu atveju antropologas negalėtų suvokti to 
tinklo gijų ir aprašyti jų kita kalba. Vertimo galimybė suponuoja 
tam tikras bendras sąvokas, tokiu pat būdu taikomas bendram pa- 
tyrimui. Tai laikau formalia apriorine sąlyga, kurią turi tenkinti 
bet kuri hipotezė, teigianti, kad „x“ kalboje K(1) turi tą pačią reikš- 
mę kaip „y“ kalboje K(2). Ji palieka daug erdvės ginčams dėl šių 
suponuojamų sąvokų pobūdžio ir, žinoma, teigia kultūrų įvairovę. 
Tačiau ja atmetama idėja, kad idealus supratimo įrankis yra, taip 
sakant, veidrodis (arba teleskopas istorikams). Supratimas praside- 
da iš vidaus suponuodamas tam tikrą bendražmogišką bendrumą. 
O tai, kad įėjimai į kultūrą kartu yra ir išėjimai, yra svarbus kultū- 
ros kaitos veiksnys. 


2) Todėl azandis gali suvokti mintį, jog klaidingas pats jo mąs- 
tymo būdas. Galbūt jis, kaip ir mes, negali iškart prisitaikyti prie 
staigių pokyčių; o jeigu „placdarmo“ argumentas teisingas, tai kai 
kurie įsitikinimai yra nepajudinami. Tačiau refleksija, žadinama pa- 
tyrimo anomalijų arba sąvokinių prieštaravimų, gali pamažu, žing- 
snis po žingsnio, permegzti visą tinklą. Pataisų visuma gali net pri- 
lygti tam, kas retrospektyviai įvardijama kaip paradigmos pasikei- 
timas. Tinklas nėra išorinė struktūra, tačiau jis nėra ir statinis 
darinys. Adekvačios prasmingumo lygmens teorijos turi perprasti 
jo kaitos kryptis. 


3) Bet kita prasme azandis išties negali suvokti minties, jog klai- 
dingas pats jo mąstymo būdas. „Refleksija gali sunaikinti žinoji- 
mą.“ Taip paradoksaliai teigia Bernardas Williamsas knygoje Etika 
tr filosofijos ribos (1985, p. 148) siekdamas pabrėžti, jog žmonių 
socialinės ir moralinės orientacijos pojūtis gali priklausyti nuo to, 
kad jiems neužduodama per daug klausimų. Homero personažai 

pažinojo save ir žinojo savo vietą pasaulyje. Jie žinojo, kaip veikti 
pasaulyje, kurio normos ir vaidmenys buvo sankcionuoti dievų ir 
laikomi savaime suprantamais. Kai jų palikuonys pamėgino išsiaiš- 
kinti sąvokinius ir moralinius šio pasaulio pagrindus, gairės, ku- 
riomis anksčiau jie vadovavosi, prarado savo įtaigumą. Reikalau- 
dama motyvuoti veiksmo motyvus, refleksija gali sunaikinti prak- 
tinį žinojimą. Kad azandžių pasaulis išliktų, Karaliaus orakulas 
neturi būti įtarinėjamas. Šia prasme azandis negali suvokti minties, 
kad jo mąstymo būdas klaidingas. Paradigmos pasikeitimas nesu- 
kuria naujo pasaulio tiesiogine šio žodžio prasme, tačiau jis reika- 
lauja naujų Žmonių ir naujų tapatybių. 


4) Lygiagrečiai kyla klausimas, kas esame „mes“. „Placdarmo“ 
argumento šalininkai mano, jog „mes“ kartais yra visa Žmonija. 
Tačiau kitais atvejais „mes“ esame tik pogrupis. Priklausomai nuo 
konteksto „mes“ gali būti moderniųjų laikų žmonės, vakariečiai, 
anglosaksai, filosofai, anglofonai ir kt. Atmesdamas reliatyvizmą 
tiesos ir logikos atžvilgiu, argumentas nebūtinai atmeta reliatyviz- 
mą skirtingų grupių tapatumo kriterijų atžvilgiu. Tačiau jis suges- 
tijuoja, kad nedera žmonijos skirstyti į ikimodernią, modernią ir 
postmodernią. Bendras mūsų racionalumas peržengia istorinį kon- 
tekstą ir nubrėžia tiek metafizinio, tiek politinio pliuralizmo ribas. 


5) Jei yra „pamatinis žmogaus mąstymo masyvas, neturintis is- 
torijos“, tai kaip gali būti kultūrinės tapatybės skirtingumai? Evans- 
Prichardas, atrodo, uždarą azandžių tapatybę sieja su jų bendrai 
išpažįstamomis „mistinėmis idėjomis“. Tai gana įtaigi idėja, jei sie- 
kiama apginti prasmių ir įsitikinimų tinklų autonomiją. Kita ver- 
tus, ji sukelia problemų, jei racionalumas mums yra kaip episte- 
mologinis raktas į supratimą. Jei racionalumą tapatiname su mokslo 
metodu ir moksline argumentacija, „mistinės idėjos“ nurašomos 
kaip iracionalios. Tačiau kaip tada jos gali būti suprastos iš vidaus? 

6) Įdomu, kad Evans-Prichardas užima kitokią poziciją vėlesnė- 
je knygoje Nuerų religija (1956). Atsisakęs griežtos mokslo ir mis- 
tikos priešstatos, visas praktikas jis jau laiko racionaliais mėgini- 
mais įprasminti žmogaus patirtį. Mokslinis ir religinis mąstymas 
skiriasi savo pobūdžiu, tačiau abu yra racionalūs ta unikalia pras- 
me, kad abu veikiau siekia harmonijos su gamta, o ne ją įvaldyti ir 
kontroliuoti. Antai nuerai laikosi įsitikinimo, kurį, atrodo, reikėtų 
interpretuoti kaip „dvyniai yra paukščiai“. Evans-Prichardas jį trak- 
tuoja ne kaip mistinio nelogiškumo atvejį ir ne kaip užkamufliuotą 
tam tikrų socialinių santykių išraišką, bet kaip visiškai suprantamą 
įsitikinimą, - išsiaiškinus, jog dvyniai, kaip ir paukščiai ore, nau- 
dojasi ypatingu Kvoto, Aukštybių dvasios, palankumu. 


7) Gali pasirodyti, jog pateikiamas atsakymas, kaip turi būti in- 
terpretuojamos mistinės sąvokos. Tačiau čia vėl iškyla hermeneuti- 
nio rato pavojus. Evans-Prichardas mėgina jį likviduoti gindamas 
religijos tiesą. Nuerų religija baigiama šiais žodžiais: 


Nors malda ir aukojimas yra išoriniai veiksmai, nuerų religija galiausiai 
yra vidinė būklė. Ši būklė reiškiama išoriniais ritualais, kuriuos galime ste- 
bėti; tačiau jų prasmė galiausiai priklauso nuo tikėjimo Dievo buvimu ir 
tuo, kad žmonės yra jo rankose ir privalo paklusti jo valiai. Šioje vietoje 


antropologo užduotį perima teologas (1956, p. 322). 


Teologas, kuris, atrodo, jau perėmė ją, siekia tiesos. Tačiau ka- 
žin ar socialiniai teoretikai sutiks, kad suprasti galima tik tai, ką 
pats laikai tiesa. Todėl siūlau mažiau radikalią išvadą. Pirmasis žing- 
snis suvokiant pasaulį iš vidaus - jo gyventojų įsitikinimų išsiaiški- 
nimas. Jei esame tikri, kad tam tikras įsitikinimas yra teisingas ir 
grindžiamas gerais argumentais, tolesni žingsniai nereikalingi. Klai- 
dingi įsitikinimai, kurie grindžiami gerais argumentais, gali būti 
suprasti siejant juos su „placdarminiais“ įsitikinimais. Tačiau netikę 

argumentai reikalauja priežastinio lygmens paaiškinimo, kuris ape- 
liuoja į kokią nors juos paaiškinančią išorinę struktūrą. Tad racionalu- 
mas taria pirmą žodį, bet po to žodis suteikiamas reliatyvizmui. 


8) Pradėjome nuo dviejų konfliktuojančių teorinių požiūrių. Vie- 
nas grindžiamas idėja, kad įvairių kultūrų žmonės gyvena intele- 
ktiniuose pasauliuose, kurie smarkiai skiriasi nuo mūsiškio, todėl 
mėgindami juos suprasti turime atsisakyti visų išankstinių prielai- 
dų. Kitas grindžiamas idėja, kad mes negalėtume nei nusakyti šių 
skirtumų, nei įrodyti savo interpretacijos pagrįstumo, jei nesilai- 
kytume prielaidos, kad Kitų sąmonė iš esmės tokia pat racionali, 
kaip ir mūsų. Manau, abu požiūriai yra pagrįsti, tačiau pirmenybę 
reikia teikti antrajam. Galime suprasti, kodėl kitų kultūrų žmonės 
laikosi įsitikinimų, kurie mums atrodo iracionalūs, tačiau tik tada, 
kai nubrėžiame reliatyvizmo ribas. 


12 SKYRIUS 


PABAIGA: DU SIUŽETAI 


Struktūros ir veiksmo santykio problemos mus privertė šokti su- 
dėtingą šokį. Tikėjomės rasti šių problemų sprendimo visraktį. Jo 
paieška, paeiliui išmėginant Sistemas, Veikėjus, Vaidmenų atlikė- 
jus ir „Žaidimus“, dabar atrodo kaip šokis aplink stiebą 12.1 pav. 
viduryje. 


Aiškinimas Supratimas 


Holizmas | Sistemos ? „Žaidimai“ 


? 2 


Individualizmas Veikėjai 7 Vaidmenų 
atlikėjai 





12.1 pav. 


Šokiui prasidėjus 5 skyriuje, išbandėme mažiausiai įtikinamą 
sprendimą - tezę, kad veiksmų atžvilgiu socialinės struktūros yra 
išorinės ir pirminės sistemos, kurios juos visiškai sąlygoja. Ši tezė 
taip akivaizdžiai nepaiso žmogaus manevro laisvės, kad šokis netru- 
kus persikelia į apatinį kairįjį langelį, kur veikia Racionalaus pasirin- 
kimo 1r Lošimų teorijos „Veikėjai“, o galbūt ir struktūra. Tačiau šie 
veikėjai su duotomis savo preferencijomis ir tobulais kompiute- 
riais atrodo labai mechaniški. Ar jie gali kūrybiškai interpretuoti 


298 SOCIALINIŲ MOKSLŲ FILOSOFIJA 


savo situaciją, formuoti savo preferencijas, kontroliuoti savo veiks- 
mus? Jei manome, kad jie to negali, atsiduriame apatiniame deši- 
niajame langelyje, kur „Vaidmenų atlikėjai“ gyvena daug įvairesnį 
gyvenimą, o jų veiksmai turi subjektyvią prasmę. Tačiau kai iške- 
liame klausimą, kaip reikėtų suprasti tas prasmes, susiduriame su 
faktu, jog yra prasmes generuojančios taisyklės ir normatyviniai 
lūkesčiai — išoriški atskiro vaidmens atlikėjo atžvilgiu. Tad šokis 
tęsiasi, ir mes persikeliame į viršutinį dešinįjį „Žaidimų“ langelį, 
kur ieškome intersubjektyvios socialinės tvarkos. Galbūt ji yra vi- 
sa, ko mums reikia: turime tankų išorinį tinklą, numegztą iš kon- 
stitutyvių ir reguliatyvių taisyklių, kuriomis remdamiesi galime su- 
prasti kiekvieną socialinį veiksmą. 

Tačiau šokis čia nesibaigia. Jeigu šie „Žaidimai“ ir „gyvenimo 
formos“ teikia raktą į socialinį gyvenimą, kurio prasmė yra jis 
pats, vis dėlto jie egzistuoja ne vakuume. Ar „gyvenimo formos“ 
išties uždaros ir autonomiškos? Be abejo, jos kinta - būdais, ku- 
riuos veikia gamtos sąlygos, materialūs ištekliai bei fizinė tech- 
nologijos būklė. Jei šių veiksnių visuma sudaro sistemą, sąlygo- 
jančią taisykles, tai grįžtame prie viršutinio kairiojo langelio „Sis- 
temų“, pasirengę apsukti naują ratą. Negalėdamas sustoti prie 
kurio nors lemiamo veiksnio, šokis prasideda iš naujo arba, jei 
norite, pakeičia savo kryptį. Besisukant aplink stiebą ir kaspi- 
nams trumpėjant, kiekvienas naujas žingsnis tampa vis lengves- 
nis, ir pagaliau viskas aprimsta abstrakčiame centriniame taške, 
kur bet kas medijuoja visa kita. 

Kai kuriuos šokėjus žavi tokia baigmė: Aiškinimas ir Suprati- 
mas, Holizmas ir Individualizmas virsta vientisu gumulu. Tai bū- 
tų universali socialinė teorija, kur struktūra būtų mediumas, ku- 
riame veiksmas reprodukuoja struktūrą ir jų dialektinė sąveika 
virsta dinamine sinteze. Tačiau kitiems šokėjams, taip pat man 
tokia baigmė atrodo per daug chaotiška, kad būtų galima ja žavė- 
tis. Vis dėlto ir visos grynosios baigmės, kai šokis sustoja viena- 

me atskirame langelyje, dabar mums jau atrodo įtartinos. Jų te- 
zės yra arba grynai dogmatiškos, arba taip lanksčiai interpretuoja 
neparankius elementus, kad tampa nieko nesakančiomis. Tad, ma- 
tyt, reikalingas tam tikras elementų derinys; tik kyla klausimas, 
kaip čia nubrėžti ribas. 

Klaustukai 12.1 pav. reiškia keturis galimus derinius. Panagri- 
nėsime juos paeiliui pateikdami nuorodų į kitus darbus, kurie skai- 
tytojus gali sudominti. Mano įsitikinimu, turi šansų mėginimai su- 
derinti Individualizmą ir Holizmą; sunkiau įsivaizduojamas Aiški- 
nimo ir Supratimo derinys. Tad pabaigai pateikiu du siužetus. 
Kadangi ne kiekvienas su jais sutiks, glaustas pastabas, kurias da- 
bar pateiksiu, reikėtų vertinti kritiškai. 

Suderinimą turime skirti nuo sulydymo. Vienas dalykas, kai val- 
stybės sudaro aljansą, ir visai kas kita, kai jos susilieja. Apskritai 
aljansai sudaromi lengviau, jei vienetai nekonfliktuoja tarpusavy- 
je, tačiau susiliejimai yra įdomesni. Prisiminkime analizės lygmenų 
problemą, kur kiekviename lygmenyje galima kelti klausimą, ar 
sistema sąlygoja vienetus, ar, priešingai, vienetai sąlygoja sistemą. 
Jeigu atmetame abi grynąsias alternatyvas, lieka dvi galimybės. Pir- 
ma, galima teigti, kad biurokratijos elgseną sąlygoja ir jos organi- 
zavimo būdas, ir joje dirbantys asmenys tariant, kad šie veiksniai 
veikia nepriklausomai vienas nuo kito. Antra, galima teigti, kad 
biurokratijos vaidmuo yra neišskaidomas struktūros ir veiksmo ly- 
dinys. Antroji alternatyva įdomesnė, bet ir sudėtingesnė, nes tada 
prireikia naujai sulydytos socialinio veiksmo interpretacijos. Ta- 
čiau ir pirmoji alternatyva turi savo problemų, kai iškeliame klau- 
simą, koks ryšys sieja biurokratijas su asmenimis. 

INDIVIDUALIZMO IR HOLIZMO DERINIAI 


1) Sistemos ir Veikėjai? 


Racionalūs Racionalaus pasirinkimo teorijos ir Lošimų teorijos vei- 
kėjai (6 skyrius) veikia natūralioje aplinkoje. Jeigu ji reiškia tik 
fizinę geografiją, tai nekelia pavojaus socialinei jų svarbai. Tačiau 
jeigu ji apima ir tokius dalykus kaip rinkos jėgos ir pasiūlos bei 
paklausos dėsniai, kuriuos mes laikome socialiniais faktais, tai vien 
veikėjai neišsemia viso siužeto. Paprastai jiems pripažįstama nepri- 
klausomybė. Bet kol jie išlieka mechaniniais kalkuliatoriais su duo- 
tomis preferencijomis, jų nepriklausomybei iš principo gresia iš- 
orinio jų preferencijų paaiškinimo galimybė. 

Kaip matėme anksčiau, su šia grėsme susiduria individualizmas. 
Čia nurodysiu dar vieną mėginimą ją pašalinti atskiriant struktūrą 
nuo veiksmo. George'o Homanso straipsnis „Žmonių sugrąžini- 
mas“ („Bringing Men Back In“ (1964)) buvo atkirtis tuomet ma- 
dingai agresyviai struktūrinei sociologijai. Anot Homanso, struk- 
tūriniai socialinių reiškinių aiškinimai nieko neduoda, jeigu jie ne- 
siremia tam tikromis psichologinėmis prielaidomis. Jis rašo: 


Žmonės tuo labiau linkę atlikti tam tikrus veiksmus, kuo vertin- 
gesniais tuos veiksmus laiko. 

Žmonės tuo labiau linkę atlikti tam tikrus veiksmus, kuo efekty- 
vesniais juos laiko siekiant geidžiamo rezultato. 


Šios prielaidos, priduria jis, tokios svarbios, kad „dabar įtariu, 
jog nėra jokių bendrų sociologinių tiesų, kurios galiotų visoms vi- 
suomenėms ar socialinėms grupėms; vienintelės bendros sociolo- 
ginės tiesos yra psichologinės tiesos“. Tačiau jo pateikti tokių tiesų 
pavyzdžiai labai panašūs į tautologijas ir, aišku, jie neatsako į klau- 


Pabaiga: du siužetai 301 


simą, kas lemia žmonių vertinimus ir efektyvumo lūkesčius. Su- 
grąžintieji žmonės neturėtų būti vien jungtys socialinėje struktūri- 
nių būsenų kaitoje. 

Psichologijos atmaina, kuria vadovaujasi Homansas, - tai bihe- 
vioristiškai interpretuojama Racionalaus pasirinkimo teorija, kur 
veikėjų preferencijos konstruojamos jų veiksmų pagrindu. Kai anks- 
čiau nagrinėjome šią jos atmainą, neradome jokio būdo atsilaikyti 
prieš holizmo puolimą, jei veikėjai traktuojami kaip kompiuteriai, 
įjungti į socialinės sistemos tinklą. Mėgindami šį puolimą atremti, 
racionalius veikėjus padarėme sąmoningesnius, ne tokius vergiškai 
priklausomus nuo savo preferencijų. Kartu tikėjomės atskleisti nor- 
mų interpretacijos problemą. Bet tai mus nuvedė į Supratimo sritį. 
Vis dėlto iš to negalima daryti jokios bendros išvados, nes Racio- 
nalaus pasirinkimo teorija nėra vienintelė aiškinamojo individuali- 
zmo forma. Kitokių jo formų galėjome ieškoti psichologijoje, o 
išsamesnės veiksmo analizės pavyzdžių rastume sąmonės ir kalbos 
filosofijoje. Ši knyga nepateikė įrodymo, kad apskritai negalima 
nepriklausoma aiškinamojo individualizmo forma, nors Raciona- 
laus pasirinkimo teorija šiuo požiūriu yra rimčiausia pretendentė, 
o jos ribotumai turi ypatingą reikšmę socialiniams mokslams. 

Taigi Sistemos ir Veikėjai yra prasti sąjungininkai. O gal juos 
galima sulydyti? Netiesioginė strategija būtų mėginimas išplėšti vaid- 
mens atlikimo sąvoką iš Supratimo gniaužtų ją aiškinant priežas- 
tingumo terminais. Tačiau tada iškiltų pamatinės aiškinimo ir su- 
pratimo santykio problemos. Šiuo požiūriu gali būti įdomi pozici- 
ja, kurią žymi klaustukas kairiajame stulpelyje. Būtent šią poziciją 
įtaigiai gina Davidas-Hillelas Rubenas Socialinio pasaulio metafi- 
zikoje (1985). Atkakliai laikydamasis natūralizmo nuostatų, jis tei- 
gia, jog individų ir socialinių grupių santykis nėra dalių ir visumos 
santykis. Jei objektas yra tam tikros visumos dalies dalis, tai jis yra 
tos visumos dalis. Individai yra grupių nariai; tačiau socialinės vi- 
sumos nario narys nebūtinai yra tos visumos narys. Antai ponas 

Rouget yra prancūzų tautos narys, o Prancūzija yra Jungtinių Tau- 
tų narė, tačiau ponas Rouget nėra Jungtinių Tautų narys. Savo kny- 
goje Rubenas gina socialinių mokslų holizmą. Bet kadangi jis ne- 
mėgina individų redukuoti į jų socialines savybes, manau, jis gina 
tezę, jog esame grupių nariai ta prasme, kurią nusako klaustukas. 
Abejotina, ar ją galima apginti išliekant natūralizmo pozicijose. 


2) „Žaidimai“ ir Vaidmenų atlikėjai 


Perėjus prie Supratimo, individualizmą lengviau sulydyti su ho- 
lizmu, negu juos padaryti nepriklausomais sąjungininkais. Sociali- 
nės visumos, būdamos intersubjektyvios, negali egzistuoti be so- 
cialinių vaidmenų atlikėjų. Ir atvirkščiai, jei priimamas filosofinis 
argumentas, reikalaujantis asmens tapatybę skirti nuo socialinės 
tapatybės, net grynasis Aš turi reikštis socialiniuose santykiuose. 
Šiaip ar taip, vaidmens atlikimo sąvoka, kurią dėstėme 8 skyriuje, 
leido mums sulydyti žaidimus ir žaidėjus, ir, atrodo, panašų lydinį 
nusako idėja, kad vadovavimasis taisykle jos interpretavimo eigoje 
iš dalies yra ir taisyklės kūrimo procesas. Normatyviniai lūkesčiai, 
motyvuodami veiksmus, išjudina socialinį pasaulį; be tokių moty- 
vų nebūtų jokio socialinio pasaulio. 

Nenoriu teigti, kad iki galo išsiaiškinome tezę, jog Prasmė yra 
„specifinė gyvenimo ir istorinio pasaulio kategorija“. Svarstant pras- 
mės ir kalbos problematiką, liko neatsakyta į daugybę keblių filo- 
sofinių klausimų, liko ir aibė neaiškumų dėl hermeneutinio meto- 
do implikacijų socialiniuose moksluose. Tačiau tikiuosi, jog paaiš- 
kėjo, kad jeigu normas lengviau suprasti negu paaiškinti, tai todėl, 
kad hermeneutika padeda lengviau suvokti, kokiu būdu normos 
lengvina individų saviraišką. Klaustukas Supratimo stulpelyje ke- 
lia mažiau problemų, nors Kitų sąmonės problema - kebli, o kartu 
ir reikšminga - išlieka. 

AIŠKINIMO IR SUPRATIMO LYDINIAI 


3) „Žaidimai“ ir Sistemos 


Socialiniai holistai atkakliai gina socialinių faktų buvimą, tačiau, 
kaip įsitikinome iš Durkheimo požiūrio, jie nėra apsisprendę, ar 
tie faktai laikytini objektyviais (viršutinis kairysis langelis), ar in- 
tersubjektyviais (viršutinis dešinysis langelis). Šio klausimo išsa- 
miai neanalizavome, nors atsakymo pradmenis galima suvokti pa- 
lyginus idėją, kad „materialios gamybinės jėgos“ yra tikrasis „teisi- 
nio ir politinio antstato“ pamatas (Marxas 1 skyriuje), su tezėmis 
apie „kolektyvinės sąmonės“ dominavimą (Durkheimas 5 skyriu- 
je). Tačiau šioje knygoje mums jau per vėlu fizinę galią, kuri, pasak 
Mao, ateina pro šautuvo vamzdį, lyginti su socialine galia, valdan- 
čia tų, kurių atžvilgiu ji naudojama, interesų artikuliavimo ar net 
jų suvokimo būdus. Galiu tik rekomenduoti Steveno Lukeso kny- 
gą (1974) kaip puikų įvadą į šią svarbią problematiką. 

Apskritai mūsų pateikti du socialinių faktų interpretavimo bū- 
dai sunkiai suderinami. Anksčiau mėginome tarpininkauti suda- 
rant taikos sutartį tarp natūralizmo ir hermeneutikos sutikdami, 
kad socialinis pasaulis iš pradžių turi būti suvokiamas iš vidaus. 
Tačiau paliaubos aprėpė tik nedidelę teritoriją. Natūralistai kant- 
riai laukia, kol hermeneutikai rekonstruos socialinį pasaulį iš vi- 
daus — atrasdami konstitutyvias ir reguliatyvias jo taisykles. Tada 
jie pradeda aiškinti, kodėl konkrečiais istoriniais momentais insti- 
tucijos yra vienokio, o ne kitokio pobūdžio. Hermeneutinės sto- 
vyklos atstovai veikiausiai atsakytų, kad tokie aiškinimai remiasi 
tam tikrais gilesniais intersubjektyviais socialiniais faktais; tad šios 
aiškinimo pastangos priklauso pasauliui, kuris konstruojamas iš 
vidaus jo gyventojų, todėl supratimo vaidmuo čia išlieka lemia- 
mas. Paliaubos greitai baigiasi. 

Šis ginčas gali būti tęsiamas abstraktesniu lygmeniu - svarstant 
patį natūralizmo galimybės klausimą. Natūralizmą pateikėme kaip 
ontologinę tezę, jog mokslo nagrinėjamas pasaulis yra nepriklauso- 
mas ir objektyvus, ir kaip metodologinę tezę, jog visų mokslų meto- 
das turi būti bendras ir objektyvus. Abi šios tezės gali tapti herme- 
neutinio puolimo aukomis. Jei nėra teoriškai neutralių faktų, tada 
sunku laikytis įsitikinimo, jog pasaulis nepriklauso nuo tyrinėtojo, 
nebent pripažįstame aukštesnio lygmens poziciją, kur tyrinėtojas gali 
atsitiesti ir pažvelgti į pasaulį taip, kad jo akiratyje atsidurtų ir Že- 
mesnio lygmens to pasaulio tyrinėtojai. Tačiau tokioms pretenzi- 
joms gali būti priešstatoma idėja, jog Dievo žvilgsnis į mūsų pasaulį 
pranoksta mūsų supratimo galias. Net jeigu ji neprivers natūralistus 
nutilti, tai privers juos užimti gynybinę poziciją. 

Metodologinei tezei gali būti priešstatoma idėja, kad mokslas 
yra žmogiškoji institucija, tad, kaip ir visos kitos institucijos, turi 
būti interpretuojamas iš vidaus. Aišku, čia galioja taisyklės, api- 
brėžiančios objektyvių išvadų gavimo procedūras; tačiau ir šios tai- 
syklės yra socialinės, todėl tariamas jų objektyvumas yra proceso, 
kuriame jos gaunamos, vidinis bruožas. Kaip matėme 11 skyriuje, 
ši idėja nenutildo natūralistų, nes implikuoja tokį radikalų reliaty- 
vizmą, kuris, kaip galima įrodyti, atsisuka prieš save patį. Tačiau 
dabar jau negaliu tęsti šių komplikacijų analizės. 

Kita vertus, radome vieną aplinkybę, kuri galėtų ginčo šalis su- 
taikyti. Abi jos susiduria su tuo pačiu priešu. Daugelis institucijų 
gali būti traktuojamos skirtingais aspektais. Pavyzdžiui, katalikybė 
gali būti laikoma ir įsitikinimų, įkūnytų jos tekstuose bei ritualuo- 
se, visuma, ir organizuota socialine galia daugelio visuomenių gy- 
venime. Nuo pat popiežiaus institucijos iki pat žemiausios hierar- 
chijos pakopos katalikų bažnyčios institucijos pasižymi šiais dvasi- 
niais ir žemiškaisiais bruožais. Gali pasirodyti, kad dvasinis aspektas 
priklauso prasmingumo, o žemiškasis - priežastingumo lygmeniui 
ir kad holistų ginčas vyksta dėl to, kuriam iš jų teikti didesnę svar- 


Pabaiga: du siužetai 305 


bą. Tačiau gerai pagalvoję suprasime, kad jeigu tų lygmenų prieš- 
prieša apskritai prasminga, šiedu aspektai reiškiasi abiem lygmeni- 
mis. Juos suvienija asmenys, užimantys institucines padėtis. Antai 
parapijos klebono užimama įtakinga socialinė padėtis bendruome- 
nėje nėra tik atsitiktinai susijusi su tuo, kad jis išpažįsta katalikų 
tikėjimą; jis taip pat nėra dvasingai nusiteikusi būtybė, kuriai tik 
atsitiktinai atiteko konkreti ganytojiška veikla. Su parapijiečiais jį 
sieja socialiniai ryšiai, o jo dvasinė misija veda jį į gatves ir žemiš- 
kosios galios vietas. Socialinis pasaulis aprėpia ne tik rinkos daly- 
vių, bet ir socialinių vaidmenų atlikėjų šventovės pasaulį. 

Abiejų atmainų holistai turi vienytis prieš šį įsiveržimą iš apa- 
čios. Jie atsakytų, kad bažnyčios galia nėra jos narių galių suma. 
Jeigu šis jų atsakymas būtų skelbiamas vienu balsu, turėtume pozi- 
ciją, kurią Žymi viršutinis klaustukas. Tačiau, mano supratimu, šias 
dvi holizmo atmainas skiria pernelyg dideli ontologiniai, metodo- 
loginiai ir epistemologiniai nesutarimai ir kiekviena iš jų turi dau- 
giau bendrumo su kai kuriais įsiveržėliais nei tarpusavyje. Tad abe- 
joju, ar jas gali sieti kas nors daugiau kaip trumpalaikis aljansas, ir 
tai paaiškės po to, kai glaustai aptarsime ketvirtąjį klaustuką. 


4) Veikėjai ir Vaidmenų atlikėjai 


Filosofams, dirbantiems veiksmo teorijos srityje, šis junginys vei- 
kiausiai bus pats kebliausias. Ar yra būdų „racionalius kvailius“ 
(taip juos vadina Amartya Senas provokuojančiame to paties pa- 
vadinimo straipsnyje (1977)) pakeisti asmenimis, kurie savo veik- 
loje socialiniame pasaulyje vadovautųsi strategiškai racionaliais 
pasirinkimais, o kartu išmintingai atliktų savo vaidmenis ir būtų 
jautrūs moralės reikalavimams? Anksčiau, 8 ir 9 skyriuje, dėjome 
daug pastangų mėgindami homo economicus padaryti žmogiš- 
kesnį, o homo sociologicus - racionalesnį. Tačiau turiu pripažinti, 

kad jų tarpusavio neatitikimas išlieka. Konkrečiau, išlieka du skir- 
tumai, kurie, atrodo, neleidžia tikėtis vieningos praktinio proto 
teorijos. 

Pirma, racionalūs veikėjai veikia vadovaudamiesi savo norais ir 
įsitikinimais. Aišku, jie gali koreguoti savo įsitikinimus šalindami 
loginius nenuoseklumus arba atsižvelgdami į naujus patyrimo duo- 
menis. Čia pasireiškia jų sprendimo galia, kurios svarbą ir pobūdį 
nuslepia prielaida, kad idealiai racionalūs veikėjai disponuoja to- 
bula informacija, kurią apdoroja tobulas kompiuteris. Tačiau juos 
motyvuoja tik jų norai; taip švelniausiai galime nusakyti idėją, kad 
racionalūs veikėjai vadovaujasi duotomis preferencijomis. Net su- 
žmoginto homo economicus preferencijos galiausiai funkcionuoja 
kaip skoniai ir turi būti nusakomos laukiamų išlošių terminais. Nors 
sąmonės filosofija teikia alternatyvių praktinio proto koncepcijų, 
kurių nenagrinėjome, atmetus šį homo economicus bruožą tektų 
atmesti visą modelį. Jį išsaugoti galime tik nepalikdami vietos ref- 
leksyviai savivaldai ir normatyviniam arba moraliniam angažavi- 
muisi. Vaidmenų atlikėjai šiuo požiūriu pasirodo geriau. Tačiau 
praktinio proto teorija, kuri reikalinga jų atveju, yra nesuderina- 
ma su ankstesniąja. Nesuderinamumas išlieka nepriklausomai nuo 
to, ką darome su idėja, kad vaidmenų atlikėjai ne tik kuria savo 
vaidmenis juos interpretuodami, bet ir gali kaip asmenys transcen- 
duoti visus savo vaidmenis. Ši idėja gali įvaryti pleištą tarp norma- 
tyvinio ir moralinio angažavimosi, bet neleidžia sugrįžti mūsų „ra- 
cionaliems veikėjams“. 

Todėl, antra, turime dvi skirtingas racionalios rekonstrukcijos 
sampratas. Viena veiksmą rekonstruoja kaip nepriklausomo indi- 
vido instrumentiškai racionalaus pasirinkimo rezultatą, o norma- 
tyvinius elementus traktuoja kaip įtaką veikėjo išlošių matricoms. 
Kita veiksmą rekonstruoja kaip sąmoningą vadovavimąsi žaidimo 
taisyklėmis, kur žaidėjai jau nėra uždari individualūs vienetai. Tvirta 
„Individualaus vieneto“ vienaskaita ir netvirta „žaidėjų“ daugis- 

kaita, atspindinti mūsų nebaigtą svarstyti klausimą, ar intersubjek- 
tyvumas ankstesnis už subjektyvumą, ženklina Veikėjų ir Vaidme- 
nų atlikėjų skirtumą. Tačiau ir tai susiję su neišspręstu normatyvi- 
nio ir moralinio angažuotumo santykio klausimu, kuris raciona- 
liems veikėjams nėra aktualus. 

Kaip ir holizmo atveju, galime kelti klausimą, ar abi individu- 
alizmo atmainos galėtų susivienyti prieš įsiveržimo grėsmę, šį- 
kart iš viršaus. Racionaliems veikėjams vis dar kyla struktūrinio 
jų preferencijų paaiškinimo pavojus; panašiai racionaliems vaid- 
menų atlikėjams kyla pavojus absorbuotis į praktikas, kurias jie 
įkūnija. Tačiau ir šiuo atveju, atrodo, kiekviena individualizmo 
atmaina turi daugiau bendrumo su viena iš holizmo atmainų nei 
tarpusavyje. 

Lieka dvi „įstrižinės“ kombinacijos. Nemanau, kad jos įmano- 
mos. Mėgindami Sistemas kombinuoti su Vaidmenų atlikėjais, so- 
cialinius faktus turėtume traktuoti kaip išorines, determinuojan- 
čias sistemas arba kaip visumą subjektyvių prasmių, apibrėžiančių 
vaidmenų atlikėjų tapatybę. Tačiau tokia pozicija atrodo priešta- 
ringa. Daugiau šansų turi „Žaidimų“ ir Veikėjų kombinavimas mė- 
ginant spręsti, pavyzdžiui, normų problemą taip, kad nebūtų pa- 
žeistas Racionalaus pasirinkimo teorijos vientisumas. Tačiau mes 
jau mėginome eiti šiuo keliu, bet nesėkmingai; manau, ši kombi- 
nacija negalima dėl tos pačios priežasties, kuri lemia tik ką nagri- 
nėtą Veikėjų ir Vaidmenų atlikėjų nesuderinamumą. 

Tai pripažinus, vėl kyla didžiosios sintezės 12.1 pav. centre pa- 
gunda. Žvelgiant į 12.1 pav., kiekvienam kyla mintis, kad tiesa turi 
būti pačiame viduryje. Pats jaučiu šią pagundą. Vis dėlto manau, 
kad vidurys yra juodoji skylė, kuri be pėdsakų praryja bet kurią 
socialinę teoriją ir filosofiją. 

TEMOS IR PROBLEMOS 


Du siužetai išlieka. Išlieka Aiškinimo ir Supratimo priešprieša na- 
tūralizmui ir hermeneutikai nesutariant ontologijos, metodologi- 
jos bei epistemologijos klausimais. Tad apibendrinsime atitinka- 
mas knygos temas. 

Alternatyvios ontologinės koncepcijos liečia socialinį pasaulį ir 
jo gyventojus. Abi gali pripažinti, kad jis yra darinys proceso, kuris 
formuoja socialinius veiksmus arba pats yra jų formuojamas. Tam 
tikra prasme jis išties yra darinys, arba konstruktas; problemos es- 
mė - kokia prasme? Natūralistai paprastai turi omeny evoliucijos 
procesą, panašų į tą, kuriame dėl bičių ir bičių šeimų tarpusavio 
sąveikos ilgainiui keičiasi ir bičių šeimų, ir atskirų bičių savybės. 
Žmonės, žinoma, sudėtingesni už bites, o kadangi net sisteminis 
spaudimas juos veikia per jų norų ir įsitikinimų terpę, jų būčiai 
paaiškinti reikia sudėtingos psichologinės teorijos. Kadangi tokia 
psichologinė teorija negali išvengti painių minties ir kalbos santy- 
kio klausimų, ji turi būti išties labai sudėtinga, nebent egzistuotų 
paprastesnis ir trumpesnis kelias, - toks, kokį siūlo Racionalaus 
pasirinkimo teorija. Tačiau „gamta naudoja tą pačią tešlą įvairin- 
dama tik raugą“. Todėl šis siužetas galiausiai baigiasi tuo, kad so- 
cialinis pasaulis priklauso gamtos pasauliui, kuris gali būti nešališ- 
ko stebėjimo objektas. 

Hermeneutikai palankesnė ontologija kitaip interpretuoja idė- 
ją, kad socialinis pasaulis yra darinys. Jis yra darinys, sudarytas iš 
prasmių. Kai kuriose versijose šios prasmės įgyja beveik savaran- 
kišką gyvenimą, kurį formuoja tik istorijos ritmai. Tokių gran- 
diozinių vizijų nenagrinėjome, bet mėginome išsiaiškinti idėją, 
kad institucijas ir praktikas grindžia nepaaiškinamos „gyvenimo 
formos“. Kitose versijose mes traktuojami — individualiai arba 
kolektyviai - kaip suverenūs savo gyvenimo socialiniame pasau- 
lyje kūrėjai. Šioje interpretacijoje gamta nenaudoja „tos pačios 

tešlos“, nes žmogaus gyvenimas ir istorinis pasaulis radikaliai iš- 
siskiria iš gamtos. 

Metodologiškai abu siužetai gali prasidėti nuo klausimo, kaip 
veiksmas turi būti interpretuojamas iš vidaus. Tačiau jų tęsiniai grei- 
tai išsiskiria. Anksčiau ar vėliau natūralistas pateiks priežastinį aiš- 
kinimą arba pareikš, kad ir anksčiau jis teikė tik tokius aiškinimus. 
Tie, kuriems mielesnis grynai hermeneutinis siužetas, pasipriešins 
abiem atvejais. Šiam ginčui sunku rasti teisėją iš dalies dėl to, kad 
nėra visuotinai pripažintos natūralistinės priežastinio aiškinimo in- 
terpretacijos. Jei būtų pripažinti anksčiau mūsų kelti Pozityviojo 
mokslo metodologijos reikalavimai, liktų tik du labai skirtingi to- 
lesnio judėjimo keliai. Vienas iš jų reikalauja pripažinti visas faktų 
teorinio angažuotumo implikacijas. Tai mus veda arba į pragmati- 
zmą, apie kurį kalbėjome 4 skyriuje, o galbūt į psichologines teori- 
jas, kurių nenagrinėjome, aiškinančias, kodėl mus patraukia tam 
tikri priežastiniai aiškinimai. Kitas kelias - laikytis realizmo ir moks- 
lo metodo nuostatų, kurios leidžia stebimų ir interpretuojamų reiš- 
kinių pagrindu daryti išvadas apie nestebimas ir juos paaiškinan- 
čias priežastis. Teisėjas čia galėtų pasakyti tik tai, kad socialiniams 
teoretikams, susiduriantiems su tokia priešprieša, patartina judėti 
į priekį nesaistant savęs kuriuo nors vienu kanonu. 

Naudodamiesi šiuo patarimu, nagrinėjome skirtingas racionalios 
rekonstrukcijos idėjas, pradėdami aiškia ir įtaigia Racionalaus pasi- 
rinkimo teorija ir baigdami veiksmo, kaip vadovavimosi taisykle, 
koncepcija. Tačiau abi šias koncepcijas papildę mąstančių, savikri- 
tiškų vaidmenų atlikėjų bruožais tą skirtumą sušvelninome. Liko ne- 
išspręstos įvairios filosofinės bei metodologinės problemos. Kon- 
krečiai, kuri konvencijų ir jų motyvacijos galios analizė efektyviau- 
sia? Kuri praktinio proto koncepcija gali geriausiai susieti strateginį 
pasirinkimą, normatyvinius lūkesčius ir asmeninį sprendimą? 

Liko nenueitas ir visas epistemologinis kelias. Pozityvusis moks- 
las gali bent jau apeliuoti į empiristinę pažinimo teoriją, pagrįstą 

tiesioginiu patyrimu, tad jo hipotezės gali būti tikrinamos stebėji- 
mo duomenų pagrindu. Nėra aišku, kas atsitinka, jei išsižadame 
šios tradicinės pažinimo pamatų idėjos. Mūsų nagrinėti realistai 
atrodė nepateisinamai dogmatiški, o pragmatizmo atstovai - įtar- 
tinai lankstūs. Tuo tarpu hermeneutinė tradicija vis dar mėgina 
įrodyti, kad racionali rekonstrukcija teikia epistemologiškai pa- 
grįstą Kitų sąmonės ir hermeneutinio rato problemų sprendimą. 

Visa tai gali atrodyti kaip atviras kvietimas pripažinti reliatyviz- 
mą. Atrodo, mums lieka tik priežastiniai, arba interpretaciniai, na- 
ratyvai, priklausantys lokaliniams, istoriškai konkretiems diskur- 
sams, kurie nesileidžia įvertinami kokio nors metanaratyvo prie- 
monėmis. Tačiau šio rezultato tikrai nesiekiame. 11 skyriuje 
mėginome parodyti, jog toks rezultatas, atsirandantis iš radikalios 
reliatyvizmo atmainos, būtų katastrofiškas. Tad epistemologija tu- 
ri nueiti ilgą kelią nagrinėdama argumentus dėl visų pažinimo pa- 
stangų istorinio sąlygotumo, bet po to ryžtingai grįžti prie tran- 
scendentinių pažinimo galimybės klausimų. 

Pateikiu keturis apibendrinančius klausimus, kuriuos gali suža- 
dinti 12.1 pav. klaustukai: 


Ar socialinio gyvenimo žaidimų dalyviai gali būti neprieštaringai 
traktuojami kaip taisyklių valdomi sprendimų priėmėjai? 

Ar galime priimti praktinio proto teoriją, kuri veiksmo motyvus 
laiko veiksmo priežastimis? 

Ar mėginant suprasti socialinius faktus būtina operuoti sąvoko- 
mis, kurios ankstesnės už visą psichologiją ir/arba yra svetimos 
gamtos mokslui? 

Ar yra tokia determinizmo forma, kurią galėtų pripažinti sociali- 
niai mokslai? 


Pagaliau man įdomu, ar Condorcet buvo teisus sakydamas, kad 
„tiesą, dorą ir laimę sieja neišardomas ryšys“. Kai kurias sąsajas 

pastebėjome. Natūralistai pabrėžia, jog gamtos, taip pat žmogiš- 
kosios ir socialinės jos dalies pažinimas teikia jos įvaldymo ir kon- 
troliavimo galią. Nors dauguma jų priduria, kad pažinimas yra etiš- 
kai neutralus, yra ir tokių, kurie teigia etikos objektyvumą, taip 
pat savižinos ir doros sąsają. Kita vertus, supratimas ir galia tvar- 
kyti savo gyvenimą susiję su taisyklėmis, kurios apibrėžia ir regu- 
liuoja visuomenių gyvenimą. Daugeliui žmonių normatyviniai lū- 
kesčiai neturi nieko bendra su moralinėmis pareigomis. Tačiau tai 
gali reikšti, kad neįvertinama „autentiškumo etika“ (cituojant įtai- 
gios Charleso Tayloro knygos (1991) pavadinimą) kaip socialinių 
mokslų tema ir apskritai šiuolaikinio gyvenimo problema; ir ne- 
manau, kad negalima tokia autonomijos samprata, kuri sietų gerą 
gyvenimą, laisvą pilietiškumą ir teisingo gyvenimo normas. 

Jei šioje srityje galima galutinė išmintis, tai šioje knygoje jos ne- 
pasiekėme. Mūsų kelionės tikslas buvo daug kuklesnis, ir jo dvasią 
gerai išreiškia T. S. Elioto eilės: 


Visų mūsų paieškų galutinis tikslas 
Bus grįžimas prie kelio pradžios 
Ir pirmasis praregėjimas. 

